
Terry Pratchett (1948-2015), prolific autor fantasy 
britanic, a crescut cu cărțile lui H.G. Wells şi 
Arthur Conan Doyle şi a scris literatură încă din 
copilărie. A debutat în 1971 cu The Carpet People 
şi, din 1983, când i-a apărut romanul Culoarea 
magiei, care deschide seria Lumea disc, a scris 
cam două cărți pe an. Pasionat de astronomie, 
calculatoare şi ştiinţe naturale, scriitorul s-a 
impus uşor, volumele sale fiind traduse în multe 
țări şi admirate de milioane de cititori. Una dintre 
calitățile incontestabile ale literaturii sale este, 
fără îndoială, umorul. În anii 1990 a fost cel mai 
vândut autor britanic. Seria Lumea Disc 
fascinează şi azi, Trilogia Nomilor e şi ea 
cunoscută, ca şi celelalte scrieri, de altfel, care au 
beneficiat de multe adaptări pentru film, radio şi 
televiziune. Recompensat cu premiile cele mai 
prestigioase şi cu titluri nenumărate, Terry 
Pratchett rămâne unul dintre cei mai citiți autori 
contemporani. 

Stephen Baxter s-a născut pe 13 noiembrie 1957 
la Liverpool, în Anglia, a studiat matematica la 
Cambridge University şi a devenit doctor în 
inginerie. Înainte de 1995, când s-a dedicat în 
întregime scrisului, a predat matematica şi fizica. 
Astăzi se numără printre cei mai cunoscuţi autori 
SF din lume, volumele lui fiind numeroase şi 
încadrându-se în mai multe  subgenuri. 
Consacrarea i-a adus-o în anul 1995 volumul Time 
Ships, recompensat cu o mulțime de premii, după 


care autorul a publicat constant şi romane, şi 
povestiri. A semnat mai multe serii apreciate, a 
scris împreună cu Arthur C. Clarke seria A Time 
Odyssey, iar cu Terry Pratchett a colaborat la seria 
Pământul Lung. 

Într-o poiană, în mijlocul unei păduri: 

Soldatul Percy se trezi în cântec de păsărele. De 
multă vreme nu mai auzise cântecul păsărilor, din 
pricina împuşcăturilor. Se mulțumi să rămână 
lungit astfel o vreme, în liniştea binecuvântată. 

Totuşi, se întrebă cu o oarecare nelinişte de ce 
zăcea în iarba aceasta umedă şi înmiresmată în 
loc să se afle pe patul lui de campanie. O da, 
mireasma ierbii; nu prea avusese parte de 
miresme plăcute în locul de unde venea! Praf de 
puşcă, ulei încins, carne arsă şi duhoarea 
bărbaților nespălați, cu astea era obişnuit. 

Se întrebă dacă murise. La urma urmei, fusese 
un bombardament înfiorător. 

Dacă într-adevăr murise, atunci locul acesta nu 
era prea rău pentru un rai, după tot zgomotul, 
urletele şi nămolul infernal de care avusese parte. 
Dacă nu se afla în rai, atunci sergentul i-ar fi tras 
vreo două după ceafă acum, l-ar fi înşfăcat de pe 
jos, l-ar fi măsurat din cap până-n picioare şi l-ar 
fi trimis la popotă pentru o cană de ceai şi un 
pansament. Dar nu se afla niciun sergent prin 
preajmă, şi nu se auzea niciun zgomot, în afară de 
ciripitul păsărilor prin copaci. 

lar când lumina zorilor se ivi pe cer, se întrebă: 
„Care copaci?” 

Când văzuse ultima oară un copac care să aducă 
măcar a copac, ca să nu mai vorbim de unul cu 
toate frunzele la locul lor, care să nu fie zdrobit în 


fărâme de tunuri? Şi totuşi, aici erau copaci, o 
sumedenie de copaci, o pădure întreagă de copaci. 

Soldatul Percy era un tânăr pragmatic şi 
metodic, aşa că decise ca în acest vis să nu-şi bată 
capul cu copacii, că doar copacii nu încercaseră 
până acum să-i facă de petrecanie. Se întinse pe 
spate şi pesemne că-l luă somnul, fiindcă atunci 
când deschise din nou ochii, soarele era sus pe cer 
şi-i era sete. 

Dar unde se afla oare? Probabil în Franţa. 
Trebuie să fi fost Franţa. Aşadar, în Franța, însă 
lipsită de sunetele ei specifice, ca bubuitul armelor 
şi urletele oamenilor. Percy nu putea să fi fost 
azvârlit prea departe de bombardamentul care l-a 
făcut să-şi piardă cunoştinţa; deci se afla încă în 
Franța, dar într-o pădure care nu avea ce căuta 
acolo. 

Era o dilemă. lar Percy murea după o înghițitură 
de apă. 

Aşa că, în liniştea aceasta ireală parcă, bântuită 
de cântecul păsărilor, îşi strânse necazurile în ce- 
i mai rămăsese din vechea raniță şi găsi un 
sâmbure de adevăr în vechiul cântec: chiar aşa, ce 
rost avea să se dea de ceasul morţii? Chiar nu 
merita, mai ales când tocmai ai văzut cu ochii tăi 
oameni pulverizaţi, dispăruți ca roua dimineţii. 

Însă atunci când se ridică în picioare, simţi 
durerea aceea familiară din piciorul stâng 
muşcându-i adânc în os, urma unei răni care nu 
fusese suficient de gravă ca să fie trimis acasă, dar 


îi asigurase un post mai călduț alături de băieţii 
de la camuflaj şi o cutie uzată cu vopsele în raniţă. 
Deci vis nu era dacă îl durea încă piciorul! Dar nici 
în locul de unde venise nu se mai afla, de asta era 
sigur. 

Croindu-şi drum printre copaci în direcția în 
care pădurea părea să se rărească, fu străfulgerat 
de un gând ascuţit, tăios: De ce cântam noi oare? 
O luaserăm razna? Ce naiba era în capul nostru? 
În jurul nostru zburau braţe şi picioare, oamenii 
se prefăceau într-o ceaţă de carne şi os văzând cu 
ochii! lar noi cântam! 

Ce nătărăi eram! 

O jumătate de ceas mai târziu soldatul Percy 
cobora panta spre un pârâu dintr-o vale lină. Apa 
era cam sălcie, dar în clipa asta ar fi fost în stare 
să bea cot la cot cu un cal din troacă. 

Urmă firul apei până se întâlni cu un râu. 
Soldatul Percy era flăcău de la ţară şi bănuia că 
râul, deşi nu foarte larg, ascundea pe fund raci 
împlătoşațţi. Iar peste altă jumătate de ceas, racii 
mai sus menționați se frigeau de zor. Nici nu mai 
văzuse unii aşa de mari până acum! Şi aşa de 
mulţi! Şi aşa de gustoşi! Se îmbuibă până simţi că 
plesneşte, învârtindu-şi prada înfiptă într-un băț 
verde deasupra focului făcut în grabă şi smulgând 
carnea cu mâinile. Se gândi: Poate chiar am murit 
şi am ajuns în rai. Eu aş fi mulțumit de-ar sta aşa 
lucrurile, că, Doamne-Dumnezeule, mi-a ajuns 
cât iad am văzut. 


În noaptea aceea se culcă într-o poiană, lângă 
râu, cu vechea raniță pe post de pernă. lar când 
stelele răsăriră pe cer, mai strălucitoare decât le 
văzuse vreodată, Percy începu să cânte: 


Strânge-ți necazurile în ranita veche 

Şi zâmbeşte, zâmbeşte, zâmbeşte. 

Câtă vreme luceafărul vă luminează calea, 
Zâmbiţi, bărbați, aşa-i cântarea...” 


Nu mai apucă să termine cântecul, căci îl luă 
somnul şi dormi ca un prunc. 

Când razele soarelui îi mângâiară din nou 
chipul, Percy se deşteptă odihnit, se ridică în capul 
oaselor şi înlemni, rămânând nemişcat ca o 
statuie sub privirile calme care îl cercetau. În faţa 
lui se afla un şir de doisprezece inşi care îl priveau. 

Cine erau? Ce erau? Aduceau pe departe cu 
nişte urşi, dar nu aveau fețe de urşi, sau mai 
degrabă cu nişte maimuțe, doar că erau mai solizi. 
Şi nu făceau decât să-l scruteze placid. Cu 
siguranţă nu erau francezi. 

Încercă totuşi pe franțuzeşte mai întâi: 

— Parlei vu fronsei? 

Se holbară la el indolențţi. 

În mijlocul tăcerii aşternute, simțind că se 
aştepta ceva mai mult de la el, Percy îşi drese 
glasul şi se porni să cânte „Strânge-ţi necazurile”. 

Indivizii ascultară absorbiți până la sfârşit. Apoi 
se uitară unii la alţii. În cele din urmă, ca şi cum 


ar fi ajuns la cine ştie ce consens, unul dintre ei 
făcu un pas înainte şi-i cântă lui Percy acelaşi 
cântec cu o precizie perfectă. 

Soldatul Percy ascultă uluit. 


Şi, un secol mai târziu: 

Stepa era netedă, verde, cu o vegetaţie bogată şi 
pâlcuri risipite de stejari. Cerul de deasupra era 
albastru, cum se zicea de obicei. La orizont se 
vedea mişcare, ca umbra unui nor: o turmă 
imensă de animale care se deplasau. 

Se auzi un fel de suspin, ca răsuflarea cuiva. Un 
spectator care ar fi stat suficient de aproape ar fi 
putut simți mângâierea unei adieri pe piele. 

lar în iarbă era întinsă o femeie. 

Numele ei era Maria Valiente. Era îmbrăcată cu 
pulovărul ei preferat de angora roz. Avea doar 
cincisprezece ani, însă era însărcinată, iar copilul 
trebuia să vină pe lume dintr-o clipă într-alta. 
Durerea provocată de contracțţii îi străbătea ritmic 
corpul firav. Cu o clipă în urmă nu era sigură dacă 
era mai înspăimântată de naştere sau de mânia 
Maicii Stephanie, care îi confiscase brățara cu 
maimuțe, singurul lucru pe care Maria îl mai avea 
de la mama ei, şi îi spusese că era o zorzoană 
păcătoasă. 

lar acum, asta. Se afla sub cerul liber, când 
deasupra ei ar fi trebuit să fie un tavan de ipsos 
cu pete de nicotină. larbă şi pomi, unde ar fi 
trebuit să fie un covor ponosit. Totul era cu susu- 


n jos. Unde se afla? Mai era în Madison? Cum era 
cu putință să fie ea aici? 

Dar toate astea nu mai contau acum. Durerea o 
străfulgeră din nou şi simţi cum vine copilul. Nu 
era nimeni s-o ajute, nici măcar maica Stephanie. 
Închise ochii, urlă şi împinse. 

Copilul alunecă în iarbă. Maria ştia că trebuie să 
aştepte să iasă şi placenta. Când se sfârşi totul, 
avea o baltă caldă între picioare, şi un copil 
acoperit într-o gelatină lipicioasă, amestecată cu 
sânge. Băiatul deschise gura şi scoase un scâncet 
subțire. 

Din depărtare se auzi un zgomot ca de tunet. Un 
răget ca dintr-o grădină zoologică. Ca de leu. 

Un leu? Maria ţipă din nou, de data aceasta de 
spaimă... 

Țipătul fu retezat, de parcă cineva ar fi apăsat 
un  întrerupător, Maria dispăruse. Copilul 
rămăsese singur. 

Singur, cu excepţia întregului univers, care îl 
împresura şi-i vorbea pe nenumărate voci. Şi 
dincolo de toate acestea, o Linişte imensă. 

Urletele se potoliră şi începu să gângurească. 
Liniştea era chiar mângâietoare. 

Se simți un soi de suspin de jur-împrejur, ca şi 
cum ar fi răsuflat cineva. Maria revenise pe pajişte, 
sub cerul senin. Se ridică şi privi speriată de jur- 
împrejur. Era lividă. Pierduse mult sânge. Însă 
copilul ei se afla aici. 

Ridică băiatul cu tot cu placentă — nici măcar nu 


tăiase cordonul ombilical - şi îl înfăşură în 
pulovărul ei de angora, strângându-l la piept. 
Feţişoara lui părea neobişnuit de calmă. Crezuse 
că l-a pierdut. 

— Joshua, spuse ea. Numele tău este Joshua 
Valiente. 

Dispărură cu un pocnet uşor. 

Pe câmp nu rămase decât o baltă de sânge şi 
secreţii; în jur iarba şi deasupra cerul. Însă în 
curând mirosul de sânge avea să atragă atenţia. 


Şi, demult, într-o lume apropiată ca o umbră: 

O versiune foarte diferită a Americii de Nord 
adăpostea o uriaşă mare interioară sărată, care 
colcăia de microorganisme. Toate aceste forme de 
viață microscopice deserveau un singur organism 
colosal. 

Şi în această lume, sub un cer înnorat, întregul 
cuprins al mării tulburi rumega un singur gând. 

Eu... 

Acest gând fu urmat de un altul. 

În ce scop? 

Bancheta, poziționată lângă un dozator de 
băuturi cu aspect modern, era extrem de comodă. 
Joshua Valienté nu prea mai era obişnuit cu 
confortul la ora actuală. Nu mai era obişnuit cu 
senzația caldă de a se afla în interiorul unei clădiri, 
unde mobila şi covoarele insuflă o anumită linişte 


asupra lumii. Lângă bancheta luxoasă se afla un 
teanc de reviste cu pagini lucioase, dar Joshua nu 
prea avea nimic în comun nici cu hârtia lucioasă. 
Cărţi? Cărţile erau în regulă. Lui Joshua îi plăceau 
cărțile, mai ales ediţiile de buzunar: uşoare şi 
simplu de transportat, şi dacă nu aveai de gând să 
le reciteşti, ei bine, se găsea oricând ceva de făcut 
cu nişte hârtie acceptabil de subțire şi moale. 

În general, când nu avea altceva de făcut, 
asculta Liniştea. 

Liniştea era foarte slabă aici. Înecată aproape 
complet de sunetele acestei lumi banale. Oare 
oamenii din clădirea aceasta lustruită îşi dădeau 
seama cât de mult zgomot era în jur? Zbârnâitul 
aparatelor de aer condiționat şi al ventilatoarelor 
computerelor, rumoarea atâtor voci indescifrabile, 
țârâitul înfundat al telefoanelor, urmat de 
răspunsul robotului, care îi informa pe apelanţi că 
persoana cu care aveau treabă nu era de fapt 
acolo, dar să-şi lase numele după semnalul sonor, 
după care urma bineînțeles semnalul sonor. 
Acesta era sediul Institutului transTerra, o 
ramură a  Corporaţiei Black. Peste biroul 
impersonal, făcut numai din rigips şi crom, trona 
un logo imens - un cal de şah. Dar nu era lumea 
lui Joshua. Nimic din toate acestea nu aparțineau 
lumii lui. În fond, el nu aparţinea niciunei lumi, 
însă toate lumile îi aparțineau lui. 

Întregul Pământ Lung. 


Pământuri, nenumărate Pământuri. Mai multe 
Pământuri decât puteai socoti, după unii. Nu aveai 
decât să păşeşti lateral ca să ajungi acolo, în 
aceste Pământuri, unul după altul, într-un şir 
interminabil. 

Iar asta spre suprema exasperare a unor experți, 
precum Profesorul Wotan Ulm de la Universitatea 
Oxford. 

— Toate aceste Pământuri paralele, declară el 
pentru BBC, sunt identice pe toate planurile, 
exceptând detaliile. Ei, şi în afara faptului că sunt 
pustii. De fapt, majoritatea sunt acoperite de 
păduri şi mlaştini. Păduri vaste, întunecate, 
cufundate în tăcere, şi mlaştini adânci, vâscoase 
şi mortale. Pustii, în sensul că sunt lipsite de 
oameni. Pământul este suprapopulat, iar 
Pământul Lung e pustiu. Ghinionul lui Adolf 
Hitler, care n-a izbutit să-şi câştige războiul 
niciunde! 

Oamenilor de ştiinţă le este imposibil să 
vorbească despre Pământul Lung fără să îndruge 
câte ceva despre m-brane multiple şi multiversuri 
cuantice. Uitaţi: poate că universul se bifurcă de 
fiecare dată când cade o frunză, şi în fiecare clipă 
apar un miliard de ramuri noi. Asta pare că 
încearcă să ne spună fizica cuantică. Ei, însă nu 
este vorba de experimentarea unui miliard de 
realități; stările cuantice se suprapun precum 
armonicile realizate de o singură coardă de vioară. 
Dar poate există împrejurări - freamătul unui 


vulcan, sărutul unei comete, trădarea unei mari 
iubiri - în care se poate crea efectiv o realitate 
senzorială separată, o împletitură de fire cuantice. 
Şi poate aceste împletituri sunt apoi atrase şi 
îmbinate pe baza similarităţii într-o dimensiune 
suplimentară, declanşând autoorganizarea unui 
lanţ de lumi. Sau aşa ceva! Poate că toate astea nu 
sunt decât un vis, un produs al imaginaţiei 
colective a umanității. 

Adevărul este că suntem la fel de consternațţi în 
fața acestui fenomen cum ar fi fost Dante dacă s- 
ar fi pomenit brusc confruntat cu imaginea 
universului în expansiune, oferită de Hubble. 

Nici limbajul utilizat pentru a-l descrie nu este 
probabil cu nimic mai exact decât analogia 
pachetului de cărți, pe care majoritatea oamenilor 
o percep ca familiară: Pământul Lung ca un pachet 
imens de coli tridimensionale, stivuite într-un 
spațiu multidimensional, fiecare carte 
reprezentând un Pământ autonom. 

Şi, cel mai însemnat detaliu este acela că, pentru 
majoritatea oamenilor, Pământul Lung este 
deschis. Aproape oricine poate călători în sus şi-n 
jos de-a lungul pachetului, perforând, ca să 
spunem aşa, cărțile una după alta. Oamenii se 
extind, luând în primire tot acel spaţiu liber. E şi 
normal! E un instinct primar. Ca maimuțe de 
câmpie, încă ne temem de amenințarea 
leopardului în beznă; dacă ne răspândim, nu ne 
poate înhăța pe toți. 


Toată chestiunea este extrem de confuză. Nimic 
nu se potriveşte! Şi de ce i s-a înmânat omenirii 
acest formidabil pachet de cărți tocmai acum, când 
avem nevoie de spațiu mai mult decât oricând? Pe 
de altă parte, ştiinţa nu este decât o serie de 
întrebări care conduc la şi mai multe întrebări, 
ceea ce nu strică, fiindcă altfel — nu-i aşa? — nu 
ar fi cine ştie ce carieră. În orice caz, indiferent de 
răspunsul la aceste întrebări, luaţi aminte la ce vă 
spun, totul se va schimba pentru omenire... E 
suficient, Jocasta? Un tâmpit s-a apucat să 
păcăne un pix în timp ce ziceam partea despre 
Dante. 

Joshua înțelegea că transterra fusese înființat ca 
să profite, bineînţeles, de pe urma tuturor acestor 
schimbări. lar acesta era probabil şi motivul 
pentru care Joshua fusese adus aici, mai mult sau 
mai puţin împotriva voinței sale, fiind pescuit 
dintr-o lume aflată la mare depărtare. 


Uşa se deschise în sfârşit. Intră o femeie tânără, 
ținând cu grijă un laptop subţire ca o foiţă de aur. 
Joshua avea şi el un astfel de aparat la Cămin, un 
model mai vechi şi mai burduhănos, pe care îl 
folosea de cele mai multe ori ca să caute reţete 
pentru prepararea hranei sălbatice. 

— Domnule Valiente? Sunteţi amabil că ați decis 
să ne faceți o vizită. Mă numesc Selena Jones. 
Bine ați venit la Institutul transterra. 

Era atrăgătoare, fără îndoială, se gândi Joshua. 


Îi plăceau femeile; îşi amintea cu plăcere de 
puţinele şi scurtele sale relaţii. Însă nu petrecuse 
prea mult timp în preajma femeilor, aşa că nu se 
simţea în largul lui în prezenţa lor. 

— Bine ați venit?! N-am avut de ales. Mi-aţi găsit 
cutia poştală. Ceea ce înseamnă că sunteți de la 
stat. 

— De fapt şi de drept, vă înşelați. Lucrăm uneori 
cu statul, însă nu suntem în niciun caz de la stat. 

— Şi e legal? 

— Lobsang v-a găsit codul de la cutia poştală, 
răspunse ea zâmbind cu reproş. 

— Şi cine e Lobsang? 

— Eu, spuse dozatorul de băuturi. 

— Tu eşti un dozator de băuturi, spuse Joshua. 

— Supoziţia ta este eronată, cu toate că aş putea 
produce în doar câteva secunde orice băutură ai 
dori. 

— Dar pe tine scrie Coca-Cola mare şi lat! 

— Te rog să-mi scuzi simțul umorului. Dacă s- 
ar fi întâmplat să cheltuieşti un dolar în speranța 
de a obține o băutură răcoritoare gazoasă, ți-aş fi 
returnat indiscutabil banii. Sau ţi-aş fi furnizat 
băutura. 

Joshua se chinuia să înțeleagă ceva din 
întâlnirea asta. 

— Lobsang şi mai cum? 

— Nu am nume de familie. În vechiul Tibet 
numai aristocrații şi Buddha cel Viu aveau nume 
de familie, Joshua. Eu nu am asemenea pretenții. 


— Eşti un computer? 

— De ce întrebi? 

— Pentru că sunt al naibii de sigur că nu se află 
nicio fiinţă umană acolo înăuntru. Plus că vorbeşti 
ciudat. 

— Domnule Valiente, mă exprim mai elocvent şi 
mai corect decât oricare din cunoştinţele dumitale. 
Şi într-adevăr, eu nu mă aflu în interiorul 
dozatorului de băuturi. Sau, mai bine zis, nu în 
întregime. 

— Lobsang, nu-l mai tachina pe bietul om, 
spuse Selena, întorcându-se către Joshua. 
Domnule Valiente, ştiu că vă aflaţi... altundeva 
când lumea a aflat despre Lobsang. Este un caz 
unic. Din punct de vedere fizic, este un computer, 
însă înainte era — cum să zic? — un mecanic de 
motociclete tibetan. 

— Şi cum a ajuns din Tibet în interiorul unui 
dozator de băuturi? 

— Asta chiar este o poveste lungă, domnule 
Valiente€... 

Dacă Joshua n-ar fi fost plecat atâta vreme, ar fi 
aflat ce era cu Lobsang. Era prima maşinărie care 
a izbutit să convingă un tribunal că este o ființă 
umană. 

— Desigur, spuse Selena, şi alte maşinării din 
generația a şasea au mai încercat asta înainte. 
Atâta timp cât se află în altă încăpere şi îți vorbesc 
printr-o boxă, pot părea cel puțin la fel de umani 
ca şi tolomacii pe care îi avem printre noi, dar asta 


nu dovedeşte nimic în fața legii. Numai că Lobsang 
nu pretinde că este o maşinărie inteligentă. Nu cu 
argumentul acesta şi-a revendicat drepturile. Ci a 
afirmat că este un tibetan decedat. Şi lasă-mă să- 
ți zic, Joshua, cu asta i-a avut la degetul mic. 
Reîncarnarea încă reprezintă o piatră de temelie a 
credințelor lumii; iar Lobsang pur şi simplu a 
susținut că s-a reîncarnat ca un program de 
computer. După cum a fost depus ca probă la 
proces - dacă vrei, îți arăt transcrierile — software- 
ul în cauză a pornit exact în microsecunda în care 
a decedat un mecanic de motociclete din Lhasa cu 
un nume imposibil de pronunţat. Se pare că 
pentru un suflet imaterial, douăzeci de mii de 
teraflopşi de magie tehnologică pe un substrat de 
gel arată identic cu câteva kilograme de ţesut 
cerebral spongios. O serie de experți judiciari au 
confirmat precizia uluitoare a amintirilor lui 
Lobsang din viața anterioară. Eu însămi am 
asistat la conversaţia dintre Lobsang şi un 
bătrânel slăbuţ cu faţa ca o piersică stafidită, un 
văr îndepărtat al mecanicului; câteva ore bune au 
depănat amintiri şi au vorbit cu nostalgie de 
vremurile bune petrecute în Lhasa. A fost o după- 
amiază încântătoare. 

— De ce? întrebă Joshua. Ce-ar avea el de 
câştigat din asta? 

— Sunt chiar aici, spuse Lobsang. El nu e din 
lemn, să ştii. 

— Pardon! 


— Ce am câştigat? Drepturi civile. Protecţie. 
Dreptul de proprietate. 

— Şi dacă ai fi scos din priză, asta s-ar califica 
drept crimă? 

— Întocmai. În paranteză fie spus, e şi imposibil 
din punct de vedere fizic, dar hai să nu intrăm 
acum în detalii. 

— Deci tribunalul a acceptat că eşti om? 

— De fapt, nu a existat niciodată o definiție 
legală pentru „om“. 

— Iar acum lucrezi pentru transterra. 

— Deţin o parte din companie. Douglas Black, 
fondatorul, nu a avut nici cea mai mică ezitare în 
a-mi oferi un parteneriat. Şi nu numai pentru 
notorietatea mea, deşi este un aspect care îl 
atrage. Ci pentru intelectul meu transuman. 

— Măi, să fie! 

— Hai să ne întoarcem la subiectul nostru, 
spuse Selena. Nu ați fost deloc uşor de găsit, 
domnule Valiente. 

Joshua o privi şi îşi propuse să fie şi mai greu de 
găsit data viitoare. 

— Veniţi foarte rar în vizită pe Pământ în ultima 
vreme. 

— Sunt tot timpul pe Pământ. 

— Ştiţi foarte bine la ce mă refer. Pe Pământul 
acesta, clarifică Selena. Pe Pământul Datum sau 
chiar şi pe Pământurile Inferioare. 

— Nu sunt disponibil pentru angajare, spuse 
Joshua repede, încercând să-şi înlăture o urmă de 


nervozitate din voce. Îmi place să lucrez singur. 

— E puţin spus, nu credeţi? 

Joshua prefera viața printre palisadele lui, pe 
Pământuri îndepărtate de Datum, prea departe 
pentru ca majoritatea să călătorească până acolo. 
Şi chiar şi aşa, avea grijă să evite compania. 
Despre Daniel Boone se zicea că îşi ridica tabăra 
şi pleca mai departe imediat ce vedea în zare fumul 
care se ridica de la focul altcuiva. În comparaţie cu 
Joshua, Boone era anormal de sociabil. 

— Însă tocmai acesta este avantajul pe care 
vrem să-l valorificăm. Ştim că nu aveţi nevoie de 
oameni, spuse Selena ridicând mâna, 
preintâmpinând o eventuală reacţie de protest. 
Nicio grijă, nu sunteţi antisocial. Dar gândiți-vă 
aşa: înainte de descoperirea Pământului Lung, 
nimeni, pe parcursul întregii istorii a omenirii, nu 
a fost niciodată singur - adică realmente singur. 
Chiar şi cel mai cutezător marinar era conştient că 
undeva, acolo, cât de departe, mai e cineva. Până 
şi astronauții care au păşit în trecut pe Lună 
puteau vedea Pământul. Cu toţii ştiau că, la o 
oarecare distanță, se aflau alți oameni ca ei. 

— Da, şi cu Stepperele e acelaşi lucru: e de- 
ajuns un simplu pas, ca mutarea calului la şah, 
ca să dai de restul oamenilor. 

— Şi totuşi, instinctele noastre nu pot percepe 
asta. Ştiţi câți oameni se aventurează să 
pornească singuri la drum? 

— Nu. 


— Nimeni. În orice caz, extrem de puţini. Să fii 
singur pe o planetă întreagă, probabil singura 
minte dintr-un întreg univers? Nouăzeci şi nouă 
din o sută de oameni nu pot face față unei astfel 
de provocări. 

Însă el nu era niciodată singur, se gândi Joshua. 
Nu atâta vreme cât Liniştea era permanent 
prezentă acolo, dincolo de cer. 

— După cum a menţionat şi Selena, acesta este 
avantajul tău, ceea ce te face util, interveni 
Lobsang. Asta, şi alte câteva calități, despre care 
putem vorbi mai târziu. Ei, şi mai e şi faptul că te 
avem la mână cu ceva. 

Totul deveni deodată clar pentru Joshua. 

— Vreţi să fac cine ştie ce călătorie. Pe Pământul 
Lung. 

— Acesta este lucrul la care te pricepi mai bine 
decât oricine, spuse Selena mieros. Vrem să 
călătoreşti în Meggarele Superioare, Joshua. 

Meggarele Superioare: termenul folosit de unii 
pionieri pentru lumile aflate la mai mult de un 
milion de paşi depărtare de Pământ, cele mai 
multe din ele cufundate încă în legendă. 

— De ce? 

— Pentru cel mai inocent motiv cu putință, 
spuse Lobsang. Ca să vedem ce se află acolo. 

Selena zâmbi. 

— Informaţiile referitoare la Pământul Lung 
reprezintă capitalul companiei  transterra, 
domnule Valiente. 


Lobsang elaboră: 

— Imaginează-ţi, Joshua. Până acum 
cincisprezece ani omenire nu avea decât o lume şi 
visa la alte câteva - lumile sistemului nostru solar, 
toate sterpe şi necesitând investiții financiare 
obscene. lar acum deţținem cheia pentru a 
pătrunde în mai mult lumi decât putem număra! 
Şi abia dacă am explorat-o chiar şi p cea mai 
apropiată dintre ele. Acum avem şansa să facem 
asta. 

— Avem şansa? repetă Joshua. Ar trebui să te 
iau şi pe tine cu mine? Ăsta e şpilul? O să fiu plătit 
de un computer să-i fiu şofer? 

— Da, în linii mari aşa stau lucrurile, încuviinţă 
Selena. 

Joshua se încruntă. 

— Şi motivul pentru care aş face treaba asta...? 
ziceați că mă aveţi la mână cu ceva...? 

Selena răspunse pe un ton suav: 

— O să ajungem şi la asta. Ţi-am studiat cazul, 
Joshua. De altfel, prima menţiune referitoare la 
tine în documente oficial este dintr-un raport 
întocmit de agenta Monica Jansson de la Poliția 
din Madison, depus chiar a doua zi după Ziua 
Marelui Pas, în care se vorbeşte de băiatul 
misterios care s-a întors, aducându-i cu el şi pe 
ceilalți copii. Ce să mai, parcă ai coborât direct din 
povestea cu fluieraşul fermecat! Odată ca 
niciodată ai fi fost considerat o celebritate. 

— Şi tot odată ca niciodată, interveni Lobsang, 


ai fi fost considerat vrăjitor. 

Joshua oftă. Oare câtă vreme avea să-l mai 
urmărească ziua aceea? Nu şi-a dorit nicio clipă 
să fie un erou; nu-i plăcea felul ciudat în care se 
uitau oamenii la el. De fapt, în orice fel s-ar fi uitat. 

— A fost o harababură, asta-i tot, spuse el. Cum 
ați aflat? 

— Din rapoartele poliției, precum cel al lui 
Jansson, spuse dozatorul de băuturi. Vezi tu, 
treaba cu poliția e că documentează tot. lar eu 
ador documentele. Documentele sunt o sursă de 
informaţii. Mă informează, de pildă, cine era 
mama ta, Joshua. C chema Maria, nu-i aşa? 

— Mama mea nu te priveşte pe tine. 

— Joshua, toată lumea mă priveşte şi toată 
lumea se află la dosar. Şi tot din dosare am aflat 
şi de tine. Cum că s-ar putea să fii foarte special. 
Şi că ai fost acolo în Ziua Marelui Pas. 

— Toată lumea a fost acolo în Ziua Marelui Pas. 

— Da, dar tu te-ai simţit ca acasă, nu-i aşa, 
Joshua? Te-ai simțit ca şi cum ai fi ajuns în sfârşit 
acasă. Pentru prima dată în viață ştiai că te afli la 
locul potrivit... 

Ziua Marelui Pas. Cu cincisprezece ani în urmă. 
Joshua ave doar treisprezece ani. 

Mai târziu, toată lumea şi-a amintit unde se 
aflau în Ziua Marelui Pas. Majoritatea se aflau în 
rahat. 


La vremea aceea, nimeni nu ştia cine încărcase 
pe interne schema de asamblare a Stepperului. 
Dar pe măsură ce seara își arunca vălul peste 
lume, copii de pretutindeni începură să 
construiască Steppere, câteva zeci numai în 
cartierul în care se afla Căminul din Madison. 
Toată lumea dăduse buzna la Radio Shack. 
Componentele electronice necesare păreau ridicol 
de simple. La fel de caraghios părea şi cartoful pe 
care trebuia să-l instalezi î; centrul dispozitivului, 
dar era important, fiindcă era sursa de energie. 
După care urma întrerupătorul, care era vital. Unii 
copii crezuseră că nu era neapărată nevoie de un 
întrerupător, ci era de-ajuns să faci direct contact 
cu firele. Dar tocmai ei ajunseseră să ţipe. 

Joshua îşi construise cu grijă primul Stepper. 
Mereu făcea lucrurile meticulos. Era genul de 
băiat care întotdeauna, dar absolut întotdeauna, 
vopsea înainte să asambleze, iar apoi asambla 
piesei în ordinea corectă, pregătindu-şi fiecare 
componentă cu grijă înainte de a iniția 
operațiunea. Joshua întotdeauna iniția lucrurile 
Implica mai mult o acţiune deliberată decât „a 
începe”. La Cămin când făcea câte unul din 
puzzle-urile vechi, uzate şi incomplete 
întotdeauna sorta mai întâi piesele, separând 
cerul, marea şi marginile, înainte de a asambla fie 
şi numai două piese. Uneori, dacă nimerise un 
puzzle incomplet, se ducea după aceea în micul lui 
atelier şi fasona piesele lipsă din bucăţi de lemn pe 


care le adunase el, apoi le vopsea în aşa fel încât 
să se potrivească în peisaj. Dacă nu ştiai dinainte, 
nici prin gând nu ţi-ar fi trecut că lipseau piesele 
originale. Alteori gătea, supravegheat de maica 
Serendipity. Strângea laolaltă toate ingredientele 
de care avea nevoie, le pregătea tacticos dinainte, 
iar apoi parcurgea pas cu pas rețeta. Făcea chiar 
şi curat după el pe parcurs. Îi plăcea să gătească 
şi îl încânta şi atitudinea aprobatoare pe care i-o 
câştiga în Cămin. 

Acesta era Joshua. Aşa făcea el lucrurile. Şi de 
aceea nu fusese primul copil care păşise afară din 
lume: nu doar că lăcuise cutia Stepperului, ci 
aşteptase şi să se usuce lacul. De aceea fusese cu 
siguranță primul copil care se întorsese fără să 
facă pe el de frică, sau mai rău. 

Ziua Marelui Pas. Copiii dispăreau de 
pretutindeni. Părinții cutreierau cartierele în 
căutarea lor. Doar ce-i văzuseră ocupați cu jucăria 
asta nouă cu o clipă în urmă, iar în secunda 
următoare parcă intraseră în pământ. Când un 
părinte alarmat întâlneşte alt părinte alarmat, 
alarmarea se transformă în groază. Au chemat 
poliția, dar ce să facă? Pe cine să aresteze? Unde 
să caute? 

Apoi spăşit şi Joshua, pentru prima oară. 

Cu o clipă în urmă se aflase la el în atelier, în 
Cămin. lar acum era într-o pădure deasă, 
apăsătoare, unde razele lunii abia dacă 
pătrundeau prin frunziş. Din toate părțile auzea 


alți copii vomitând, plângând după părinţi, unii 
țipând ca şi cum ar fi fost răniți. Se întrebă ce era 
cu toată văicăreala asta. El nu vomita. Într-adevăr, 
totul era straniu. Dar era o noapte caldă. Auzea 
bâzâitul ţânţarilor. Singura întrebare era: o noapte 
caldă unde? 

Plânsetele din jur îi distraseră atenţia. O fetiță 
din apropiere striga după maică-sa. I se păru că e 
Sarah, care locuia tot la Cămin. O strigă pe nume. 

Fata se opri din plâns, iar el îi auzi vocea destul 
de aproape. 

— Joshua? 

Se gândi o clipă. Era seara târziu. Sarah fusese 
probabil în dormitorul fetelor, care se afla la vreo 
douăzeci de metri de atelierul lui. Nu se mişcase, 
însă se afla cu siguranță în alt loc. Nu era 
Madison. Madison era plin de zgomote, maşini, 
avioane, lumini, în timp ce acum se afla în mijlocul 
unei păduri desprinse parcă dintr-o carte, fără 
urmă de vreun felinar ori încotro privea. Dar Sarah 
se afla şi ea aici, orice ar fi însemnat aici. Gândul 
se formă treptat, bucăţică cu bucăţică, ca un 
puzzle incomplet. Gândeşte, nu te panica. În 
raport cu locul în care te afli tu, sau te aflai 
adineauri, ea trebuie să se afle tot în locul în care 
se afla mai devreme. Nu trebuie decât să urmezi 
culoarul către camera ei. Cu toate că, aici şi acum, 
nu e niciun culoar şi nicio cameră. Gata, s-a 
rezolvat problema. 

Numai că, pentru a ajunge la ea, ar trebui să 


treacă prin trunchiul copacului răsărit în faţa lui. 
Un copac foarte gros. 

Ocoli copacul, croindu-şi drum prin desiş, prin 
mărăciniş şi printre crengile prăbuşite ale acestei 
păduri atât de sălbatice. 

— Vorbeşte în continuare, spuse el. Nu te mişca 
din loc. Vin la tine. 

— Joshua? 

— Uite, îți zic eu cum facem. Cântă. Cântă 
întruna. Aşa o să te pot găsi pe întuneric. 

Joshua îşi aprinse lanterna. Era suficient de 
mică încât să-i încapă în buzunar. Noaptea umbla 
întotdeauna cu lanterna la el. Evident. Doar era 
Joshua. 

Fata nu cânta. Începuse să spună o rugăciune. 

— Tatăl nostru care eşti în ceruri... 

Îşi dorea ca măcar uneori oamenii să-l asculte. 

Din toate direcţiile, din pădure, din beznă, 
începură să se ridice şi alte glasuri. 

— Sfinţească-se numele tău... 

Bătu din palme şi strigă: 

— Faceţi linişte! O să vă scot de aici. Aveţi 
încredere în mine! 

Nu putea spune de ce ar fi trebuit să aibă 
încredere în el, însă tonul autoritar avu efectul 
scontat, aşa că celelalte voci se potoliră. Inspiră 
adânc şi strigă: 

— Sarah, tu prima, bine? Restul — mergeţi spre 
locul din care auziți rugăciunea. Nu spuneţi nimic. 
Doar îndreptaţi-vă în direcţia aia. 


Sarah reîncepu: 

— Tatăl nostru care eşti în ceruri... 

Pe măsură ce înainta cu mâinile întinse în față, 
strecurându-se printre mărăcini şi sărind peste 
rădăcini, păşind cu grijă, auzea mişcare de jur- 
împrejur, şi alte şi alte voci. Unii se plângeau că s- 
au rătăcit. Alţii se plângeau că n-au semnal la 
telefon. Zări câteva ecrane de telefon care luminau 
ca nişte licurici. Şi mai erau şi cei care plângeau 
deznădăjduiți sau chiar gemeau de durere. 

Rugăciunea se sfârşi cu un „amin”, care fu 
repetat ca un ecou de alte voci din pădure, iar 
Sarah spuse: 

— Joshua? Am terminat. 

Şi eu care credeam că e isteață, se gândi Joshua. 

— Atunci ia-o de la capăt. 

Dură câteva minute bune să ajungă la ea, deşi 
nu era prea departe. Însă îşi dădu seama că 
desişul acesta de pădure era de fapt destul de mic. 
Puțin mai departe, zări la lumina lunii ceea ce 
păreau a fi flori de câmp, cum văzuse la grădina 
botanică. Dar nu zărea nicăieri Căminul sau Allied 
Drive. 

În cele din urmă, Sarah ajunse împleticindu-se 
până la el şi se agăţă strâns de el. 

— Unde suntem? 

— În altă parte, presupun. Ştii, ca Narnia. 

În lumina lunii văzu cum i se prelingeau 
lacrimile pe față, cum îi curgea nasul, şi simți 
mirosul de vomă de pe cămaşa ei de noapte. 


— Dg’ eu n-am intrat în niciun şifonier! 

El izbucni în râs, iar ea îl privi fix. Dar pentru că 
el râdea, începu şi ea să râdă. lar râsetele lor 
inundară deodată mica poiană. Ceilalți copii 
veneau înspre ei, atraşi de lumina lanternei, şi 
pentru moment groaza păru să se risipească. Era 
una să fii pierdut şi singur, şi cu totul altceva să 
fii pierdut într-o mulțime şi să râzi. 

Îl mai apucă cineva de braţ. 

— Josh? 

— Freddie? 

— A fost oribil. Era întuneric şi am căzut, m-am 
prăvălit până jos. 

Freddie avea un virus la stomac, îşi aminti Josh. 
Fusese la infirmeria Căminului, la etajul unu. 
Probabil căzuse pur şi simplu prin clădirea 
dispărută. 

— Eşti rănit? 

— Nu... Josh? Cum ajungem acasă? 

Joshua o luă de mână pe Sarah. 

— Sarah, ai făcut un Stepper? 

— Da. 

El aruncă o privire la componentele încâlcite din 
mâna ei. Nici măcar nu erau într-o cutie, fie şi o 
cutie de pantofi, orice fel de cutie, ca să nu mai 
vorbim de una care să fi fost confecționată cu acest 
scop precis. 

— Unde ţi-e întrerupătorul? 

— Care întrerupător? Am făcut contact cu firele. 

— Păi, instrucțiunile spuneau clar să ataşezi un 


intrerupător. 

Luă cu mare grijă Stepperul ei în mână. 
Întotdeauna trebuia să ai grijă pe lângă Sarah. Nu 
era o Problemă, însă avea tendința să atragă 
probleme. 

Cel puţin erau trei fire. Desluşi conexiunile după 
pipăit. Petrecuse ore întregi studiind schema de 
asamblare; o ştia pe dinafară. Separă firele şi îi 
puse înapoi în braţe grămada de piese încropită la 
repezeală. 

— Fii atentă: când îţi spun eu, atinge firele astea 
două. Dacă te trezeşti înapoi la tine în cameră, 
aruncă chestia asta pe jos şi du-te la culcare. Ne- 
am înțeles? 

— Dar dacă nu merge? îl întrebă ea, trăgându-şi 
nasul. 

— Atunci înseamnă că o să fii tot aici, cu mine. 
Şi nu ar fi chiar aşa de rău, nu? Eşti gata? Haide 
să numărăm invers de la zece. Nouă, opt... 

La zero, fata dispăru cu un pocnet uşor, ca şi 
cum s-ar fi spart un balon de săpun. 

Ceilalți copii se holbară la locul în care se aflase 
fata, apoi la Joshua. Unii dintre ei erau 
necunoscuți: multe dintre chipurile pe care reuşea 
să le desluşească îi erau complet străine. Habar n- 
avea cât de mult merseră prin beznă. 

În momentul acesta era un erou. Copiii ăştia ar 
fi făcut orice le-ar fi zis. Nu-i plăcea sentimentul 
ăsta. Era o corvoadă. 

Se întoarse către Freddie: 


— Bun, Freddie, tu urmezi. O ştii pe Sarah. 
Spune-i să nu-şi facă griji. Spune-i că o mulțime 
de copii o să ajungă acasă prin dormitorul ei. 
Spune-i că Joshua a zis că e singura cale să-i 
trimită acasă şi te roagă să nu te superi. Acuma 
arată-mi Stepperul tău. 

Unul câte unul, pocnet după pocnet, fetele şi 
băieţii pierduţi se făcură nevăzuți. 

Când dispăru şi ultimul dintre cei aflați în 
apropiere, încă se mai auzeau voci din inima 
pădurii sau poate chiar din zone mai îndepărtate. 
Pe aceştia Joshua nu-i putea ajuta. Nici măcar nu 
era sigur dacă procedase bine până acum. Rămas 
singur în tăcere, ascultă cu atenţie în jurul lui. În 
afară de vocile din depărtare şi de bâzâitul subțire 
ar ţânţarilor, nu se mai auzea nimic. Oamenii 
ziceau că ţânțarii puteau ucide şi un cal, cu 
timpul. 

Apăsă comutatorul propriului Stepper, construit 
cu grijă. 

Se pomeni instantaneu înapoi la Cămin, lângă 
patul Sarei, în camera ei mică şi înghesuită, chiar 
la timp pentru a o zări de la spate pe ultima fată 
pe care o trimisese acasă, încă destul de panicată, 
dispărând pe coridor. Şi auzi glasurile pițigăiate 
ale maicilor, care îl strigau. 

Apăsă iar comutatorul în pripă, pentru ca în 
clipa următoare să se afle din nou singur în 
pădurea pustie. Pădurea lui. 

Acum se auzeau mai multe voci din apropiere. 


Plângeau în hohote. Ţipau. Un puşti rosti foarte 
politicos: 

— Nu vă supăraţi, mă poate ajuta cineva? 

Apoi cineva vomită. 

Mai mulți nou-sosiți. Se întrebă de ce li se făcea 
greață tuturor. Mai târziu, când avea să-şi 
amintească de Ziua Marelui Pas, amintirea avea să 
fie marcată de această amprentă olfactivă. Toată 
lumea vomitase. Nu şi el. 

Porni prin întuneric, căutându-l pe ultimul copil 
pe care-l auzise strigând. 

lar după copilul acela, urmă altul, şi altul. Şi 
încă o fată care îşi rupsese brațul căzând de la un 
etaj superior. Şi apoi altul întotdeauna mai apărea 
câte un copil. 


La primul semn al zorilor, desişul începu să 
răsune de cântecel păsărilor în întâmpinarea 
luminii. Oare şi acasă se crăpa de ziuă? 

Acum nu se mai auzea niciun sunet omenesc, cu 
excepţia suspinelor ultimului băiat rămas, care se 
rănise la picior într-o bucată ascuţită de lemn. 
Băiatul nu putea în niciun caz să-şi acționeze 
propriul Stepper. Era păcat, pentru că era bine 
făcut, după cum remarca Joshua cu admiraţie în 
lumina palidă. Puştiul petrecuse fără îndoială o 
bucată bună de vreme în Radio Shack. Un puşti 
isteț, dar nu suficient de isteț ca să ia cu el o 
lanternă sau spray împotriva ţânţarilor. 

Joshua se aplecă, îl luă în braţe, apoi se ridică. 


Băiatul gemu. Cu o singură mână liberă, Joshua 
pipăi după întrerupătorul propriului Stepper, 
felicitându-se încă o dată că urmase instrucțiunile 
întocmai. 

De data aceasta, când păşiră înapoi, fură 
întâmpinați cu lumini puternice care le băteau în 
ochi, iar în câteva secunde un autovehicul al 
Poliției din Madison se opri cu un scârțâit în fața 
lor Joshua rămase stană de piatră. 

Din maşină coborâră doi poliţişti. Unul din ei, un 
bărbat tânăr într-o vestă fluorescentă, luă cu 
băgare de seamă băiatul rănit din brațele lui 
Joshua şi-l aşeză pe iarbă. Celălalt polițist, o 
femeie, se pironise în faţa lui, întinzându-i braţele 
şi zâmbind, ceea ce îl nelinişti, pentru că aşa 
zâmbeau maicile în fața unei Probleme. Braţele 
întinse binevoitor puteau deveni cât ai clipi nişte 
braţe care te înşfăcau. Din spatele poliţiştilor se 
vedeau o mulțime de lumini, ca pe un platou de 
filmare. 

— Bună, Joshua, spuse polițista. Numele meu 
este Monica Jansson. 

Pentru agenta de poliție Jansson totul începuse 
chiar mai devreme, cu o zi în urmă: era a treia oară 
în ultimele luni când venea la casa incendiată a 
familiei Linsay de pe Mifflin Street. 

Nu era sigură de ce se întorsese aici. De data 
asta nu primiseră niciun apel. Şi, cu toate acestea, 


se pomeni din nou scotocind prin grămezile de 
cenuşă şi mobilă carbonizată, aplecându-se peste 
resturile unui televizor vechi cu ecran plat, păşind 
cu băgare de seamă peste un covor pârjolit, 
îmbibat şi pătat de spumă, în care se mai 
distingeau încă urmele paşilor grei ai pompierilor 
şi poliţiştilor, frunzărind din nou rămăşiţele făcute 
aproape scrum a ceea ce fusese cândva un carnet 
întreg de notițe elaborate, ecuaţii matematice 
scrise ilizibil. 

Îi zbură gândul la partenerul ei, Clancy, bându- 
şi a cincea cafea de la Starbucks pe ziua de azi în 
maşina de serviciu. Cât de fraieră era! Ce mai 
putea găsi acolo, după ce detectivii examinaseră 
fiecare cotlon şi criminaliştii îşi făcuseră şi ei 
treaba? Chiar şi fiica, Sally, o studentă cam 
aiurită,  reacţionase fără surprindere sau 
tulburare, dând calm din cap când i se spusese că 
tatăl ei era căutat pentru a fi interogat în legătură 
cu bănuielile de incendiere premeditată, instigare 
la terorism, cruzime împotriva animalelor, nu 
neapărat în ordinea aceasta. Dăduse pur şi simplu 
din cap, ca şi cum toate astea erau chestiuni la 
ordinea zilei în familia Linsay. 

Nu-i păsa nimănui altcuiva. În curând casa avea 
să iasă de sub jurisdicția poliției ca locul 
desfăşurării unei infracțiuni, iar proprietarul 
putea să înceapă curăţenia şi ciorovăielile cu 
agenţia de asigurări. În orice caz, nu fusese nimeni 
rănit, nici măcar Willis Linsay, deoarece nu 


existau semne că ar fi murit în incendiul de 
proporții destul de reduse. Era o enigmă căreia 
probabil nu avea să i se dea niciodată de capăt, 
genul de enigmă peste care poliţiştii cu experiență 
dădeau tot timpul, spusese Clancy, aşa că mai 
bine să nu-ți baţi capul mai mult decât trebuie. 
Poate că la douăzeci şi nouă de ani, Jansson nu 
avea încă suficientă experienţă. 

Sau poate era din cauza a ceea ce văzuse atunci 
când răspunseseră acelui prim apel, cu câteva 
luni în urmă. Pentru că primul apel venise de la o 
vecină care reclamase că văzuse un bărbat care 
băgase o capră în casa aceasta cu un singur etaj, 
aici, chiar în centrul oraşului Madison. 

O capră? Aici bineînțeles că urmă un schimb 
previzibil de replici înțepătoare între Clancy şi 
dispecer: poate caprele îi arătaseră tipului cornul 
etc. etc., ha ha. Însă aceeaşi vecină, o femeie cam 
agitată, mai declarase că alte dăți văzuse cum 
bărbatul băgase în casă, pe uşa din faţă, viței şi 
chiar şi un mânz. Ca să nu mai vorbim de o cuşcă 
cu găini. Şi totuşi, nu exista nicio plângere de 
zgomot sau de duhoare de grajd. Nici urmă de 
animale vii înăuntru. Ce învârtea tipul ăsta: se 
împerechea cu ele sau le gătea? 

Se pare că Willis Linsay locuia singur de câţiva 
ani, de când îi murise soția într-un accident rutier. 
Avea o fiică de optsprezece ani, Sally, studentă la 
Universitatea Wisconsin-Madison, care locuia cu o 
mătuşă. Linsay fusese om de ştiinţă, iar pe 


vremuri ocupase chiar un post de profesor de 
fizică teoretică la Princeton. În prezent îşi câştiga 
existența ca meditator ambulant la Universitatea 
Wisconsin, iar în restul timpului... nimeni nu ştia 
de fapt cu ce se ocupa în restul timpului. Pe de 
altă parte, Jansson descoperise mențiuni prin 
documentele oficiale că lucrase la un moment dat 
pentru Douglas Black, marele industriaş, sub un 
alt nume. Dar asta nu era cine ştie ce surpriză. În 
ziua de azi, aproape toată lumea ajungea să 
lucreze pentru Black, într-un fel sau altul. 

Orice ar fi pus la cale Linsay, nu implica 
creşterea caprelor în propria sufragerie. Poate 
existaseră intenții duşmănoase de la bun început 
din partea vreunui vecin băgăreţ care n-avea altă 
treabă decât să-i provoace necazuri vecinului mai 
ciudat de alături. Se mai întâmpla uneori. 

Însă următorul apel fusese diferit. 

Cineva publicase online planul pentru 
confecționarea unui dispozitiv pe care persoana cu 
pricina îl numea „Stepper”. Îi puteai modifica 
aspectul exterior, dar în esenţă trebuia să fie un 
dispozitiv portabil cu un comutator mare cu trei 
poziții deasupra, cu diverse componente 
electronice în interior şi cu un cablu de alimentare 
înfipt într-un... cartof? 

Autoritățile se sesizaseră şi erau în stare de 
alertă. Arăta ca genul de drăcie pe care şi-ar fi 
lipit-o pe piept un terorist sinucigaş chiar înainte 
de a face o plimbare pe State Street. De asemenea, 


arăta ca genul de drăcie care ar fi tentat pe oricare 
puşti din lume, care ar fi putut încropi aşa ceva 
din piese găsite la el în cameră. Toată lumea îşi 
imaginase că termenul „cartof” era cu siguranță 
un cod pentru altceva, cum ar fi o bucată de 
exploziv Semtex. 

Însă până să ajungă o maşină de poliție la 
domiciliul Linsay, pentru întâlnirea cu agenţii de 
la Siguranţă Naţională la fața locului, primiră un 
al treilea apel, fără nicio legătură cu restul: casa 
luase foc. Jansson făcuse parte din echipa care 
răspunsese acestui ultim apel. lar Willis Linsay 
dispăruse fără urmă. 


Fusese o incendiere premeditată. Criminaliştii 
găsiseră cârpa îmbibată cu benzină, bricheta 
ieftină, grămada de hârtii şi bucăţile sparte de 
mobilier de la care începuse totul. Scopul 
incendiului părea să fi fost distrugerea 
mormanelor de notițe şi alte materiale ale lui 
Linsay. Făptaşul ar fi putut fi chiar Linsay sau 
cineva care avea un dinte împotriva lui. 

Jansson avea sentimentul că însuşi Linsay era 
responsabil. Nu-l întâlnise niciodată, nici măcar 
nu văzuse o fotografie cu el. Însă contactul 
tangenţial pe care îl avusese cu el îi crease o 
anumită impresie. Fără îndoială, era cumplit de 
inteligent. Altfel nu ajungeai să faci fizică la 
Princeton. Dar ceva lipsea. Casa lui era întoarsă 
cu susul în jos. Tentativa de incendiu fără un 


scenariu clar se potrivea, de asemenea, în peisaj. 

Dar ceea ce nu pricepea ea era motivul pentru 
toate astea. C pusese la cale? 

Acum Jansson găsi Stepperul lui Linsay, 
prototipul, pesemne. Se afla în salon, cocoţat pe 
policioara căminului, în care nu mai fusese făcut 
focul de ani întregi. Poate că îl lăsase intenționat 
în urmă, pentru a fi găsit. Criminaliştii îl găsiseră 
şi îl abandonaseră acolo, după ce îl examinaseră 
minuțios pentru a preleva amprente Probabil că 
avea să fie preluat în custodia poliției odată ce ave 
să fie distrus locul faptei. 

Jansson se aplecă să-l studieze. Nu era decât o 
cutie de plastic transparentă, în formă de cub, cu 
latura de vreo zece centimetri Criminaliştii 
credeau că era posibil să fi conţinut cândva 
dischete d pe vremuri. Linsay era în mod clar 
genul de persoană care să păstrez asemenea 
vechituri. Prin pereţii transparenţi se vedeau 
component electronice, condensatoare, rezistoare, 
relee şi bobine, conectate cu sârmă de cupru 
răsucită şi sudată. Pe capac era un comutator 
mare cu trei poziţii, etichetate de mână cu un 
marker negru: 

VEST - OPRIT - EST 

Comutatorul era acum pe poziția OPRIT. 

Restul volumului cutiei era ocupat de... un 
cartof. Un simpli cartof, fără Semtex, fiole de acid, 
cuie sau alte elemente din arse naiul modern al 
terorii. Unul dintre băieții de la criminalistică 


sugerase că era posibil să fi fost folosit ca sursă de 
energie, ca îi cazul clasic al ceasului pe bază de 
cartof. Majoritatea considerai că era un simptom 
de scrânteală sau poate făcea parte din vreo farsă 
bizară. Orice ar fi fost, acesta era obiectul pe care 
se grăbeai să-l asambleze la ora actuală copiii de 
pe tot mapamondul. 

Lângă Stepper fusese găsit un bilețel pe care 
scria, cu acelaşi marker şi cu acelaşi scris de 
mână: ÎNCEARCĂ-MĂ. Foarte à la Alice în Ţara 
Minunilor. Numărul final de scamatorie al lui 
Linsay, un soi de rămas-bun. Jansson realiză că 
niciunul dintre colegii ei nu urmase, de fapt, 
instrucțiunile de pe bilet: ÎNCEARCĂ-MĂ. 

Luă cutia în mână; era foarte uşoară. Deschise 
capacul. Înăuntru mai era o bucată de hârtie pe 
care scria TERMINĂ-MĂ şi dedesubt erau nişte 
instrucțiuni simple, însoțite de ceea ce părea a fi o 
ciornă a schemei de asamblare care sfârşise pe 
internet. Trebuia să nu foloseşti nicio piesă din 
fier, citi ea, ceea ce era subliniat. Trebuia să 
termine de răsucit câteva fire de sârmă de cupru 
pe bobine, iar apoi să facă nişte contacte pentru a 
ajusta bobinele cumva. 

Se puse pe treabă. Răsucirea bobinelor era o 
activitate curios de plăcută, deşi nu ar fi putut 
spune de ce. Nu mai era decât ea şi cu piesele 
respective, ca un copil care asambla un radio de 
cristal. Ajustarea fu, de asemenea, o operaţiune 
uşoară; într-un fel, simți când contactul fu potrivit 


tocmai bine — deşi, din nou, nu avea o explicație 
pentru asta, şi nu o încânta deloc perspectiva de a 
scrie toate astea într-un raport. 

Când termină, închise capacul, atinse 
întrerupătorul, dădu cu banul în minte, şi trase 
butonul spre VEST. 

Casa dispăru şi se pomeni sub cerul liber. 


Peste tot în jurul ei erau flori de câmp înalte 
până la brâu, ca într-o rezervație naturală. 

Şi se simțea ca şi cum ar fi primit un pumn în 
stomac. Se aplecă, gemând de durere, şi scăpă 
cutia din mână. Pantofii ei lustruiți călcau acum 
pe iarbă. În nări simțea un aer tare, curat, iar 
duhoarea de cenuşă şi spumă dispăruseră. 

O atacase vreun infractor? îşi pipăi arma. Se afla 
în toc, la locul ei, dar se întâmplase ceva ciudat: 
carcasa de polimer şi magazia pistolului Glock 
păreau în ordine, însă arma zăngănea. 

Se îndreptă de spate cu grijă. Încă o durea 
stomacul, dar îi era mai degrabă greață decât se 
simțea lovită. Aruncă o privire în jur. Nu mai era 
nimeni, amenințător sau nu. 

Nu mai era înconjurată de patru pereți, iar casa 
de pe Mifflin Street dispăruse cu totul. Nu erau 
decât flori de câmp, un pâlc de copaci de treizeci 
de metri şi un cer albastru, neîntinat de dârele 
avioanelor şi de smog. Era ca la grădina botanică 
— reconstrucția vegetației din preria Hercules în 
interiorul oraşului Madison. O grădină botanică ce 


înghițise oraşul. Şi dintr-odată, ea se afla aici, 
înconjurată de toate astea. 

— Vai! fu reacția ei, dar i se păru nepotrivit de 
scurtă, aşa că după ce se gândi puţin, adăugă: 
Doamne! După care încheie cu: Dumnezeule! deşi 
îşi descalifica astfel convingere agnostice cu 
puternice tente de ateism, de-o viață-ntreagă. 

Îşi puse arma la loc şi încercă să gândească aşa 
cum face un polițist. Să vadă ca un polițist. 
Observă gunoi pe pământ, la picioarele ei, lângă 
Stepperul pe care îl scăpase din mână. Mucuri de 
țigară. Ceva ce arăta ca o grămadă de bălegar. Deci 
aici se dusese Willis Linsay? Dacă aşa stăteau 
lucrurile, nu era nici urmă de el sau de animalele 
lui aici... 

Chiar şi aerul era diferit. Consistent. Tare. Se 
simțea de parcă s-ar fi îmbătat doar respirând. 
Totul era magnific. Era imposibil. Unde se afla? 
râse tare, uluită de tot acest miracol. 

Apoi realiză că fiecare puşti din Madison avea să 
aibă în curând o cutie ca asta. De fapt, fiecare 
puşti de peste tot. Şi o să înceapă să apese pe 
buton. Peste tot în lume. 

Şi abia după aceea se gândi că poate ar fi o idee 
bună să se întoarcă acasă. 

Ridică Stepperul de pe jos, unde îl scăpase. Era 
încă acoperit de praful folosit pentru prelevarea 
amprentelor. Butonul revenise la poziția OPRIT. 
Cu emoţii, atinse comutatorul, închise ochii, 
numără invers de la trei, şi apăsă butonul spre 


EST. 

Se afla din nou în casa lui Linsay, iar la 
picioarele ei, pe covorul deteriorat, erau 
împrăştiate componentele metalice ale pistolului, 
plus alte fragmente de metal a căror dispariţie nici 
nu o remarcase: insigna, ecusonul, chiar şi acul 
de cravată. 

Clancy o aştepta afară, în maşină. Începu să-şi 
pună gândurile în ordine şi încercă să găsească o 
modalitate în care să-i explice ceea ce se 
întâmplase. 


Când se întoarse la bază, panoul de urmărire al 
lui Dodd, şeful de secţie, indica unul-două 
rapoarte de persoane dispărute pe fiecare cartier. 
Încetul cu încetul, începură să se aprindă 
luminiţele de pe întregul panou. 

Apoi începură să între mesaje de alertă din 
intreaga ţară. 

— Şi aşa e peste tot în lume, spuse Dodd pe un 
ton de consternare, după ce schimbă canalul, 
oprindu-se la CNN. O epidemie de persoane 
dispărute. Chiar şi în China. Ei, poftim! 

În noaptea aceea lucrurile se complicară şi mai 
mult pentru toată lumea. Avu loc o serie de 
spargeri, una chiar şi dintr-un seif din clădirea 
Capitoliului. Departamentul de Poliție din 
Madison avu probleme chiar şi cu distribuirea 
unităților pe teren. Iar asta fusese înainte să 
înceapă să sosească directivele de la 


Departamentul de Siguranţă Naţională şi de la 
FBI. 

Jansson izbuti să-l oprească pe sergentul 
responsabil. 

— Ce se întâmplă, comisare? 

Harris se întoarse spre ea cu fața pământie: 

— Pe mine mă întrebi? Ce ştiu eu, terorişti? 
Ăştia de la Siguranţa Naţională tot vehiculează 
posibilitatea asta. Extratereştri din spațiu? Pe hol 
e un tip cu o pălărie din folie de aluminiu care 
insistă că ăştia ar fi de vină. 

— Deci eu ce ar trebui să fac, comisare? 

— Fă treaba care ţi se pare cea mai urgentă, 
spuse el, şi se grăbi să plece. 

Reflectă la asta. Dacă ar fi un cetățean oarecare, 
ce anume ar preocupa-o cel mai tare? Copiii 
dispăruți, chiar aşa! Părăsi comisariatul şi se 
apucă de treabă. 

Găsi copiii, vorbi cu ei, cu unii la spital, şi 
aproape jumătate din ei pomeneau de un anume 
băiat calm, un erou, care îi îndruma spre casă, la 
fel ca Moise — doar că nu-l chema Moise, ci Joshua. 

Joshua se dădu un pas înapoi din calea 
polițistei. 

— Tu eşti Joshua, nu-i aşa? Mi-am dat seama. 
Eşti singurul puşti de pe aici fără urme de vomă 
pe faţă. 

El nu răspunse. 

— Mi-au zis că Joshua i-a salvat. Mi-au zis că i- 
a luat în braţe şi i-a purtat înapoi acasă. Eşti ca 


băiatul din De veghe în lanul de secară. Ai citit 
cartea? Ar trebui s-o citeşti, deşi poate că e 
interzisă la Cămin. Da, ştiu de Cămin. Cum ai 
făcut-o, Joshua? 

— N-am făcut nimic rău. Nu sunt o Problemă, 
spuse el, dându-se şi mai mult înapoi. 

— Ştiu că nu eşti o Problemă. Dar ai făcut ceva 
diferit. Vreau doar să ştiu ce anume ai făcut. 
Spune-mi, Joshua. 

Joshua nu suporta când cineva îi repeta numele 
întruna. Era strategia pe care o adoptau ca să te 
calmeze atunci când credeau că eşti o Problemă. 

— Am urmat instrucțiunile. Asta-i tot. Oamenii 
nu înţeleg: trebuie doar să urmezi instrucțiunile. 

— Eu vreau să înţeleg, spuse ea. Spune-mi. Nu 
ai de ce să te temi de mine. 

— Uite, spuse Joshua, chiar dacă faci o simplă 
cutie de lemn, trebuie să o lăcuieşti, altfel se udă 
şi se umflă, şi din cauza asta se poate dezintegra. 
Orice lucru ai face, e nevoie să-l faci cum trebuie. 
Să urmezi instrucțiunile. De-aia sunt puse acolo. 

Vorbea prea mult şi prea repede. Tăcu. Asta 
funcţiona mai mereu. Şi în orice caz, ce ar fi putut 
să zică? 

Jansson era fascinată de Joshua. Toată lumea 
se panicase pe întuneric, evident, copiii ţipau, 
vomitau, făceau pe ei de frică, erau muşcaţi de 
țânțari şi se loveau de copaci. Dar nu şi Joshua. 
Joshua era calm. Îl privi acum. Era slăbuţ, înalt 
pentru vârsta lui, avea fața albă, însă părul de un 


negru intens, mediteranean. Era o enigmă, calmul 
întruchipat. 

Spuse cu voce tare: 

— Ştii, Joshua, după poveştile lor, aş fi zis că 
unii din copiii ăştia au luat ceva droguri. Numai 
că erau cu toţii plini de frunze şi zgârieturi. Ca şi 
cum ar fi făcut într-adevăr o plimbare prin pădure, 
chiar aici, în mijlocul oraşului. 

În timp ce ea făcu un mic pas înainte, el făcu un 
mic pas înapoi. 

Jansson nu mai înaintă şi lăsă mâinile în jos. 

— Uite ce e, Joshua, Ştiu că spui adevărul. 
Pentru că am fost şi eu acolo. Gata cu aiurelile. 
Vorbeşte cu mine. Cutia pe care o ţii în mână arată 
foarte bine în comparație cu celelalte. Pot să arunc 
o privire? Doar las-o jos şi dă-te un pas înapoi, nu 
vreau să te păcălesc. Încerc doar să descopăr de 
ce puştii din tot oraşul ajung într-o pădure 
misterioasă şi se împotmolesc acolo, îngroziți că o 
să fie mâncaţi de orci! 

În mod curios, asta îl impresionă pe Joshua. 
Puse cutia pe jos şi se dădu un pas înapoi, aşa 
cum îl rugase ea. 

— Aş vrea să mi-o înapoiați. Nu am bani să mă 
duc din nou la Radio Shack, spuse el, apoi întrebă 
după o scurtă ezitare: Chiar credeți că sunt orci 
acolo? 

— Nu, nu cred că sunt orci. Dar nu ştiu ce să 
cred. Uite, Joshua, tu mi-ai pus jos cutia, aşa că 
o să fac şi eu la fel şi o să-mi las aici cartea de 


vizită, de unde o poţi lua, bine? Cu numărul meu 
de telefon personal. Am senzaţia că tu şi cu mine 
ar trebui să păstrăm legătura. 

Se dădu câţiva paşi înapoi, ţinând cutia în mână. 

— Bine lucrată! 

Însă acum se îndrepta spre ei o altă maşină, 
orbindu-i cu farurile. Jansson se uită în jur. 

— Sunt doar alți poliţişti care patrulează, spuse 
ea. Nu-ţi face griji... 

Se auzi un poc încet. 

Polițista se uită la cutia din mâna ei şi la 
trotuarul pustiu. 

— Joshua? 


Joshua realiză imediat că-şi lăsase cutia în 
urmă. 

Păşise fără cutie! Şi, ce-i mai rău, polițista aceea 
îl văzuse păşind tără cutie. Acum chiar dăduse de 
necaz. 

Aşa că fugi. Păşi mai departe, din ce în ce mai 
departe, orice ar fi însemnat acel departe. Nu se 
opri şi nici nu încetini. Continuă să facă un pas 
după altul, simțind fiecare pas ca pe un uşor 
ghiont în măruntaie. O lume după alta, ca şi cum 
ar fi traversat un şir de camere. Pas după pas se 
îndepărta de agenta Jansson. Se adâncea în acest 
culoar de pădure. 

Nu mai rămăsese nici urmă de oraş, de clădiri, 
de lumini sau de oameni. Nu mai era decât 
pădurea, însă o pădure care se schimba la fiecare 


pas. Copacii apăreau şi dispăreau din senin, ca şi 
cum ar fi făcut parte din decorul culisant al unei 
piese de teatru asemenea celor ce jucau copiii la 
Cămin, însă toți copacii păreau reali, solizi şi 
stabili şi bine înfipți în pământ. Uneori era ceva 
mai cald, uneori ceva mai frig. Însă pădurea 
persista în jurul lui. Și peste tot se revărsau zorile. 
Aşadar, unele lucruri nu se schimbau: pământul 
neclintit de sub picioarele lui, cerul la răsărit. 
Descoperea cu încântare ordinea acestei lumi. 

Instrucţiunile de pe internet nu menţionaseră 
nimic despre păşitul fără cutie, şi totuşi asta era 
ceea ce făcea. Gândul îi provocă o senzaţie de 
vertij, ca şi cum s-ar fi aflat la doi paşi de o 
prăpastie. 

Dar simțea şi un fior, fiorul pe care ţi-l dă 
încălcarea regulilor. Ca atunci când el şi Billy 
Chambers împrumutaseră o sticlă de Budweiser 
de la zidarii care veniseră să repare fereastra 
spartă şi o băuseră într-un colț, în camera 
boilerelor, apoi o făcuseră țăndări şi o aruncaseră 
la coşul de gunoi. Amintirea îl făcu să zâmbească 
cu gura până la urechi. 

Merse pur şi simplu mai departe, ferindu-se din 
calea copacilor atunci când era nevoie. Însă 
copacii se schimbau treptat. Acum era înconjurat 
de trunchiuri cu scoarța mai dură şi de crengi 
joase cu ace ascuțite. O pădure de pini. Era mai 
răcoare. Dar tot într-o pădure se afla, aşa că păşi 
grăbit mai departe. 


Ajunse la un Zid. Într-un loc de unde nu putea 
păşi mai departe, indiferent în ce fel mergea 
lateral. Făcu chiar câţiva paşi înapoi şi încercă să- 
şi ia cumva avânt, să forțeze bariera. Nu-l duru; 
era ca şi cum s-ar fi izbit de o palmă uriaşă 
ridicată. Însă nu putu avansa. 

Dacă nu putea să treacă prin pădurea aceasta 
deasă, poate ar avea sorți de izbândă sărind peste 
ea. Găsi un copac înalt, cel mai înalt din zonă. Se 
agăță de crengile cele mai de jos, apoi se cățără din 
ce în ce mai sus. Acele de pin îi înțepau mâinile. 
Cam la fiecare doi metri încerca să păşească în 
lături, doar să vadă dacă ar putea, însă Zidul tot îl 
împiedica. 

lar apoi, dintr-odată, reuşi. 

Se prăvăli înainte, pe o suprafaţă plană, ca din 
beton neregulat, netezit, dur, uscat şi gri. Nici 
urmă de copaci sau de pădure. Nu era decât aerul, 
cerul şi această suprafață. Şi era frig, un frig care- 
i pătrundea prin materialul subțiat la genunchi al 
blugilor, şi-i îngheţa mâinile. Gheaţă! 

Se ridică în picioare. Răsuflarea i se transforma 
în aburi. Frigul îl înțepa prin haine ca nişte 
pumnale. Lumea întreagă era acoperită de gheaţă. 
Se afla într-un soi de defileu larg, săpat în gheaţă; 
în jurul lui se ridicau movile gri compacte. Gheaţă 
veche, murdară. Cerul senin era de un cenuşiu- 
albăstrui, vestind zorile. Nu se simțea nicio 
mişcare, nicio pasăre, niciun avion, iar pe pământ 
nu zări nicio clădire, nicio vietate şi nici măcar un 


singur fir de iarbă. 

Rânji. 

Apoi păşi înapoi în pădurea de pin, dispărând cu 
un poc, ca şi cum s-ar fi spart un balon de săpun. 

Lobsang spuse: 

— Jansson, agenta aceea de poliție, a stat tot 
timpul cu ochii pe tine. Ştii asta, Joshua, nu? 

Joshua fu adus brusc înapoi în prezent. 

— Eşti destul de deştept pentru un dozator de 
băuturi. 

— Ai fi uimit. Selena, poți, te rog, să-l conduci pe 
Joshua jos? 

Femeia tresări speriată. 

— Dar, Lobsang, Joshua nu a trecut încă de 
verificarea de securitate. 

Dozatorul de băuturi scoase un ţăcănit, după 
care căzu o cutie de Dr Pepper cu o bufnitură 
surdă. 

— Care este cel mai rău lucru care se poate 
întâmpla? Aş vrea ca noul nostru prieten să mă 
cunoască cum se cuvine. Apropo, Joshua, 
băutura asta e pentru tine. Fac eu cinste. 

Joshua se ridică în picioare. 

— Nu, mulțumesc. Mi-am pierdut pofta de 
sucuri carbogazoase acum mulți ani. 

Şi chiar dacă nu ar fi fost aşa, mi-aş fi pierdut-o 
chiar acum, când am văzut cum o excretezi, îşi 
spuse Joshua în gând. 


Când se îndreptau spre scări, Selena spuse: 

— Drăguţ din partea ta că te-ai bărbierit. Serios, 
se pare că bărbiile nu mai sunt deloc la modă în 
vremurile acestea de pionierat pe care le trăim. 
Oamenii sunt plini de toane. Cred că ne aşteptam 
să avem de-a face cu un soi de sălbatic. 

— Probabil că eram şi eu aşa cândva. 

Această reacţie oarecum indiferentă o irită în 
mod evident; părea să aştepte mai mult de la el. 

Ajunseră pe un palier unde se aflau numai uşi 
de metal nemarcate. Una dintre acestea glisă, 
deschizându-se pentru ea, şi se închise la loc fără 
zgomot la câteva secunde după ce o urmase şi el 
dincolo de prag. O luară apoi pe nişte scări în jos. 

— Joshua, ca să fiu sinceră - încercă ea să 
glumească - ți-aş da un brânci pe scările astea! Şi 
ştii de ce? Fiindcă abia ce-ai ajuns şi ai deja nivel 
de securitate zero, mare şi lat, ceea ce teoretic 
înseamnă că ai acces la toate informaţiile de aici. 
Eu, pe de altă parte, am nivel de securitate cinci. 
Eşti deasupra mea, deşi eu lucrez pentru 
transterra şi celelalte filiale chiar de la început! 
Cine eşti, mai exact, de-ți permiţi să intri aici şi, 
hodoronc tronc, să afli toate secretele? 

— Îmi pare rău, ce pot să zic? Sunt pur şi simplu 
Joshua, atâta tot. În orice caz, cum adică „chiar 
de la început”? Eu am fost începutul! De asta mă 
şi aflu aici, nu-i aşa? 

— Da, bineînțeles. Dar presupun că primul pas 
al oricărei persoane reprezintă începutul pentru 


acea persoană... 

Mânat de ambiţie, Jim Russo făcuse primul pas 
în ceea ce utilizatorii fervenţi ai internetului 
începuseră curând să numească Pământul Lung. 
Şi pentru că, ajuns la vârsta de treizeci şi opt ani, 
după o viață de ghinioane şi trădări, se gândi că 
avea în sfârșit un as în mânecă. 

La puţină vreme după Ziua Marelui Pas îşi 
încropise planul stabilise ce avea de făcut. Venise 
glonț în această regiune Californiei. Luă cu el 
hărți, fotografii şi alte materiale care să ajute să 
localizeze punctul exact în care Marshall îşi făcuse 
descoperirea cu mulți ani în urmă. Ştia foarte bine 
că sistemele GI nu funcționau în lumile 
Pământului Lung, aşa că trebuia să ai toate datele 
pe hârtie. Desigur, nu aveai nevoie de nicio hartă 
să găseşti Moara lui Sutter pe malul râului South 
Fork, sau cel puțin nu pe Pământul Datum. Făcea 
parte dintr-o Rezervaţie Istorică a Statului. Locul 
cu pricina era desemnat Monument Istoric al 
Statului California.  Ridicaseră o construcție 
comemorativă pentru a indica locul unde fusese 
inițial fabrica de cherestea şi puteai vedea locul 
unde zărise James Marshall primii fulgi de aur, în 
jgheabul morii. Puteai să stai chiar acolo, exact în 
acela loc unde stătuse el. Jim Russo tocmai asta 
făcea acum, în timp ce i se învârteau rotițele în 
cap. 


Apoi păşi în Vest 1 şi deodată construcția 
dispăruse. Peisajul era la fel de sălbatic cum îl 
găsiseră Sutter cu ai lui atunci când veniseră să- 
şi construiască fabrica de cherestea. Sau poate 
chiar şi mai sălbatic, pentru că nici măcar 
amerindienii nu trecuseră pe aici înainte să 
înceapă păşitul. Bineînţeles, astăzi erau şi alți 
oameni pe aici, turişti de pe Pământul Datum care 
vizitau împrejurimile. Erau chiar şi câteva plăcuțe 
cu informații. Sutter Vest şi Est 1 fuseseră deja 
anexate ca o prelungire a monumentului istoric de 
pe Pământul Datum. Jim zâmbi uitându-se la 
mâna de turişti fraieri, cu ochii cât cepele, 
gândindu-se la lipsa lor de imaginaţie. 

De îndată ce se simţi în stare, după ce i se 
atenuă senzația de greață după vreo zece- 
cincisprezece minute, păşi mai departe. Şi încă o 
dată. Şi încă o dată. 

Se opri în Vest 5, care se gândi că era suficient 
de departe. Nimeni prin preajmă. Râse tare şi 
chiui. Niciun răspuns. Doar ecoul şi o pasăre în 
depărtare. Era singur. 

Nici nu aşteptă să-i treacă greața. Se aplecă 
lângă râu, îşi scoase sita din rucsac, inspirând 
adânc pentru a-şi calma stomacul. Chiar în locul 
acela, pe 24 ianuarie 1848, James Marshall 
observase nişte pietre cu forme ciudate în apă. În 
decursul aceleiaşi zile, Marshall strecura deja fulgi 
de aur din râu. Goana după aur din California 
tocmai începuse. Jim visase să găsească exact 


acelaşi fulg de aur pe care îl găsise Marshall şi care 
era acum în custodia Institutului Smithsonian. Ce 
mai ispravă ar fi! Dar aici nu era nicio moară, 
desigur, deci niciun canal de evacuare, iar albia 
râului nu fusese răscolită, ca pe vremea lui 
Marshall, pe Pământul Datum. În plus, era foarte 
puţin probabil să găsească fulgul identic. Oricum, 
se mulțumea să se îmbogăţească. 

Acesta era planul lui măreț. Ştia exact unde se 
afla aurul de la Moara lui Sutter, fiindcă fusese 
deja descoperit şi extras de minerii care îi 
urmaseră lui Marshall. Avea hărți ale straturilor, 
care aşteptau încă netulburate, chiar aici! Căci în 
lumea aceasta nu existase nici Sutter, nici 
Marshall, nici moara şi nici Goana după aur. 
Toată bogăţia aceea, sau o copie a ei, dormea încă 
în subterană, aşteptându-l pe Jim să o 
stăpânească. 

Auzi râsete în spatele lui. 


Se întoarse valvârtej, încercând să se ridice, dar 
se împiedică şi picioarele îi alunecară în râu. 

În fața lui se afla un bărbat care purta haine 
aspre din denim şi o pălărie cu boruri largi. Avea 
un rucsac portocaliu voluminos şi un soi de 
târnăcop. Râdea la Jim, arătându-şi dinţii albi ce 
contrastau cu faţa lui tuciurie. În jurul lui apărură 
din senin şi alți bărbați şi femei, îmbrăcaţi 
asemănător, cu un aspect soios şi istovii. Rânjiră 
când dădură cu ochii de Jim, în ciuda grețurilor 


provocate de păşit. 

— Nu se poate, încă unul? spuse o femeie. 

Sub stratul de mizerie, părea atrăgătoare. O 
femeie atrăgătoare care râdea de el. Jim îşi feri 
privirea, înroşindu-se la faţă. 

— Aşa se pare, spuse primul bărbat. Care-i 
treaba, băiete? Ai venit să te căpătuieşti cu aurul 
lui Sutter? 

— Ce te priveşte pe tine? 

Bărbatul dădu din cap dezaprobator. 

— Care-i treaba cu ăştia ca tine? Vă gândiţi la o 
singură mişcare înainte, dar nu şi la următoarea 
şi la aia de după. 

Lui Jim i se părea că vorbeşte ca un student de 
colegiu îngâmfat şi batjocoritor. 

— Ţi-a picat fisa că e aur neexploatat în locul 
ăsta. Sigur că e, ai dreptate. Dar ce zici de acelaşi 
loc din Vest 6 şi 7 şi 8 şi toate celelalte? Şi ce te 
faci cu toţi tipii ca tine, care spală nisipul în toate 
lumile alea îndepărtate? La asta nu te-ai gândit, 
nu? 

Scoase din buzunar o pepită de aur de mărimea 
unui ou de porumbel. 

— Toată lumea a avut aceeaşi idee, prietene! 

— Hai, nu fi aşa dur cu el, Mac. O să facă nişte 
bani dacă se mişcă repede. Aurul nu s-a 
devalorizat complet încă; nu s-a adus prea mult 
înapoi. Şi poate până la urmă să-l vândă ca pe 
orice marfă. Problema e că aurul nu mai valorează 
cât greutatea lui în aur! 


Alte râsete. 

Mac dădu din cap aprobator. 

— Un alt exemplu pentru valoarea economică 
surprinzător de mică a tuturor acestor lumi. Un 
adevărat paradox. 

Îngâmfarea aceea de băiețaş de colegiu îl înfurie 
pe Jim. 

— Bine, deşteptule, şi dacă nu valorează nimic, 
voi ce mai căutați aici? 

— Aaa, şi noi ne-am apucat de minerit, spuse 
Mac. Am reconstituit paşii lui Marshall şi ai 
celorlalți, ca şi tine. Am mers mai departe. Am 
construit chiar o replică a morii şi o forjă, ca să 
facem unelte de fier, ca să găsim aurul şi să-l 
extragem exact ca pionierii. E o reconstituire 
istorică — o să fie pe Discovery la anul, să te uiţi. 
Dar noi nu am venit aici pentru aur în sine. Ţine! 

Îi aruncă oul de aur lui Jim. Ateriză la picioarele 
lui, pe pietrişul umed. 

— Tâmpiţilor! 

Lui Mac i se şterse zâmbetul de pe figură şi făcu 
o mutră dezamăgită parcă de lipsa de maniere a 
lui Jim. 

— Nu cred că noul nostru prieten ştie să piardă 
cu demnitate, domnilor şi domniţelor. Asta e... 

Jim se repezi stângaci la membrii grupului, 
agitându-şi pumnii. Râdeau în continuare de el, în 
timp ce dispărură unul câte unul. Nu reuşi să 
lovească pe nimeni. 

Pentru Sally Linsay, plecarea de pe Pământul 
Datum, la un an după Ziua Marelui Pas, nu fusese 
nicidecum primul ei pas. Părăsi lumea deoarece 
tatăl ei făcuse asta înaintea ei. lar înaintea lui, 
plecase majoritatea familiei. Ea avea nouăsprezece 
ani. 

Făcuse pregătirile pe îndelete. Îşi acordase timp 
pentru bagaje, pentru strângerea echipamentului, 
timp ca să-şi pună toate treburile în ordine. În 
fond, nu plănuia să se mai întoarcă. 

Apoi, într-o bună zi, dimineaţa devreme, îşi trase 
pe ea vesta de pescar cu multe buzunare, îşi luă 
rucsacul în spate şi ieşi pentru ultima oară din 
camera ei şi din casa mătuşii. Mătuşa Tiffany era 
plecată, ceea ce îi convenea lui Sally; nu-i plăceau 
despărțirile. O luă pe Park Street şi trecu prin 
campus. Nu era nici ţipenie de om, nici măcar un 
îngrijitor; Universitatea Wisconsin era cufundată 
în somn. Acum era mult mai linişte dimineţile, era 
sigură de asta. Poate că păşiseră mai mulți oameni 
decât îşi imaginase. Ajungând la malul lacului, o 
tăie pe scurtătură, pe lângă bibliotecă, luând-o pe 
Lakeshore Path spre vest, către Picnic Point. Pe 
Lacul Mendota, în larg, erau câteva bărci cu 
pânze, un windsurfer temerar într-un costum 
portocaliu ţipător şi câteva bărci ale Clubului de 
Canotaj al Universității Wisconsin, din care se 
auzeau până la mal comenzile antrenorilor prin 
portavoce. Orizontul era înrămat de o linie verde. 


Pentru unii, universitatea înconjurată de 
vegetație, pe malul lacului, era un cadru idilic. Nu 
şi pentru Sally. Îi plăcea natura, însă în starea ei 
autentică. Pentru ea, Pământul Lung nu era doar 
un capriciu ultramodern, un parc de distracții 
care fusese deschis publicului în Ziua Marelui Pas. 
Ea copilărise acolo. Acum, privind bărcile cu vâsle 
şi surferul, nu vedea decât nişte idioţi care 
perturbau natura şi speriau păsările. La fel cum 
începea să se întâmple şi în celelalte lumi, pe 
măsură ce mai mulți idioţi şi căscați se trezeau şi 
ei păşind. Chiar şi apa limpede a acestui lac nu 
reprezenta decât nişte deversări diluate pentru ea. 
Cel puţin îşi alesese o zi frumoasă ca să-şi ia 
rămas-bun de la locul acesta, de la oraşul de pe 
malul lacului, în care nu fusese întotdeauna cu 
totul nefericită, iar aerul era curat. Însă era şi mai 
curat acolo unde se ducea ea. 

Găsi un loc ferit în care se abătu de la cărare, 
intrând în umbra copacilor. Îşi verifică 
echipamentul pentru ultima oară. Luase cu ea şi 
arme, inclusiv o arbaletă uşoară. Stepperul ei era 
într-o cutie de plastic, ca aceea folosită de tatăl ei. 
Pe lângă mecanismul esenţial, era înțesată cu 
piese de rezervă, instrumente optice delicate, o 
legătură de fire de sârmă de cupru, coli cu 
schemele de asamblare. În mijlocul componentelor 
electronice uzate şi încâlcite trona, desigur, 
cartoful. Ce idee isteaţă: o baterie comestibilă, în 
cazul în care prânzul devenea o prioritate. Era 


echipamentul unui călător profesionist. Din spirit 
de nostalgie, lipise un abțibild cu „UW“ pe cutie. 

Însă cutia era o simplă acoperire. Sally nu avea 
nevoie de un Stepper pentru a păşi. 

Cunoştea Pământul Lung şi ştia cum să-l 
străbată. Acum pornea la drum să-şi găsească 
tatăl. Şi să afle răspunsul la o întrebare care nu-i 
dăduse pace de când era de-o şchioapă şi se juca 
pe lângă baraca tatălui ei, într-un alt Wyoming: ce 
rost aveau toate astea? 

Nehotărârea nu o caracteriza. Alese la nimereală 
o direcţie, zâmbi şi păşi. În jurul ei rămăseseră 
încă pâlcurile de copaci şi lacul. Dar poteca, 
bărcile şi idiotul de pe placa de surf dispăruseră. 

Oamenii începuseră să păşească care-ncotro în 
acele prime zile fie cu un scop anume, fie doar de 
dragul de a o face. Însă nimeni nu ajunsese mai 
departe decât Joshua. 

În primele luni, pe când avea doar treisprezece- 
paisprezece ani, îşi construise adăposturi în 
Pământurile superioare. Le nu mea palisade. Iar 
cele mai izbutite dintre ele chiar erau palisade ca 
ale lui Robinson Crusoe. Lumea îşi făcuse o idee 
greşită despre Robinson Crusoe. Imaginea lui 
populară era aceea a unui bărbat hotărât, voios, 
cu O preferință neîndoielnică pentru 
indispensabilii din piele de capră. Dar la Cămin se 
găsea un exemplar vechi şi ponosit al cărții, iar 


Joshua, fiindcă era Joshua, îl citise din scoarță-n 
scoarță. Robinson Crusoe stătuse pe insula lui 
mai bine de douăzeci şi şase de ani, iar cea mai 
mare parte a timpului şi-o petrecuse construind 
palisade. Lui Joshua i se părea o idee bună, 
Robinson ăsta era sigur un om cu scaun la cap. 

Îi fusese mai greu la început. În Madison, 
Wisconsin, de partea cealaltă a zidurilor realităţii, 
către Est şi către Vest, găseai aproape numai 
prerie. Joshua ştia acum că avusese noroc că nu 
era iarnă prima dată când păşise, căci asta l-ar fi 
azvârlit nepregătit în mijlocul unor temperaturi în 
jur de zero grade, şi că nu aterizase în vreo 
mlaştină, care pe Datum fusese asanată şi 
transformată în teren agricol cu mult înainte de a 
se fi născut el. 

Prima dată când se dusese singur în lumile 
sălbatice şi încercase să înnopteze acolo fusese o 
experiență destul de dură. Singura hrană pe care 
o recunoscuse fuseseră murele, însă se orientă să 
bea apa de ploaie strânsă în potirele florilor. Îşi 
luase cu el o pătură şi, deşi fusese prea cald ca să 
se învelească, o folosise ca plasă de țânțari. Pentru 
siguranță, dormi într-un copac. Abia mai târziu 
află că pumele se pot cățăra în copaci... 

După aceea împrumutase nişte cărți de la Cămin 
şi de la biblioteca publică, pentru a putea 
recunoaşte speciile de plante, îi ceruse informaţii 
maicii Serendipity, care era expertă în arta 
culinară de-a lungul secolelor, şi-şi dăduse seama 


că ar trebui să fii destul de prostovan ca să mori 
de foame pe acolo. Se găseau tot soiul de fructe de 
pădure, ciuperci, ghinde, nuci şi papură - nişte 
tulpini verzi, înalte, cu rădăcinile bogate în 
carbohidrați. Se găseau şi plante medicinale, în 
caz că te îmbolnăveai — chiar şi chinină sălbatică. 
Lacurile colcăiau de peşte, iar capcanele erau 
lesne de făcut. Îşi încercase mâna la vânătoare o 
dată sau de două ori. Cu iepurii se descurca, dar 
vânatul mai mare - căprioarele cu coadă albă şi 
elanii — trebuia să mai aştepte până când avea să 
mai crească. Chiar şi curcanii îți dădeau de furcă, 
fiindcă te puneau să alergi după ei de-ţi ieşea 
limba de-un cot. Dar de ce să-ți baţi capul, când 
unii porumbei călători erau atât de netoți, încât 
stăteau şi aşteptau să vii să-i prinzi? Animalele, 
chiar şi peştii, păreau atât de inocente. 
Încrezătoare. Joshua căpătase obiceiul să-i 
mulțumească prăzii pentru darul vieții ei, ca să 
afle abia mai târziu că aşa îşi tratau prada 
vânătorii amerindieni. 

Trebuia să te pregăteşti. Luai cu tine chibrituri 
sau o lentilă Fresnel ca să faci focul; învățase 
singur cum să confecţioneze un arc în caz de 
urgență, dar nu merita efortul pentru uzul 
cotidian.  Obţinuse nişte spray împotriva 
ţânţarilor, pe gratis, de la Clean Sweep, printr-o 
campanie pentru produse chimice menajere. Şi 
înălbitor de uz casnic pentru purificarea apei. 

Bineînțeles, trebuia să ai grijă să nu devii tu 


însuți pradă pentru alte animale - însă pentru 
cine? Sigur, existau animale care te puteau dobori 
la pământ. Râşi — nişte pisici mari cât un câine — 
care se holbau la tine, apoi o luau la sănătoasa în 
căutarea unei prăzi mai uşoare. Pume - nişte 
animale de mărimea unui ciobănesc german şi cu 
o fizionomie ce amintea de pisică. O dată văzuse o 
pumă doborând o căprioară, sărindu-i în spinare 
şi înfigându-şi colții în carotidă. În lumile mai 
îndepărtate zărise lupi şi animale mai exotice — 
ceva ce aducea cu un castor uriaş şi un leneş greoi 
şi nătâng, care îl făcuse să râdă. Toate aceste 
vieţuitoare, presupuse el, existaseră în Madison de 
pe Datum înainte să-şi facă oamenii apariția, iar 
acum erau specii în mare parte dispărute. Niciuna 
din creaturile acestor lumi nu văzuse picior de om 
şi chiar şi vânătorii feroce se fereau de ceea ce nu 
cunoşteau. De fapt, ţânţarii îți dădeau mai mult 
de furcă decât lupii. 

La început, Joshua nu rămânea niciodată prea 
mult, ci doar câteva nopți consecutive. Uneori îşi 
dorea în mod pervers să-i dispară abilitatea de a 
păşi, ca să rămână blocat acolo şi să vadă cum ar 
supravieţui. Când se întorcea acasă, maica Agnes 
îl întreba: 

— Nu ţi-e urât şi frică acolo, de unul singur? 

Dimpotrivă, nu se simţise suficient de singur. Şi 
de ce anume să-ţi fie frică? La fel de bine ai fi putut 
spune că cineva care abia şi-a înmuiat degetele de 
la picioare în apă, pe o plajă a Pacificului, ar trebui 


să se simtă înspăimântat de întregul ocean. 

În plus, la scurtă vreme, în Pământurile 
inferioare nu mai aveai loc să arunci un ac de 
excursioniştii care veneau să vadă ce şi cum. Unii 
dintre ei, indivizi cu privirea glacială, tăioasă, în 
pantaloni scurți sobri şi cu genunchii fermi, 
mărşăluiau prin acest teritoriu nou sau cel puţin 
se împotmoleau prin tufăriş. Indivizi care puneau 
întrebări de genul: 

— Cui îi aparține pământul acesta? Ne mai 
aflăm încă în Wisconsin? Sau cel puţin în Statele 
Unite? 

Cei mai nesuferiți erau cei care fugeau de mânia 
lui Dumnezeu sau poate o căutau cu lumânarea. 
Astfel de personaje se găseau cu duiumul. Oare 
Pământul Lung era un semn că venea sfârşitul 
lumii? Era un semn ar distrugerii vechii lumii şi al 
creării uneia noi, doar pentru cei aleşi? Prea mulți 
se vedeau printre cei aleşi şi prea mulți se 
aşteptau ca Domnul să le dea totul de-a gata în 
aceste lumi paradiziace. Dumnezeu dăduse, într- 
adevăr, din belşug, hrană pe care o vedeai 
alergând pe toate drumurile. Însă tot Dumnezeu îi 
ajuta pe cei ce se ajutau şi singuri şi era de 
presupus că se aşteptase ca aleşii să ia cu ei haine 
groase, tablete pentru purificarea apei, nişte 
medicamente strict necesare, o armă, cum erau 
cuțitele de bronz care se vindeau atât de bine la 
ora actuală, eventual un cort - pe scurt, să 
contribuie şi ei cu nişte bun-simț la toată 


distracţia. lar dacă nu făceai asta, şi dacă aveai 
noroc, îţi veneau de petrecanie doar țânţarii. Doar 
atât. După părerea lui Joshua, dacă voiai să 
extrapolezi metafora biblică, apocalipsa aceasta 
avea propriii ei patru călăreți, iar numele lor erau: 
Lăcomia, Nerespectarea  Regulilor, Deruta şi 
Trauma. Joshua se cam săturase să-i salveze pe 
cei Salvați. 

De fapt, curând era sătul de toţi. Cu ce drept 
tropăiau oamenii ăştia prin toate locurile lui 
secrete? 

Şi ceea ce era mai rău, stăteau în calea Liniştii. 
Deja o numea astfel. Înecau pacea. Înecau 
prezența aceea distantă, profundă, aflată dincolo 
de desişul de lumi, o prezenţă pe care i se părea 
că o simţise dintotdeauna, şi pe care o 
recunoscuse odată ce se aflase suficient de 
departe de Datum pentru a o auzi. Începu să 
deteste fiecare vilegiaturist bronzat, fiecare copil 
gălăgios şi tot zgomotul pe care-l făceau. 

Totuşi, se simțea silit să-i ajute pe toți oamenii 
aceştia pe care îi disprețuia, ceea ce îl deruta. De 
asemenea, îl deruta faptul că îi plăcea să petreacă 
atât de mult timp singur. Tocmai de aceea abordă 
subiectul cu maica Agnes. 


Maica Agnes era fără îndoială evlavioasă, în 
modul ei ciudat. La Cămin, pe pereţii camerei sale 
înghesuite, maica Agnes avea două fotografii: una 
cu o reprezentare a Preasfintei Inimi, iar cealaltă 


cu Meat Loaf. Şi dădea prea tare vechile discuri cu 
Jim Steinman, pentru gustul celorlalte măicuțţe. 
Joshua nu se pricepea la motociclete, dar Harley- 
ul maicii Agnes i se părea că arăta atât de antic, 
încât probabil Sfântul Pavel însuşi călătorise 
odinioară în ataşul ei. Motociclişti extrem de 
păroşi veneau din când în când în pelerinaj la 
garajul ei de la Cămin, pe Allied Drive. Îi servea cu 
cafea şi avea grijă să nu atingă nimeni vopseaua. 

Toţi copiii o plăceau, iar ea îi plăcea pe ei, dar 
mai ales pe Joshua şi mai ales după ce-i vopsise 
dumnezeieşte Harley-ul, adăugându-i inclusiv 
sloganul „Bat Into Heaven”, caligrafiat impecabil şi 
cu mare efort pe rezervor, într-un scris pe care îl 
găsise el într-o carte de la bibliotecă. După asta, 
Joshua era fără pată în ochii ei şi îi dădea voie să- 
i folosească uneltele oricând dorea. 

Dacă era cineva în care avea încredere, atunci 
era maica Agnes. lar dacă fusese plecat prea multă 
vreme, uneori, în prezența ei, reținerea lui 
taciturnă obişnuită se transforma într-o avalanşă 
de cuvinte, ca şi cum s-ar fi spart un baraj, iar tot 
ceea ce avea nevoie să fie spus ţțâşnea într-un 
şuvoi năvalnic. 

Aşadar, îi împărtăşise cum se simţea trebuind 
să-i salveze pe rătăciți, pe tolomaci şi pe enervanțţi 
şi felul în care ei se holbau, întrebându-l: 

— Tu eşti ăla, nu-i aşa? Puştiul care poate să 
păşească fără să se simtă ca dracu’ cinşpe minute. 

Nu ştia de unde aflaseră, însă vestea se 


răspândise cumva, în ciuda asigurărilor agentei 
Jansson. lar asta îl făcea să fie diferit, ceea ce 
însemna că este o Problemă. lar asta era ceva rău, 
ceva ce nu putea uita prea uşor, nici măcar aici, 
în biroul maicii Agnes, fiindcă deasupra celor două 
imagini cu Preasfânta Inimă şi Meat Loaf era 
statueta unui om care fusese răstignit pe cruce 
pentru că fusese o Problemă. 

După părerea ei, era încătuşat pesemne într-o 
vocație nu foarte diferită de a ei. Ştia cât de greu e 
să-i faci pe oameni să înțeleagă ceea ce nu vor să 
înțeleagă; de pildă, insistenţele ei că „For Crying 
Out Loud“ era unul dintre cele mai divine cântece 
compuse vreodată. Îl sfătui să-şi asculte inima şi- 
i mai spuse că putea veni şi pleca după cum 
poftea, deoarece Căminul era căminul lui. 

Şi-i mai zise că putea să aibă încredere în agenta 
Jansson, pentru că era o polițistă bună şi un fan 
Steinman exemplar (introdusese sintagma „fan 
Steinman” în conversație într-un punct în care 
alte maici ar fi folosit cuvântul „catolic”), care 
venise la maica Agnes şi-i ceruse permisiunea să 
se întâlnească cu Joshua şi să-i solicite ajutorul. 

Între timp, la şase luni după Ziua Marelui Pas, 
cariera Monicăi Jansson luase o turnură decisivă. 
Se afla în fața clădirii Poliţiei din Madison, 
Districtul de Sud, când îşi luase inima în dinţi şi 
apăsase butonul Stepperului, după care fusese 


lovită de obişnuita senzaţie a pumnului în stomac. 
În locul comisariatului, care dispăruse ca prin 
farmec, erau acum arbori înalți care aruncau o 
umbră deasă. Într-o poiană tăiată în acest colț de 
pădure primitivă se afla o ambarcaţiune mică de 
lemn cu sigla Departamentului de Poliţie din 
Madison pe uşă, o bancă joasă la intrare şi steagul 
Statelor Unite agăţat de un arbore tânăr despuiat 
de crengi. Jansson se aşeză pe bancă, se aplecă şi 
aşteptă să-i treacă greața. Tocmai acesta era 
rostul băncii: să-ți revii înainte să dai ochii cu 
colegii. 

De la Ziua Marelui Pas lucrurile se derulaseră cu 
o viteză fulgerătoare. Tehnicienii realizaseră un 
Stepper pentru uz polițienesc, din componente 
solide şi o cutie de plastic neagră, lucioasă, care 
ar fi rezistat chiar şi la o împuşcătură de la mică 
distanță. Desigur, ca în cazul tuturor Stepperelor 
- după cum descoperise la început, cu prototipul 
lui Linsay —, ca să funcţioneze pentru tine, trebuia 
să termini tu însuți de asamblat componentele. 
Era un instrument de calitate, numai că trebuia 
să ignori glumele pe seama cartofului-baterie: 

— Doriţi şi o porţie de cartofi prăjiți? 

Ha ha. 

Nimeni nu reuşise însă să elimine problema 
celor zece-cincisprezece minute de greață care îi 
doborau pe majoritatea după ce pășeau. Exista un 
medicament care se presupunea că diminuează 
senzația, dar Jansson evitase tot timpul să devină 


dependentă de pastile; plus că îți făcea urina 
albastră. 

Când amețelile şi greața începură să-i mai 
dispară, se ridică în picioare. Vremea - cel puţin 
în Madison Vest 1 — era rece, fără vânt. Nu era 
soare, dar nici nu ploua. Această lume era încă, în 
mare parte, aşa cum o găsise prima oară când 
păşise aici dintre dărăpănăturile casei lui Willis 
Linsay: acelaşi foşnet al frunzelor, acelaşi aer 
curat, acelaşi cântec de păsări. Însă se schimba 
puţin câte puţin; din ce în ce mai multe poieni 
începuseră să muşte din pădure, florile de câmp 
erau retezate de proprietarii de locuințe, care îşi 
„extindeau“ proprietăţile, de antreprenori care se 
dumireau cum să exploateze o lume bogată în 
lemn de înaltă calitate şi o natură sălbatică 
exotică, apăruseră prezenţe oficiale precum 
Departamentul de Poliție din Madison, care îşi 
înființau avanposturi în lumile vecine, sub formă 
de anexe la sediile principale. Se zvonea că deja 
începuse să se vadă smog în zilele fără vânt. 
Jansson se întreba peste rât timp vor brăzda şi 
dârele avioanelor cerul acesta imaculat. 

Se întrebă şi unde ar putea fi Joshua Valiente în 
momentul acela. Joshua, taina ei vinovată. 

Aproape întârzie la întâlnirea cu Clichy. 


În interiorul barăcii domnea un miros puternic 
de cafea fiartă îndelung. 
Erau doi agenți de serviciu aici: locotenentul 


Clichy - în spatele biroului său, privind în 
monitorul laptopului modificat în aşa fel încât să 
conțină numai componente neferoase — şi un agent 
de patrulă începător, care scria sârguincios de 
mână un raport oarecare într-un registru gros de 
hârtie galbenă liniată. Lipsiţi încă în cea mai mare 
parte de tehnologie, pretutindeni în ţară poliţiştii 
se vedeau nevoiți să învețe să scrie din nou lizibil 
sau măcar cât de citeţ scriau înainte. 

Clichy îi făcu semn cu mâna, fără să-şi ridice 
ochii din laptop. 

— Cafea. Ia loc. 

Îşi luă o cană de cafea atât de densă, încât îi 
trecu prin minte că ar putea dizolva lingurița de 
bronz cu care o amesteca şi se aşeză pe scaunul 
din lemn, cioplit manual, din faţa biroului. Jack 
Clichy era un bărbat mic şi îndesat, cu o față ce-ţi 
amintea de o valiză uzată. Nu se putu abţine să 
nu-i zâmbească. 

— Păreți să vă simțiți ca acasă, domnule 
locotenent. 

Îi aruncă o privire scurtă. 

— Nu-mi veni mie cu baliverne dintr-astea, 
Jansson. Cine crezi că-s eu, Davy Crockett? 
Ascultă, eu am crescut în Brooklyn. Pentru mine, 
centrul Madisonului e vestul sălbatic. lar ăsta e 
un parc de distracții. 

— De ce voiaţi să mă vedeți, domnule? 

— Pentru strategie, Jansson. Ni s-a cerut să 
contribuim la un raport realizat la nivelul 


întregului stat, referitor la modul în care 
intenționăm să abordăm toată tevatura asta cu 
noile Pământuri. Planurile noastre pe termen 
scurt, mediu şi lung. O copie o să ajungă şi mai 
sus, la nivel federal. lar comisarul îmi suflă în 
ceafă pentru că, după cum a ţinut să-mi 
menționeze, nu avem niciun fel de planuri, nici pe 
termen scurt, nici mediu, nici lung. Deocamdată, 
tot ce am făcut a fost să reacționăm la 
evenimentele care au avut loc. 

— Şi pentru asta m-aţi chemat? 

— Stai să găsesc documentele... 

Tastă ceva la laptop. 

Radioul lui Christopher cârâi, iar el murmură 
ceva ca răspuns. Telefoanele mobile nu funcționau 
aici, bineînțeles. Radio-emiţătoarele tradiționale 
erau în regulă, cu condiția să fi fost eliminate 
piesele din fier, pentru a putea ajunge 
transportate în lumile vecine în stare intactă. Se 
vehicula crearea unei rețele de modă veche de 
cabluri de telefonie din cupru. 

— Uite aici, spuse Clichy, rotind laptopul, 
pentru ca Jansson să poată vedea ecranul. Am 
nişte cazuri arhivate aici, nişte înregistrări video. 
Încerc să pun lucrurile cap la cap. Tot apare 
numele tău prin ele, Jansson, aşa că de-asta te- 
am chemat. 

Văzu link-uri cu rapoartele ei despre incendiul 
domiciliului Linsay şi despre panica din prima 
noapte, cauzată de adolescenţii dispăruți. 


— Aşadar, primele zile au fost dificile pentru noi. 
cu mădulare rupte după ce au căzut din clădiri 
înalte sau muşcaţi de cine ştie ce lighioane. 
Evadări din închisori. Un val de absenteism din 
şcoli, din companii, din sectorul public. Economia 
a fost lovită în plin, la nivel naţional, chiar global. 
Ştiai asta? Mi s-a spus că a fost echivalentul unui 
concediu de Ziua Recunoştinței, până când 
mârlanii s-au sinchisit să se întoarcă la lucru, sau 
cel puţin majoritatea dintre ei... 

Jansson dădu din cap aprobator. Majoritatea 
Stepperilor din primele zile se întorseseră rapid 
înapoi. Nu toți. Săracii tindeau mai degrabă să 
rămână plecați, pe când oamenii înstăriți ar fi 
trebuit să renunţe la mai mult pe Datum. Din 
oraşe precum Mumbai şi Lagos, chiar şi din câteva 
oraşe americane, păşiseră cete de copii ai străzii, 
derutați, nepregătiți, în lumi sălbatice, însă lumi 
care nu aparţineau deja altcuiva, aşa că de ce nu 
le-ar fi aparţinut lor? Crucea Roşie Americană şi 
alte agenții trimiseseră echipe de îngrijire după ei, 
pentru a da de capăt haosului rupt parcă din 
Împăratul muştelor. 

În mintea lui Jansson, aceasta era principala 
caracteristică a Pământului Lung. 
Comportamentul lui Joshua  Valiente o 
demonstrase chiar de la început. Oferea spațiu. Îţi 
oferea un loc în care puteai să evadezi, un loc unde 
să fugi la infinit, după câte se părea. De peste tot 


din lume se scurgea un şuvoi de oameni, care pur 
şi simplu plecau fără niciun plan, fără nicio 
pregătire, înspre lumile verzi. lar acasă fuseseră 
semnalate deja probleme cu minoritatea mâhnită 
şi nemulțumită care aflase că nu poate păşi cu 
niciun chip, indiferent ce Stepper avansat ar fi 
avut. 

Prioritatea locotenentului Clichy era, desigur, 
modul în care noile lumi erau folosite împotriva 
Pământului Datum. 

— Uită-te şi tu la rapoarte, spuse el. După 
câteva zile oamenii încep să se prindă cum merge 
treaba asta şi începem să ne confruntăm cu din ce 
în ce mai multe infracțiuni premeditate. Spargeri 
complicate. Un val de sinucigaşi cu bombă în 
oraşele mari. Şi asasinatul Brewer, sau cel puţin 
atentatul. Iar aici, în contextul ăsta, a început să 
tot apară numele tău, Jansson. 

Jansson îşi aminti. Mel Brewer era soția 
înstrăinată a unui magnat al drogurilor, care 
făcuse o înțelegere cu procurorul să depună 
mărturie împotriva soțului ei şi care urma să între 
în programul de protecţie a martorilor. Scăpase ca 
prin urechile acului de primul atentat la viaţa ei 
făcut de un asasin care păşise. Jansson fusese cea 
care venise cu ideea de a o ascunde într-un beci. 
În Vest 1 şi Est 1, locul ocupat de pivniță era 
pământ compact, aşa că nu aveai cum să păşeşti 
direct de acolo. Ar fi trebuit fie să sapi o groapă 
paralelă, fie să păşeşti la nivelul solului şi să 


pătrunzi cumva de la suprafață. Oricum, 
elementul-surpriză se pierdea. Până în dimineața 
următoare, subsolurile tuturor secţiilor de poliție, 
chiar şi cel din clădirea Capitoliului, începuseră să 
fie amenajate ca adăposturi. 

— Nu ai fost singura care şi-a dat seama de asta, 
Jansson. Dar ai fost printre primii, chiar la nivel 
național. Am auzit că până şi doamna preşedinte 
doarme acum într-un buncăr sub Casa Albă. 

— Mă bucur să aud asta, domnule. 

— Da, da. Dar apoi lucrurile au început să ia o 
întorsătură mai exotică. 

— E ciudat să vă aud pronunțând cuvântul ăsta 
fără „dansatoare” înainte, domnule. 

— Nu-ţi forța norocul, Jansson. 

Îi arătă rapoarte despre diverşi ţicniţi religioşi. 
Puhoaie de adepţi ai Apocalipsei începuseră să ia 
cu asalt „noile Edenuri”, convinşi că neaşteptata 
lor „apariție” este un semn al sfârşitului lumii. O 
sectă creştină credea că Hristos supraviețuise 
răstignirii şi păşise din mormânt înainte ca 
discipolii să vină să-i caute trupul, iar concluzia 
se afla şi ea la doi paşi: probabil că încă se afla 
undeva în lumile Pământului Lung. Poliția se 
confrunta astfel cu noi provocări legate de ordinea 
publică. 

Clichy dădu laptopul într-o parte şi-şi frecă 
vârful nasului său borcănat. 

— Cine sunt eu, Stephen Hawking? Mi s-a încins 
creierul. Pe când tu, Jansson, te-ai adaptat de 


minune la toată situația, îți vine ca o mănuşă. 

— N-aş zice chiar aşa, domnule... 

— Spune-mi pur şi simplu cum vezi tu lucrurile. 
Problema cea mai elementară — pentru minţile cele 
mai strălucite din Madison -— este că nu ne putem 
transporta echipamentul intact. Aşa e? 

— Nici măcar un Glock, din pricina pieselor de 
oțel. Niciun aliaj metalic cu fier nu poate fi 
transportat dincolo, domnule. Nici oţelul. În afară 
de asta, poți lua cu tine orice poți căra. Dar există 
minereuri de fier în celelalte lumi, care pot fi 
extrase şi poţi prelucra fierul acolo, dar nu ai cum 
să-l transporți în celelalte lumi. 

— Deci ar trebui să construieşti o forţă în fiecare 
lume în care te stabileşti. 

— Da, domnule. 

— Am să-ți spun ce anume îi dă bătaie de cap 
chiar şi unui tâmpit ca mine, Jansson. Credeam 
că avem cu toţii fier în sânge sau aşa ceva. Cum 
se face că pe ăla îl putem lua cu noi? 

— În sânge, fierul este ataşat prin legături 
chimice de molecule organice. În interiorul 
hemoglobinei, câte o moleculă, separat. Moleculele 
de fier pot trece dincolo dacă se află în compuşi 
chimici ca aceştia, dar nu sub formă de metal. De 
pildă, rugina poate fi transportată, fiindcă este un 
compus de fier cu apă şi oxigen. Nu vă puteţi 
transporta arma, domnule, cu excepția ruginii de 
pe ţeavă. 

— Sper că asta nu e vreo observație obscenă, 


Jansson, spuse el fixând-o cu privirea. 

— Nici prin gând nu mi-ar trece aşa ceva, 
domnule. 

— Ştie cineva de ce stă aşa situaţia? 

— Nu, domnule. 

Urmărise discuţiile îndeaproape, cât de atent se 
pricepuse. Unii fizicieni precizaseră că nucleul 
atomului de fier era cel mai stabil din natură; 
fierul era rezultatul final al proceselor complicate 
de fuziune din inima soarelui. Poate că refuzul 
acestuia de a călători între lumi avea vreo legătură 
cu asta. Poate că păşitul între lumi era ceva similar 
cu efectul de tunel cuantic: un canal de 
transmisie, cu probabilitate redusă, între stări 
energetice. Având în vedere că fierul avea cel mai 
stabil nucleu atomic, îi lipsea poate energia pentru 
a evada din sursa sa energetică de pe Datum 
Earth... Sau poate că explicaţia era magnetismul. 
Sau altceva. Nimeni nu ştia. 

Clichy, om pragmatic cum era, dădu doar din 
cap. 

— Cel puţin cunoaştem regulile. Totuşi, e o 
lovitură cam  nasoală pentru majoritatea 
americanilor să li se impună dintr-odată controlul 
armelor. Ce altceva? Nu există oameni în celelalte 
lumi, nu? Adică în afara celor care s-au scurs din 
a noastră. 

— Aşa este, domnule. Cel puţin după câte se ştie 
la ora actuală. Nu s-au explorat sistematic nici 
măcar lumile cele mai apropiate până acum. N- 


avem de unde să ştim ce se ascunde dincolo de 
următoarea culme. Însă au fost trimise câteva 
baloane de recunoaştere cu camere aeriene. Nici 
urmă de oameni în locurile vizibile. 

— Bun. Deci există un lanţ întreg de astfel de 
lumi, corect? În două direcţii: spre Est şi spre Vest. 

— Da, domnule. Trebuie doar să păşeşti din una 
în alta, ca şi cum ai traversa un coridor. Te poți 
îndrepta fie într-o direcție, fie în cealaltă, spre Est 
sau spre Vest, deşi acestea sunt doar nişte 
denumiri arbitrare. Nu corespund direcțiilor reale 
din lumea noastră. 

— Nu există scurtături? Nu pot să mă teleportez 
direct în lumea cu numărul două milioane? 

— Din câte se ştie, nu, domnule. 

— Câte lumi din astea există? Una, două, 
nenumărate? Un milion, un miliard? 

— Nici asta nu se ştie, domnule. Nici nu ştim cât 
de departe au păşit oamenii. Totul este... 
necontrolat, spuse ea, trasând un gest vag cu 
mâna prin aer. 

— Şi fiecare din lumile astea este un întreg 
Pământ separat, aşa-i? 

— Da, din câte ştim. 

— Şi Soarele? Marte, Venus, Luna? Sunt 
aceleaşi ca ale noastre Vreau să zic... 

— Fiecare Pământ vine cu propriul univers, 
domnule. lar stelele sunt aceleaşi. Data este 
aceeaşi în toate lumile. Chiar şi momentul zilei. 
Astronomii au calculat asta cu ajutorul hărților 


astronomice; şi-ar da seama dacă ar exista o 
decalare de un secol de exemplu. 

— Hărți astronomice. Secole. Sfinte Sisoe! Ştii 
ceva, după-amiază trebuie să particip la o 
conferință prezidată de Guvernator, pe tema 
jurisdicției. Dacă săvârşeşti o infracțiune în 
Madison Vest 14, la dracu-n praznic, am sau nu 
autoritatea să te arestez? 

Jansson dădu din cap. Nu la multă vreme după 
Ziua Marelui Pas, în timp ce unii dispăruseră pur 
şi simplu în sălbăticie, alți începuseră să ridice 
pretenţii. Te instalai la casa ta, îţi băteai numele 
în cui şi te pregăteai să-ți plantezi culturile şi să- 
ți creşti copiii pe ceea ce părea pământ virgin. Dar 
cine stăpânea ce, de fapt? Tu puteai face o 
revendicare, însă întrebarea era dacă statul avea 
de gând s-o accepte. Americile acestea paralele 
erau oare măcar teritorii ale Statelor Unite? Ei 
bine, acum administraţi; decisese să ia atitudine. 

Clichy spuse: 

— Se zvoneşte că doamna preşedinte o să 
declare că toate Americile din toate lumile paralele 
sunt teritorii suverane ale Statelor Unite, în care 
se aplică legile Statelor Unite. Teritoriile lumilor 
Pământului Lung se află „sub egida guvernului 
federal” aceasta e formularea. Presupun că asta va 
simplifica lucrurile, Dacă prin „simplificare” 
înţelegi a avea un domeniu infinit de controlat. 
Suntem cu toții întinşi la maximum, toate 
agențiile. Armata este rechemată înapoi acasă din 


zonele de război. Celor de la Siguranța Naţională li 
se tot năzar noi şi noi posibile căi de atac ale 
teroriştilor, iar între timp corporațţiile explorează 
pe şest celelalte lumi ca să vadă ce mai pot 
înhăța... Fir-ar a naibii de treabă! maică-mea mi- 
a zis că trebuia să fi rămas în Brooklyn. 

Continuă, aplecându-se în față cu mâinile 
împreunate, foarte concentrat: 

— Ascultă, agent Jansson, uite cum stă treaba. 
Am să-ţi spun de ce te-am chemat aici. Oricare ar 
fi perspectiva legislativă, sarcina noastră rămâne 
aceea de a menţine ordinea şi pacea în Madison. 
Şi, după cum se vede că ne este norocul, Madison 
e un soi de magnet pentru demenţii de felul acesta. 

— Ştiu, domnule... 

Madison era în primul rând locul unde fusese 
creată tehnologia Stepperului, şi tocmai din acest 
motiv era firesc să fie un soi de nucleu. Dar 
Jansson, examinând rapoartele despre persoanele 
care veneau aici pentru a-şi începe lungile 
expediții în celelalte lumi, începuse să se întrebe 
dacă nu cumva mai era şi altceva care îi atrăgea la 
zona aceasta. Pentru cine ştie ce motiv, era mai 
uşor să păşeşti de aici. Poate că stabilitatea era 
ceva esențial pentru Pământul Lung. Poate că cele 
mai vechi şi mai stabile regiuni ale continentului 
erau locurile din care se păşea cel mai lesne -— la 
fel cum fierul avea nucleul cel mai stabil. lar 
Madison, poziționat în inima Americii de Nord, era 
unul dintre cele mai stabile puncte de pe planetă, 


din punct de vedere geologic. Dacă avea să-l mai 
întâlnească din nou pe Joshua, avea de gând să-l 
întrebe asta. 

— Aşadar, avem o provocare ieşită din comun. 
Tocmai de-asta am nevoie de tine, Jansson, spuse 
Clichy. 

— Nu sunt nici pe departe expertă, domnule. 

— Dar continui să-ţi faci treaba normal, chiar şi 
în toiul rahatului ăstuia demn de Zona 
Crepusculară. Chiar şi în acea primă noapte, ţi-ai 
păstrat sângele rece şi ai judecat limpede, te-ai 
concentrat pe prioritățile polițieneşti, în timp ce 
unii dintre preastimațţii tăi colegi se învredniceau 
să facă în pantaloni sau să-şi borască covrigeii. 
Vreau să preiei tu cârma în situaţia asta. Înţelegi? 
Vreau să investighezi atât incidentele izolate, cât 
şi tiparele care se ascund în spatele lor. Pramatiile 
alea o să descopere cu siguranţă alte şi alte 
moduri de a folosi toată povestea asta împotriva 
noastră. Vreau să fii un soi de Mulder al meu, 
agent Jansson. 

— Scully! ar fi mai potrivit, zâmbi ea. 

— Cum o fi. Uite ce e, nu-ţi promit nicio 
recompensă. Este o sarcină neconvenţională. 
Contribuţia ta va fi dificil de reliefat în fişa ta. Dar 
o să fac ce pot. S-ar putea să petreci mult timp 
departe de casă. Chiar singură. Viaţa ta privată... 


1 Agenţii Mulder şi Scully, personajele principale ale serialului de 
televiziune Dosarele X (n. tr.). 


— Am o pisică. Se descurcă şi singură, spuse ea 
ridicând din umeri. 

Apăsă o tastă, iar ea îşi închipui că îi citeşte fişa 
personală. 

— Douăzeci şi opt de ani. 

— Douăzeci şi nouă, domnule. 

— Născută în Minnesota. Părinţii locuiesc încă 
acolo. Fără fraţi, fără copii. O căsnicie gay eşuată? 

— La ora actuală sunt mai mult celibatară, 
domnule. 

— Jansson, sincer să fiu, nici nu vreau să ştiu. 
Aşadar,  întoarce-te pe Datum, revizuieşte-ţi 
sarcinile cu sergentul tău, dumireşte-te ce-ţi 
trebuie ca să te instalezi în secția asta şi în cea din 
Est 1... mă rog, arată-te şi tu ocupată, de ochii 
primarului. 

— Da, domnule. 

Una peste alta, privind înapoi, Jansson fusese 
mulțumită de întâlnire şi de noua ei misiune. 
Dedusese că tipii precum Clichy şi cei aflați la 
putere deasupra lui reacționau la acest fenomen 
extraordinar, această deschidere neaşteptată a 
Pământului Lung, atât de bine pe cât se putea 
aştepta. Ceea ce nu se putea spune şi despre 
celelalte țări de pe glob, după cum aflase de la ştiri 
şi din alte surse. 

— Domnule prim-ministru, am putea să 
interzicem, pur şi simplu, păşitul. Este un risc de 


securitate vădit! 

— Geoffrey, am putea la fel de bine să interzicem 
respiratul. Până şi propria mea mamă a păşit! 

— Dar populaţia îşi ia tălpăşița. Centrele 
metropolelor au ajuns oraşe-fantomă. Economia e 
la pământ. Trebuie să facem ceva... 

Hermione redactă o minută plină de tact a 
convorbirii. 

Hermione Dawes era foarte pricepută la redactat 
minute. Se mândrea cu această abilitate; era o 
artă să cearnă ce voiau să spună oamenii de ceea 
ce spuneau ei de fapt, iar ea exersase această artă 
în mod satisfăcător timp de aproape treizeci de 
ani, pentru diverşi conducători politici de toate 
orientările. Nu se măritase niciodată şi părea 
foarte împăcată cu asta, spunându-le amuzată 
colegelor ei secretare că inelul de aur pe care îl 
purta tot timpul pe deget juca rol de centură de 
castitate. Era demnă de încrederea pe care i-o 
acordau şefii, iar singurul ei defect minor pe care 
îl detectaseră aceştia era că deținea absolut toate 
piesele înregistrate de Bob Dylan, până la ultima. 

Era convinsă că nimeni din oamenii cu care 
lucra nu o cunoştea cu adevărat. Nici măcar 
domnii care intrau prin efracţie în apartamentul ei 
şi-l percheziționau, la intervale regulate, atunci 
când ştiau că se află la serviciu, întotdeauna cu 
mare atenție, schimbând fără îndoială câte un 
zâmbet scurt când puneau la loc cu grijă bucăţica 
de lemn pe care o introducea în fiecare zi între uşa 


de la intrare şi toc. Foarte asemănător cu propriul 
ei zâmbet când observa că striviseră cu picioarele 
lor mari şi de data aceasta fărâma de bezea pe care 
o lăsa întotdeauna pe covor, dincolo de uşa de la 
sufragerie, e fărâmă pe care ei n-o băgau niciodată 
de seamă. 

Cum nu-şi dădea niciodată jos inelul de aur, 
doar ea şi bunul Dumnezeu ştiau că în interior 
fusese gravat, la un preț considerabil, un vers 
dintr-un cântec al lui Dylan numit „It's Alright Ma 
(Pm Only Bleeding)”. În ultima vreme începuse să 
se întrebe dacă vreunul din băgăreţii cu care 
lucra, inclusiv majoritatea miniştrilor, ar 
recunoaşte măcar de unde provine citatul. 

lar acum, la câţiva ani după Ziua Marelui Pas, 
în timp ce în biroul Ministerial avea loc cea mai 
recentă discuţie panicardă, se întrebă dacă era 
prea bătrână ca să dobândească o slujbă la 
maeştri, ca s-o termine cu fraierii. 

— Atunci ar trebui aprobate prin licenţă. Cutiile 
acelea: Stepperele. Din punctul de vedere al 
mirificei noastre economii, Pământul Lung e ca o 
țeavă spartă, însă penalizarea uzului cutiilor 
necesare pentru a-l accesa ne-ar aduce cel puțin 
un supliment de venit la buget! 

— Haide, nu fi absurd, ripostă prim-ministrul, 
lăsându-se pe spate în scaun. Să fim serioşi! Nu 
putem interzice un lucru doar pentru că nu îl 
putem controla. 

Ministrul responsabil cu sănătatea şi siguranța 


tresări uimit. 

— Nu văd de ce nu. Asta n-a constituit o piedică 
înainte. 

Prim-ministrul bătu uşor cu pixul în masă. 

— Centrele metropolelor se golesc văzând cu 
ochii. Economia se duce de râpă. Există, desigur, 
şi o parte bună: imigrația nu mai constituie o 
problemă... 

Râse, însă părea gata să se prăbuşească. Când 
îşi reluă cuvântul, lui Hermione i se păru că 
detectează o undă de disperare în glasul lui. 

— Dumnezeu să ne ajute, domnilor! Băieţii de la 
ştiinţe mă informează că este posibil să existe mai 
multe versiuni ale Pământului decât întreaga 
populaţie a planetei. Dacă ne confruntăm cu aşa 
ceva, ce fel de strategii putem concepe? 

Ajunge! Brusc, Hermione fu scuturată de 
această convingere imperativă: până aici! 

În timp ce discuţia înainta greoaie, absurdă, 
zadarnică, Hermione, schițând un zâmbet discret, 
scrise câteva rânduri impecabile în sistemul 
stenografie Pitman, aşeză caietul în fața ei, pe 
birou, şi, după o aprobare din cap a prim- 
ministrului, se ridică şi părăsi încăperea. Probabil 
nimeni altcineva nu observă că ieşise. Ajunsă 
afară, în Downing Street, păşi în Londra vecină, 
unde trecu fără probleme pe lângă puzderia de 
gărzi după ce le arătă ecusonul, fiind o figură 
familiară după atâţia ani. 

Apoi păşi încă o dată. Şi încă o dată şi încă o 


dată... 


Mult mai târziu, când i se observă în sfârşit 
lipsa, una dintre celelalte secretare fu chemată să 
traducă mesajul scurt pe care îl redactase cu linii 
şi bucle delicate. 

— Arată ca o poezie, domnule. Sau un vers 
dintr-un cântec. Ceva despre oamenii care critică 
ceea ce nu sunt în stare să înțeleagă, spuse ea 
ridicându-şi privirea către prim-ministru. Vă 
spune ceva, domnule? Domnule? Vă simţiți bine? 

— Sunteţi căsătorită, domnişoară...? îmi cer 
scuze, nu ştiu cum vă numiți... 

— Caroline, domnule. Am un prieten; e băiat de 
nădejde, îndemânatic. Pot să vă chem un doctor, 
dacă doriți. 

— Nu, nu. Problema e că suntem cu toții pe 
dinafară, Caroline. Ce farsă mai e şi treaba asta cu 
guvernarea! Ce naivitate să ne închipuim că am 
fost vreodată la cârma destinului! În locul tău, 
Caroline, m-aş mărita chiar acum cu băiatul acela 
de nădejde, dacă crezi că e omul potrivit, şi aş 
pleca, m-aş duce în altă lume. Oriunde altundeva, 
dar nu aici. 

Se afundă în scaun şi închise ochii. 

— Şi Dumnezeu să ajute Anglia şi pe noi toți! 

Nu era sigură dacă adormise sau era treaz. Se 
strecură afară încet, cu băgare de seamă, luând şi 
caietul lui Hermione cu ea. 


INI 


La o săptămână după întâlnirea ei cu Clichy, 
colegii o porecliseră pe Jansson „Baubau”. 

Iar în luna care urmă, îşi făcuse o programare la 
Cămin, cum îi zicea Joshua. Era un complex de 
apartamente convertit în orfelinat, dărăpănat, 
finanțat prin Paragraful 8, aflat pe Allied Drive, 
într-una dintre cele mai rău-famate zone din 
Madison. Dar se vedea de la o poştă că locul era 
bine întreținut. Acolo se întâlni încă o dată, în 
linişte, cu Joshua Valiente, care avea paisprezece 
ani pe atunci. Făgăduise că Joshua nu va fi tratat 
ca o Problemă dacă avea să vorbească cu ea — 
garanta personal pentru asta ci mai degrabă ca un 
erou care putea da o mână de ajutor, ca Batman. 

Astfel fusese împinsă pe făgaşul ei viaţa 
tânărului Joshua pentru câţiva ani de la Ziua 
Marelui Pas. 


— Probabil ţi se pare că a trecut multă vreme de 
atunci, observă Selena mieros, conducându-l pe 
Joshua mai adânc în măruntaiele complexului 
transterra. 

El nu răspunse. 

— Deci ai devenit erou. Ai purtat şi mantie? 
întrebă Selena. 

Joshua nu suferea sarcasmul. 

— Aveam o pelerină impermeabilă pentru zilele 
ploioase. 

— Am glumit. 


— Ştiu. 

În fața lor se deschise încă o uşă amenințătoare, 
permițându-le să mai traverseze un coridor. 

— Locul ăsta face Fort Knox să pară o 
strecurătoare, nu-i aşa? spuse Selena încordată. 

— Fort Knox chiar este o strecurătoare în ziua de 
azi, replică Joshua. Norocul lor că oamenii nu pot 
căra în braţe lingouri de aur. 

— Era o simplă comparaţie, Joshua, pufni ea. 

— Da. Ştiu. 

Selena se opri. Pauza aceea pe care o făcuse în 
mijlocul răspunsului o irită cu atât mai mult cu 
cât ceea ce voia să exprime era pur şi simplu că 
toată treaba asta cu lumile multiple era, chiar şi 
acum, înfricoşătoare. Nu şi pentru Joshua, după 
câte se părea. Selena se sili să zâmbească. 

— Te las aici, pentru moment. Eu nu am voie să 
mă apropii prea mult de Lobsang. Foarte puţini 
oameni au permisiunea asta. Ştiu că Lobsang 
doreşte să discute despre dificultăţile pe care le-ai 
întâmpinat în cadrul anchetei Congresului care 
examinează deznodământul mai vechii tale 
escapade în lumile îndepărtate ale Pământului 
Lung. 

Aruncase, desigur, momeala la nimereală. 
Joshua bănuia că acesta era, de fapt, atuul cu 
care Lobsang îl avea la mână şi spera să-l 
recruteze. 

Joshua nu răspunse, aşa că nu-i putu citi 
reacția. 


Îl conduse îndatoritoare în încăpere. 

— Mă bucur că am avut plăcerea să te cunosc, 
Joshua. 

— Îţi doresc să obţii nivelul de securitate pe care 
ţi-l doreşti, Selena. 

Ea fixă cu privirea uşa care i se închidea în față. 
Era sigură că fața aceea impasibilă schițase un 
zâmbet. 


Încăperea ascunsă în măruntaiele acestei 
fortărețe era decorată asemenea unei camere de 
lucru în stil edwardian, până la cele mai mici 
detalii, inclusiv focul care ardea în şemineu. Focul 
era însă fals, şi nici măcar absolut convingător, cel 
puţin nu pentru Joshua, care făcea focul în fiecare 
seară în sălbăticie. Dar pielea care îmbrăca fotoliul 
aşezat îmbietor lângă foc era cât se poate de reală. 

— Bună ziua, Joshua, se auzi o voce prin aer. 
Îmi pare rău e nu mă poţi vedea, dar de fapt, nu e 
mare lucru de văzut aici. Ş sunt încredinţat că ar 
fi oricum o privelişte anostă. 

Joshua se aşeză pe scaun. Pentru un timp se 
lăsă o tăcere aproape amicală. Focul trosnea 
artificial lângă el. Îţi dădeai seama de asta dacă 
ascultai cu atenţie, deoarece anumite secvenţe 
sonor se repetau la un interval regulat de 
patruzeci şi una de secunde. 

Vocea lui Lobsang răsună catifelată: 

— Ar fi trebuit să fiu mai atent la acest detaliu. 
Într-adevăr, mă refer la foc. O, nu-ţi face griji, 


Joshua, nu pot citi gândurile, ce puţin 
deocamdată. Aruncai câte o privire în direcția 
focului la câteva secunde şi ai tendința de a-ți 
mişca buzele atunci când numeri. E interesant că 
nimeni altcineva nu a remarcat acest mi neajuns 
cu focul. Dar, desigur, Joshua, tu ai observat. Tu 
priveşti atent, asculți şi analizezi, iar în interiorul 
craniului tău spaţios creezi mici filmuleţe cu toate 
posibilele urmări ale situaţiei de față pe care le poți 
concepe. S-a spus la un moment dat despre un 
politician englez că, dacă îi dădeai un şut în fund, 
nu i se clintește nici măcar un muşchi pe față până 
nu decidea ce reacție să adopte Această vigilență a 
ta este una dintre calităţile care te fac util. Şi nu 
eşti nici temător de fel, nu-i aşa? Nu detectez 
niciun semn d frică la tine, absolut niciunul. 
Presupun că asta se datorează faptului că eşti 
singura persoană care a pătruns în această 
fortăreață convins că poate evada în orice clipă. De 
ce? Pentru că poţi păși fără un Stepper - a, da, 
sigur, ştiu asta. În plus, nici măcar nu a greţuri 
după aceea. 

Joshua nu catadicsi să răspundă provocării. 

— Selena mi-a transmis că ai avea să-mi spui 
ceva în legătură cu ancheta Congresului...? 

— Aşa este, ceva legat de expediţie. Ai dat de 
necaz atunci, nu-i aşa, Joshua? 

— Uite ce e, suntem doar noi doi aici, corect? 
Deci, dacă te gândeşti puţin, nu există absolut 
niciun motiv pentru care să-mi spui întruna cum 


mă numesc. Ştiu de ce o faci: crezi că astfel mă poți 
domina. 

Acesta era un detaliu care îl iritase dintotdeauna 
pe Joshua. 

— N-oi fi eu prea strălucit, Lobsang, dar nici nu 
e nevoie să fii strălucit ca să-ţi dai seama care sunt 
regulile jocului! 

Un răstimp nu se auzi decât trosnetul repetat al 
focului fals. Mai târziu, Joshua înţelese că pauzele 
din conversațiile cu Lobsang erau intenţionate şi 
urmăreau obținerea unui anumit efect. La vitezele 
ameţitoare cu care procesa informaţia, Lobsang ar 
fi putut răspunde la orice întrebare într-o 
fracțiune de secundă, care pentru el era simultan 
echivalentul unei contemplări de-o viaţă. 

— Ştii, prietene, tu şi cu mine gândim la fel, 
spuse Lobsang. 

— Hai să nu depăşim stadiul de „cunoştinţe” 
deocamdată. 

Lobsang râse. 

— Desigur. Mă înclin în fața judecății tale. Sau, 
mai bine zis, plutesc în imaterialitatea mea 
spectrală în fața judecății tale. Dar aş dori să-ți 
devin prieten. Pentru că, în teorie, în orice situație 
imaginabilă, sunt convins că amândoi vrem să 
aflăm, mai mult decât orice, care sunt regulile 
jocului. Te consider un individ extrem de valoros. 
Eşti suficient de inteligent, Joshua, altminteri nu 
ai fi putut supraviețui atâta vreme singur pe 
Pământul Lung. Fără îndoială că sunt alții mai 


deştepţi decât tine, care se înghesuie prin 
universități, neizbutind să realizeze mare lucru. 
Însă inteligența trebuie să aibă două dimensiuni: 
atât profunzime, cât şi întindere. Anumite tipuri 
de inteligenţă tratează problemele cu lejeritate. Iar 
alte tipuri macină îndelung, neînchipuit de lent şi 
fin, precum morile lui Dumnezeu, iar atunci când 
dau un răspuns, acesta a fost cu siguranţă şi 
testat. Aşa eşti şi tu, Joshua. 

Lobsang râse din nou. 

— Apropo, râsul meu nu este o înregistrare. 
Fiecare râset este un produs unic al momentului 
respectiv, în mod neîndoielnic diferit de orice alt 
râset al meu. Acesta a fost un râset doar pentru 
tine. Am fost şi eu om cândva, să ştii. Încă mai 
sunt. Joshua, haide să ne cunoaştem. Vreau să te 
ajut. Şi, desigur, vreau să mă ajuţi şi tu pe mine. 
Nu-mi trece prin minte o persoană mai potrivită 
decât tine care să mă însoțească în expediția pe 
care o plănuiesc, care de altfel va necesita să 
păşim extrem de departe. Mă gândesc că te-ar 
tenta. Îţi place să stai departe de lumea dezmăţată, 
nu-i aşa, Joshua? 

— Titlul lui Thomas Hardy era despre lumea 
dezlănțuită. 

— A, da, sigur că aşa era. Dar e bine să fac din 
când în când câte o mică greşeală, ca să nu par 
atotştiutor. 

Joshua începuse să-şi piardă răbdarea cu acest 
joc stângaci de seducţie. 


— Lobsang, cum ai de gând să mă ajuţi tu pe 
mine? 

— Ştiu că ceea ce s-a întâmplat în expediția 
congresională nu a fost din vina ta. Pot s-o 
dovedesc. 

Acum am intrat în sfârşit în miezul problemei, se 
gândi Joshua. 

— Maimuţoii! exclamă el. 

— A, da, nişte maimuţoi, încuviință Lobsang, şi 
tot astfel i-ai descris şi în fața comisiei preliminare 
de anchetă. O specie necunoscută de primate 
semănând cu nişte babuini carnivori extrem de 
dezagreabili. Dar mă tem că Societatea Linneană 
nu va aproba denumirea ta. Maimuţoii! 

— Nu eu i-am ucis pe oamenii ăia! Sigur, aşa e, 
mă descurc foarte bine şi fără oameni în jur. Dar 
nu aveam niciun motiv să omor pe nimeni. Ai citit 
raportul? Maimuţ... 

— Joshua, putem, te rog, să-i numim babuini? 
Arată mai bine pe hârtie. 

Fusese o expediție plătită pentru Joshua, o 
slujbă aranjată de vechea lui prietenă, agenta 
Jansson. 

— Tu ai crescut, iar eu am îmbătrânit, Joshua, 
îi spusese ea. Ti-am găsit o slujbă plătită de 
guvern. O să fii un soi de escortă şi ghid... 

Era o deplasare oficială în lumile îndepărtate din 
Vest a unui grup din care făceau parte oameni de 
ştiinţă, avocați şi un Membru al Congresului, 
însoțiți de un pluton de soldați. Se sfârşise cu un 


măcel. 

Oamenii de ştiinţă colectaseră date. Avocaţi îi 
făcuseră fotografii Membrului Congresului în 
fiecare dintre lumi, ca un soi de revendicare 
vizuală a Americilor Pământului Lung, pentru a 
stabili în mod simbolic egida guvernului federal de 
pe Datum. Soldaţii se plângeau de calitatea 
mâncării şi de dureri de picioare. 

Joshua acceptase cu plăcere să ajute grupul în 
schimbul  remunerației oferite, însă fusese 
suficient de grijuliu să se asigure că nu-şi va da în 
vileag capacitatea de a păşi fără Stepper şi fără 
efectele secundare de rigoare. Aşa că luase cu el o 
licoare — un amestec de lapte acru şi legume tocate 
— care să treacă drept vomă. În fond, cine avea să 
se uite îndeaproape? 

Totul mersese strună. Traversaseră mii de 
Pământuri  lamentându-se,  ciorovăindu-se şi 
văicărindu-se, iar la fiecare pas Joshua simulase 
grețurile, stropindu-se cu înlocuitorul de vomă. 
Apoi urmase atacul ucigaş. 

Sau cel puţin aceasta era versiunea lui 
referitoare la ce se întâmplase cu grupul. Problema 
era că nu existau martori care să-i ateste povestea, 
iar locul faptei se afla într-o lume mult prea 
îndepărtată pentru a putea trimite o echipă de 
investigație la fața locului, cel puțin până la ora 
actuală. 

— Creaturile alea afurisite chiar se pricepeau să 
plănuiască un atac! Pe mine m-au lăsat în pace 


după ce am omorât două dintre ele, dar soldaţii au 
fost copleşiţi, iar tipii cu ştiinţa nici măcar nu s- 
au putut apăra cât de cât. 

— Şi cadavrele le-ai lăsat babuinilor? 

— Să ştii că nu e chiar floare la ureche să sapi 
un mormânt cu o lopată de lemn într-o mână, 
ținând simultan un pistol de plastic în cealaltă 
mână. Am incendiat tabăra şi am şters-o de acolo. 

— Părerea mea este că verdictul provizoriu al 
comisiei de anchetă a fost destul de injust față de 
tine. A lăsat loc de îndoială. Acum vreau să ştii că 
eu pot dovedi veridicitatea spuselor tale. Pot 
dovedi existenţa unui afloriment de rocă neagră la 
aproximativ un kilometru de tabără, lângă baltă, 
exact cum ai spus, în spatele căruia încă zace 
cadavrul specimenului alfa împuşcat de tine. Că 
tot veni vorba, roca era cărbune inferior. 

— De unde ştii toate astea? 

— Ţi-am reconstituit paşii. Însemnările pe care 
le-ai restituit sunt foarte amănunțite. M-am dus 
înapoi acolo, Joshua. 

— Tu te-ai dus înapoi? Când? 

— eri. 

— [Ieri te-ai întors de acolo? 

— M-am dus şi m-am întors tot ieri, clarifică 
Lobsang răbdător. 

— Nu se poate! E imposibil să păşeşti atât de 
rapid. 

— Asta crezi acum, Joshua. Însă vei vedea cum 
stau lucrurile la timpul potrivit. Ai încercat, ce-i 


drept, să acoperi cadavrele cu pietre şi ai marcat 
mormintele, exact cum ai menționat la 
interogatoriu. Am adus cu mine fotografii — dovezi 
care confirmă declaraţiile tale, înţelegi? De fapt, 
am reconstituit întregul episod. Am utilizat un 
detector de feromoni, am verificat unghiurile 
locului, poziția corpurilor. Am găsit toate gloanţele 
folosite. Şi am luat, bineînţeles, mostre de ADN. 
Am adus cu mine până şi craniul masculului alfa, 
precum şi glonţul care l-a ucis. Totul se potriveşte 
mărturiei tale. Niciunul dintre soldați nu a ripostat 
serios atacului maimuţoilor-babuini, nu-i aşa? 
Superbuinii sunt nişte maniaci, chiar şi după 
standardele lumii animale. Înfiorător de agresivi. 
Dar nu cred că ar fi atacat dacă una din gorile nu 
şi-ar fi luat nasul la purtare şi ar fi deschis focul. 

Joshua se făcu mic de jenă. 

— Dacă ai aflat toate astea, înseamnă că ştii şi 
că am făcut pe mine de frică în timpul 
confruntării. 

— Şi ar trebui să te desconsider pentru asta? În 
regnul animal a fost dintotdeauna o mişcare 
înțeleaptă să scapi de încărcătură în caz de 
primejdie. Câmpurile de bătălie stau martore, ca 
de altfel, toate păsările cântătoare care săgetează 
văzduhul. Dar după aceea te-ai întors şi ai 
înjunghiat unul dintre superbuini în creier, i-ai 
alungat pe restul şi nu te-ai oprit până nu le-ai 
împuşcat şi ucis căpetenia. Te-ai întors, iar asta 
răscumpără multe. 


Joshua căzu pe gânduri câteva clipe. 

— Bun. Ai într-adevăr un as în mânecă. Îmi poţi 
demonstra nevinovăția. Dar, în fond, de ce vrei să 
mă recrutezi? 

— Am vorbit deja despre asta. Din acelaşi motiv 
pentru care Jansson te-a recomandat pentru 
expediția Congresmanului Popper. Ai sindromul 
Daniel Boone, Joshua, ceva foarte rar întâlnit. Nu 
ai nevoie de oameni. Îţi plac, cel puţin unii dintre 
ei, însă nu devii anxios în absenţa lor. lar asta va 
fi foarte util acolo unde ne ducem noi. Nu mă 
aştept să întâlnim prea mulți membri ai speciei 
umane odată ce pornim expediția. Sprijinul tău 
mi-ar fi de mare ajutor datorită acestei calități: eşti 
capabil să te concentrezi, neobişnuita izolare cu 
care trebuie să te confrunți pe Pământul Lung nu 
te nelinişteşte. Şi, aşa cum a observat de la bun 
început agenta Jansson, talentul tău unic de a 
păşi, capacitatea ta de a păşi fără Stepper şi mai 
ales rapiditatea cu care-ţi revii după fiecare pas, 
vor fi de mare folos dacă e să intrăm în bucluc — 
iar asta se va întâmpla cu certitudine. În cazul în 
care accepți să mă însoțeşti, te aşteaptă 
recompense extrem de generoase, în funcție de 
preferințele tale personale. Printre acestea se 
numără şi un raport oficial referitor la masacrul 
cercetătorilor congresionali, care te exonerează 
complet şi care va fi înmânat autorităţilor în ziua 
plecării noastre. 

— Sunt chiar atât de valoros? 


Lobsang râse din nou. 

— Ce este valoarea, Joshua? Ce mai înseamnă 
valoarea acum, când aurul e apreciat doar pentru 
strălucire, din moment ce fiecare poate avea 
propria lui mină de aur? Proprietatea? Legile fizice 
care guvernează Pământul Lung sunt de aşa 
natură încât fiecare dintre noi poate avea o lume 
întreagă numai a lui, dacă îşi doreşte asta. Aceasta 
este o nouă eră, Joshua, care va aduce cu sine 
valori noi, concepţii noi despre ce înseamnă 
bogăţia, iubirea, cooperarea, adevărul şi, mai 
presus de toate — chiar aşa, mai presus de toate — 
prietenia lui Lobsang. Ar trebui să mă asculți pe 
mine, Joshua  Valiente. Mi-am propus să 
călătoresc până la capătul Pământului - nu, până 
la capătul Pământului Lung. Şi vreau să fac asta 
cu tine. Vrei să vii? 

Joshua şedea în fotoliu privind în gol. 

— Ştii că focul tău trosneşte acum absolut 
întâmplător? 

— Da. A fost uşor de remediat. M-am gândit că 
o să te ajute să te simți mai în largul tău. 

— Deci dacă vin cu tine, mă scapi de ancheta aia 
federală? 

— Absolut. Îţi garantez. 

— Şi ce se întâmplă dacă aleg să nu merg cu 
tine? 

— O să mă ocup oricum de problema cu 
ancheta. Consider e ai făcut tot ceea ce se putea 
face în circumstanțele date, iar pierderea 


oamenilor acelora nu a fost în niciun caz vina ta. 
O să prezint comisiei probe în acest sens. 

Joshua se ridică în picioare. 

— Răspuns corect. 


În noaptea aceea, la Cămin, Joshua se aşeză în 
fața unui ecran şi citi despre Lobsang. 

După câte se părea, sau cel puţin asta era 
convenţia general acceptată, Lobsang domicilia 
într-o unitate de stocare computerizată de înaltă 
viteză şi densitate de la MIT, aşadar în niciun caz 
în perimetrul transterra. Citind asta, Joshua avu 
certitudinea clară că orice s-ar fi aflat în acea cutie 
şmecheră la MIT, nu era Lobsang, nu întregul 
Lobsang. Dacă Lobsang ar fi fost inteligent, şi fără 
îndoială că era, s-ar fi distribuit pretutindeni. 
Măsură preventivă împotriva unui buton de 
închidere. Astfel s-ar afla într-o poziție în care nu 
i-ar putea da nimeni ordine, nici măcar Douglas 
Black, partenerul său cu atâta influenţă. lată pe 
cineva care cunoştea într-adevăr regulile, se gândi 
Joshua. 

Tânărul stinse ecranul. Încă o regulă: maica 
Agnes credea cu religiozitate că orice ecran care 
rămânea pornit vreme îndelungată avea să 
explodeze mai devreme sau mai târziu. Se cufundă 
în liniştea încăperii şi se gândi. 

Oare Lobsang era într-adevăr o ființă umană sau 
doar o inteligență artificială care imita 
umanitatea? Un emoticon, se gândi: o linie curbă 


şi două puncte şi vezi un chip omenesc. Care erau 
condițiile minime ca să vezi o ființă umană? Ce 
trebuie spus, la ce trebuie râs? În fond, toţi 
oamenii sunt făcuți din lut şi nimic altceva — 
metaforic vorbind, deşi Joshua nu se pricepea 
prea bine la metafore, considerându-le un soi de 
şmecherie. În plus, era evident că lui Lobsang îi 
venea destul de lesne să-i anticipeze gândurile lui 
Joshua, exact ca un om perspicace. Poate că 
singura diferență de o anumită însemnătate între 
o simulare foarte inteligentă şi un om în carne şi 
oase era sunetul pe care îl scoteau atunci când le 
trăgeai un pumn zdravăn. 

Şi totuşi... până la capătul Pământului Lung? 

Oare exista un capăt? Oamenii ziceau că 
Pământurile formau un cerc, pentru că Stepperul 
te ducea fie către Est, fie către Vest, şi toată lumea 
era încredințată că Estul trebuie neapărat să se 
întâlnească undeva cu Vestul! Dar nimeni nu ştia. 
Şi, în primul rând, nimeni nu ştia ce căutau acolo 
toate celelalte Pământuri. Poate venise momentul 
ca să încerce cineva să afle. 

Joshua se uită la ultima cutie-Stepper pe care 
tocmai o terminase de construit, pentru care 
folosise un întrerupător dublu cumpărat de pe 
internet. Cutia roşu cu argintiu aşezată pe birou 
avea un aspect foarte profesionist, spre deosebire 
de primul lui Stepper, care avea un comutator luat 
de la servoscara pentru vârstnici a maicii Regina. 
Purtase tot timpul un Stepper la el din clipa în care 


realizase că, de vreme ce nu ştia cum făcea ca să 
păşească, ar fi mai înţelept să ia tot timpul un 
Stepper la el pentru orice eventualitate. Un talent 
care apăruse într-un mod subit şi inexplicabil 
putea la fel de bine să dispară tot aşa. În plus, 
cutia îi oferea acoperire. Nu voia să iasă în 
evidenţă față de cei care păşeau. 

Învârtind cutia în mână, Joshua se întrebă dacă 
Lobsang realizase care era partea cea mai 
interesantă în construirea unui Stepper. Era un 
mic detaliu bizar pe care îl observase în Ziua 
Marelui Pas, care era la mintea cocoşului când te 
gândeai, dar pe care nimeni nu părea să-l 
considere important. Joshua fusese întotdeauna 
convins că detaliile contează. Agenta Jansson 
observa astfel de detalii. Totul se reducea la 
respectarea instrucțiunilor. Un Stepper nu 
funcţiona decât dacă îl construiai tu însuți sau cel 
puțin îl terminai de asamblat. 

Bătu toba cu degetele pe carcasă. Avea de ales 
între a merge cu Lobsang sau nu. Joshua avea 
douăzeci şi opt de ani; nu trebuia să ceară 
permisiunea nimănui. Însă nu-şi putea scoate din 
minte blestemata aia de anchetă federală. 

Şi îi plăcuse întotdeauna ideea de a fi de negăsit. 

În ciuda promisiunilor lui Jansson de atunci, cu 
ani în urmă personajele negative fuseseră totuşi la 
un pas să pună mâna pe el în câteva ocazii. La 
scurt timp după Ziua Marelui Pas, avusese loc 
episodul acela neplăcut când nişte gealaţi cu 


insigne dăduseră buzna în Cămin şi încercaseră 
să-l narcotizeze ca să-l ia cu ei, la maica Agnes îl 
pălise pe unul dintre ei cu un levier de schimba 
pneuri. Nici poliția nu întârziase să apară, inclusiv 
agenta Jansson apoi se implicase şi primarul, al 
cărui fiu era pasămite unul dintre puștii pe care îi 
ajutase Joshua în Ziua Marelui Pas, iar cu asta s 
încheiase toată povestea şi cele trei maşini negre 
neidentificate o şterseseră din oraş... După aceea 
se instituise regula ca oricine avea treabă cu 
Joshua trebuia să vorbească mai întâi cu agenta 
Jansson Nu Joshua era problema, spusese 
primarul, problema erau cri mele, evadările din 
închisori şi lipsa siguranţei în lume. După cum se 
menționase în cadrul consiliului local, Joshua era 
poate puţin ciudat, însă era în acelaşi timp 
înzestrat cu un dar extraordinar şi, conform 
mărturiei agentei Jansson, fusese de mare ajutor 
poliției din Madison. Aceasta era poziția oficială. 

Însă de multe ori asta nu era o consolare pentru 
Joshua, care detesta să fie în centrul atenției, 
precum şi faptul că un număr din ce în ce mai 
mare de oameni ştiau că este diferit, indiferent 
dacă î considerau o Problemă sau nu. 

În ultimii ani, Joshua păşise singur, pătrunzând 
din ce în ce mai adânc în Pământul Lung, 
depăşind de mult lumile în care construise 
palisade, adolescent fiind, şi ajungând în lumi atât 
de îndepărtate, încât nu mai trebuia să se teamă 
de dementi, nici măcar de demențţii cu insigne şi 


mandate. lar când se întâmplă totuşi să-i 
întâlnească, pur şi simplu păşea mai departe; 
până când terminau ei în sfârşit de vomitat, 
Joshua putea să fie deja la o sută de lumi distanţă. 
Deşi uneori se întorcea ca să le înnoade şireturile 
în timp ce vărsau. Trebuia să se şi distreze cumva. 
Făcea expediţii din ce în ce mai lungi şi din ce în 
ce mai departe. Le numea concedii. Un mod de a 
scăpa de mulțimi, precum şi de presiunea bizară 
pe care o simţea în cap atunci când se întorcea pe 
Pământul Datum sau chiar şi pe Pământurile 
Inferioare în ultima vreme. O presiune care îl 
împiedica să mai asculte Liniştea. 

Aşadar, era ciudat. Însă maicile spuseseră că 
întreaga lume devenea din ce în ce mai ciudată. 
Maica Georgina îi spusese cam acelaşi lucru, cu 
accentul ei englezesc politicos: 

— Joshua, se prea poate s-o fi luat-o doar puțin 
înaintea restului rasei umane. Îmi închipui că 
primul Homo sapiens s-a simţit exact ca tine când 
te uiţi la noi, ceilalți, cu Stepperele şi vărsăturile 
noastre. Ca Homo sapiens care se întreba de ce 
oare tovarăşilor lui le ia atâta amar de vreme să 
lege două vorbe. 

Dar Joshua nu era sigur că-i plăcea să fie diferit, 
chiar dacă asta implica o anumită superioritate. 

Totuşi, îi plăcea de maica Georgina aproape la fel 
de mult ca de maica Agnes. Maica Georgina îi citea 
din Keats, Wordsworth şi Ralph Waldo Emerson. 
Maica Georgina studiase la Cambridge sau, cum îi 


plăcea ei să spună: 

— Nu la ăla din Massachusets, ci la 
Universitatea Cambridge, ştii tu, aia adevărată din 
Anglia. 

Uneori Joshua îşi dădea seama că maicile care 
se ocupau de Cămin nu semănau deloc cu cele 
care apăreau la televizor. Când îi spusese asta 
maicii Georgina, ea răspunsese amuzată: 

— Asta poate pentru că suntem întocmai ca tine, 
Joshua. Ne aflăm aici pentru că nu prea ne-am 
potrivit în altă parte. 

Avea să-i fie dor de ele în călătoria cu Lobsang. 

Decizia venise cumva de la sine. 

La o săptămână după interviul lui la transterra, 
maica Agnes îl duse pe Joshua la Aeroportul 
Regional Dane County călare pe Harley-ul ei - o 
onoare rară. Avea să-şi aducă aminte mereu că, 
odată ajunşi la destinație, îi spusese că era cu 
siguranță voia lui Dumnezeu ca el să prindă 
avionul acela, fiindcă toate semafoarele întâlnite 
pe drum se schimbaseră în verde chiar înainte să 
fie nevoită să încetinească. (Asta în măsura în care 
maica Agnes chiar încetinea vreodată.) Joshua, pe 
de altă parte, bănuia că erau mai degrabă 
programele lui Lobsang la mijloc, decât mâna lui 
Dumnezeu. 

Joshua păşise pe nenumărate Pământuri, însă 
de zburat nu mai zburase niciodată. Maica Agnes 


cunoştea procedura, aşa că îl conduse până la 
biroul de check-in. De îndată ce îi introduse 
datele, funcţionarul amuţi brusc şi ridică 
receptorul, iar Joshua începu să înțeleagă ce 
înseamnă să fii prieten cu Lobsang, în timp ce era 
condus departe de cozile de pasageri, pe coridoare 
separate, cu deferenţa pe care ai adopta-o față de 
un demnitar dintr-o ţară care deține arme 
nucleare şi o politică lejeră în ceea ce priveşte 
lansarea lor. 

Fu poftit într-o încăpere cu un bar lung cât 
tejgheaua de burgeri din Disney World. Oricât de 
impresionant ar fi fost, Joshua nu obişnuia să bea 
prea des şi ar fi preferat de fapt un burger. Când 
îi menţionă asta în glumă tânărului care se 
învârtea agitat în jurul lui, neştiind cu ce să-l mai 
servească, primi, după numai două minute, un 
burger perfect, atât de îndesat cu toate cele, încât 
nici nu ar fi simțit lipsa chiftelei. Joshua nu-l 
terminase de digerat, când tânărul reapăru şi-l 
conduse la avion. 

Locul său era chiar în spatele cabinei, ascuns 
discret de ceilalți pasageri de o draperie de catifea. 
Nu îi ceruse nimeni paşaportul, pe care oricum nu 
il avea la el. Nimeni nu se sinchisise să verifice 
dacă avea explozibile în pantofi. Şi, odată ce îşi luă 
locul în avion, nimeni nu îi mai adresă niciun 
cuvânt. Se uită în linişte la un buletin de ştiri. 

La Chicago O'Hare fu condus departe de 
terminalul principal, la un alt avion, surprinzător 


de mic. Înăuntru, ceea ce nu era îmbrăcat în piele 
era mochetat, iar ceea ce nu era nici îmbrăcat în 
piele, nici mochetat părea să fie eclipsat de 
strălucirea danturii impecabile a tinerei care, 
odată instalat la locul lui, îi aduse o coca-cola şi 
un telefon. Îşi îndesă micul bagaj de mână sub 
scaunul din față, unde îl putea vedea. Apoi 
deschise telefonul. 

Lobsang sună imediat. 

— Bine ai venit la bord, Joshua! Ai avut o 
călătorie plăcută până acum? Avionul e la 
dispoziția ta astăzi. În spatele tău vei găsi un 
dormitor, care, după cum mi s-a spus, este 
deosebit de confortabil. Şi nu te sfii să foloseşti 
cabina de duş. 

— O să fie o călătorie lungă, să-nţeleg? 

— O să ne întâlnim în Siberia, Joshua. Într-un 
loc unde operează pe şest Corporaţia Black. Ştii ce 
înseamnă asta? 

— Înseamnă că nu e prea uşor de găsit. 

Oare ce or învârti pe-acolo? se întrebă Joshua. 

— Bun. Deci am menţionat că e în Siberia, da? 

Porniră motoarele. 

— Apropo, ai un pilot în carne şi oase. Oamenilor 
le place, pare-se, să vadă la cârmă un corp în 
uniformă. Dar nu te nelinişti. De fapt şi de drept, 
eu sunt cârma. 

Joshua se lăsă pe spate în scaunul luxos şi-şi 
adună gândurile. Îi trecu prin minte că Lobsang 
era plin de el, după cum ar fi spus maicile. Dar 


poate că avea motivele lui. Joshua era acum închis 
în interiorul lui Lobsang ca într-un cocon, într-un 
fel. Pe Joshua nu îl pasionau computerele şi nici 
civilizația această interconectată electronic într- 
un mod aproape miraculos. În lumile Pământului 
Lung nu aveai semnal la mobil, aşa că până la 
urmă, singurul lucru care conta erai tu însuți, 
ceea ce ştiai şi ceea ce puteai face. Cu ajutorul 
prețiosului său cuțit de sticlă dură putea 
supraviețui, indiferent de circumstanţe. Îi plăcea 
sentimentul. Poate avea să apară o anumită 
încordare între el şi Lobsang pe tema asta - sau cu 
partea din Lobsang care era alocată călătoriei. 

Avionul decolă silențios, făcând doar zgomotul 
pe care l-ar fi făcut maşina de cusut a maicii Agnes 
din camera alăturată. În cursul zborului, Joshua 
se uită la primul episod din Star Wars, sorbind gin 
tonic şi lăsându-se răpit de nostalgia copilăriei. 
Apoi făcu un duş - nu că ar fi avut nevoie — şi 
încercă patul uriaş. În urma lui intră domnişoara 
de mai devreme şi îl întrebă de câteva ori dacă mai 
dorea şi altceva, părând dezamăgită că nu ceruse 
decât un pahar de lapte cald. 

Mai târziu, se trezi când stewardesa încerca să-i 
pună centura de siguranţă. O refuză; nu suporta 
să fie legat. Îl dojeni cu răceala cordială specifică 
meseriei, însă fu întreruptă de un telefon. 

— Îmi cer scuze, domnule. Se pare că 
regulamentele de siguranță au fost temporar 
suspendate. 


Se aşteptase ca Siberia să fie o câmpie nesfârşită 
biciuită de vânturi puternice şi geroasă. Dar acum 
era vară. Avionul cobori către un peisaj de dealuri 
line acoperite de fire de iarbă de un verde-închis şi 
presărate din loc în loc cu pete de culoare: roşul, 
galbenul şi albastrul florilor de câmp şi al 
fluturilor. 

Avionul ateriză pe nesimţite, sărutând parcă 
pista. 

Sună telefonul. 

— Bine ai venit în Locul Care Nu Există, Joshua. 
Sper că vei mai zbura pe viitor cu Compania 
Aeriană Care Nu Există. În şifonierul de lângă uşă 
vei găsi lenjeria termică şi echipamentul de care ai 
nevoie. 

Roşu ca racul, Joshua refuză sugestia 
stewardesei de a-l ajuta să îmbrace lenjeria 
termică. Totuşi, acceptă oferta de a-l ajuta cu 
hainele voluminoase, deşi i se părea că-l fac să 
arate ca rotofeiul Pillsbury Doughboy, erau 
surprinzător de uşoare. 

Cobori din avion şi se alătură unui grup de 
oameni îmbrăcaţi ca şi el. Joshua începu să 
transpire imediat în aerul călduț. 

— Vest! îi strigă unul dintre ei lui Joshua cu un 
accent evident din Boston, rânjind, după care 
apăsă un buton de pe cutia ataşată la centură şi 
dispăru. O secundă mai târziu îi urmară, pe rând, 
şi colegii lui. 


Joshua păşi spre Vest şi se pomeni în mijlocul 
unui peisaj similar, doar că în toiul unui viscol, 
aşa că înțelese de ce avea nevoie de echipamentul 
de iarnă. În apropiere se afla o mică baracă, iar 
bărbatul din Boston îl striga prin uşa 
întredeschisă. Arăta ca un popas pentru călători 
de felul celor care apăruseră ca ciupercile după 
ploaie în lumile Pământului Lung. Însă avea o 
funcţie exclusiv utilitară - era un loc unde te 
puteai adăposti de vânt ca să vomiţi în linişte 
înainte să păşeşti mai departe. 

Bostonianul, cu greața citindu-i-se pe faţă, 
închise uşa în urma lui Joshua. 

— Chiar tu eşti ăla, nu-i aşa? Te simţi bine, să- 
nţeleg. Nici eu nu sunt foarte afectat, dar ceilalți... 
spuse el fluturând o mână prin aer. 

Joshua se uită în partea cealaltă a barăcii, unde 
doi bărbaţi zăceau cu fața în jos pe marginea 
paturilor înguste, fiecare cu câte o găleată sub 
nas. Mirosul nu mai avea nevoie de explicații 
suplimentare. 

— Uite ce e, dacă chiar te simţi în regulă, ia-o 
înainte. Tu eşti VIP-ul aici. Nu e nevoie să stai 
după noi. Mai trebuie să faci încă trei paşi spre 
Vest. Sunt popasuri în toate lumile, dar presupun 
că nu o să ai nevoie de ele... E pe bune? Adică, 
vreau să zic: cum reuşeşti? 

Joshua ridică din umeri. 

— Habar n-am. E un dar, presupun. 

Bostonianul deschise uşa. 


— Hei, înainte să pleci, uite cum ne place să 
spunem prin părțile astea: pe locuri, la pas, păşiți! 

După ce Joshua se sili vizibil să râdă, 
Bostonianul se scuză: 

— Îţi dai seama că nu avem parte de prea mulți 
musafiri pe aici. Mult noroc! 

— Bine ați venit, domnule! îl salută ea cu un 
puternic accent rusesc. Cum vă place vremea pe 
la noi? în Siberia din lumea asta sunt cu două 
grade mai mult şi nimeni nu ştie de ce. Eu trebuie 
să aştept şi restul echipei, dar puteți urma drumul 
pavat cu cărămidă galbenă, spuse ea, arătându-i 
nişte bețe cu marcaje galbene. E puţin de mers 
până la şantier. 

— Ce fel de şantier? Ce se construieşte? 

— Credeţi-mă, o să vă sară în ochi. 

Şi într-adevăr, nu se putea să nu-ţi sară în ochi. 
Hectare întregi de pădure de pin fuseseră 
defrişate, iar deasupra pământului golaș plutea 
ceva ce la prima vedere semăna cu o clădire 
suspendată Printre picăturile de ploaie reuşi să 
desluşească cablurile cu care era ancorată. Arăta 
ca o balenă uriaşă a văzduhului. Corpul parțial 
umflat confecționat din nişte fibre rezistente, pe 
care fusese aplicat în mai multe locuri simbolul 
transterra, era ataşat la o gondolă desprinsă parcă 
dintr-o fantezie art deco, un miraj cu mai multe 
punți, lemn lustruit, hublouri şi sticlă. 

Un dirijabil! 

În timp ce se holba absorbit, un alt muncitor 


veni în grabă spre el, întinzându-i un telefon. 

— Tu eşti Joshua? Sunt foarte încântat să te 
cunosc! spuse bărbatul cu un accent european, 
poate belgian. Urmează-mă! Să te ajut cu bagajul? 

Joshua îşi trase rucsacul înapoi cu repeziciune. 

— Scuze, scuze. Ține-ţi bagajul, nu e absolut 
nicio problemă; regulile de securitate nu ți se 
aplică ţie. Haide cu mine. 

Joshua îl urmă pe pământul ud, până sub 
balonul amorf al dirijabilului. Gondola, având 
forma unei corăbii de lemn, era ancorată la o 
rampă de lansare construită probabil din oțel 
local. La baza scheletului metalic aştepta un lift 
rudimentar. Ghidul urcă precaut în cuşca 
deschisă şi, după ce Joshua făcu acelaşi lucru, 
apăsă un buton. 

Dură foarte puţin să ajungă sub burta nacelei, 
după care se strecurară printr-un chepeng, 
adăpostindu-se de ploaie. Joshua se trezi într-un 
compartiment îngust, inundat de un miros 
puternic de lemn lustruit. Prin hublouri se zărea 
vremea neprietenoasă. 

— Ce-aş mai pleca şi eu cu tine, băiete! spuse 
vesel muncitorul. M-aş duce văzând cu ochii 
oriunde m-ar purta nava asta — noi nu trebuie să 
ştim, desigur. Dacă ai ocazia, uită-te cum e făcută. 
Neferoasă, bineînţeles, cu schelet de aluminiu... În 
fine. Suntem cu toții mândri de ea. Drum bun şi 
bucură-te de călătorie! 

Liftul începu să coboare cu el, în timp ce 


chepengul se închise automat. 

Vocea lui Lobsang răsună în aer: 

— Încă o dată, bun venit la bord, Joshua! Ce 
vreme haină, nu-i aşa? Nu-ţi face probleme, ne 
vom ridica sau, mai bine zis, ne vom îndepărta de 
ea cât ai clipi. 

Se simți o smucitură şi podeaua se mişcă. 

— Ne-am desprins de platformă. Am decolat 
deja? 

— Nu ai fi fost adus aici dacă nu eram gata de 
plecare. Dedesubt probabil au şi început să 
strângă tabăra, iar locul acesta va suferi o 
versiune minoră a exploziei de la Tunguska. 

— E o măsură de securitate, presupun. 

— Sigur. Cât priveşte muncitorii, sunt un grup 
pestriț: ruşi, americani, europeni, chinezi. Nu sunt 
genul de oameni care să se aibă bine cu 
autoritățile. Sunt oameni inteligenți care au 
muncit la mulți stăpâni, aşa că sunt foarte 
folositori şi au o memorie admirabil de scurtă. 

— Cine a furnizat avionul? 

— Ah, ţi-a plăcut să zbori cu Lear? E 
proprietatea unei companii de holding care îl 
închiriază din când în când unei vedete rock, care 
astă-seară nu mai poate de nervi că avionul nu-i 
stă la dispoziție, din cauza unei revizii generale. 
Dar va uita de asta imediat ce va afla că ultimul ei 
album a urcat două locuri în topuri față de poziția 
în care se afla aseară. Lung e brațul lui Lobsang. 
Acum că am pornit la drum... 


O uşă interioară se deschise fără zgomot, 
conducând către un coridor cu pereţii de lemn, 
luminat discret, la capătul căruia se găsea o uşă 
albastră. 

— Bine ai venit pe Mark Twain. Te rog, simte-te 
ca acasă. Pe coridorul acesta vei găsi şase cabine 
identice, cu toate dotările necesare. Poţi s-o alegi 
pe oricare doreşti. Îţi poţi da jos echipamentul de 
iarnă. În spatele uşii albastre se află, printre altele, 
un laborator, un atelier şi o fabrică. Pe fiecare 
punte se află câte o uşă albastră de acelaşi fel. Aş 
prefera să nu intri decât dacă te poftesc eu 
înăuntru. Ai întrebări? 


Joshua se schimbă într-una din camere, aleasă 
la întâmplare apoi îşi începu explorările pe Mark 
Twain. 

Balonul colosal, care se unduia sub forța de 
presurizare parțială era evident învelit la exterior 
cu o peliculă de celule fotovoltaice pentru 
furnizarea energiei. Aerostatul avea şi unități de 
propulsie ventilatoare mari, aparent fragile, care 
se puteau roti şi înclina Nacela avea un aspect la 
fel de luxos în interior ca şi la exterior Avea mai 
multe punți, fiecare cu mai multe cabine de clasa 
întâi o timonerie, o punte de observaţie, precum şi 
o bucătărie cu o cambuză la fel de bine dotată ca 
bucătăria unui restaurant de lux şi o sală atât de 
spațioasă, încât se putea transforma într-un 
restauram cu cincizeci de locuri sau chiar, în mod 


extraordinar, într-un cinematograf. lar pe fiecare 
punte se găsea câte o uşă albastră încuiată. 

Gândindu-se mai bine, Joshua începu să 
înțeleagă avantajele de a păşi într-o navă - atâta 
vreme cât reuşeai să o faci într-adevăr să 
păşească, un fenomen pe care încă nu îl pricepea. 
Dacă păşea, rapid, te confruntai inevitabil cu 
anumite obstacole fizice. 

Descoperise, chiar din prima noapte în care 
explorase Pământul Lung, că existau obstacole pe 
care pur şi simplu nu le puteai ocoli de pildă calota 
glaciară, pe alocuri înaltă de câțiva kilometri, care 
acoperea o mare parte a Americii de Nord în timpul 
unei ere glaciare. Aerostatul era o încercare de a 
depăşi această problemă: zbura deasupra unor 
piedici precum ghețarii sau inundațiile, înlemnind 
astfel o călătorie mult mai lină. 

Întrebă, adresându-se aerului din încăpere: 

— Dar era oare necesar fie chiar atât de 
grandioasă, Lobsang? 

— Şi de ce să nu fie grandioasă, mă rog? În 
definitiv, nu ne putem ascunde. Vreau ca vasul 
meu de cercetare să fie asemenea navelor cu 
comori ale chinezilor, care îi făceau să 
înmărmurească pe localnicii indieni şi arabi în 
secolul al cincisprezecelea. 

— Şi cum să nu rămâi înmărmurit? Şi nu are 
nici urmă de fier, presupun...? 

— Mă tem că nu. Impermeabilitatea barierei 
realității față de fier continuă să fie un mister până 


şi pentru oamenii de ştiinţă ai Corporaţiei Black. 
S-au avansat o grămadă de teorii, dar prea puţine 
rezultate empirice. 

— Ştii, când mi-ai zis de călătoria asta, mă 
gândeam că eu o să trebuiască să te transport pe 
tine, într-o formă sau alta. 

— A, în niciun caz. Eu sunt conectat la sistemele 
navei. Întregul dirijabil îmi serveşte, într-un fel, 
drept trup. Eu sunt cel care te va transporta pe 
tine, Joshua. 

— Dar numai fiinţele vii pot păşi... 

— Într-adevăr. Iar eu, ca şi tine, sunt o ființă vie! 

Atunci Joshua înţelese. Nava era Lobsang sau 
cel puţin trupul lui; când Lobsang păşea, carcasa 
navei îl urma, exact aşa cum Joshua îşi 
„transporta” propriul trup şi propriile haine atunci 
când păşea. În modul acesta putea o aeronavă să 
păşească. 

Lobsang era infatuat şi lăudăros. 

— Evident că asta nu ar funcționa dacă eu nu aş 
fi o fiinţă vie. lar Aceasta este o dovadă în plus care 
îmi întăreşte afirmaţia că sunt o persoană în 
adevăratul sens al cuvântului, nu ți se pare? Am 
testat deja tehnologia -— ştii asta, după cum ţi-am 
spus - atunci când ţi-am reconstituit expediția 
mai veche. Totul e foarte palpitant, nu-i aşa? 

Joshua ajunse la nivelul inferior al gondolei şi se 
duse pe puntea de observaţie pe care o ochise mai 
devreme - o cupolă de sticlă blindată ce oferea o 
privelişte  magnifică asupra Siberiei acestui 


Pământ Inferior. Şantierul se întindea imens sub 
ei, cu construcții auxiliare care pătrundeau până 
în pădure, depozite de aprovizionare, dormitoare 
comune şi o pistă de aterizare. 

Reflectând în continuare, Joshua îşi dădu seama 
ce lucru extraordinar reuşise să realizeze Lobsang 
- asta dacă şi numai dacă nava chiar avea să 
păşească, după cum i se făcuse reclamă. Nimeni 
nu găsise până acum o modalitate de a determina 
un vehicul să păşească între lumi aşa cum o 
făceau oamenii, iar asta împiedica dezvoltarea 
comerțului de orice fel pe Pământul Lung. În 
anumite zone din Estul Apropiat, şi chiar şi în 
Texas, existau lanţuri umane care cărau petrol cu 
găleata. Dacă Lobsang găsise într-adevăr o 
rezolvare, devenind el însuşi mijlocul de transport, 
ar fi fost un soi de pionier modern al căilor ferate. 
Avea să schimbe lumea; avea să schimbe toate 
lumile. Nu era de mirare că se punea atâta accent 
pe securitate. Dacă mergea. Întregul proces era, 
desigur, în stadiul experimental. Iar Joshua avea 
să parcurgă Pământul Lung în burta unei balene 
argintii. 

— Serios? Te aştepţi să-mi risc viața în chestia 
asta? 

— Mai mult. Dacă „chestia” asta eşuează, mă 
aştept să mă aduci înapoi acasă. 

— Eşti țicnit. 

— Se prea poate. Dar avem un contract. 

Una din uşile albastre se deschise şi Joshua 


rămase uluit: în fața lui îşi făcuse apariția Lobsang 
în persoană, sau mai bine zis în unitate 
ambulantă. 

— Bun venit din nou! M-am gândit să mă îmbrac 
la înălțimea ocaziei, pentru călătoria inaugurală. 

Robotul avea înfăţişarea unui bărbat zvelt, 
sportiv, trăsăturile unui star de cinema, o perucă 
de păr negru şi des, şi purta un costum negru. 
Arăta ca o copie de ceară după James Bond, iar 
mişcările şi, mai rău, zâmbetul nu îi diminuau cu 
nimic alura artificială. 

Joshua se  holbă,  străduindu-se să-şi 
stăpânească râsul. 

— Joshua? 

— Scuze! încântat să te cunosc în persoană... 

Puntea vibră din pricina accelerației motoarelor. 
În mod curios, Joshua se simțea ca un copil 
bucuros şi nerăbdător să pornească în călătorie. 

— Ce crezi că o să găsim pe acolo, Lobsang? 
Cred că orice e posibil, dacă ajungem suficient de 
departe. Crezi că am putea să dăm peste dragoni? 

— Părerea mea este că ne putem aştepta să 
întâlnim orice ar putea să existe în condițiile de pe 
planeta aceasta, în limitele legilor fizicii, luând, de 
asemenea, în calcul, faptul că planeta nu a fost 
dintotdeauna atât de calmă cum este acum. Toate 
creaturile de pe Pământ, au fost, de pildă, 
influențate de gravitație, în ceea ce priveşte 
morfologia şi dimensiunile. Aşa că mă îndoiesc că 
vom găsi reptile cu armură de solzi, care să poată 


zbura şi scuipa flăcări. 

— Sună cam anost. 

— Cu toate acestea, nu aş fi o ființă umană în 
toată regula dacă nu aş admite un factor 
important, şi anume faptul că mă pot înşela 
complet. Iar asta ar fi foarte palpitant. 

— Vom afla. În cazul în care chestia asta chiar 
poate păşi. 

Chipul sintetic al lui Lobsang schiță un zâmbet. 

— De fapt, păşim deja de aproximativ un minut. 

Joshua se uită pe fereastră şi i se confirmară 
spusele lui Lobsang. Şantierul dispăruse. Probabil 
depăşiseră cele câteva lumi cunoscute din primii 
paşi, deşi cuvântul „cunoscute” era o exagerare 
ridicolă. Chiar şi lumile vecine cu Datum abia 
dacă fuseseră explorate; omenirea coloniza 
Pământul Lung în firicele subţiri desfăşurate de-a 
lungul lumilor. Cine ştie ce vietăți trăiau în inima 
codrului?... lar el avea să se afunde, de bună 
seamă, mai adânc decât oricine altcineva în codrii 
aceia. 

— Ce viteză prinde chestia asta? 

— O să fii plăcut surprins, Joshua. 

— Cu tehnologia asta o să schimbi lumea, 
Lobsang. 

— Ooo, da, ştiu asta. Până acum Pământul Lung 
a fost cutreierat pe jos, ca în perioada medievală 
sau chiar mai rău, având în vedere că nu am putut 
folosi nici cai. Ca în epoca de piatră! Dar 
bineînţeles, chiar şi pe jos, oamenii au început să 


circule încă din Ziua Marelui Pas, visând la un nou 
orizont, la comorile noilor lumi... 

Monica Jansson înțelesese întotdeauna foarte 
bine că perspectiva comorilor era ceea ce-i atrăgea 
pe alde Jim Russo să-şi încerce norocul pe 
Pământul Lung, iar şi iar, luând uneori legea drept 
un obstacol neînsemnat în calea ambiţiei lor. 

În prima ei vizită în Portage Est 3, la zece ani 
după Ziua Marelui Pas, Jansson avu nevoie de un 
răgaz de câteva minute, chiar şi după ce-i 
trecuseră simptomele specifice de greață, ca să se 
dumirească ce anume îi părea atât de familiar la 
locul acesta. Noul Portage avea ferăstraie 
mecanice masive, hornuri care scuipau fum, 
topitorii care răspândeau un miros de metal ars. 
Auzea strigătele muncitorilor, şuieratul coşurilor, 
bubuitul regulat al ciocanelor fierarilor. Parcă era 
o scenă ruptă dintr-o carte de aventuri pe care o 
citise cândva, în copilărie. Ah, dar în niciun roman 
pe care l-ar fi citit nu ar fi apărut echipe de 
muncitori care să ridice pe umeri bârne de zece 
metri, iar apoi să dispară brusc. Acum vedea însă 
cu ochii ei cum firma numită modest Compania de 
Comerţ a Pământului Lung transforma un colț 
dintr-un Wisconsin paralel într-un parc de 
distracții cu tematică steampunk. 

Şi iată că se apropia bărbatul care conducea 
operațiunile. 


— Sergent Jansson? Vă mulțumesc că aţi trecut 
pe aici să-mi vedeți mica afacere. 

Jim Russo era mai scund decât ea. Purta un 
costum gri creponat, avea părul de un castaniu 
suspect de intens şi un zâmbet larg între nişte 
obraji care nu era exclus să fi avut parte de ceva 
ajutor cosmetic ca să rămână aşa fermi. Ştia că 
Russo avea patruzeci şi cinci de ani, dăduse 
faliment de trei ori până acum, însă de fiecare dată 
se redresase, iar de curând îşi ipotecase propria 
locuință pentru a obţine un cheag iniţial, pe care 
să-l investească în noua lui afacere inter-lumi. 

— Nu e nevoie să-mi mulțumiți, domnule. Ştiţi 
că avem datoria să investigăm când primim 
reclamaţii. 

— Ah, sigur că da, mai multe văicăreli din partea 
angajaţilor. E la ordinea zilei. 

Traversară terenul noroios, sperând în mod vădit 
să o impresioneze cu anvergura operațiunii 
desfăşurate aici. 

— Deşi mai degrabă m-aş fi aşteptat la o vizită 
din partea poliției din Portage. Acela e 
departamentul local responsabil. 

— Sediul dumneavoastră declarat este în 
Madison. 

În plus, „Baubau” Jansson era solicitată pentru 
cazurile mai importante care aveau de-a face cu 
probleme pe Pământul Lung de pe întregul 
teritoriu statului Wisconsin. 

Se opriră să se uite la un alt grup de muncitori 


care ridicau un buştean uriaş dintr-o grămadă; 
şeful de echipă începu numărătoarea inversă — 
„trei, doi, unu“ - după care păşiră cu toţii, cu o 
uşoară implozie. 

— Vedeţi şi dumneavoastră câtă treabă avem 
aici, sergent Jansson, spuse Russo. Am început de 
la zero, bineînţeles. Doar cu ce puteam aduce cu 
noi când păşeam şi fără niciun fel de unelte de fier. 
La început, turnătoriile erau o prioritate esenţială, 
după ferăstraie. Acum avem o producție stabilă de 
fier şi oțel de bună calitate, iar în curând vom 
construi utilaje specializate cu care vom intra în 
pădurile astea ca un cuțit fierbinte în unt. Şi tot 
lemnul ăsta e transportat pe Datum, unde 
aşteaptă convoaie întregi de camioane. 

O conduse către o cabană de buşteni deschisă, 
care servea drept un soi de magazie de prezentare. 

— Ne extindem în multe alte domenii, nu doar 
materie prim Uitaţi-vă la asta, spuse el, arătându- 
i ceva ce aducea cu o armă automată cu o 
strălucire arămie. Nu conţine nicio piesă din fier, 
e făcut special pentru noua piaţă a pionierilor. 
Ştiu că deschiderea Pământului Lung ne-a tras 
economia în jos, însă asta va fi doar pe termen 
scurt. Pierderea unui procent din mâna de lucru 
ieftin saturarea pieţei cu anumite metale preţioase 
— toate astea vor trec Pe Pământul Datum, Statele 
Unite au ajuns de la stadiul de colon până la 
aselenizare doar în câteva secole. Nu există niciun 
motiv să nu se repete istoria pe mai multe 


Pământuri. Eu, unul, sunt foarte entuziasmat. 
Trăim o nouă eră, sergent Jansson, iar cu produse 
bunuri de felul acesta intenţionez să mă plasez în 
avangardă... 

La fel sperau şi alte sute şi mii de întreprinzători 
aflați la ananghie după cum ştia Jansson. lar 
majoritatea erau mai tineri decât Russo, mai 
inteligenţi, nedoborâțţi încă de eşecuri anterioare — 
în cazul lui Russo acestea începând cu naiva 
tentativă de a extrage aur dintr-o versiune paralelă 
a Morii lui Sutter, ceea ce reprezenta aproape un 
tipar pentru neînţelegerea realităților economice 
ale noii ere. 

— Domnule Russo, nu-i aşa că aveţi o problemă 
cu menținerea unui echilibru satisfăcător între 
profitul pe care îl obţineţi şi presiunea asupra 
angajaților dumneavoastră? 

Zâmbi nestingherit, pregătit pentru întrebare. 

— Nu construiesc piramide aici, sergent 
Jansson. Nu biciuiesc sclavi. 

Dar nicio fundaţie filantropică nu conducea, 
Jansson era convinsă de asta. Muncitorii, 
majoritatea tineri şi neşcoliți, de cel mai multe ori 
nu aveau habar de mersul lucrurilor pe Pământul 
Lung înainte să vină să lucreze în locuri ca acesta. 
De îndată e realizau că ar putea să-şi folosească 
resursele ca să construiască ceva pentru ei, 
tindeau să facă valuri ca să se alăture vreunei 
dintre noile Companii şi să străbată de-a 
curmezişul lumile pentru a înființa colonii. Alții, 


pricepând în sfârşit că exista o infinitate de lumi 
care nu erau proprietatea unora ca Jim Russo, 
plecau pur şi simplu mai departe, în întinderile 
necuprinse. Unii oameni pur şi simplu mergeau şi 
tot mergeau, supraviețuind cu ce le ofere natura. 
Numiseră acest tip de comportament Sindromul 
Pământului Lung. Tocmai din direcția aceea 
veneau reclamațiile împotriva lui Russo. Ziceau că 
le impunea angajaţilor contracte severe pentru a-i 
împiedica să fugă, iar dacă încălcau totuşi 
condițiile, trimitea nişte zdrahoni după ei ca să le 
dea o lecţie. 

Jansson avu brusc intuiţia că acest om avea să 
eşueze din nou, ca mai înainte. lar când îşi va da 
seama că falimentul îi suflă din nou în ceafă, va 
deveni din ce în ce mai zgârcit. 

— Domnule Russo, trebuie să analizăm în 
detaliu  reclamațiile împotriva dumneavoastră. 
Putem discuta undeva în particular? 

— Sigur... 

Jansson ştia că pe toate Pământurile învecinate, 
în lumi care deveneau peste noapte ateliere de 
exploatare a angajaţilor, oamenii visau la o 
scăpare, la libertate. Aşteptându-şi cafeaua, 
Jansson zări un fluturaş în teancul de 
corespondenţă adresată lui Russo - doar o pagină 
imprimată prost pe hârtie ieftină - ce anunța 
formarea încă unei Companii care avea să 
pornească o expediţie spre Vest. Vise despre noua 
frontieră, chiar şi aici, în biroul acestui 


neînsemnat om de afaceri. Apropiindu-se acum de 
patruzeci de ani, Jansson se întreba uneori dacă 
nu cumva ar fi mai bine să-şi pună coada pe 
spinare şi să lase în urmă Pământul Datum şi 
Pământurile Inferioare, care deveneau din ce în ce 
mai sumbre. 

Vise despre Pământul Lung. Vise despre noua 
frontieră. Da, la zece ani după Ziua Marelui Pas, 
Jack înțelesese în sfârşit. Fuseseră și visele soției 
sale, iar Jack se temuse că aveau să-i dezbine 
familia. 


1 ianuarie. Madison Vest 5. Am venit să petrecem 
Revelionul la o cabană aici, după ce am petrecut 
Căeiunu Crăciunul acasă, dar va trebui să ne 
întuareem, întoarcem pe Datum când începe şcoala. 

Pe mine mă cheamă Helen Green. Am unspe 
unsprezece ani. Mama (Dr Tilda Lang Green) zice că 
ar trebui să țin un jornăal jurnal jurnal în agtenda 
agenda aceasta, care a fost eadu cadou de Crăciun 
de la mătuşa Meryl pentru că ser s-ar putea să nu 
fie nimic electric electronic chestia asta nare 
verificare automata o i-au RAZNAAA!... 


Jack Green întoarse cu grijă paginile jurnalului 
fiicei sale Arăta ca o carte groasă, copertată, cu 
hârtie grunțuroasă care s producea aici, în Vest 5. 
Era o după-amiază însorită de duminică și era 


singur în camera lui Helen, care plecase să joace 
softball în Park Zone Patru. Şi Katie era plecată — 
nu ştia exact unde. lar Tilda era jos şi stătea de 
vorbă cu un grup de prieteni şi colegi pe care 
reuşise cumva să-i convingă să formeze o 
Companie pentru o expediție spre Vest. 


— „imperiile se ridică şi se prăbugşesc. Uitaţi-vă 
la Turcia. Cândva a fost un imperiu măreț, iar 
acum nici nu-ți vine a crede în ce stadiu a ajuns... 

— ...Dacă faci parte din clasa mijlocie, te uiţi în 
stânga şi vezi activişti care subminează valorile 
americane, te uiţi în dreapta şi vezi cum comerțul 
liber ne-a exportat locurile de muncă... 

— „.„.„noi am crezut în America. Acum se pare că 
ne-am înnămolit în mediocritate, în timp ce 
chinezii ne-au luat-o înainte în pas alergător... 

Vocea Tildei: 

— Sintagma de „Destin manifest” este, evident, 
suspectă din punct de vedere istoric. Însă nu poate 
fi negată importanța experienţei frontierei pentru 
crearea conştiinţei americane. Ei bine, acum 
frontiera se deschide încă o dată, pentru generația 
noastră şi, cine ştie? poate pentru nenumărate 
generații care vor urma... 

Vocile grupului se amestecară, devenind un 
murmur  nedesluşit, iar Jack simți o aromă 
puternică. Era timpul pentru cafea şi fursecuri. 

Îşi întoarse din nou atenţia către jurnal. În 
sfârşit, ajunse la un pasaj în care apărea fiul lui. 


Citi mai departe, ignorând greşelile şi tăieturile. 


23 martie. Ne-am mutat în noua noastră casă din 
Madison Vest 5. 

O să fie distractiv aici vara. Tata şi mama fac cu 
rândul, trebuie să st întoarcă pe Datum să 
muncească pentru bani. Şi iar a trebuit şi-l lăsăm 
pe Rod cu mătuşa Meryl, pentru că e phobic (a vrut 
să spună fobie, un non-stepper - Jack se 
împiedică de greşeala ei) şi nu poate păşi e trist am 
plâns de data asta când am plecat, dar Rod n-a 
plâns, sau poate a plâns după ce am păşit noi. O 
să-i scriu vara şi o să mă întorc să-l văd. ESTE 
TRIST fiindcă e distractiv aici vara, iar Rod nu poate 
veni... 


— Tţ-ţţ! Asta e personal, auzi el vocea soției. 

Se întoarse către ea cu o mină vinovată. 

— Ştiu, ştiu. Dar trecem prin nişte schimbări 
atât de mari. Simt nevoia să aflu ce se petrece în 
căpşoarele lor. Deocamdată cred că asta e mai 
important decât intimitatea lor. 

— Asta e părerea ta, spuse ea ridicând din 
umeri. 

Îi adusese o ceaşcă de cafea plină-ochi. Se 
întoarse spre fereastra înaltă, de unde aveau o 
privelişte frumoasă şi care era cea mai bună din 
casă, confecționată din sticla cu cele mai puţine 
imperfecțiuni pe care o găsiseră la producătorii 
locali. Priviră afară la Madison Vest 5, peste care 


începuseră să se lase umbrele după-amiezii. Părul 
ei blond-roşcat, uşor încărunțit, era tuns scurt iar 
linia delicată a gâtului i se contura în lumina 
ferestrei. 

— Ce zi frumoasă, spuse ea. 

— Într-un loc frumos... 

— Da. Aproape perfect. 

Aproape perfect. În spatele acestor cuvinte se 
ascundea o capcană. Madison Vest 5 se 
suprapunea lejer cam peste acelaşi peisaj dominat 
de fratele său mai în vârstă de pe Datum. Însă 
acesta era un loc elegant, luminos, plin de spaţii 
libere, care găzduia doar e tracțiune din populaţia 
adevăratului Madison. Dar asta nu însemna că nu 
existau şi multe clădiri masive. Stilurile 
arhitectonice predominante pe Pământurile 
Inferioare din Est şi din Vest aveau un astfel de 
caracter masiv. Materia primă se obținea la prețuri 
de nimic în lumile virgine, ceea ce făcea ca edificiile 
şi obiectele de mobilier să aibă adesea un aspect 
greoi. Primăria avea, de pildă, nişte ziduri groase 
ca de catedrală, iar grinzile erau tăiate cu laserul 
din trunchiuri întregi. Dar, pe de altă parte, 
existau şi o grămadă de electronice şi tot felul de 
dispozitive  deştepte, foarte uşoare, lesne de 
importat de pe Datum. Micile cabane din lemn ale 
pionierilor, cu vopsea fotovoltaică pe acoperiş, 
constituiau, aşadar, o privelişte des întâlnită. 

Însă nu puteai uita nicio clipă că nu te aflai pe 
Pământ, sau cel puţin nu pe Datum. La periferie, 


oraşul era prevăzut cu un sistem bine pus la punct 
de garduri şi şanţuri, menite să stea în calea 
sălbăticiunilor mai exotice. Migraţia unei turme de 
mamuți columbieni pricinuise la un moment dat o 
operațiune de evacuare urgentă a zonelor 
suburbane. 

În primii ani după Ziua Marelui Pas, multe 
cupluri ca Jack şi Tilda Green, cu cariere, copii şi 
economii în bancă începuseră să se orienteze către 
noile lumi cu intenția de a cumpăra încă o 
proprietate, un loc unde să zburde copiii lor. Au 
descoperit rapid că Madison Vest 1 era mult prea 
tributar Pământului Datum, înțesat cum era de 
anexe ale caselor şi clădirilor de birouri, construite 
în grabă. Inițial, familia Green închiriase o cabană 
mică în Vest 2. Dar în curând se văzură 
înconjurați de o atmosferă de parc de distracții. 
Mult prea organizat şi prea aproape de casă. Iar 
terenul îi aparținea deja altcuiva. 

Însă descoperiseră apoi proiectul de dezvoltare 
pentru Madison Vest 5, care pornea de la zero, cu 
tehnologie avansată, ecologic, propunându-şi să 
fie altceva decât un simplu oraş. Plini de 
entuziasm amândoi, investiseră în asta o bună 
bucată din economiile lor, implicându-se încă de 
la început. Jack şi Tilda contribuiseră foarte mult 
la perfecționarea proiectului, el ca programator, 
îmbunătățind sistemele informaționale ale 
oraşului, iar ea ca profesor de istoria culturii, 
concepând noi modele de guvernare locală şi 


adunări comunitare. Din nefericire, nu le 
ajungeau resursele de aici, astfel că fură nevoiţi 
să-şi păstreze slujbele de pe Datum. 

— Acesta e oraşul nostru. Dar e doar „aproape 
perfect”? spuse el. 

— Îhî! Trăim într-un vis, dar e visul altcuiva. 
Vreau propriul meu vis. 

— Dar băiatul nostru, care e fobie... 

— Nu folosi cuvântul ăla. 

— Păi, ăsta e cuvântul folosit de toți, Tilda. El nu 
o să poată face parte din acel vis. 

Ea luă o înghiţitură de cafea. 

— Trebuie să avem în vedere ce e mai bine 
pentru toți. Inclusiv pentru Katie şi Helen, nu doar 
pentru Rod - nu ne putem lăsa descurajaţi de 
asta. E o ocazie unică, Jack. La ora actuală, 
conform prevederilor noilor Legi ale Proprietății, 
statul dă practic pe gratis terenul din Americile 
Pământului Lung. E o fereastră care nu o să 
rămână deschisă veşnic. 

— Totul e ideologie, mormăi Jack. 

Noua Frontieră: acesta era sloganul, împrumutat 
dintr-un vechi discurs electoral al lui John F. 
Kennedy. Guvernul federal îi încuraja pe 
americani să emigreze în noile lumi, şi chiar şi alte 
naționalități, singura condiţie fiind aceea ca, aflat 
sub egida americană, să respecţi legile americane 
şi să plăteşti taxe americane: astfel, erai american. 

— Guvernul federal nu vrea decât să se asigure 
că ajungem noi primii acolo să colonizăm toate 


versiunile Statelor Unite, să nu cumva să ne-o ia 
altcineva înainte. 

— Nu e nimic în neregulă cu asta. O motivaţie 
de aceeaşi natură a impulsionat expansiunea spre 
vest în secolul al nouăsprezecelea. De altfel, este 
un amănunt interesant din punct de vedere 
intelectual faptul că majoritatea americanilor aleg 
să se îndrepte spre Vest, deşi aceasta nu este decât 
o etichetă întâmplătoare, care nu are nicio 
legătură cu vestul geografic. De asemenea, am 
auzit că majoritatea emigranților chinezi aleg 
Estul... 

— Doamne, numai călătoria în sine durează luni 
în şir. Şi toate astea pentru şansa de a ne târi 
copiii în mijlocul sălbăticiei, departe de civilizaţie. 
Şi la ce e bun un programator acolo? Sau un 
profesor de istoria culturii, dacă e să ne gândim 
mai bine. 

Ea îi zâmbi galeş. Începuse să-l scoată din sărite: 
îşi dădea seama că nu-l lua în serios absolut deloc. 

— O să învăţăm tot ce va fi nevoie, spuse ea, 
punând ceaşca jos și încolăcindu-şi braţele în 
jurul lui. Cred că trebuie să facem asta, Jack. E 
şansa noastră. A generației noastre. E şansa 
copiilor noştri. 

Copiii noştri, se gândi el. Toţi, în afară de bietul 
Rod. Până şi soţia lui, una dintre cele mai 
inteligente persoane pe care le cunoscuse 
vreodată, avea capul împuiat de idealism şi îşi 
făcea tot felul de iluzii pentru viitorul Americii şi al 


omenirii, plănuind în acelaşi timp să-şi 
abandoneze propriul fiu. Îşi atinse obrazul de 
părul ei încărunțţit şi se întrebă dacă va putea s-o 
înțeleagă vreodată. 

Vise despre Pământul Lung, pe tot cuprinsul 
lumii vechi. Unele vise erau noi, însă în acelaşi 
timp, incredibil de vechi... 

Tovarăşii stăteau jos, lângă maşină, în mijlocul 
sălbăticiei, beau bere şi se gândeau la lumea în 
schimbare şi la cutiile de păşit pe care le 
construiseră, care acum zăceau pe nisipul 
roşiatic. Deasupra lor, cerul Australiei Centrale 
era atât de înțesat de stele, încât parcă făceau cu 
rândul să licărească. 

După un răstimp, unul dintre ei spuse 
posomorât: 

— Cine ştie ce i-a scos maţele lui Jimbo şi l-a 
lăsat să arate ca o canoe scobită. Ştiţi, nu? Nu-i de 
glumă! S-a dus şi un polițai! Ala s-a ales cu fața 
halită! 

Billy, care nu scotea de obicei nicio vorbuliță 
până nu o pritocea îndelung, cam la o săptămână, 
aşa, spuse: 

— Se întâmplă chestii ca în Vremea Viselor, 
frate, ca înainte să vină strămoşii noştri aici. Nu 
mai ştii ce ne-a zis atunci tipul ăla, omul de 
ştiinţă? Au săpat şi au dat de oase de animale 
uriaşe peste tot, cât de mari poți să-ți închipui! 


Hrană mare şi lentă, dar cu dinţi mari de tot. Toate 
lumile astea noi sub acelaşi cer! Şi nici țipenie de 
om nicăieri, aşa-i? Ca lumea asta înainte să fie 
făcută varză! Gândiţi-vă numai ce-am putea să 
facem dacă am ajunge acolo! 

Cineva aflat de partea cealaltă a focului spuse: 

— Da, frate, am putea să le facem pe toate varză. 
Da” mie-mi place cum îmi stă cu faţa la locul ei! 

Râsete. Însă Albert spuse: 

— Ştiţi ce s-a întâmplat? Strămoşii noştri i-au 
omorât ai dracu” pe toţi şi i-au păpat. l-au şters de 
pe fața pământului şi ne-a rămas doar ce ştim. 
Dar nu-i musai să facem şi noi asta, nu? Oamenii 
zic că lumile alea sunt exact ca asta, doar că fără 
bărbați, fără femei, fără polițai, fără oraşe, fără 
arme, doar pământ şi iar pământ. Balta de aici e 
şi balta de acolo şi toate stau bine mersi şi ne 
aşteaptă pe noi! 

— Nu-i chiar aşa. Balta e o juma’ de milă mai 
încolo. 

— Tot cam pe-acolo, ştii ce vreau să zic. De ce 
nu încercăm și noi, fraților? 

— Da, dar asta e ţara noastră. Asta de-aici. 

Albert se aplecă înainte cu o scânteie în ochi. 

— Da, dar ştii ceva? Şi celelalte sunt tot ale 
noastre! Toate! l-am auzit pe tipii ăia savanți 
vorbind. Fiecare bolovan, fiecare pietricică, tot. 
Chiar aşa! 


Dimineaţa, micul grup, suferind de o uşoară 


mahmureală dădu cu banul ca să decidă cine o să 
încerce primul. 

Billy se întoarse o jumătate de oră mai târziu, 
vomând straşnic, ieşit ca din pământ. L-au ajutat 
să se ridice, i-au dat apă şi au aşteptat. Deschise 
ochii şi spuse: 

— E pe bune, dar plouă cu găleata acolo, fraților! 

Se uitară unii la alții. 

Cineva spuse: 

— Da, bine, dar cum rămâne cu toate lighioanele 
de care an auzit, alea de demult? Canguri cu coli! 
Mari de tot! Lighioane uriaşe cu gheare! 

Tăcere. Apoi Albert spuse: 

— Păi, noi nu suntem la fel de tari ca strămoşii 
noştri? Ei au scăpat de pacoste! Ce, noi nu suntem 
în stare? 

Ceilalți şovăiră. 

În cele din urmă, Albert spuse: 

— Uitaţi cum stă treaba, mâine eu plec de tot. 
Cine-i cu mine? Ne-aşteaptă totul acolo, fraților. A 
stat acolo şi ne-a aşteptat de la bun început... 


Până la apusul zilei următoare drumurile 
cântecelor începuseră să se lărgească, pe măsură 
ce „niciodată” devenea „vreodată”. Totuşi, băieţii 
se mai întorceau din când în când pentru câte o 
bere. 

După o vreme începură să apară oraşe, unele 
neobişnuite, ce-i drept; noi moduri de viață; 
trecutul se împreuna cu prezentul, iar vechile 


obiceiuri se împleteau pe nesimţite cu cele noi. Şi 
mâncarea era bună. 

După încă o vreme sondajele arătau că 
aborigenii australieni erau grupul etnic care 
părăsise definitiv Pământul Datum în cea mai 
mare proporție de pe planetă. 

Fragmente din Jurnalul lui Helen Green, corectate 
peoililtees politicos de Tata, zis şi DLJ. Green: 


Aceasta este povestea 
drumului familiei Green 
prin Pământul Lung 
spre noua noastră casă. 


11 februarie 2026. Am mers cu elicopterul, ura! O 
să începem drumul din Richmond Vest 10, adică 
din Richmond Virgina Virginia, pentru că trebuie să 
începi călătoria de la sud de toată gheața din lumile 
din Era Glaciară, şi ne-am întors pe Datum şi am 
luat elicopterul spre Richmond!! Dar a trebuit să ne 
luăm adio de la Rod la aeroportul din Chicago, iar 
asta a fost tare trist... 


Jack Green fusese întotdeauna nevoit să 
călătorească foarte mult datorită meseriei lui de 
programator, dar în ultimii ani călătoriile 
deveniseră mult mai interesante. Toată lumea 
făcuse lungi călătorii geografice pe Datum, cu 


rețelele lui complicate de transport. Un Stepper te 
putea duce la o mie de lumi distanţă, dar nu te 
clintea nici cu un centimetru în spaţiu. Aşa că 
transporturile deveniseră unul dintre puţinele 
domenii înfloritoare ale economiei post-Marele Pas 
aflate în derivă. Datum începea, în fond, să devină 
intersecția unde se întâlneau toate drumurile 
Pământului Lung. 

Aşadar, nu ştiai niciodată cu cine te-ai putea 
întâlni în gara următoare. Erau oameni de toate 
felurile: pionieri care se întorseseră să-şi cumpere 
un nou set de unelte de bronz şi să-şi repare dinții; 
hipioţi hi-tech, făcând troc cu brânză de capră 
pentru alifie împotriva mastitei; o dată văzuse o 
femeie îmbrăcată ca Pocahontas, ţinând în braţe 
fericită o rochie albă de mireasă înfăşurată într-o 
folie de celofan; oameni care îmbrăţțişaseră noi 
moduri de viață, toți împreună, de-a valma, pe 
Datum, cel puţin pe durata călătoriei lor. 

Aşa că pentru această ultimă călătorie, spre 
Richmond, Jack şi Tilda se hotărâseră să le facă o 
surpriză fetelor şi să ia elicopterul. Pe viitor aveau 
să meargă - cine ştie — în care cu boi şi pirogi; de 
ce să nu se bucure de puţină tehnologie avansată, 
atât cât mai puteau? 

În plus, le luase gândul de la scena neplăcută de 
la heliport, când şi-au luat rămas-bun de la Rod. 
Meryl, sora Tildei, era dispusă să ia băiatul în 
grijă, dar nu se obosi să-şi ascundă dezaprobarea 
pentru separarea familiei. lar Rod, care avea doar 


treisprezece ani, era lipsit de orice expresie. Jack 
bănui că se simţiseră cu toţii uşuraţi în momentul 
în care elicopterul se ridică în sfârşit; îi văzu fața 
mică îndreptată în sus şi părul blond-roşcat, tuns 
scurt, care semăna atât de mult cu al mamei lui. 
Îşi începuseră călătoria, iar fetele scoteau chiote 
de bucurie. 


Richmond Vest 10 îşi câştiga existența ca 
punctul de pornire al expedițiilor către versiunile 
estice ale Statelor Unite. Tot de aici pornea şi 
Compania Tildei. Jack habar nu avea la ce să se 
aştepte. 

Se trezi în mijlocul unei străzi nepavate, 
înconjurat de case construite din buşteni masivi, 
şindrilă şi chiar şi bulgări de ţărână. Firmele scrise 
de mână îl informau că printre clădirile de pe 
strada principală se găseau biserici, bănci, hanuri, 
hoteluri, magazine alimentare, magazine de haine 
şi alte lucruri esenţiale pentru expedițiile care 
începeau aici. Pe stâlpi şi acoperişuri flutura 
drapelul Statelor Unite, iar din loc în loc se zărea 
şi câte un steag al Confederaţiei. Peste tot 
forfoteau oameni, unii, cei nou-veniți, curați, 
îmbrăcați în materiale sintetice în culori țipătoare, 
asemenea familiei Green, însă cei mai mulți 
purtau haine uzate, în „stil de frontieră”: geci şi 
pantaloni peticiți şi răspeticiți, chiar şi haine şi 
pelerine din piele confecționate manual. Totul 
părea să imite epoca apusă în care Datum 


Richmond fusese un centru pentru comerțul cu 
blănuri, piei netăbăcite şi tutun, la marginea unui 
continent pustiu. 

Arăta ca un platou de filmare unde se turna un 
western vechi. Jack se simțea complet buimăcit. 
Se frecă pe burtă, încercând să scape de greaţa 
post-păşit. 

Hanul Prairie Marble Inn îşi datora numele 
materialului din care era construit — „marmură de 
prerie”: chirpici susținut de un schelet de lemn. 
Era un loc întunecos, umed şi rece, dar foarte 
spațios şi foarte aglomerat. Femeia de la recepție 
îi anunţă că restul grupului se adunase în „salonul 
de bal” - un hambar cu mobilă din lemn nefinisat 
şi un covor împletit. Încăperea era ticsită: erau în 
jur de o sută de oameni, majoritatea adulți, şi 
câțiva copii. Un bărbat cu o coamă blond-cenugşie 
impresionantă vorbea tare, ţinând o cuvântare 
despre necesitatea de a lucra în schimburi. Unii se 
întoarseră prudențţi către nou-sosiţi, schițând un 
zâmbet. 

Tilda le zâmbi înapoi. 

— Cu majoritatea am vorbit online, când am 
organizat totul. Nu i-am cunoscut în persoană 
până acum... 

Aceştia, gândi Jack, ar putea fi oamenii cu care 
avea să-şi petreacă restul vieţii. Nişte necunoscuți. 
Jack lăsase totul în seama Tildei, însă înţelese că 
aveai nevoie de o anume pricepere pentru a aduna 
o Companie care să se preteze unei expediții. Aveai 


nevoie de căpitani profesionişti care să conducă 
grupul, precum şi de cercetaşi, călăuze, hamali; 
toți aceştia erau destul de uşor de găsit şi de 
tocmit. Însă grosul grupului era reprezentat de 
oamenii care aveau să ridice o aşezare împreună, 
la o sută de mii de lumi depărtare. Aveai nevoie de 
oameni cu meserii complementare: croitori, 
dulgheri,  dogari, fierari, rotari, proiectanți, 
țesători, tâmplari. Medici, desigur, un dentist, 
dacă puteai găsi unul. După ce fusese refuzată de 
primele Companii pe care le abordase, Tilda se 
prezentase de data aceasta ca profesor şi istoric. 
Jack se oferise să ajute ca fermier — se simţea 
suficient de în formă pentru asta — şi să asigure 
asistență medicală de bază. 

După ce aruncă o privire în jur la noii lui 
tovarăşi, prima impresie a lui Jack fu că erau, în 
mare, la fel ca el şi Tilda. Cu toate că aparțineau 
unor etnii diverse, toți păreau destul de înstăriți, 
de bună-credinţă, puţin îngrijoraţi - oameni din 
clasa mijlocie pe punctul de a se avânta în 
necunoscut. Acesta era profilul clasic al 
pionierului Pământului Lung, după cum fusese şi 
cel al pionierului Vestului Sălbatic. Cei foarte 
bogați n-aveau de gând să călătorească, pentru că 
o duceau prea bine pe Datum şi nu voiau să 
renunțe la tot ce aveau. lar cei foarte săraci nu-şi 
puteau permite să facă parte dintr-un astfel de 
grup organizat, deoarece le lipseau mijloacele 
materiale ca să plătească pentru expediţie. 


Aşadar, membrii clasei mijlocii erau cei care 
porneau către Vestul îndepărtat, mai ales cei 
afectați de situația economică dificilă. 

Fanfaronul care-şi dădea atâta importanţă se 
numea Reese Henry, află Jack, şi era un soi de 
comerciant, iar în timpul liber, supraviețuitor. 
Trecuse acum mai departe, depăşise subiectul 
muncii în schimburi la latrine. 

— lată că încă o dată tinerii americani se avântă 
în sălbăticie, în locuri unde nu bate lumina 
felinarelor, unde nu dai de un polițist la celălalt 
capăt al firului. Urbanizaţi, conectaţi, civilizați, 
răsfățați şi spilcuiţi — iar acum azvârliți înapoi în 
natură în fundul gol, spuse el, rânjind. Doamnelor 
şi domnilor, bine ați revenit la realitate! 

Unicul librar din Richmond Vest 10 jubila de 
fiecare dată când le vindea ceva pionierilor amatori 
aflați în trecere. Cărți, tipărite pe hârtie, absolut 
toate! Tehnologia copacilor morți! Informaţie care, 
depozitată corespunzător, va dura milenii întregi! 
Nu necesită baterii. Asta ar trebui să scrie pe un 
panou publicitar uriaş, se gândi el. 

Dacă lucrurile ar fi stat după cum şi-ar fi dorit 
Humphrey Llewellyn al III-lea, fiecare carte scrisă 
vreodată ar fi trebuit păstrată cu sfințenie; cel 
puțin un exemplar ar fi fost legat în piele de oaie 
şi anluminat de călugări (mai degrabă de maici 
goale, având preferințe destul de precise în 


chestiunea aceasta). Aşa că acum spera să aibă 
şansa de a readuce omenirea pe calea iubitoare de 
cărți. Îl desfăta ideea că nu exista încă aparatură 
electronică în lumile pionierilor. Unde-ţi era 
internetul acum? Ha! Unde era Google? Unde era 
vechiul Kindle al lu’ mă-ta? Preţiosul iPad 25? 
Unde ţi-era Frichipedia? (O numise întotdeauna 
astfel, afectat, ca să-şi arate disprețul; foarte 
puţini observau.) V-aţi ras pe bot de toate, 
necredincioşilor! Toate jucăriile alea fandosite zac 
în sertare, cu ecranele stinse ca ochii de mort, 
abandonate. 

Cărţile - o, da, cărțile adevărate — se dădeau 
acum ca pâinea caldă. Pe tot cuprinsul 
Pământului Lung, lumea o lua de la capăt, ca în 
epoca de piatră. Avea nevoie să-şi redobândească 
vechile cunoştinţe şi competențe. Avea nevoie să 
ştie ce să mănânce şi ce să nu mănânce. Avea 
nevoie să afle cum să construiască o latrină în aer 
liber şi ce cantități de excremente umane şi 
animale putea folosi ca îngrăşământ pe câmp. 
Trebuia să ştie cum stă treaba cu fântânile. Cu 
cizmăria! Da, trebuia să ştie cum să găsească 
minereu de fier, dar şi cum să prelucreze grafitul 
şi cum să facă cerneală. Astfel că tiparnițele lui 
Humphrey se încingeau de la atâta activitate. 
Tipărea hărți geologice, studii de specialitate, cărți 
obişnuite, almanahuri, repunând în drepturi 
hârtia tipărită, care redevenise o modalitate 
convenabilă de stocare a unor informaţii aproape 


pierdute. 

Mângâie un volum legat în piele. Of, mai 
devreme sau mai târziu, toată această cunoaştere 
va fi iarăşi la cheremul electricităţii. Însă 
deocamdată venise din nou rândul cărților, că 
doar aşteptaseră destul! 


Între timp, în altă zonă din Richmond Vest 10 se 
organizase un fel de târg al forței de muncă, unde 
Companiile încercau să-şi găsească membrii care 
le mai lipseau. Franklin Tallyman se strecură cu 
grijă prin mulțime, ţinându-şi pancarta deasupra 
capului. Era o zi caniculară şi se gândi cu regret 
că ar fi trebuit să fi băut mai multă apă. 

Fu abordat de un grup restrâns condus de un 
bărbat între două vârste. 

— Dumneavoastră sunteți domnul Tallyman, 
fierarul? V-am văzut anunţul la Prairie Marble 
Inn. 

— Da, domnule, eu sunt ăla, spuse el, dând din 
cap. 

— Încercăm să ne întregim compania, explică 
bărbatul, întinzându-i o mână. Numele meu e 
Green, Jack Green. Acesta este domnul Batson, 
Căpitanul nostru. Tallyman - ăsta nu-i un nume 
din Caraibe? 

— Nu, domnule, e numele unei meserii din 
Caraibe, din câte ştiu eu. S-ar putea să mă înşel. 
N-am fost niciodată acolo; m-am născut în 
Birmingham. În Anglia, nu în Alabama. Ala 


original şi cel mai tare, adăugă el, însă remarca îi 
fu întâmpinată cu nişte priviri indiferente. Deci 
mi-aţi citit CV-ul? 

O femeie care părea neliniştită îl întrebă: 

— Chiar ştii să faci ce-ai scris acolo? Ştii să faci 
bronz? Mai sunt oameni care fac asta în ziua de 
azi? 

— Da, doamnă. Am petrecut patru ani în Vest 1 
ca ucenic la nişte fierari foarte pricepuţi. Cât 
despre fier, pot să-ncep de la zero, am nevoie doar 
de minereu. Pot să-mi fac propria forjă şi propriul 
furnal, ştiu să trefilez. Pe deasupra, sunt şi un bun 
electrician; dacă-mi dați o roată de apă, pot să vă 
trag curent electric în toată colonia. A, şi mă pricep 
şi la arme: ştiu să fac o muschetă bunicică — nu se 
compară cu cele moderne, dar merge la vânătoare. 
Eu caut un post pentru trei ani, continuă el, vizibil 
încălzit acum. Sub legile egidei, voi avea cetățenie 
americană până la sfârşitul celui de-al treilea an. 
Domniile voastre veţi fi câştigaţi, în comparație cu 
alții. 

Le întinse un carnețel şi le indică pagina 
deschisă. 

— lar aceasta este leafa pe care o cer, cu învoiala 
dumneavoastră. 

Viitorii cetățeni ai Noii Frontiere icniră în cor de 
uimire. În cele din urmă, Green întrebă: 

— E negociabil? 

— Mă tem că doar în sus. Puteţi depune suma la 
Fondul Pionierilor. A, şi în cazul în care vreţi să- 


mi iau un ucenic pe care să-l învăţ meserie, asta o 
să vă coste în plus, ţinând seama că mai mult o să 
mă încurce decât să mă ajute. 

Remarcă expresia lor neîncrezătoare şi zâmbi. 
Hotări că nu era momentul să ţină la preţ. Păreau 
oameni de treabă, dornici să păşească spre Vest 
cu alții care gândeau ca ei, care căutau un loc în 
care să se stabilească, un loc în care să te poți 
încrede în vecini, într-o lume cu aer curat unde o 
puteai lua de la capăt pentru a-ţi construi un viitor 
mai bun. Fusese visul tuturor, dintotdeauna. 
Chiar şi copiii lor păreau isteţi nevoie mare. 

— Ascultaţi, domnule Green, mi-am făcut şi eu 
temele. Am citit broşura Companiei 
dumneavoastră şi mi-am dat seama că v-aţi gândit 
bine la toate: aveți un medic, un dulgher, un 
farmacist. Îmi place stilul dumneavoastră. Nu ar fi 
prima ofertă pe ziua de azi, dar păreţi oameni 
serioşi, cu capul pe umeri. Deci vin cu 
dumneavoastră dacă vreţi. Batem palma? 

Au bătut palma. 

În seara aceea Franklin îşi făcu bagajele şi cutia 
cu unelte neferoase pentru călătorie. Acum tot ce 
avea de făcut era să se asigure că nu-i afla nimeni 
secretul cât dura expediţia, iar asta însemna să nu 
încerce să păşească fără să aibă un cartof în 
Stepper. 

Aflase de pe internet de stepperii înnăscuțţi. Apoi, 
într-o noapte, pe când era în Vest 1, încercase de 
curiozitate să păşească cu cartoful afară din cutie, 


cu o cutie lipsită de sursa de energie. Fu uimit să 
descopere că funcţionase. În mod bizar, tot avea 
nevoie de cutie, ca să apese pe buton. Avea nevoie 
să audă acel clic ca să poată păşi, după câte se 
părea. Ce ciudat, nu-i aşa? 

Da, auzise zvonuri despre oameni ca el. Şi alte 
zvonuri despre bătăile pe care le încasau oamenii 
ca el. De parcă erai un ciudat, un anormal. Aşa că 
avea de gând să ţină asta pentru el pe tot 
parcursul expediției, să schimbe cartoful, să-şi 
simuleze greața şi tot tacâmul. Nu era atât de greu, 
odată ce te obişnuiai. 

Dar, ce-i drept, nu te puteai abţine să nu te 
întrebi câți oare făceau la fel în jurul tău. 

Dormi bine în noaptea aceea; visă forje încinse 
şi coline îndepărtate. 

Ziua trei (din Richmond Vest 10). 

Au trecut deja trei zile! Dar Căpitanul Batson 
spune că o să ne ia o sută de zile să traversăm 
Centura Glaciară. lar apoio să ne mai ia luni bune 
să traversăm Centura Minieră, ce-o mai fi şi aia. 
Trebuie să ajungem la destinaţie înainte să vină 
iarna. Şi iarna vine în acelaşi timp în toate lumile. 

Facem aproximativ un pas pe minut cam şase 
ore pe zi. Luăm pastile ca să nu vomăm întruna, 
dar tot e greu. Încearcă să ne ducă în locuri unde 
nivelul solului nu se schimbă prea mult de la o 
lume la alta. Te cam zguduie dacă te prăbuşeşti de 


prea sus şi nu poți păşi deloc dacă gleznele ţi-ar fi 
la zece centimetri sub pământ. Dar e o privelişte 
destul de tare să vezi două sute de oameni cu toate 
rucsacurile şi cu tot calabalâcul cum dispar pur şi 
simplu din senin, iar apoi reapar din senin în 
lumea următoare, iar şi iar. 

Mi-e dor de internet. 

Mi-e dor de telefonul meu!!! 

Mi-e dor de şcoală. Sau cel puţin de unii din 
oamenii de acolo. Nu şi de alții. 

MI-E DOR DE ROD. Chiar dacă era un ciudat 
uneori. 

Mi-e dor să fiu majoretă. 

Tata zice că ar trebui să scriu şi câte ceva din 
lucrurile care îmi plac. Altfel, jurnalul acesta nu 
va fi o lectură plăcută pentru nepoții lui. Nepoţi!? 
îşi face iluzii. 


Ziua cinci. 

Îmi place să fac camping! 

Făceam asta înainte, în Vest 5 şi la şcoală, la 
studiul pionierilor, dar e mult mai distractiv aici. 

După câteva zile ne-am împrietenit cu familia 
Doak. Au patru copii, doi băieţi şi două fete, şi ne- 
am organizat în aşa fel încât eu stau cu cele două 
fete. Le cheamă Betty şi Marge. Şi fiecare noapte e 
ca o petrecere în pijamale! 

Am învățat să fac focul! Am o lupă ca să fac 
scânteia şi ştiu despre iască, cum trebuie ațâțat şi 
ce lemn arde cel mai bine. Ştiu să găsesc chestii 


de mâncat, buruieni, rădăcini, ciuperci. Mă pricep 
la alune de pădure, la fructe şi la altele, dar acum 
nu e sezonul. Pot să fac un fir de undiță din aţă 
veche sau chiar din tulpini de urzici. Ştiu unde să 
caut peşte. Ce tare! 

Astăzi domnul Henry ne-a arătat cum să facem 
o capcană pentru păstrăv în râu. Faci un fel de 
piscină îngrădită, ei înoată înăuntru şi nu mai pot 
ieşi. Domnul Henry rânjeşte când omoară peştii cu 
bâta. Mie îmi vine să plâng. Domnul Henry spune 
că Tineretul Trebuie Să înveţe. 

Marge Doak a fost şi ea majoretă! Repetăm 
numere impreună. 


Ziua opt. 

leri am dat peste o zonă îngheţată. 

Urmărim o rută anume. E marcată şi tot ce 
trebuie, sunt şi pietre de hotar şi stâlpi care-ţi 
arată numărul lumii în care te afli, ca semnele de 
pe autostradă, şi uneori găsim şi ascunzători cu 
tot felul de lucruri. Sunt chiar şi nişte cutii mici în 
care poți să-ți pui corespondenţa pe care vrei să o 
trimiți spre Est sau Vest, în funcție de cine trece 
pe acolo. 

La un moment dat am ajuns la un indicator care 
zicea URMEAZĂ GHEAȚĂ. Am traversat câteva 
lumi care erau în Era Glaciară în primele zile, dar 
erau izolate, aşa că puteai să treci repede de ele. 
Acum urma o serie întreagă. A trebuit să ne oprim 
cu toţii, iar hamalii au venit şi au distribuit gecile 


şi pantalonii pentru clima arctică, măştile de schi 
şi alte chestii. În dimineața următoare Căpitanul 
Batson ne-a pus să ne legăm între noi cu frânghii, 
în grupuri de câte opt sau zece, şi s-a asigurat că 
sugarii erau feriți şi nu le ieşea niciun deget de la 
mâini sau de la picioare din port-bebe-urile lor. 

Am păşit şi a fost orbitor, nu era niciun nor pe 
cerul albastru strălucitor. Şi nu era foarte multă 
gheață, dar pământul era îngheţat bocnă sub 
picioarele mele. Apoi m-a pătruns frigul, am 
început să simt ca nişte ace mici care mă înțepau 
în obraji. 

Şi am păşit mai departe, încă o dată şi încă o 
dată. Alte lumi în care era iarnă. Uneori nimeream 
în mijlocul unei furtuni de zăpadă sau a unui 
viscol. Alteori era un pic mai cald şi era mocirlă pe 
jos, aşa că lăsam urme dacă mergeam. Erau 
copaci pitici ciudați, aplecați. Liliputani! Am văzut 
că o căprioară uriaşă, cu nişte coarne ca un 
candelabru (scris de tata). Ben Doak zice că a 
văzut un mamut blănos, dar nimeni nu crede ce 
zice el. 

De asta a trebuit să venim atât de departe în 
sud, până în Richmond, ca să mergem spre Vest. 
Pentru că Pământul Datum e în mijlocul Centurii 
Glaciare, o serie de lumi în care este Era Glaciară, 
aşa că trebuie să o luăm pe la sud de gheaţă, pe 
unde e posibil să păşim. Dar chiar şi ceva mai 
departe de calotele glaciare, întreaga lume e 
afectată de frig. 


Unii oameni s-au întors după prima noapte 
petrecută în frig. Au zis că nu i-a avertizat nimeni 
de asta, deşi li s-a spus foarte clar, de fapt, şi ar fi 
trebuit să asculte. 


Ziua Douăzeci şi Cinci. 

Noaptea trebuie să te înghesui în nişte corturi 
mici. Stăm cam îngrămădiți. Până la urmă, 
oamenii ăştia sunt nişte străini. Marge Doak e în 
regulă, dar Betty se scobeşte în dinţi. Şi sforăie. 

Mama s-a certat cu domnul Henry, care zice că 
doar femeile ar trebui să gătească şi să facă curat! 
Căpitanul Batson zice că nu domnul Henry 
comandă. Dar nu i-a zis-o în față, aşa spune tata. 

Drame şi iar drame, vai, vai! 


Ziua patruzeci şi trei. 

Tot uit să mai scriu. Sunt prea obosită. Plus că 
se întâmplă prea multe. 

Printre lumile glaciare mai întâlneşti şi lumi cu 
un climat mai blând, ca acasă, lumi „interglaciare” 
(scris de tata). Lumile „inter-glaciare” sunt PLINE 
de animale. Am văzut turme uriaşe care s-au 
dovedit a fi cai, nişte vaci mai ciudate, antilope, 
cămile. Cămile! Tata zice că probabil seamănă cu 
animalele care existau în America înainte să apară 
oamenii. Lupi. Coioţi. Elani. Corle. Urşi! Căpitanul 
Batson zice că prin pâlcurile de copaci sunt urşi 
grizzly, aşa că nu ne ducem pe acolo. Peste tot 
sunt şerpi, de aceea trebuie să fim atenți pe unde 


păşim. Ciori, corbi, condori, bufnițe. Ziua auzi 
păsările, iar noaptea orăcăitul broaştelor şi 
bâzâitul ţânţarilor dacă eşti pe lângă vreo apă. 
Uneori bărbații vânează. Iepuri, rațe şi chiar 
antilope. 

Sunt şi tatu! Unii mari, nu ca la zoo. Tata spune 
că e posibil să fi migrat din America de Sud, unde 
au evoluat. Se pare că oamenii au văzut maimuțe 
în America. Uneori continentele se unesc, iar 
animalele traversează de pe un continent pe altul, 
iar alteori nu se unesc. Nimeni nu ştie de fapt. 
Nimeni nu are o hartă cu toate lumile astea. 

În unele lumi nu găsim niciun fel de copaci. lar 
atunci trebuie să adunăm „chipsuri de bizon“ ca 
să facem focul. Bălegar! Arde bine, dar îți 
imaginezi cum miroase, pfui! 

Şi mai sunt şi lumi ciudate, unde totul e ca 
cenuşa sau ca un deşert. Doar câte o lume. De 
obicei, sunt indicatoare dacă urmează ceva 
periculos, şi trebuie să ne punem căştile şi să ne 
acoperim gurile cu măşti de protecţie. Căpitanul 
Batson le zice Jokeri acestor lumi. 

Câteodată îți dai seama pe unde au mai trecut 
oameni înainte. Locuri murdare, ruinele barăcilor, 
corturi arse. Chiar şi cruci înfipte în pământ. Pe 
Pământul Lung nu e suficient să fii optimist, după 
cum spune domnul Batson. 


Ziua şaizeci şi şapte. 
Ben Doak s-a îmbolnăvit. A băut dintr-o baltă 


care nu fusese verificată. Unele bălți sunt poluate 
cu pipi de bizon. L-au îndopat cu antibiotice. Sper 
că se simte bine acum. S-au mai îmbolnăvit câţiva 
oameni, dar nimeni nu a murit. 

Mai mulți oameni au făcut cale întoarsă. 
Căpitanul Batson încearcă să-i convingă să 
rămână, iar domnul Henry râde de ei şi îi face 
slabi. Eu nu cred că înseamnă că eşti slab dacă 
recunoşti că ai greşit. După părerea mea, e mai 
degrabă o dovadă de curaj. 

Probabil că arătăm foarte ciudat pentru 
animalele care trăiesc aici şi nu au mai văzut 
niciun om până acum. Cu ce drept venim noi aici 
şi stricăm toată rânduiala? 


Ziua o sută doi. 

Am ieşit din Centura Glaciară! Şi avem doar 
două zile întârziere! 

E ciudat când te gândeşti că am traversat 
treizeci şi şase de mii de lumi, dar nu am acoperit 
decât o suprafață de câţiva kilometri. Dar acum, 
pe Pământul pe care suntem acum, o să călătorim 
de-adevăratelea câteva sute de kilometri spre 
nord, până în Statul New York. Apoi o să mai 
păşim peste încă vreo şaizeci de mii de lumi până 
în locul în care avem de gând să ne stabilim. 

Credeam că va trebui să mergem pe jos. Nu! Aici 
există un oraş normal, unul mic, un punct 
comercial, unde putem să dăm la schimb 
echipamentul nostru din Centura Glaciară pentru 


lucruri mai utile în lumile Centurii Miniere. 

Şi ne aşteaptă un convoi de căruțe mari cu 
coviltir! Tata zice că se numesc căruțe Conestoga. 
Arată ca nişte bărci pe roți, trase de cai — nişte cai 
tare caraghioşi, dar sigur sunt cai. Există o 
topitorie aici care face fierul de care e nevoie, iar 
roțile căruțelor au cauciucuri pe ele, ca roţile de 
maşină. Când am văzut căruțele, am sărit în sus, 
am chiuit şi am zbughit-o într-acolo! Conestoga! 
Mă întreb dacă o să fie mai distractiv decât cu 
elicopterul. 


Ziua o sută nouăzeci şi nouă. 

Suntem pe Pământul Vest Şaptezeci de Mii Plus 
Mărunţişul, cum ar zice tata. Scriu dis-de- 
dimineaţă, înainte să ridicăm tabăra. Azi-noapte 
adulții au stat până târziu şi s-au certat pe tema 
împărțirii sarcinilor. Dar când ei trăncănesc în 
întrunirile lor de Grup, noi, copiii, putem să o 
ştergem pentru o vreme. 

Nu că am face vreo boroboaţă. Sau cel puţin, nu 
în mod obişnuit. În cea mai mare parte a timpului 
pur şi simplu 

(Pauză de gândire. Caut cuvântul.) 

observăm. Asta-i tot. Observăm. Ştiu că tata e 
neliniştit la gândul că devenim toți nişte zombi, 
pentru că nu avem nimic de făcut aici decât treabă 
şi învățătura pe care încearcă să ne-o impună. Dar 
nu-i aşa. Pur şi simplu observăm, fără nimic care 
să ne distragă atenția. De asta suntem tăcuți. Nu 


pentru că avem creierele făcute pilaf. Ci pentru că 
observăm. 

Şi vedem lucruri pe care adulţii nu le văd. 

Nişte animale şi plante foarte stranii care nu se 
potrivesc în nicio carte de evoluţie naturală pe care 
am citit-o vreodată. 

Lumile Jokeri, în mijlocul acestor lumi anoste şi 
aride ale Centurii Miniere. Adulții le cred moarte. 
Nu sunt deloc moarte, credeţi-mă. 

Şi mai sunt şi Cenuşiii. 

Le zicem aşa, deşi ei sunt portocalii. Arată ca 
nişte copii mici şi păroşi, dar dacă vezi unul de 
aproape şi vezi ce echipament au între picioarele 
lor portocalii, îți dai seama imediat că nu sunt 
deloc copii. Şi au nişte ochi mari, ca extratereştrii 
din desene animate. Apar şi dispar ca nişte scântei 
pe lângă tabără. Acuma-i vezi, acuma nu-i mai 
vezi. Păşesc, e evident. 

Animale care păşesc! 

Pământul Lung este mai ciudat decât îşi 
imaginează oricine. Chiar şi tata. Chiar şi 
Căpitanul Batson. Chiar şi domnul Henry. 

Mai ales domnul Henry. 


Ziua două sute optzeci şi unu. 

Suntem deja în noiembrie? Tata ştie sigur. 

Am ajuns! 

Am ajuns pe Pământul Vest 100 000! — sau 
Suta de Miare, cum îi zicem noi, ăştia, pionierii 
căliți. De aici începe Centura Porumbului. 


Suta de Miare are un magazin de amintiri, de 
unde poţi să cumperi tricouri şi căni cu „Am păşit 
tocmai până la Suta de Miare”, dar pe etichete 
scrie: Fabricat în China! 

Lumile începuseră să se schimbe în ultima 
vreme. Au devenit mai verzi. Mai umede. Animalele 
sunt diferite. Şi, cel mai important, au apărut 
copacii. De copaci, de lemn ai nevoie mai presus 
de orice ca să construieşti o colonie şi un oraş şi 
toate acareturile. De aceea a trebuit să mergem 
atât de departe. În Centura Minieră nu sunt 
suficienți copaci. Aici e prerie, sunt ploi, şi sunt 
copaci: e un loc bun pentru agricultură. Nimeni 
nu ştie cât de adâncă este Centura Porumbului. E 
o grămadă de spaţiu aici şi e greu să-ți închipui că 
s-ar putea umple prea curând. 

În orice caz, am ajuns. Şi ca să demonstreze că 
se poate, în spatele magazinului au nişte câmpuri 
unde creşte porumb, care e încă mic, şi nişte oi 
care pasc, exact ca acasă. Oi! Tata a spus că la 
început au adus nişte miei mici, pe care i-au cărat 
în brațe oamenii care păşeau de pe Datum până 
aici, pentru că în America de Nord nu există oi 
native şi în niciuna dintre celelalte lumi pe unde 
au ajuns oameni. 

La magazin, toată lumea a tăbărât pe noi, copiii, 
şi ne-a copleşit cu atenţie. Aveau bere şi limonadă, 
din aia făcută în casă, cu tot cu sâmburi - a fost 
cea mai delicioasă băutură pe care am gustat-o 
vreodată. Ne-au întrebat ce se mai aude de prin 


Est, pe Datum şi Pământurile Inferioare. Am 
turuit şi ne-am lăudat şi le-am povestit cum a fost 
călătoria. Se pare că în fiecare an se schimbă un 
pic lucrurile. 

O englezoaică, Hermione Dawes, ne-a notat 
povestirea într-un fel de registru mare, într-un loc 
ce aducea cu o mică bibliotecă plină de astfel de 
registre. Doamna Dawes i-a spus mamei că toată 
viața luase notițe, cu asta se ocupase, aşa că îi 
pare bine că se află aici şi poate să înregistreze 
istoria adevărată pe viu. Probabil că o să rămână 
pentru totdeauna acolo şi o să noteze toate 
poveştile trecătorilor. Unii oameni sunt ciudați, 
dar dacă ea se simte bine, atunci e minunat. Cică 
e căsătorită cu o cowgirl. 

Am făcut cumpărături! Ce lux! 

Între timp, adulţii s-au dus să-şi depună 
dosarele cu pretențiile. E un funcționar al 
guvernului SUA aici, care se schimbă o dată la 
câțiva ani, însărcinat cu verificarea şi validarea 
certificatelor de proprietate funciară pe care le-am 
cumpărat de pe Datum înainte să pornim la drum. 
Ne-am comparat cu toţii actele ca să vedem încotro 
să ne îndreptăm. În cazul de faţă, adulţii au ales o 
lume la întâmplare: Vest 101753. O plimbare 
lejeră de o săptămână. Ne-am grupat: familia 
Doak, Harry Bergreen şi vioara lui — ce bine! —, 
Melissa Harris — ei, asta e! — şi Reese Henry - mai 
bine nu mai zic nimic! O sută de oameni în total. 

Şi am pornit la drum. Am păşit şi am campat 


atât de disciplinat, încât Căpitanul Batson ar fi 
fost mândru de noi. Deşi doamna Harris tot n-a 
spălat rufe când i-a venit rândul. 

O săptămână mai târziu, când am ajuns pe 
101753, ploua. Aşa că ne-am uitat toți unii la alţii, 
ne-am luat de mână şi am păşit la soare. 

Şi astfel am ales o lume întreagă în defavoarea 
alteia. Fiindcă s-a întâmplat să fie însorit când am 
ajuns noi acolo! Poate că erau munți de diamante 
în Australia din 753, iar noi nu vom afla niciodată. 
Nu a contat. Pământul Vest 101754: Pământul 
nostru. 

În sfârşit, am ajuns! 

În acea primă după-amiază de zbor, Mark Twain 
păşi iar şi ia: dându-i fiori pe şira spinării lui 
Joshua cu fiecare tranziție. Viteza cu care păşeau 
creştea treptat, pe măsură ce Lobsang explora 
capacităţile navei sale. Joshua număra lumile pe 
care le traversau pe micile monitoare pe care 
Lobsang le numea terrametre, montat în pereţii 
fiecărei cabine. Observă că aveau suficiente cifre, 
astfel încât numărătoarea putea ajunge de ordinul 
milioanelor. 

În timp ce păşea, nava călătorea şi lateral, 
traversând Eurasia spre vest. Pe monitoare era 
afişată şi o mică hartă pe care Joshua putea 
urmări cursul; poziția lor era dedusă în funcție de 
configuraţia stelelor, însă aşezarea formelor de 


relief pe care le survolai de-a lungul acestor lumi 
virgine era făcută la nimereală. 

Şezând față în față cu Joshua pe puntea de 
observaţie, Lobsang afişă zâmbetul lui de plastic. 
Fiecare ţinea în mână câte o cafea — Lobsang bea 
şi el câte o înghiţitură din când în când, iar Joshua 
îşi închipuia cum i se umple un rezervor în burtă. 

— Cum ţi se pare zborul? întrebă Lobsang. 

— În regulă până acum. 

De fapt, era mai mult decât în regulă. Ca 
întotdeauna când lăsa Pământul Datum în urmă, 
Joshua simțea cum i se disipa rapid senzaţia de 
îngrădire pe care o avea acolo fără excepţie: o 
presiune de care nu fusese conştient când era mai 
MIC, ci abia mai târziu când începuse să dispară. 
Presiunea unei lumi aglomerate de alte minți, 
bănuia el, de alte conştiinţe umane. Părea să fie 
un simț ascuțit; chiar şi în lumile îndepărtate 
percepea prezenţa altor oameni aflați oriunde în 
apropiere, fie că era vorba de un grup cât de mic. 

Dar nu discutase cu nimeni — cu excepția maicii 
Agnes -— despre această abilitate sau dizabilitate 
cvasitelepatică, nici măcar cu agenta Jansson, şi 
nu intenționa să-i pomenească nici lui Lobsang de 
ea acum. Cu toate astea, avea aceeaşi senzaţie de 
eliberare, de descătuşare. Şi, în plus, această 
presimţire bizară a Tăcerii, ca o minte aflată la 
mare depărtare, percepută surd, precum dangătul 
unui clopot uriaş, străvechi, în creierii munţilor... 
Prezența aceasta era însă estompată din cauza 


vocii lui Lobsang, pe care o auzea acum. 

— Vom urmări, în mare, paralela, îndreptându- 
ne către vest. Putem atinge fără probleme cincizeci 
de kilometri pe oră. Un ritm lejer. Doar ne aflăm 
aici ca să explorăm. În ritmul ăsta, ar trebui să 
ajungem deasupra corespondentului 
continentului american în câteva săptămâni... 

Chipul lui Lobsang nu arăta tocmai real, se 
gândi Joshua, ci semăna mai degrabă cu o 
simulare generată de computer, uşor eronată. Însă 
aici, în acest vehicul fenomenal, în burta acestui 
uluitor vis împlinit al lui Lobsang, Joshua simţea, 
în mod neaşteptat, o apropiere față de el. 

— Ştii, Lobsang, am citit despre povestea ta 
când m-am întors la Cămin, după interviul de la 
transterra. Lumea zicea că cea mai inteligentă 
mişcare pe care ar putea s-o facă orice 
supercomputer în momentul în care este pornit, ar 
fi să se asigure că nu va mai putea fi niciodată 
oprit. Şi că povestioara cu tibetanul reîncarnat nu 
ar fi fost decât un paravan, tocmai ca să-i 
împiedici să te mai oprească. Am discutat cu toţii 
chestiunea atunci, iar maica Agnes a spus că, în 
fond, dacă un computer îşi manifestă dorința de a 
nu fi oprit, asta înseamnă că are un simț al 
propriului sine, ceea ce e echivalent cu a avea un 
suflet. Ştiu că Papa a decretat altceva mai târziu, 
însă aş ține cu maica Agnes împotriva Vaticanului 
la orice oră. 

— M-aş bucura să o cunosc pe maica Agnes 


cândva. Înţeleg ce vrei să spui. Mulţumesc, 
Joshua, răspunse Lobsang după ce medită o 
vreme. 

Joshua şovăi o clipă. 

— Dacă tot îmi mulțumeşti, poate mă şi 
lămureşti într-o privinţă. Acesta eşti tu, Lobsang? 
Sau tu eşti undeva pe Datum. Vreun subsol la 
MIT? Are sens întrebarea? 

— O, desigur că are sens. Joshua, pe Datum 
sunt distribuit mai multe unități de stocare şi 
procesare. Parţial din rațiuni siguranță, parțial din 
rațiuni de accesare şi procesare eficient datelor. La 
o adică, aş putea considera că sinele meu este 
distribuit în mai mulți centri, în mai multe puncte 
focale de conştiinţă. Însă în esenţă, sunt om, sunt 
Lobsang. Îmi amintesc cum era să privesc din 
adâncul unei peşteri de oase, dintr-un singur 
punct de conștiință. Şi aşa am păstrat lucrurile. 
Nu există decât un singur „eu sunt Joshua, un 
singur Lobsang, cu toate că am unităţi de stocare 
a memoriei împrăştiate în mai multe lumi. Iar acel 
„eu“ este prezent în această călătorie alături de 
tine. Sunt dedicat trup şi suflet acestei misiuni. 
Apropo, atunci când sunt întrupat în unitatea 
ambulantă, şi acela sunt, temporar, tot „eu”, deşi 
rămâne suficient din „mine“ în afara acelei cochilii 
pentru a pune în mişcare aer statul. Dacă aş eşua 
sau aş fi pierdut, atunci o copie de siguranţă ar fi 
inițiată pe Datum şi ar fi sincronizată cu ceea ce 
ai reuşi recuperezi din unitățile mele de memorie 


stocate pe navă. Dar acela ar fi un alt Lobsang; şi- 
ar aminti de mine, însă nu ar fi eu. Sper că e 
limpede cât de cât. 

— Mă bucur că sunt doar un om standard, 
spuse Joshua după ce se gândi puţin la ceea ce 
tocmai auzise. 

— Mai mult sau mai puţin, în cazul tău, spuse 
Lobsang se Apropo, acum că suntem deja pe 
drum, poți să fii sigur că raportul meu referitor la 
măcelul din expediția congresională a ajuns deja 
în mâna autorităților. Şi, ca să fim precauți, a fost 
transmis şi unor publicaţii pe care le consider de 
încredere. Inclusiv Fortean Times, o binecuvântare 
pentru toţi cercetătorii fenomenului Pământului 
Lung. Poţi să accesezi detaliile de pe monitorul din 
cabina ta... E rezolvat. O înţelegere e o înţelegere. 

— Mulţumesc, Lobsang. 

— Aşadar, iată-ne pe drum! Apropo, nu te 
alarma dacă filtrul de cafea începe să-ţi vorbească; 
este o inteligenţă artificială în faza de testare beta 
de la unul dintre asociaţii noştri. Ah, şi ai ceva 
împotriva pisicilor? 

— Mă fac să strănut. 

— Nu şi Shi-mi. 

— Shi-mi? 

— O altă premieră pentru transterra. Ai văzut 
dimensiunile acestei gondole; e înțesată de 
cotloane greu accesibile, iar animalele dăunătoare 
s-ar putea să ne creeze probleme. Nu le-ar fi deloc 
greu să ne facă varză cablurile de ancorare când 


aterizăm. Ultimul lucru pe care ni-l dorim e un 
şobolan care să ne roadă firele. Aşadar, fă 
cunoştinţă cu Shi-mi. Pis, pis, hai vino aici... 

Pe punte îşi făcu apariția o pisică suplă, 
silențioasă, aproape convingătoare, însă în centrul 
fiecărui ochi verde îi sclipea un LED. 

— Pot să-ți spun că ea... 

— „Ea”, Lobsang? 

— Ea poate să emită, la cerere, un sunet plăcut, 
asemenea torsului, programat special pentru a fi 
optim de liniştitor pentru urechea umană. Poate 
detecta şoarecii prin infraroşu şi are un auz 
excelent. Îşi va imobiliza prada prin electrocutare 
uşoară, o va înghiţi într-un stomac special, în care 
va găsi hrană şi apă, iar apoi o va transfera cu grijă 
într-un vivariu, unde şoarecele va putea trăi fericit 
până la mutarea lui într-un loc sigur. 

— Mare bătaie de cap pentru un şoarece. 

— Aceasta este calea budistă. Prototipul acesta 
este curat şi igienic, nu-şi răneşte prada şi, în 
general, va face majoritatea lucrurilor pe care le-ai 
aştepta de la o pisică domestică, iar pe deasupra 
nici nu-ți va defeca în căşti — mi s-a spus că asta 
este o plângere curentă. A, şi conform setărilor 
originale, va dormi pe patul tău. 

— O pisică-robot pe o navă-robot? 

— Are avantajele ei. Are un creier învelit în gel, 
exact ca unitatea mea ambulantă, şi este mult mai 
inteligentă decât o pisică obişnuită. Plus că are păr 
sintetic. N-o să strănuți, îți promit... 


Brusc, se opriră din păşit, iar Joshua simţi o 
hurducătură ciudată, ca şi cum ar fi fost 
propulsați înainte. Puntea fu inundată de lumină. 
Joshua privi pe fereastră. Evident, se aflau într-o 
lume însorită, dar nu numai: însorită şi acoperită 
de gheaţă. 

— De ce ne-am oprit? 

— Uită-te în jos. O să găseşti un binoclu în 
cheson. 

Pe întinderea albă se zărea un punct multicolor 
minuscul, care se dovedi a fi un cort portocaliu 
Day Glo, în formă de dom, şi câţiva oameni care se 
mişcau țepeni de colo colo, în costumele arctice 
groase ca de Doughboy. Pe gheață fusese 
amplasată o instalaţie portabilă de foraj, iar pe un 
stâlp flutura vlăguit un steag al Statelor Unite. 

— Cercetători? 

— Un grup universitar din Rhode Island. 
Studiază biomul, prelevează probe de gheaţă şi aşa 
mai departe. Fireşte, înregistrez toate urmele de 
prezență umană pe care le găsesc. Mă aşteptam să 
dăm peste domnii aceştia, dar au călătorit cu 
câteva lumi mai încolo de destinaţia oficială 
raportată. 

— Dar i-ai găsit chiar şi aşa. 

— Vederea mea este atotcuprinzătoare, Joshua. 

Privind în jos, Joshua nu era sigur dacă tipii de 
la universitate observaseră măcar zepelinul, ca o 
balenă care plana dintr-odată deasupra lor. 

— Coborâm? 


— N-ar avea niciun rost. Deşi am putea să 
vorbim cu ei fără să aterizăm. Avem o întreagă 
gamă de echipamente de comunicaţie, de la 
radiouri cu unde scurte şi medii, care ar trebui să 
ne permită să transmitem şi să recepționăm 
mesaje pe cuprinsul aceleiaşi lumi, până la... 
mijloace mai simple, cum s-ar zice. Un heliograf, 
produs pentru Marină. Chiar şi un megafon. 

— Un megafon! Lobsang, tunând din văzduh ca 
Iahve. 

— Echipamentul are un rol pur şi simplu 
practic, Joshua. Nu orice acţiune are o 
încărcătură simbolică. 

— Orice acțiune omenească are o astfel de 
încărcătură. lar tu eşti om, Lobsang, sau mă înşel? 

Lobsang reîncepu să păşească fără niciun 
avertisment prealabil, cu o altă uşoară 
hurducătură. Tabăra de cercetare dispăru într-o 
clipită, înghițită de neant, după care se iviră şi se 
şterseră noi şi noi lumi. 

După prima sa noapte pe zepelin, Joshua se trezi 
dintr-un somn profund. Nava păşea constant, iar 
diversele ei mecanisme scoteau nişte sunete 
asemenea torsului unei pisici. De fapt, descoperi 
că torsul chiar provenea de la pisica încovrigată la 
picioarele lui. Când îşi schimbă poziția, ea se 
ridică grațioasă, se întinse şi sări jos din pat. 

Îndemnat de chiorăiturile din stomac, Joshua se 
duse să cerceteze bucătăria navei. 

La ora actuală, îi era destul de uşor să 


încropească o masă în lumile Pământului Lung; 
pionierilor care păşeau le făcea plăcere să-l aibă în 
preajmă, îi cunoşteau numele şi reputaţia şi îl 
tratau ca pe o mascotă norocoasă. lar la oricare 
din hanurile care răsăriseră pentru călători de-a 
lungul Pământurilor mai apropiate nu avea decât 
să ceară o masă şi i se oferea fără probleme. Dar 
nu se cuvenea să facă pe milogul, după cum 
spusese întotdeauna maica Agnes, aşa că lua 
întotdeauna cu el o căprioară pe care tocmai o 
vânase sau vreo pasăre sălbatică. Pionierilor mai 
neexperimentați le plăcea carnea proaspătă, dar 
nu acceptaseră încă ideea de a-l măcelări pe 
Bambi, aşa că Joshua avea nevoie de ceva vreme 
pentru a-şi eviscera şi pregăti prada. În general 
primea poate câteva săculeţe de făină şi câte un 
coş cu ouă, asta în cazul în care chiar avea un coş 
în care să le pună. 

Însă după câte se vedea, cambuza aerostatului 
era mult mai bine dotată decât orice han. 
Frigiderul era plin cu şuncă şi ouă, iar într-un 
dulap era o stivă de saci cu sare şi piper. Joshua 
rămase impresionat: pe multe lumi, cu un pumn 
de sare ţi-ai fi putut plăti cina şi cazarea pentru o 
noapte, iar piperul era chiar mai valoros. Joshua 
se apucă să taie şunca. 

Vocea lui Lobsang îl sperie. 

— Bună dimineața, Joshua! Sper ca ai dormit 
bine. 

Joshua întoarse felia de carne în tigaie şi spuse: 


— Nici măcar nu-mi amintesc să fi visat. Mă 
simt de parcă nici nu ne-am fi mişcat. Unde 
suntem acum? 

— Am ajuns la mai mult de cincisprezece mii de 
paşi de casă. Am scăzut viteza cu care păşim cât 
mănânci, pentru confortul tău, şi am fixat cursul 
la o altitudine constantă de nouă sute de metri, 
coborând ocazional, în cazul în care senzorii 
detectează ceva interesant. În multe dintre lumile 
locale este o dimineaţă însorită şi iarba mai 
păstrează încă broboane de rouă, aşa că sugestia 
mea e să-ți termini micul dejun şi apoi să cobori 
pe puntea de observaţie ca să admiri priveliştea. 
Apropo, sunt şi nişte saci de müsli în cămară — 
sunt sigur că maica Agnes ar dori să ai scaune 
regulate. 

Joshua aruncă o căutătură cruntă în aer, în 
lipsa unui destinatar mai concret, şi replică: 

— Maica Agnes nu-i aici. 

Chiar şi aşa, mânat de conştiinţă şi aducându- 
şi aminte că maicile ştiau cumva ce făceai, 
indiferent unde te aflai, scotoci prin cămară şi 
ronțăi nişte fructe uscate şi nuci, cu o garnitură 
de pepene verde. 

Apoi se întoarse la şunca lui. 

Şi îşi mai prăji o felie care să absoarbă restul de 
grăsime lăsat de prima. În fond, era răcoare acolo 
sus, avea nevoie de combustibil. 

Cu acest gând în minte, se întoarse în cabină. În 
şifonierul spaţios, lângă echipamentul de iarnă pe 


care îl purtase la sosire, găsi o selecţie de haine 
intermediare, unele cu imprimeu de camuflaj. 
Lobsang se gândise la tot, era evident. Alese un 
hanorac şi cobori pe puntea de observaţie, de unde 
privi singur cum se perindau Pământurile prin 
fața lui ca o peliculă a zeilor. 

Fără nicio avertizare, nava traversă un 
mănunchi de lumi înghețate. 

Joshua fu izbit de lumina orbitoare a soarelui, 
reflectată de tipsia de gheață şi aprinzând aerul, 
ca şi cum întreaga punte ar fi devenit dintr-odată 
un bec, iar Joshua o insectă prinsă înăuntru. 
Lumile de sub ei erau nişte câmpuri înghețate, 
netede, dezvelind numai pe alocuri câte o culme 
mai înaltă, ca o coastă neagră străpungând 
mantaua albă de gheaţă. Trecură apoi prin nori, 
grindină, iarăşi soare, în funcție de vremea fiecărei 
lumi pe care o traversau. Lumina pâlpâitoare era 
obositoare pentru ochi. De la un Pământ la altul, 
nivelul calotei de gheaţă creştea şi scădea, după 
cum observă el, asemenea unei maree colosale. 
Pătura enormă de gheaţă care acoperea Eurasia 
pulsa, domurile de gheaţă îşi schimbau poziţia, 
limita sudică se unduia înainte şi înapoi de la un 
secol la altul; iar el traversa frânturi din acel flux 
continental formidabil. 

lar după ce trecură de cordonul de lumi 
înghețate şi începură să navigheze prin lumile 
interglaciare, singurul lucru pe care îl mai putea 
vedea erau vârfurile copacilor. Pământul Lung era 


înțesat de arbori, lume după lume. 

Joshua se plictisea arareori. Însă pe măsură ce 
se scurgea dimineața, fu surprins că începuse deja 
să se plictisească, atât de curând. În fond, avea o 
privire panoramică asupra a mii de peisaje peste 
care probabil nimeni nu-şi mai aruncase ochii 
niciodată. Îşi aminti de maica Georgina şi de 
gustul ei pentru Keats: 


Mă simți... 

...precum vajnicul Cortes, ce cu ochi vultureşti 
Pacificul scrută — iar oamenii săi toți 

Unii la alții c-un fior sălbatic se uitară — 

Tăcut, pe-o culme în Darien. 


Pe atunci credea că „fiorul sălbatic” era vreo 
specie de pasăre exotică. Ei bine, acum privea 
lumile noi cu un oarecare fior blând. 

Auzi paşi în spatele lui. Unitatea ambulantă a lui 
Lobsang îşi făcu apariția. De data aceasta era 
îmbrăcat în pantaloni şi cămaşă de safari. Şi cât 
de repede, reflectă Joshua, devenise dintr-un 
obiect o persoană. 

— Poate fi destul de debusolant, nu-i aşa? Îmi 
amintesc de propriile reacții din timpul zborului 
meu de pionierat. Pământul Lung pare să nu se 
mai  sfârşească, Joshua. Suprasaturată de 
minunății, mintea este cuprinsă de amorțeală. 

Făcură o pauză, la întâmplare, într-o lume în jur 
de douăzeci de mii. Aici, soarele era acoperit de 


nori, anunțând ploaia. Lipsite de strălucirea 
soarelui, colinele erau de un verde şters, cenușiu, 
cu petice mai întunecate de pădure. În această 
lume, Joshua nu observă nicio urmă de prezență 
omenească, nici măcar un firicel de fum. Şi cu 
toate astea, se vedea forfotă. La nord văzu o turmă 
imensă lunecând peste întinderea peisajului. Cai? 
Bizoni? Cămile, poate? Sau ceva mai exotic? 
Zburară pe deasupra unui lac pe al cărui mal 
desluşi mai multe grupuri de animale, ca un tiv 
negru la marginea apei. 

Acum că se opriseră, sistemele de pe Mark Twain 
îşi începură activitatea. Chepengurile nacelei şi 
cele din partea superioară a învelitoarei se 
deschiseră pentru a elibera baloanele şi balizele 
care se agitară în aer atârnate de paraşute, fiecare 
dintre ele inscripționată cu logoul transterra şi 
steagul Statelor Unite. Fură eliberate chiar şi mici 
rachete sonore care țâşniră în sus şuierând şi 
lăsând în aer dâre de fum. 

— Aceasta va fi procedura de rutină atunci când 
ne oprim pentru a preleva mostre de pe un anumit 
Pământ, spuse Lobsang. Este o modalitate de a-mi 
extinde cercetarea asupra unei lumi oarecare 
dincolo de acest punct de vedere aerian. Voi aduna 
câteva date acum, care vor fi descărcate din sonde 
pe drumul de întoarcere, când vom trece din nou 
prin această lume sau când va trece pe aici vreo 
altă navă, în viitor. 

Printre vietățile de pe țărmul lacului erau şi un 


fel de rinoceri, nişte animale imense cu picioare 
neobişnuit de subțiri. Se îngrămădeau la marginea 
apei, împingându-se unele într-altele, încercând 
fiecare să se adape. 

— Găseşti binocluri şi aparate foto peste tot pe 
puntea de observaţie, spuse Lobsang. Animalele 
acelea par să fie o specie de elasmoteriu. Sau un 
descendent mult mai evoluat. 

— Asta nu-mi spune nimic, Lobsang. 

— Sigur că nu. Vrei o specie proprie? 
Denumeşte-i tu, dacă vrei; eu înregistrez tot ce 
vedem, auzim, spunem şi facem, iar la întoarcere 
voi depune propunerile. 

— Hai să mergem mai departe. Pierdem timpul, 
spuse Joshua, lăsându-se pe spate. 

— Timpul? Avem tot timpul din toate lumile. Şi 
cu toate acestea... 

Începură să păşească din nou, iar turma de 
pseudo-rinoceri dispăru. Joshua simţi o uşoară 
smucitură; avea acum senzația că se află într-un 
automobil cu suspensii bune, rulând pe un drum 
denivelat. 

Calculă că traversau acum câte un Pământ la 
câteva secunde, peste patruzeci de mii de noi lumi 
pe zi, dacă aveau să menţină acest ritm fără 
întrerupere (ceea ce sigur nu avea să se întâmple). 
Joshua era impresionat, dar nu avea de gând s-o 
mărturisească. Peisajele goneau unul după altul 
pe sub prova navei, distingându-se formele doar în 
mare — lumi întregi care se succedau în cadența 


propriului său puls. Turme şi animale solitare 
apăreau şi dispăreau fulgerător, măturate în 
irealitatea celorlalte lumi paralele. Chiar şi 
pâlcurile de copaci îşi schimbau forma şi mărimea 
de la o lume la alta, ţac, ţac, ţac. Uneori mijeau 
licăre subite, căderi instantanee în beznă, săgeți 
de lumină, pete de culoare bizare, împroşcate 
peste întinderile de pământ. Lumi excepționale, 
smulse din raza lui vizuală înainte de a le putea 
măcar percepe pe de-a-ntregul. Alteori se succeda 
un şir monoton de Pământuri, constrânse la 
uniformitate de mişcarea egală a navei. 

— Joshua, te întrebi vreodată unde te afli? 

— Ştiu unde mă aflu: aici. 

— Da, dar ce înseamnă aici? La fiecare câteva 
secunde pătrunzi într-o altă lume paralelă. Unde 
se află deci această lume în raport cu Datum? Şi 
următoarea şi următoarea? Cum poate să fie loc 
pentru toate aceste lumi? 

De fapt, Joshua îşi pusese şi el întrebarea 
aceasta. Era imposibil să păşeşti fără să-ți pui 
astfel de întrebări. 

— Ştiu că Willis Linsay a lăsat un bilet: 
„Următoarea lume se află la distanţă de un gând.” 

— Din nefericire, acela a fost singurul lucru 
oarecum inteligibil pe care l-a notat. Mai departe, 
ne-a lăsat să ne zbatem ca peștele pe uscat. 
Aşadar, unde este lumea aceasta, acest Pământ 
anume? Se află în exact acelaşi spaţiu şi timp ca 
şi Pământul Datum. E ca un mod de vibraţie 


alternativ al aceleiaşi coarde de chitară. Singur 
diferență este că acum putem vizita aceste lumi; 
până nu de mul nici nu le puteam detecta. Cam 
aceasta este cea mai bună explicaţie pe care o pot 
oferi fizicienii anoşti de la transterra. 

— Toate chestiile astea ştiinţifice se află în 
notițele lui Linsay. 

— Nu ştim. Pare să-şi fi inventat propria 
matematică. Universitate Warwick încearcă să-i 
dea de capăt. În plus, a comprimat tot ceea ce a 
scris într-un cod grozav de abscons. IBM nici nu 
concepe să-l descâlcească. Pe deasupra, are un 
scris de mână înfiorător. 

Lobsang continuă să vorbească, însă Joshua 
nu-l mai asculta Era o deprindere, bănui el, pe 
care va fi necesar să o dezvolte. 

Puntea fu inundată de muzică - notele glaciale 
ale unui clavecin. 

— Ai putea, te rog, să opreşti muzica? 

— E Bach, spuse Lobsang. O fugă. O alegere 
stereotipică pentru o entitate matematică de felul 
meu, ştiu. 

— Prefer liniştea. 

— Bineînţeles. 

Muzica amuți. 

— Sper că nu te deranjează dacă ascult în 
continuare în minte ca să zic aşa? 

— Fă cum doreşti. 

Joshua se uită în gol, dincolo de peisajul actual. 
Şi de următorul şi de următorul... 


Se ridică anevoie de pe canapea şi încercă baia 
de pe punte. Era o toaletă ecologică, cu un spațiu 
îngust de duş, în interiorul unu compartiment cu 
pereţii din plastic. Joshua se întrebă dac Lobsang 
avea ochi şi în locul acesta. Evident că avea. 

Astfel se scurse ziua. În sfârşit, se lăsă seara 
peste toate Pământurile, miriadele de sori 
apunând după propriile orizonturi. 

— Trebuie neapărat să mă duc sus, în cabină, 
ca să mă culc? 

— Canapeaua este extensibilă. Trage de 
mânerul din dreapta ta. În ladă sunt pături şi 
perne. 

Joshua îi urmă instrucțiunile şi probă 
canapeaua. Se simţea ca într-un loc de clasa întâi 
dintr-un avion transatlantic. 

— Trezeşte-mă dacă se întâmplă ceva 
interesant. 

— Totul e interesant, Joshua. Hai, culcă-te. 

Joshua se cuibări confortabil sub plapuma grea, 
ascultând  zumzetul motoarelor şi simțind 
mişcările vertiginoase ale navei care păşea în 
continuare. Pentru Joshua Valiente, această 
legănare între lumi era aproape liniştitoare. 
Adormi cu uşurinţă. 

Când se trezi, aerostatul se oprise din nou. 

Dirijabilul coborâse în apropierea unei grămezi 
de bolovani, unde Lobsang aruncase ancora. Era 


devreme, în zori, iar cerul de un albastru intens 
era presărat din loc în loc cu nori. Aceasta era o 
lume tipică pentru Centura Glaciară, iar 
câmpurile înghețate te orbeau cu strălucirea lor. 
Puțin mai încolo însă se afla o întindere de apă. 

Joshua nici nu catadicsi să se uite pe fereastră 
până nu-şi bău cafeaua. 

— Bine ai venit în Vest 33157, Joshua. 
Staţționăm încă de dinainte de răsărit. Am aşteptat 
să te trezeşti. 

— Să înţeleg că ai găsit ceva interesant. 

— Uită-te-n jos. 

În locul în care ancoraseră, pe bolovanii negri 
care se ițeau din zăpadă, se găsea un monument 
natural: un pin singuratic, mare, bătrân şi izolat. 
Însă copacul fusese tăiat aproape de rădăcină; 
partea superioară a trunchiului şi crengile 
încurcate zăceau abandonate pe jos, iar discul de 
lemn palid era acum expus exteriorului. Era 
limpede că fusese folosit un topor. 

— Mă gândeam că vei fi atras de această urmă 
de umanitate. lar al doilea motiv: a venit vremea 
să-mi testez unitatea ambulantă de rezervă. 

Joshua aruncă o privire prin gondolă. 

— Care este...? 

— Tu. 

Echipamentul se afla într-o ladă. Pe piept 
trebuia să poarte un rucsac uşor care conținea o 
mască de respirat şi un tub de oxigen pentru 
urgențe, o trusă de prim-ajutor, o lanternă, o armă 


dintr-un metal neferos, o bucată de funie foarte 
subțire şi alte articole. În spate avea să ducă un 
rucsac din pânză care conținea un modul 
misterios într-o carcasă etanşă, dură şi rezistentă. 
Avea să poarte o cască bluetooth de modă veche 
ca să comunice cu Lobsang, însă bănuia că 
echipamentul avea şi alte difuzoare şi microfoane 
integrate. 

Se întoarse în cabină, se echipă din nou cu 
voluminosul costum al lui Pillsbury şi îşi puse în 
spinare rucsacul. 

— Drăcia asta e grea. 

— Îl vei purta tot timpul când nu te afli la bordul 
navei. 

— Şi în modulul închis etanş din rucsac ce e? 

— Eu sunt, răspunse Lobsang concis. Sau o 
unitate externă. Poţi să o consideri o rezervă. Atâta 
vreme cât supravieţuieşte nava, modulul va 
rămâne sincronizat cu procesoarele principale de 
la bord. Dacă aerostatul este distrus, modulul îmi 
va găzdui memoria până vei reuşi să ajungi acasă. 

Joshua râse. 

— Ţi-ai irosit banii degeaba, Lobsang. În ce 
De la o anumită depărtare încolo, dacă nava e 
distrusă, niciunul dintre noi nu se mai întoarce 
acasă. 

— Nu strică niciodată să te pregăteşti pentru 
toate circumstanțele  imaginabile. Tu eşti 
principala mea măsură de siguranţă, Joshua. De 


aceea te afli aici. În orice caz, echipamentul tău nu 
este încă în formă completă. 

Joshua se uită din nou în ladă şi scoase încă un 
articol: un suport care gemea de tot felul de lentile, 
microfoane şi alți senzori cocoțați în vârful unei 
rame care se punea pe umăr. 

— Cred că glumeşti! 

— E mai uşoară decât pare. Unitatea senzorială 
se fixează sigur pe umăr şi mai ai şi un cablu de 
date care intră în rucsac... 

— Te aştepţi să explorez Pământul Un Milion cu. 
Papagalul ăsta pe umăr? 

Lobsang răspunse pe un ton jignit. 

— Dacă papagal vrei tu să-l numeşti... Nu mă 
aşteptam să i vanitos, Joshua. Cine o să te vadă? 
În plus, e foarte practic. Voi vedea ceea ce vezi tu, 
voi auzi ceea ce auzi tu; vom fi permanent în 
legătură. Iar dacă întâmpini necazuri... 

— Ce-o să facă, o să depună un ou? 

— Te rog, Joshua, doar poart-o. 

I se potrivi la fix pe umărul drept şi era într- 
adevăr uşoară, după cum promisese Lobsang. Dar 
Joshua ştia că nu va putea să facă abstracţie vreo 
clipă de faptul că Lobsang îi stătea la propriu pe 
umăr fiecare suflare. La naiba, ce era să facă! Nu 
se aşteptase oricum să f o călătorie de plăcere, iar 
papagalul nu  înrăutățea într-atât lucrurile 
Oricum, probabil că drăcovenia avea să se şi strice 
în curând. 

Fără să mai comenteze, Joshua se duse pe una 


din punţile de acces, deschise uşa, opintindu-se 
puţin din pricina uşoarei supra presiuni din 
cabină - presiunea aerului era menţinută la 
nivelul ridicate, pentru a evita ca atmosfera 
externă să pătrundă în interiorul navei înainte ca 
Lobsang să verifice dacă este sigură — şi păși într- 
un mic lift ca o cuşcă. Un troliu îl cobori uşor pe 
pământ lângă aflorimentul stâncos. 

Odată aflat jos, cu picioarele afundate până la 
genunchi î zăpadă, trase adânc în piept aerul 
acestui Pământ rece şi se răsuci încet. Cerul era 
acum acoperit de nori, iar atmosfera părea 
străvezie, prevestind amenințarea ninsorii. 

— Presupun că receptezi asta. Un câmp normal 
plin de zăpadă. 

Lobsang îi şopti în ureche. 

— Îl văd. Ştii că papagalul are filtre nazale care 
mi-ar permit să miros... 

— Las-o baltă. 

Joshua făcu câţiva paşi, se întoarse şi se uită 
apoi în direcţi dirijabilului. 

— Vezi asta? Îţi ofer ocazia să verifici gradul de 
uzură. 

— Bine gândit, murmură papagalul. 

Joshua îngenunche? lângă copac. 

— Sunt nişte steguleţe care marchează inelele 
trunchiului. Scoase unul şi descifră scrisul. 

— Universitatea din Cracovia. Nişte oameni de 
ştiinţă au făcut asta. Ce sens are? 

— Prelevarea datelor climaterice cu ajutorul 


inelelor, Joshua. La fel ca pe Datum. Ceea ce este 
interesant e că diferenţa între lumile învecinate e 
de obicei de cincizeci de ani, cam cât este durata 
medie de viață a unui pin. Desigur, asta ridică 
numeroase întrebări. 

Joshua auzi un soi de bubuit, un pleoscăit şi un 
sunet ascuţit ca de trompetă. Se întoarse încet; 
evident, nu era singur în lumea aceasta. La mică 
distanță de locul unde se afla zări o scenă dintre 
prădător şi pradă: o creatură ca o pisică, având 
nişte colți atât de grei, încât abia putea să-şi ridice 
capul, după câte se părea, urmărea o bestie cu un 
mers legănat cu posteriorul cât un tanc. Erau 
primele animale pe care le vedea în lumea aceasta. 

Lobsang vedea tot ce vedea şi el. 

— Creaturile înarmate excesiv în urmărirea celor 
cu armură excesivă: rezultatul unei curse 
evolutive a înarmării. Un scenariu care s-a 
desfăşurat pe Pământul Datum de multe ori, în 
diverse contexte, până când ambele părți au căzut 
pradă dispariției, începând cu era dinozaurilor şi 
chiar mai devreme. Este o lege universală, după 
câte se pare. Se aplică atât pe Datum, cât şi pe 
Pământul Lung. Joshua, ocoleşte pietroaiele şi o 
să ajungi la întinderea de apă. 

Joshua se întoarse şi merse cu uşurinţă pe lângă 
stânci. Zăpada era adâncă şi greu de călcat, însă 
era plăcut să-şi mişte picioarele după atâtea ore 
petrecute în nacelă. 

Întreaga suprafață a lacului se deschidea acum 


înaintea lui. Lacul în sine era acoperit cu un strat 
de gheață, însă aproape de mal era şi apă 
accesibilă, iar aici era forfotă: animale masive, 
însă grațioase — o familie de elefanţi blănoşi cu pui 
printre picioarele falnice. Unii se bălăceau în apa 
mică. Adulții aveau nişte colți impresionanţi ca 
nişte lopeţi cu care scurmau pe fundul lacului, 
înnămolind apa pe o distanță de câţiva metri 
împrejur. O mamă se juca cu puiul ei sub un jet 
de sclipire cristalină. Începu să ningă cu fulgi mari 
şi grei care se aşezau pe blana pahidermelor 
nepăsătoare. 

— Membri ai familiei Gomphotheriidae, şopti 
Lobsang. Sau rude sau descendenți. În locul tău, 
aş sta departe de apă. Bănuiesc că sunt crocodili. 

Joshua se simți, în mod bizar, mişcat de această 
scenă; creaturile masive îi inspirau un sentiment 
de linişte. 

— Pentru asta ne-ai adus jos? 

— Nu. Deşi lumile acestea sunt pline de diverse 
soiuri de elefanţi. O puzderie de pahiderme. În 
mod normal, nu ţi-aş fi atras atenţia asupra lor, 
însă sunt o specie-pradă de rang superior şi se 
pare că sunt urmărite. Ca şi tine, de altfel, în mod 
interesant. 

Joshua rămase nemişcat. 

— Mersi că-mi zici şi mie. 

Se uită împrejur, privind încordat prin perdeaua 
groasă de zăpadă, dar nu văzu nicio altă mişcare. 

— Doar spune-mi când să o iau la fugă, bine? 


Nu mă supăr dacă spui chiar acum... 

— Joshua, creaturile care se îndreaptă prudente 
în direcția ta poartă o conversație despre tine, deşi 
mă îndoiesc că o poţi auzi, având în vedere că are 
o frecvenţă foarte înaltă. S-ar putea să-ți tremure 
plombele. 

— Nu am plombe. M-am spălat întotdeauna pe 
dinți cum trebuie. 

— Bineînţeles. Comunicarea este, de asemenea, 
destul de complexă şi devine din ce în ce mai iute, 
ca şi cum ar ajunge la o concluzie cu privire la 
modul în care au de gând să acţioneze. Apare şi 
dispare, pentru că păşesc încontinuu. Se întâmplă 
aproape prea rapid ca să poată fi observat, cel 
puţin de tine. Din comportamentul acesta pot 
deduce că au o metodă foarte ingenioasă prin care 
calculează coordonatele exacte la care toţi 
vânătorii lor principali vor împresura victima, 
adică, în cazul de față, pe tine... 

— Stai, stai puţin. Mai zi o dată. Ai spus că. 
Păşesc? Animale care păşesc, prădători care 
păşesc? Joshua avu senzaţia că se învârte lumea 
cu el. Asta chiar e ceva nou. 

— Aşa e. 

— Creaturile astea sunt motivul pentru care ne- 
am oprit aici, nu-i aşa? 

— Apropo, nu cred că ai motiv să te temi. 

— Tu nu crezi că eu am vreun motiv să-mi fie 
frică? 

— Par să fie nişte creaturi curioase. Spre 


deosebire de nişte creaturi înfometate. Poate chiar 
mai speriate de tine decât tu de ele în momentul 
de faţă. 

— Pe ce eşti dispus să pariezi? Pe viața mea, de 
pildă? 

— Hai să vedem cum se desfăşoară lucrurile. 
Joshua, flutură-ţi mâinile în aer, te rog. Aşa, foarte 
bine.  Lasă-i să te vadă. Zăpada reduce 
vizibilitatea, evident. Acuma târşâie-ţi picioarele şi 
mergi în cerc. Aşa, bun, stai acolo până îţi zic eu 
să te mişti. Nu-ţi face griji, am situația sub control. 

Asigurarea aceasta nu însemna nimic pentru 
Joshua. Stătu cât putu de nemişcat. Ningea 
puternic acum. Dacă se panica, putea păşi din 
greşeală şi atunci ar fi păşit în... cine ştie ce? 
Ținând cont de prezenţa unor animale de pradă 
care puteau păşi, ar fi putut nimeri într-o situație 
şi mai gravă. 

Lobsang îi şopti în ureche, conştient de 
încordarea lui, încercând să-l calmeze: 

— Joshua, aminteşte-ţi că Mark Twain a fost 
construit de mine, ceea ce înseamnă că nava, 
adică eu, nu te pierde din ochi nicio clipă. Orice 
percep ca o amenințare la adresa ta va fi mort 
înainte să-şi dea seama. Eu sunt, desigur, un 
pacifist, dar Mark Twain deţine numeroase tipuri 
de arme, de la cele mai mici şi invizibile la cele mai 
mari şi invizibile. Nu voi pronunța cuvântul 
„nuclear”, bineînțeles. 

— Nu, chiar te rog să nu pronunţi cuvântul 


„nuclear”. 

— Atunci ne-am înțeles. Aşa stând lucrurile, ai 
vrea, te rog, să cânți acum un cântec? 

— Un cântec? Ce fel de cântec? 

— Orice cântec! Alege un cântec şi cântă. Ceva 
vesel]... cântă pur şi simplu un cântec! 

Porunca lui Lobsang, oricât de nebunească ar fi 
părut, avea autoritatea vocii maicii Agnes atunci 
când se afla la limita răbdării, moment în care 
până şi gândacii ştiau că trebuie să o şteargă din 
oraş. Aşa că Joshua începu să cânte primul cântec 
care îi veni în minte: 


Salutare şefului! 
El este şeful şi trebuie să-l salutăm. 
Salutare şefului! 
El e cel pe care trebuie să-l salutăm. 


Când termină, se lăsă liniştea peste pătura de 
zăpadă. 

— Interesantă alegere, spuse Lobsang. Tot o 
moştenire de la călugărițele tale, fără îndoială. Se 
aprind când vine vorba de dezbateri politice, nu-i 
aşa? Bun, asta ar trebui să fie suficient. Acum 
aşteptăm. Te rog, nu te mişca. 

Joshua aşteptă. Şi tocmai când deschidea gura 
să declare că ajunge, se văzu înconjurat de nişte 
siluete întunecate. Erau negre ca noaptea, făceau 
găuri în zăpadă, aveau nişte piepturi late, capete 
mari şi labe enorme, sau mai degrabă mâini, care 


din fericire nu păreau să fie dotate cu gheare şi 
arătau mai mult ca nişte mănugşi de box sau de 
baseball. 

Şi cântau. lar gurile lor imense şi roz se 
deschideau şi se închideau, arătând o vădită 
plăcere. Însă aceasta nu era prostioara politică pe 
care o cântase Joshua, şi nu era nici vreun un 
urlet de animal sălbatic. Erau sunete de natură 
umană, putea înţelege toate cuvintele, care erau 
repetate iar şi iar de cântăreții ce interveneau cu 
diferite armonii şi repetiţii, polifonii suspendate în 
aer ca nişte ornamente de Crăciun. Continuară 
astfel minute în şir, până ce într-un final 
magistralele şi orbitele acestei muzici ireale se 
uniră într-o linişte măreaţă şi caldă. 

Refrenul principal fusese: 


Ce faci? au strigat vecinii. 

Cu cin” te-ntâlneşti, Bill? 

Ai cumpărat strada, Bill? 

Râzi? — Am crezut c-am murit. 
I-am doborât pe Old Kent Road... 


Înmărmurit, Joshua abia mai putea respira. 

— Lobsang... 

— Interesantă alegere. E un cântec scris de un 
oarecare Albert Chevalier, născut în Notting Hill, 
Londra. În mod curios, a fost înregistrat mai târziu 
de Shirley Temple. 

— Shirley Temple... Lobsang, presupun că 


există un motiv serios pentru care aceşti Mighty 
Joe cântă vechi cuplete comice din Anglia în plin 
viscol. 

— O, bineînţeles. 

— Şi presupun, de asemenea, că tu ştii care este 
motivul acela serios. 

— Am o idee destul de plauzibilă, Joshua. Toate 
la timpul lor. 

Acum una dintre creaturi se îndrepta spre el cu 
mâinile cât nişte rachete de tenis făcute căuş ca şi 
cum ar fi legănat ceva. Avea gura deschisă şi încă 
respira greoi, după efortul cântatului; se vedeau 
mulți dinți înăuntru, însă expresia generală era un 
zâmbet. 

— Fascinant, murmură Lobsang. Face parte din 
familia primatelor, fără îndoială, e probabil vreo 
specie de maimuţă antropoidă. Deşi poziția 
bipedă, verticală este suficient de convingătoare 
pentru a fi hominizi, nu înseamnă că au neapărat 
legătură cu evoluția speciei umane... 

— Lobsang, nu e momentul pentru o prelegere, 
şopti Joshua. 

— Sigur, ai dreptate. Trebuie să profităm de 
moment. Acceptă darul. 

Joshua făcu precaut un pas înainte şi întinse 
mâinile. Creatura păru încântată, ca un copil care 
a primit o sarcină importantă şi vrea să o 
îndeplinească exact aşa cum trebuie. Puse ceva 
potrivit de greu în mâinile lui Joshua. Joshua privi 
în jos. Ţinea în mână ceea ce părea să fie un 


somon mare, frumos şi irizat. 

Auzi vocea lui Lobsang. 

— Excelent! Nu pot să spun că mă aşteptam la 
asta, dar în mod cert este ceea ce speram. Apropo, 
s-ar cuveni să le oferi şi tu un lucru de-al tău. 

Fostul deţinător al impresionantului peşte îi 
zâmbea radios şi încurajator lui Joshua. 

— Păi, am cuțitul meu de sticlă, dar nu prea cred 
că tipul ăsta ar avea ce să facă cu un cuțit. 

Ezită, simțindu-se stingherit. 

— ŞI, în fond, e cuțitul meu. L-am cioplit chiar 
eu dintr-o bucată de obsidian importat. 

Fusese un cadou din partea cuiva căruia îi 
salvase viaţa. 

— Îl am de mult. 

Lobsang spuse nerăbdător: 

— Gândeşte-te aşa. Acum câteva minute te 
aşteptai să fii atacat cu sălbăticie, da? Iar acum e 
evident că acela era peştele lui, iar el ţi l-a dat tie. 
Bănuiesc că, în cazul de față, actul de a dărui este 
mai important decât darul în sine. Dacă te simți 
gol fără o armă, te rog să-ți alegi mai târziu unul 
din cuțitele laminate din arsenal, de acord? Dar 
acum dă-i cuțitul. 

— Nici nu ştiam că avem un arsenal, spuse 
Joshua, furios mai mult pe sine. 

— Omul cât trăieşte învaţă, prietene, aşa că fii 
recunoscător că încă mai ai şansa să le faci pe 
amândouă. Valoarea unui dar are prea puţin de-a 
face cu orice fel de unitate monetară. Înmânează- 


i-l cu un zâmbet larg pentru camere, Joshua, 
pentru că trăieşti un moment istoric: primul 
contact cu o specie extraterestră, deşi una care a 
avut decența să evolueze pe Pământ. 

Joshua îi oferi creaturii prețiosul său cuțit. 
Aceasta îl luă cu o grijă excesivă, îl ridică în 
lumină, îl admiră şi îi testă prudent lama. Apoi 
auzi în cască nişte sunete dizarmonioase, ca şi 
cum nişte mingi de bowling ar fi fost zdrobite într- 
o betonieră. 

Din fericire, sunetele încetară după câteva 
secunde, pentru a fi înlocuite de vocea 
binedispusă a lui Lobsang: 

— Interesant! Ție îți cântă folosind frecvențele pe 
care noi le considerăm normale, în timp ce între ei 
par să comunice prin ultrasunete. Ceea ce ai auzit 
a fost tentativa mea de a traduce conversaţia în 
ultrasunete la un nivel sonor care poate fi 
perceput de o ființă omenească, cu toate că nu şi 
înțeles. 

Apoi, într-o clipită, dispărură. Nu exista niciun 
semn care să ateste prezența acestor ființe acolo, 
cu excepția unor urme de paşi uriaşi în zăpadă, 
care începuseră deja să fie nivelate de viscol. Şi, 
desigur, somonul. 

Întors pe navă, Joshua puse grijuliu peştele 
imens în frigiderul din bucătărie. Apoi se aşeză cu 
o cafea în mână în salonul de lângă bucătărie, 
adresându-se aerului din jur: 

— Vreau să vorbesc cu tine, Lobsang. Nu cu o 


voce din văzduh. Ci cu o față căreia să-i pot da un 
pumn. 

— Înţeleg că eşti supărat. Dar te asigur că nu ai 
fost nicio clipă în pericol. După cum probabil ţi-ai 
dat seama, nu eşti prima persoană care a întâlnit 
aceste ființe. Conform ipotezei mele temeinice, 
prima persoană care le-a întâlnit a crezut că erau 
ruşi... 

Iar Lobsang îi spuse lui Joshua povestea 
soldatului Percy Blakeney, aşa cum fusese 
reconstituită din notițele din jurnalul său şi din 
remarcile făcute unei surori medicale foarte 
surprinse, într-un spital din Franța de pe Datum, 
unde fusese internat după ce apăruse acolo din 
senin în anii '60. 

Soldatului Percy, înconjurat de acest cor de 
străini impasibili în mijlocul pădurii verzi care încă 
nu fusese culcată la pământ, îi picase rapid fisa. 

Desigur! Erau negreşit ruşi! Ruşii erau acum în 
război, nu? Şi nu circulase oare prin tranşee un 
număr al revistei Punch, în care ruşii erau 
înfățişați arătând exact aşa, ca nişte urşi? 

Bunicul său, tot un Percy, fusese odată luat 
prizonier în Crimeea şi era tot timpul dispus să-i 
vorbească despre ruşi unui băiat care ştia să 
asculte. 

— Aşa de tare puţțeau, băiete, nişte împutțiți şi 
jumătate erau, nişte sălbatici, veniți Dumnezeu 


ştie de pe ce coclauri, n-am mai văzut aşa ceva de 
când sunt! Atâta blană şi aşa nişte bărbi de puteai 
să bagi o capră înăuntru, deşi fac rămăşag că până 
şi capra ar fi sărit afară una-două, că nici caprele 
nu se întovărăşesc aşa cu orişicine. Tiii, dar ce mai 
ştiau să cânte, băiete, cu toată putoarea lor cu tot, 
cântau mai bine decât galezii, îţi zic! Da, da, ăştia 
chiar ştiau să cânte! Dar de nu ţi-ar fi zis nimenea 
altminteri, ai fi zis că-s dobitoace, nu alta. 

Percy se uită acum la şirul de chipuri păroase şi 
indiferente, dar nu tocmai ostile, şi articulă 
neînfricat: 

— Eu, englez, da? De partea voastră! Trăiască 
Tarul! 

Le atrase astfel atenţia bărbaţilor păroşi, care se 
uitară politicoşi unii la alții. 

Poate mai voiau un cântec. În fond, nu-i spusese 
mama lui că muzica era limbajul universal? Şi, cel 
puţin, nu se apucaseră să-l ia prizonier, să-l 
împuşte sau altele de felul acesta. Aşa că le oferi o 
reprezentație răsunătoare a refrenului la 
Tipperary şi încheie cu un salut şi strigând 
„Trăiască Regele!”. 

După câteva momente, ruşii îl luară prin 
surprindere, fluturându-şi mâinile masive şi 
păroase în aer şi tunând „Trăiască Regele!” cu 
deosebit entuziasm şi cu nişte voci care parcă 
strigau într-un tunel. Apoi îşi apropiară ţestele 
hirsute ca şi cum ar fi ajuns la o concluzie şi se- 
apucară din nou să cânte Strânge-ți necazurile. 


Numai că aceasta nu mai era aceeaşi raniță şi 
nici aceleaşi necazuri nu mai erau defel. Soldatul 
Percy se strădui din greu să priceapă ce anume 
asculta. A da, era acelaşi cântec, însă îl 
interpretau ca un cor bisericesc. Cântăreţii îi 
demontaseră cumva cântecul, care prinsese 
acum, în mod ciudat, o viață proprie, etalând 
armonii care izbucneau şi se împleteau ca nişte 
tipari în febra împerecherii şi care se despărțeau 
apoi în sunete ca o furtună de baloane de săpun. 
Cu toate acestea rămânea tot vechiul cântec pe 
care îl ştia el. Nu, era o versiune mai bună, era mai 
prezent, mai real. Soldatul Percy, care nu mai 
auzise niciodată o asemenea muzică, aplaudă, 
gest care fu imitat şi de ruşi, bubuind ca nişte 
tunuri. Aplaudau la fel de entuziasmați precum 
cântau, poate chiar şi mai şi. 

lar acum lui Percy îi trecu prin minte că racii de 
cu o seară mai-nainte fuseseră mai mult o 
gustărică decât o masă. Dacă ruşii ăştia îi erau 
prieteni, poate aveau, în fond, şi nişte rații ruseşti 
pe care să le împartă cu el... Arătau destul de solizi 
sub paltoanele acelea mițoase. Nu strica măcar să 
încerce, aşa că Percy se frecă pe burtă, îşi îndreptă 
arătătorul în mod sugestiv spre gură şi afişă o 
expresie plină de nădejde. 

După ce isprăviră de cântat, se îngrămădiră iar 
laolaltă ca pentru un consiliu secret. Unicul sunet 
pe care îl putu distinge era un bâzâit ca de țânţar, 
precum ţiuitul acela supărător care te ţine treaz 


toată noaptea. Însă după ce ajunseră la cine ştie 
ce înțelegere, izbucniră din nou în cântec. De data 
aceasta, scoteau mai mult fluierături şi triluri, ca 
şi cum ar fi imitat nişte păsări — iar imitaţia era 
chiar foarte bună. Un ton de privighetoare ici, o 
notă de graur colo — era cel mai melodios cor 
matinal pe care îl auzise vreodată. Şi totuşi, avea 
senzația că vorbeau, sau mai bine zis cântau, 
despre el. 

Apoi unul din ei veni mai aproape de el, urmărit 
cu atenție de ceilalți, şi cântă Tipperary perfect şi 
până la capăt, cu vocea lui Percy, cu propria lui 
voce, era sigur de asta, chiar şi mama lui ar fi 
recunoscut-o. 

După aceea câțiva dintre ruşi dispărură în 
pădure, lăsându-i pe restul şezând liniştiți în jurul 
lui Percy. 

Când se aşeză pe jos lângă ruşi, Percy se simți 
dintr-odată cuprins de un val de osteneală. 
Avusese parte de ani întregi de război şi nici măcar 
de o singură zi verde şi liniştită ca aceasta - merita 
poate să tragă şi el un pui de somn. Aşa că bău 
nişte apă din râu, strânsă în căuşul palmelor, şi, 
în ciuda prezenţei ruşilor păroşi de jur-împrejurul 
lui, se întinse pe iarbă şi închise ochii. 


Dură o vreme până să se dezmeticească. 

Soldatul Percy era un tânăr realist şi pragmatic. 
Astfel că, stând încă întins în iarbă, consideră ca, 
în aceste circumstanţe rupte parcă dintr-o reverie, 


să nu-şi facă griji din pricina acestor ruşi, atâta 
vreme cât ruşii nu încercau să-i facă de 
petrecanie. Țineţi-vă grijile pentru cizme, flăcăi, 
obişnuiau să spună veteranii. 

Cizme! Creierul său adormit îi aminti. Alea erau 
importante! Ai grijă de cizmele tale, iar cizmele o 
să aibă grijă de tine! Petrecuse nespus de multă 
vreme gândindu-se la cizmele lui. 

Gândul următor care trecu prin mintea încă 
greoaie de somn a soldatului Percy — care nu se 
trezise încă de-a binelea, istovit încă de războiul 
lui şi rătăcit în timp şi spaţiu -— fu întrebarea dacă 
mai avea oare picioare cu care să-şi încalțe 
cizmele. Puteai să-ți pierzi picioarele şi nici să nu- 
ți dai seama până nu trecea şocul, sau cel puţin 
aşa auzise. Ca bătrânul Mac, bietul de el, care nu 
ştiuse că nu le mai avea până nu încercase să se 
ridice în picioare. 

Îşi amintea, desigur, că mersese prin pădurea 
aceasta, dar poate şi acela fusese tot un vis şi că, 
de fapt, se întorsese în balta de nămol şi sânge din 
care venise. 

Astfel, cu băgare de seamă, încercă să se ridice 
în capul oaselor, încurajat cel puţin de faptul că- 
şi păstrase ambele mâini. Mişcându-şi uşor trupul 
care îl durea peste tot, izbuti să se ridice suficient 
de mult ca să-şi vadă, da, cizmele! Binecuvântate 
cizme! Care păreau să fie încă înfipte în nişte 
picioare care îi aparțineau şi care, după toate 
probabilitățile, ca bonus, încă erau legate de 


propriul corp. 

Şi cizmele puteau fi înşelătoare, întocmai ca 
picioarele. Ca atunci când o bombă lovise o cutie 
de muniții, iar el făcuse parte din echipa 
însărcinată cu rânduiala. Sergentul îi vorbise pe 
un ton scăzut şi neobişnuit de liniştitor când Percy 
fusese tulburat de descoperirea unei singure 
cizme azvârlite cât colo în nămolul răscolit, pentru 
care nu găsise şi un picior la care să se 
potrivească. lar sergentul îi spusese, bătându-l pe 
umăr: 

— Ei bine, băiete, de vreme ce nu are nici cap, 
nu cred că o să observe, nu eşti de acord? Uită-te 
numai după ce ţi-am zis eu, băiete: condici, 
ceasuri, scrisori, orice ne ajută să-i identificăm pe 
bieţii flăcăi. Şi dup-aia înfige-i cu capetele ridicate 
deasupra tranşeului. Da, da, fă cum îţi zic, pune- 
le cadavrele acolo! S-ar putea să mai primească 
câte un glonț, dar, pe cinstea mea, nu o să mai 
simtă nimic acolo unde s-au dus şi astfel măcar o 
să fie un glonț mai puţin pentru tine sau pentru 
mine. Bravo, aşa te vreau. Ce zici, vrei o duşcă de 
rom? E doctorie curată pentru ce te necăjeşte pe 
tine. 

Aşadar, descoperirea propriilor picioare ataşate 
încă la propriul corp, conform cu modelul original, 
îl umplu de încântare pe soldatul Percy, pe care 
camarazii îl ştiau drept Băşicuță. Când te cheamă 
nici mai mult, nici mai puţin decât Percy 
Blakeney, pronunţat „Blec-nii”, şipe deasupra mai 


ai acnee explozivă după douăzeci de ani, te împaci 
cu porecla de Băşicuţă şi mulțumegşti cerului că 
nu te-ai pricopsit cu ceva şi mai rău. Se întinse din 
nou pe spate şi pesemne aţipi un răstimp. 

Când deschise iarăşi ochii, era încă în plină zi şi- 
i era sete. Se ridică. Ruşii erau tot acolo, aşteptând 
răbdători. Îl priveau aproape cu blândeţe pe feţele 
acelea păroase, se gândi el. 

Poate că începea să gândească niţel mai limpede. 
Îi trecu în sfârşit prin minte că ar trebui să-şi 
verifice echipamentul. 

Îşi deschise ranita şi îi goli conţinutul pe pajiştea 
verde. Şi constată că cineva îl jefuise! Îi 
dispăruseră plosca, baioneta, lama lopeţii de 
tranşeu... Şi dacă se gândea mai bine, nici casca 
nu era de găsit; nu-şi amintea s-o fi avut când se 
trezise, deşi cureluşa încă îi mai atârna la gât. Măi 
să fie, îi luaseră până şi cataramele de la cizme şi 
cuiele din flecuri! Toate bucăţelele de oţel. Şi ceea 
ce era mai ciudat era că din gamelă îi lipsea, de 
fapt, doar recipientul din oţel, pentru că husa de 
piele zăcea intactă în iarbă. De condică, de cei 
câţiva penny din raniță şi chiar şi de sticla cu rația 
sa de rom nu se sinchisise nimeni. Ce hoţ ciudat! 
încă mai avea vopselele, dar cutia de metal în care 
fuseseră tuburile dispăruse. În plus, cineva se 
chinuise să desfacă bandele metalice care ţineau 
laolaltă perii pensulelor, astfel că perii zăceau 
împrăştiaţi pe fundul sacului de pânză. De ce? 

Şi cu armele lui ce se întâmplase? îşi verifică 


pistolul de la centură. Tot ce mai rămăsese din el 
era patul de lemn. De ce oare? Să furi un pistol, 
înțelegea, dar ar fi al naibii de greu să-l foloseşti 
fără pat. N-avea nicio noimă. Dar pe de altă parte, 
ce avea? Unde era chiar şi un strop de noimă de 
întâlnit pe Frontul de Vest? 

Ruşii îl priveau în tăcere, părând nedumeriți de 
felul în care îşi învârtea pe toate părțile toate 
fleacurile acelea. 

Amintirile începură să-i iasă încetişor la iveală 
din văgăuna în care se ascunseseră până atunci. 

Soldatul Percy fusese repartizat la corpul de 
camuflaj, după ce suferise rana la picior. Oricât de 
uimitor ar părea, armata luase la cunoştinţă 
meseria sa precedentă de desenator. lar armata 
aceasta care avea nevoie de oameni care puteau 
ține o armă în mână -— şi de şi mai mulți care să 
servească drept carne de tun - avea nevoie uneori 
şi de oameni care puteau să mânuiască un creion 
şi se pricepeau să aleagă din paleta curcubeului 
lui Dumnezeu tocmai nuanța potrivită de vopsea 
pentru a transforma un tanc Mark I într-o 
inofensivă căpiță de fân, cu toate că se putea 
întâmpla să mai iasă şi câte un firicel de fum din 
ea dacă băieții fumau o ţigară în spate. Fusese 
recunoscător pentru acest răgaz. De aceea purta 
cu el o cutie cu vopsele, ca să potrivească culorile 
şi să mai facă anumite retuşuri după ce aplicase 
grosul de verde de camuflaj. 

Ce altceva îşi mai amintea? Ultimul lucru 


dinaintea bombardamentului? A da, sergentul 
mustrându-l pe puştiul cel nou pentru că avea 
unul dintre acele jalnice volume cu Noul 
Testament, care îi încăpea în buzunarul de la 
piept, genul acela de lucru pe care mamele şi 
iubitele îl trimiteau pe front, în speranţa că vorbele 
sfinte le vor ocroti băieţii, iar dacă vorbele singure 
nu-şi făceau treaba, atunci poate învelitoarea de 
metal izbutea acolo unde credinţa nu era de ajuns. 
lar Percy, punându-şi echipamentul în bagaj 
pentru următoarea misiune, îşi aminti că 
sergentul urla şi flutura obiectul în cauză în fața 
băiatului de parcă era lovit de dambla: 

— Imbecilule care eşti, maică-ta n-a auzit la 
viața ei de şrapnel? Era un pionier, băiat bun - l- 
a nimerit un glonţ direct în afurisitul ăla de Nou 
Testament al lui şi i-a smuls inima din piept, 
săracul nenorocit! 

Apoi fusese întrerupt atât de grosolan de 
bombardament. De ce dispăruseră sergentul şi 
puştiul roşcovan în explozie, când bomba 
explodase atât de aproape de Percy, care în schimb 
se trezise în această lume paşnică, în compania 
acestor ruşi binevoitori, ascultând cântecul 
păsărilor? În adâncul lui, Percy ştia că nu avea să 
primească niciodată răspunsul la aceste întrebări. 

Atunci era mai bine să nici nu mai întrebe. 

Ruşii şedeau în continuare pe pajiştea verde şi îi 
urmăreau răbdători ascensiunea din gaura neagră 
a propriei minți. 


Când cei doi ruşi se întoarseră de la vânătoare, 
unul din ei căra fără efort o căprioară proaspăt 
ucisă - un animal mare şi bleg. 

Un om mai slab de inimă ar fi fost stupefiat la 
vederea unui cadavru de căprioară azvârlit în fața 
lui de un rus uriaş şi păros. Dar îndeletnicirea ca 
braconier în scurta adolescenţă a soldatului Percy 
şi anii petrecuţi pe front la limita subnutriției se 
coagulau în jurul unui singur scop. Măcelăria era 
treabă murdară dacă n-aveai instrumentele 
potrivite, cu lamă de oțel, dar în micul lui bagaj 
avea o rangă de cupru subţire, care îi servi scopul, 
la fel ca sticla spartă care conţinuse ultimele 
picături din raţia lui de rom, obţinând astfel nişte 
muchii tăioase. 

Fu uluit de modul în care mâncau ruşii cu 
mâinile, alegând cu grijă măruntaiele şi plămânii 
animalului — pe care Percy, de mic copil, îi numise 
bojoci — şi îndesându-le apoi pe toate în gură. Se 
gândi însă indulgent că amărâţii de ei probabil nu 
văzuseră altceva la viaţa lor. Nu văzu niciun obiect 
din oțel şi, în orice caz, nicio puşcă asupra lor, 
ceea ce era ciudat. Doară ruşii se alăturaseră 
englezilor în luptă, nu? Fără îndoială, ar fi trebuit 
să aibă nişte arme de vreun soi, căci cine a mai 
pomenit soldat fără armă? 

Soldatul Percy avu o revelaţie. Cu siguranţă, unii 
ar spune că el însuşi era un dezertor, deşi doar 
bunul Dumnezeu ştia ce se petrecuse într-adevăr 


cu el. Poate că ruşii aceştia erau dezertori. Sigur 
îşi azvârliseră armele pe undeva şi-şi păstraseră 
doar paltoanele mițoase enorme. Şi chiar dacă aşa 
ar fi stat lucrurile, ce treabă avea Percy? Era 
problema lor şi a ţarului. 

Aşa că se servi cu o halcă de carne de căprioară, 
se îndepărtă, plin de tact, ca să nu trebuiască să 
se holbeze la manierele execrabile ale ruşilor, găsi 
nişte iarbă uscată, rupse nişte rămurele uscate de 
pe crengile pe jumătate putrezite ale unui copac 
prăbuşit, şi întrebuinţă încă un chibrit preţios ca 
să aprindă un al doilea foc. 

După cinci minute, în timp ce i se făcea friptura, 
se adunaseră în jurul lui privindu-l ca pe un rege. 

lar mai târziu, când plecară împreună cu el, 
cântând pe drum, îi delectă cu absolut toate 
cântecele de varieteu pe care le cunoştea. 

— De unde ştii toate astea, Lobsang? 

— Despre soldatul Percy? Cea mai mare parte, 
din revista aceea dedicată fenomenelor 
inexplicabile, Fortean Times. În numărul din 
decembrie 1970 este relatat cazul unui bărbat 
vârstnic îmbrăcat cu haine milităreşti britanice 
scoase din uz, care fusese internat într-un spital 
din Franța cu câțiva ani înainte. Părea să încerce 
să comunice prin fluierături. Conform condicii 
Armatei Britanice pe care au găsit-o în tunica lui, 
era soldatul Percy Blakeney dintr-un regiment din 


Kent, raportat ca dispărut în luptă după bătălia de 
la Vimy. Totuşi, părea bine hrănit şi într-o stare de 
spirit bună, deşi era cam nedumerit după 
zdruncinătură, având în vedere că fusese rănit 
grav de un tractor care dăduse peste el. Fermierul 
care îl conducea şi care fusese şi cel care îl 
adusese la spital protestase în declaraţia dată 
poliției, susținând că omul stătuse pur şi simplu 
neclintit în mijlocul câmpului, ca şi cum n-ar mai 
fi văzut în viața lui un asemenea vehicul, iar 
fermierul nu izbutise să oprească la timp. În ciuda 
eforturilor personalului spitalului, Percy a decedat 
din cauza rănilor suferite în urma coliziunii. Ce 
sfârşit ironic! Dar înainte să moară, o infirmieră 
care vorbea engleza îl auzise spunând ceva de felul 
acesta: „În final le-am zis ruşilor că vreau să mă 
întorc, ca să văd cum mai merge războiul. Erau 
băieţi de treabă, mi-au găsit un drum spre casă. 
De treabă băieţi, şi ce le mai plăcea să cânte. 
Foarte prietenoşi.” Şi aşa mai departe. Simplul 
fapt că bărbatul purta resturile unei uniforme 
militare britanice şi pronunțase cuvântul „ruşi” 
fusese suficient pentru a ridica preocupări legate 
de securitate, astfel că jandarmeria fu chemată să 
facă investigații. Aşadar, conform Legiunii 
Britanice, existase într-adevăr un Percy Blakeney 
implicat în lupta de la Vimy, care fusese declarat 
dispărut după bombardamentul inițial. Se pare că 
nu a existat nicio încercare de a oferi vreo 
explicație oficială pentru apariția condicii lui, 


după decenii întregi, în mâinile unui călător 
misterios îngropat acum într-un cimitir din 
centrul Franței. 

— Dar presupun că tu ai explicaţie. 

— Sunt sigur că-ți dat şi tu seama, Joshua. 

— A păşit acolo? În pădure, cu ruşii lui? 

— Posibil, spuse Lobsang, sau poate unul din 
troli se afla din întâmplare în tranşee şi l-a ajutat 
să fugă. 

— „Troli”? 

— Acesta pare să fie termenul mitologic care ar 
descrie cel mai bine aceste creaturi, dacă e să ne 
luăm după legende care îşi au probabil sursa în 
observații şi mai vechi: creaturi zărite fugitiv în 
lumea noastră, doar ca să dispară din nou, 
complet neînţelese, izvor de legende... un termen 
deja uzual prin unele părți ale Pământului Lung, 
Joshua. Percy nu a fost singurul care le-a întâlnit. 

— Deci să înțeleg că tu ai anticipat că ne vom 
întâlni cu aceşti... umanoizi care păşesc? 

— Printr-o extrapolare logică. Şi am anticipat 
partea cu cântatul, din relatarea lui Percy. 
Gândeşte-te: oamenii pot păşi; cimpanzeii nu pot 
— s-au făcut experimente pentru a stabili asta. Dar 
poate că rudele noastre hominide din trecut, sau 
mai degrabă urmaşii lor moderni, erau, sau sunt 
capabili să păşească. De ce nu? Faptul că am 
întâlnit aceste ființe atât de devreme în cursul 
periplului nostru reprezintă, fără îndoială, 
atingerea unui țel extrem de important. Şi trebuie 


să ne aşteptăm, sau cel puţin să sperăm, să 
întâlnim multe alte grupuri de felul acesta pe 
măsură ce înaintăm. Ce aventură intelectuală, 
Joshua! 

— Deci l-au ţinut pe Percy în viaţă, în toți anii 
aceia? 

— Aşa se pare. Aceşti „ruşi” l-au găsit pe Percy 
rătăcit într-o Franță fără francezi şi au fost 
milostivi cu el, zeci de ani. Poate chiar pe 
parcursul mai multor generații. Extraordinar. Din 
câte ştiu eu, nu a descoperit niciodată adevărul 
despre prietenii lui. Însă Percy probabil că nu 
văzuse niciodată pe nimeni din altă ţară înainte de 
a fi detaşat în Franţa şi, bineînţeles, fiind englez şi 
incult, era probabil deja pregătit să creadă că un 
străin poate arăta în orice fel. De ce nu ar arăta şi 
un rus ca o maimuță mare şi păroasă? Restul vieții 
Percy şi l-a petrecut cutreierând împreună cu 
„Truşii” lui o lume liniştită, împădurită, cu apă din 
belşug, iar ei l-au hrănit cu carne şi legume, 
tratându-l cu cea mai mare grijă, din toate 
punctele de vedere. Şi toate astea până în ziua în 
care le-a comunicat - trebuie să recunosc că nu 
ştiu cum s-a făcut înțeles — că vrea să se întoarcă 
în locul de unde a venit. 

— Cântecele pot fi foarte expresive, Lobsang. Îţi 
poţi cânta dorul de casă. 

— Se poate. Şi, după cum am văzut şi noi, au 
învățat bine acele cântece şi chiar şi le amintesc. 
Probabil au fost transmise din generație în 


generaţie, poate şi de la un grup la altul de troli... 
Fascinant. Trebuie să aflăm mai multe despre 
viața socială a acestor creaturi. Ei bine, în cele din 
urmă trolii l-au dus înapoi acasă, ca nişte zâne 
bune, înapoi în Franţa, dar din fericire nu într-o 
epocă în care oamenii se aruncau reciproc în aer. 

În punctul acesta unitatea ambulantă se 
strecură prin uşa albastră de la capătul punţii şi 
continuă conversaţia în mod neîntrerupt, aproape 
imperceptibil şi oarecum sinistru, preluând 
cuvântul de la omologul său eteric. 

— Mai ai alte întrebări, Joshua? 

— Am citit despre războiul ăla. Nu a durat aşa 
mult. De ce nu s-a întors mai devreme? 

Unitatea ambulantă îşi aşeză mâna rece pe 
umărul lui Joshua. 

— Tu te-ai fi întors? A fost un conflict 
monstruos, inuman, un război devenit o maşinărie 
de masacrare a tinerilor într-un mod cât mai 
eficient şi oribil cu putință. Tu cât de dornic ai fi 
să te întorci pentru aşa ceva? Şi nu uita că nu ştia, 
de fapt, că poate Credea că explozia îl proiectase 
în altă zonă a Franţei. În plus, „ruşii” se 
bucuraseră să-l întâlnească. Îmi închipui că i-a 
cucerit cu cântatul. Spune că le plăcea să-l asculte 
cântând. I-a învățat toate cântecele pe care le ştia 
- iar tu, Joshua Valiente, ai auzit astăzi unul din 
ele. Aşadar — prima noastră ieşire pe teren. Poate 
că se impune un raport operaţional. Ai crezut că 
te-am pus în pericol, nu-i aşa? Te rog să mă crezi 


că nu aş face asta. Nu ar fi în interesul meu, nu? 

— Ştii al naibii de multe detalii despre toate 
chestiile peste care dăm pe drum, chiar înainte de 
a ne confrunta cu ele. Ai fi putut să mă previi şi pe 
mine în legătură cu ce urma să se întâmple. 

— Da. Ai perfectă dreptate. Trebuie să ne 
îmbunătăţim comunicarea. Ascultă - abia am 
început această călătorie fenomenală, nici nu ne 
cunoaştem încă. Ce-ai zice să ne dedicăm puţin 
timp unul altuia? 

Uneori, singura reacţie pe care o poți avea este 
să priveşti în gol. Să dedicăm timp, spuse omul 
sintetic! Joshua cunoştea desigur termenul, fie şi 
numai pentru că maica Agnes îşi ieşea din pepeni 
de fiecare dată când îl auzea. Dar ieşitul ei din 
pepeni nu era de natură vulcanică: nu arunca 
prea multe cuvinte urâte - în afară de 
„republican”, care era o insultă teribilă, venit din 
partea maicii Agnes — şi în niciun caz nu se arunca 
niciodată cu obiecte, sau cel puţin nu foarte tare, 
şi niciodată cu obiecte contondente. Dar când 
auzea expresii de felul acesta, ca „timp pentru 
mine” şi „să dedicăm timp”, îi sărea ţandăra. 

— Termeni făcuţi din ceaţă! Ajungi să diluezi 
cuvintele până nu mai rămâne nimic din ele, şi 
atunci înseamnă orice vrei tu să însemne, aşa că 
într-un final nimic nu mai înseamnă nimic, şi 
nimic nu mai e precis! 

Îşi aduse aminte de ziua în care cineva de la 
televizor folosise expresia fatală „Să gândeşti 


dincolo de limite”. Unii dintre copii s-au dus să se 
ascundă preventiv, înaintea exploziei. 

Să-i dedic timp lui Lobsang! 

Joshua privi chipul simulat al unităţii 
ambulante. În mod ciudat, părea îngrijorat sau 
stresat, în măsura în care expresia feţei sale putea 
fi interpretată cât de cât corect. 

— Tu dormi vreodată, Lobsang? 

Acum chipul adoptă o expresie jignită. 

— Toate componentele mele au un ciclu 
staționar, în care sistemele mele secundare preiau 
sarcinile necesare. Presupun că acesta ar putea fi 
considerată o formă de somn. Văd că te încrunți. 
Nu te satisface răspunsul? 

Joshua percepea toate sunetele subtile ale navei, 
scârțâitul şi gemetele ei organice, huruitul 
subsistemelor — Lobsang, permanent în funcțiune. 
Oare cum e să ai un asemenea nivel de conştiență 
neîntreruptă? Ca şi cum Joshua ar trebui să-şi 
controleze fiecare respiraţie în parte sau să-şi 
regleze fiecare bătaie a inimii. Lobsang sigur 
trebuia să controleze pășitul, un artefact al 
conştiinţei. 

— Lobsang, te supără ceva anume? 

Masca schiță un zâmbet. 

— Sigur că da. Totul mă supără, mai ales 
lucrurile pe care nu le ştiu şi pe care nu le pot 
controla. Să ştiu este, în fond, treaba mea, sarcina 
mea, rațiunea mea de a fi. Sănătatea mea mintală 
este optimă, în orice caz. Cred că este nevoie să 


spun asta. Nu ştiu unde aş putea găsi o bicicletă 
pentru două persoane, deşi sunt sigur că aş putea 
confecționa în câteva ore un tandem care să 
prindă o viteză acceptabilă... N-ai idee despre ce 
vorbesc, nu-i aşa? Diseară o să încercăm opțiunea 
cinematografică, iar Odiseea spațială: 2001 va fi 
pelicula principală. Trebuie să-ți  întregim 
educația, Joshua. 

— Dacă admitem pentru moment că eşti într- 
adevăr uman, cu slăbiciuni omeneşti, nu e posibil 
să fii şi tu stresat? Dacă aşa stau lucrurile, atunci 
ti-ar prinde bine să te detaşezi de tine însuți din 
când în când. Sigur, hai să ne dedicăm puţin timp 
împreună. Numai nu-i spune maicii Agnes că am 
zis asta. 

Îi veni o idee năstruşnică. 

— Ştii să te baţi? 

— Joshua, eu aş putea să pustiesc întinderi 
întregi. 

— Nu, nu, mă refer la lupta corp la corp. 

— Explică-te. 

— Puțin box din când în când te menţine în 
formă. Acasă, unii dintre noi, băieţii, ne antrenam 
doar ca să nu ne ieşim din mână, înţelegi tu, pe 
stradă. Chiar şi o sesiune de antrenament cu un 
sac de box pare să te tonifice. Ar putea fi distractiv. 
Ce zici? E o chestie foarte omenească. Şi ar fi o 
ocazie bună pentru tine să explorezi reacțiile 
corpului ăstuia al tău. 

Inițial, nu avu nicio reacție. 


— Haide, ce zici? 

Lobsang zâmbi. 

— Scuză-mă. Mă uitam la The Rumble in the 
Jungle. 

— Ce făceai?! 

— Da, lupta dintre George Foreman şi 
Muhammad Ali. Eu îmi fac întotdeauna temele, 
Joshua. Văd că Ali a câştigat cu ajutorul vicleniei, 
fiind mai în vârstă şi mai experimentat. Excelent! 

— Vrei să zici că ai absolut toate meciurile de 
box televizate vreodată într-un fel de memorie 
portabilă? 

— Da, bineînţeles. De ce nu? Anticipez şi 
extrapolez. Tocmai am început să confecționez 
două perechi de mănuşi de box, bandajele de 
mâini aferente, două şorturi, două protecții 
dentare, aşa, pentru aspect, şi un scut protector 
din plastic pentru organele tale genitale. 

Joshua auzea activitatea accelerată pe punțţile 
unde se afla fabrica. Având în minte protecţia 
organelor lui genitale ca prioritate, spuse: 

— The Rumble in the Jungle nu a fost un simplu 
meci de box, Lobsang, ca să ne-nţelegem. A fost 
un mic război. L-am urmărit de câteva ori. Maica 
Simplicity se uită uneori la luptele importante. Cu 
toții credem că are o slăbiciune pentru bărbații 
solizi şi transpirați... 

— Am studiat regulile boxului suficientă vreme, 
spuse Lobsang, ridicându-se în picioare. Două 
milionimi de secundă, ca să fiu mai exact. Scuze, 


am părut infatuat? 

Joshua oftă. 

— De fapt, a sunat ca o exagerare de dragul unui 
efect comic. 

— Bun! spuse Lobsang. Exact asta a fost 
intenția mea. 

— Asta a sunat a infatuare. 

— Asta e, trebuie să recunoaştem că datorită 
calităților mele sunt îndreptăţit să fiu infatuat, nu 
crezi? Te rog să mă scuzi o clipă... 

Lobsang se îndepărtă. Prima dată când Joshua 
văzuse unitatea ambulantă deplasându-se, i se 
păruse că are nişte mişcări oarecum sacadate, 
evident artificiale, însă acum observă că se mişca 
asemenea unui atlet. Era clar că Lobsang era un 
mare adept al autodezvoltării. Îşi făcu din nou 
apariția după câteva minute, îmbrăcat cu un halat 
alb, gros şi îi întinse lui Joshua echipamentul. 
Joshua se întoarse cu spatele şi începu să se 
schimbe. 

Lobsang recită: 

— Box: o modalitate sănătoasă de antrenament 
fizic care solicită simultan zonele creierului 
responsabile pentru observație, deducție şi 
anticipație şi care, nu în ultimul rând, dezvoltă 
spiritul de fairplay. Propun să ne ghidăm după 
regulile pentru o şedinţă de antrenament, mai 
degrabă decât pentru un meci în toată regula, aşa 
cum au fost stabilite de generalul de brigadă 
Houseman, în 1891. Care, după cum văd, a fost 


împuşcat în cap accidental la scurtă vreme după 
aceea, în Sudan, chiar de unul dintre propriii 
subordonați — un incident de la care, de altfel, nici 
cel mai avansat nivel de pricepere la box nu l-ar fi 
putut salva. Ironia sorții! Am mai identificat, în 
plus, mii de alte menţiuni ale sportului. Serios, 
Joshua, îți apreciez pudoarea, dar chiar nu e 
necesar să te întorci cu spatele la mine când îţi 
îmbraci şortul. 

Întorcându-se, Joshua dădu cu ochii de un nou 
Lobsang. Când îşi dădu jos halatul şi rămase 
numai în maiocul şi şortul de box, dezvălui un trup 
care l-ar fi speriat chiar şi pe Arnold 
Schwarzenegger. 

— Tu chiar iei totul în serios, Lobsang, nu-i aşa? 

— La ce te referi? 

— N-are importanţă. Bun, spuse el. Facem aşa: 
ne atingem mănugşile, ne dăm un pas înapoi, după 
care începem... 

Privi pe fereastră la lumile care defilau pe lângă 
ei. 

— Dar n-ar trebui să te ocupi şi de Mark Twain? 
Nu ştiu dacă îmi place ideea ca noi să ne luptăm, 
în timp ce nava păşeşte orbeşte înainte. 


— Nu-ţi face griji din pricina asta. Am subunități 
autonome care se vor ocupa de navă pentru o 
vreme. Şi apropo, Mark Twain însuşi ar considera 
situaţia de față deosebit de potrivită! O să-ți dau 
mai multe detalii despre asta după ce voi fi 


câştigat. Dansăm, Joshua? 

Joshua nu fu surprins să descopere că se 
pricepea să boxeze încă destul de bine. În fond, pe 
Pământul Lung, ori te menţineai în formă şi cu 
reflexele ascuțite, ori te duceai pe copcă. Acum 
părea să dea mai multe lovituri decât primea. 
Parând următoarea lovitură, spuse: 

— Sigur te străduieşti cât poţi, Lobsang? 

Se îndepărtară, iar Lobsang rânji. 

— Te-aş putea ucide cu o singură lovitură. În caz 
de nevoie, braţele acestea ar putea folosi pe post 
de sonetă pneumatică. 

Se apără cu grijă în fața unei încercări de atac 
din partea lui Joshua. 

— De aceea te-am lăsat să mă loveşti primul, ca 
să pot regla corespunzător forța de reacție. Mi-am 
adaptat forța în funcţie de forța ta, însă, din 
păcate, nu şi viteza, a ta fiind mai bună încă din 
naştere, din cauza fenomenului de memorie 
musculară - cogniție întrupată, muşchii ca 
element component al inteligenţei individului, 
uimitor! Va trebui să ţin cont de asta pentru 
propria mea anatomie, să creez un design de 
procesare mai bine distribuit pentru următoarea 
versiune a acestui corp. În plus, Joshua, te pricepi 
destul de bine să mă induci în eroare, în ciuda 
limbajului tău corporal limitat. Jos pălăria! 

Ceea ce era adevărat, fiindcă în acel moment 
Joshua îl lovi în plin în pieptul acela enorm. 

— Nu sunt sigur că e tibetană, dar există o zicală 


veche care sună aşa: „Dacă lupți, luptă, nu vorbi!” 

— Desigur, ai dreptate. Trebuie să lupţi cu 
întreaga minte. 

Brusc, lui Joshua îi ateriză un pumn fix între 
ochi. De fapt, nu se produse impactul; Lobsang 
executase lovitura cu o precizie uluitoare, astfel 
încât Joshua simţi doar o presiune uşoară pe 
puful de pe nas. 

Lobsang replică: 

— Există într-adevăr o veche zicală tibetană 
foarte nimerită, care spune: „Nu sta prea aproape 
de un tibetan care taie lemne.” Eşti mult prea lent 
în toate privințele, Joshua. Totuşi, poate reuşeşti 
să mă învingi prin viclenie încă o bucată de vreme, 
până depăşesc nivelul tău de îndemânare. 
Exercițiul acesta mi se pare terapeutic, revigorant 
şi educativ. Continuăm? 

Joshua reintră în joc, respirând greoi. 

— Deci chiar îți place treaba asta, să-nţeleg. 
Deşi, ţinând cont de proveniența ta, mă aşteptam 
mai degrabă să încerci nişte mişcări de kung fu. 

— Te-ai uitat la filmele greşite, prietene. Adu-ţi 
aminte că eu am fost mecanic de motociclete, aşa 
că eram mult mai priceput la treburi mecanice şi 
electrice decât la lupte. O dată am conectat un 
inductor la uşa atelierului meu, astfel că domnul 
de alături, care intra tot timpul să fure de la mine, 
s-a ales cu un şoc electric de toată frumusețea. Un 
pic de justiție personală. lar aceea a fost singura 
ocazie când am pus pe cineva la pământ. N-am 


avut nevoie de box. 

Se îndepărtară din nou. 

Lobsang continuă: 

— lar acum tu, prietene, ai jucat un rol esenţial, 
ajutându-mă să-l imit pe originalul Mark Twain, 
care, dacă e să dăm crezare cărții sale 
autobiografice, s-a luptat cu un alt cârmaci, pe o 
navă cu zbaturi în plină viteză, fiindcă bărbatul se 
luase de un cârmaci ucenic. Din când în când 
trebuia să părăsească lupta ca să se asigure că 
nava îşi urma cursul corect — ca mine acum, care 
ghidez aerostatul prin toate aceste lumi, chiar în 
timp ce boxăm. Ținând cont de tendinţa lui Twain 
de a da o întorsătură veselă oricărei anecdote, nu 
sunt tocmai convins de veridicitatea poveştii, însă 
îl admir ca om, motiv pentru care am şi botezat 
nava după el... De fapt, el ar fi vrut ca titlul cărții 
sale să fie Păşind spre vest, dar din păcate fusese 
deja folosit de William Wordsworth. Bătrânul 
romantic din Ţara Lacurilor: un poet minunat, 
însă „expediția de pe Wordsworth” nu prea sună 
bine, nu crezi? 

— Wordsworth a avut şi el momentele lui de 
sclipire, după părerea maicii Georgina. Încântător 
amurg, tăcut şi limpede... 

— Cunosc sonetul, desigur. Timpul sacru tace ca 
o măicută în adoraţie cufundată. Foarte potrivit! Ne 
duelăm şi în versuri, Joshua? 

— Taci şi boxează, Lobsang! 

Când terminară, soarele apunea deja peste toate 
lumile. 

Joshua făcu un duş, contemplând toate 
sensurile şi uzurile cuvântului „ciudat”. Să boxezi 
ca un căpitan de vas cu aburi din secolul al 
nouăsprezecelea cu un om sintetic, în timp ce 
dedesubt se succedau o sumedenie de lumi. Oare 
viața lui putea deveni şi mai bizară de atât? Cel 
mai probabil, se gândi el resemnat. 

Începuse să-i placă de Lobsang, deşi nu ştia cu 
certitudine de ce. La fel cum nu ştia sigur, nici 
până acum, ce anume era de fapt Lobsang. Ciudat 
- asta da, fără urmă de îndoială. Dar în fond, şi pe 
el în numeau o grămadă de oameni „ciudat”, sau 
chiar mai rău. 

Se şterse, îşi puse un şort nou şi un tricou curat 
cu sloganul „Nicio grijă! Pe alt Pământ s-a 
întâmplat deja” şi se duse înapoi pe puntea salon. 
Nu-i plăceau cabinele goale pe lângă care trecea; îl 
făceau să se simtă ca şi cum Mark Twain ar fi fost 
un vas-fantomă, iar el era prima şi poate ultima 
fantomă. 

Intră în bucătărie, unde îl găsi pe Lobsang, 
îmbrăcat într-o salopetă anostă, stând în picioare, 
răbdător ca o statuie. 

— Ora cinei, Joshua? Conform unei analize 
preliminare, somonul tău nu este, în sens strict, 
chiar un somon, dar e suficient de somon ca să-l 
punem pe grătar. Avem toate condimentele 


necesare. Avem, de asemenea, „tracklements”, şi 
pariez că de astea n-ai mai auzit până acum. 

— „Tracklements” sunt acele elemente care 
complementează ingredientul principal al unui fel 
de mâncare şi, în mod tradițional, cel puţin, se 
găsesc în vecinătatea ingredientului respectiv — ca, 
de exemplu, hreanul în mâncărurile cu vită. Sunt 
impresionat, Lobsang. 

Lobsang amuţi de uimire... 

— Păi, dacă aşa se pune problema, şi eu sunt la 
fel de impresionat, având în vedere că sunt un 
geniu cu acte în regulă şi am acces la toate 
dicționarele publicate vreodată. Pot să te întreb 
unde ai întâlnit un astfel de cuvânt arhaic? 

— Maica Serendipity este o expertă de talie 
mondială în arta culinară de-a lungul istoriei. În 
special, are o carte scrisă de o anume Dorothy 
Hartley, numită Bucătăria engleză. Serendipity o 
ştie pe dinafară; poate să facă o masă bună din 
orice. Ar trebui să vezi ce tocană grozavă îi iese cu 
animalele ucise în accidente rutiere, e preferata 
tuturor. De la ea am învățat multe despre cum să- 
mi găsesc hrana în natură. 

— Este admirabil că o femeie de o asemenea 
pricepere îşi dedică timpul unor tineri defavorizaţi. 
Câtă abnegațţie! 

Joshua încuviință din cap. 

— Da, aşa e. Şi poate are legătură şi cu faptul că 
este căutată de FBI, motiv pentru care nici nu prea 
iese în lume şi doarme la subsol. Maica Agnes a 


spus că totul nu a fost decât o mare neînțelegere 
şi în orice caz glonţul l-a ratat de departe pe 
senator. Nu prea vorbesc despre asta. 

Lobsang începu să meargă în sus şi-n jos pe 
punte, întorcându-se prompt când dădea de câte 
un perete despărțitor şi măsurând din nou 
încăperea de la un capăt la altul, ca o santinelă. 

Joshua începu să pregătească somonul, însă 
mersul continuu al lui Lobsang şi scârțâitul 
podelei îl călcau uşor-uşor pe nervi. Când Lobsang 
trecu pe lângă el pentru a douăsprezecea oară, îi 
spuse: 

— Căpitanul Ahab avea acelaşi obicei, ştiai? Şi 
uite ce i s-a întâmplat! Ce te preocupă, la ce te 
gândeşti acum, Lobsang? 

— La ce mă gândesc eu?! Practic la tot şi toate. 
Deşi trebuie să recunosc că acel antrenament uşor 
de box face într-adevăr minuni pentru procesele 
cognitive. O observaţie foarte umană, de altfel, nu 
ți se pare? 

Mărşăluitul continuă neîntrerupt. 

Într-un final, pseudosomonul fusese pus la fript, 
dar Joshua tot trebuia să fie atent la el. 

Lobsang se opri în cele din urmă. 

— Te concentrezi foarte uşor, Joshua, nu-i aşa? 
Poţi să ignori orice ţți-ar putea distrage atenţia, 
ceea ce este o abilitate foarte utilă. Şi în plus, îţi 
asigură o anumită linişte. 

Joshua nu răspunse. Prin fereastră văzu o flamă 
puternică: un vulcan îndepărtat pierdut în verdele 


nemărginit al Eurasiei scânteie pentru o clipă, 
pentru a fi imediat smuls din peisaj, pe măsură ce 
păşeau fără oprire. 

— Ascultă, Joshua, spuse Lobsang. Haide să 
discutăm despre stepperii înnăscuţi. Ca tine. 

— Şi ca soldatul Percy? 

— M-ai întrebat de cercetările mele. Încă de la 
Ziua Marelui Pas, m-am străduit să explorez toate 
aspectele acestui remarcabil fenomen nou. Ca să- 
ți dau un exemplu, am trimis cercetători peste tot 
în lume pentru a studia sistemele de peşteri 
folosite de omul primitiv. Aveau sarcina să 
inspecteze peşteri similare din lumile vecine, 
pentru a investiga eventualele aşezări omeneşti 
paralele, în măsura în care acestea existau. A fost 
o operațiune costisitoare, însă a dat roade. La 
scurtă vreme, într-o peşteră de lângă Chauvet, 
într-o Franță paralelă, cercetătorii mei au găsit, 
printre altele, o pictură. Mai exact, era emblema 
unui anumit regiment din Kent, din timpul 
Primului Război Mondial, reprodusă chiar cu o 
mare precizie. 

— Soldatul Percy? 

— Exact. Oricum, ştiam deja de el şi de abilitatea 
lui de a păşi. Dar la scurtă vreme după aceea, într- 
o versiune paralelă a peşterilor de la Defileul 
Cheddar din Somerset, Anglia, cercetătorii mei 
neobosiți au descoperit scheletul întreg al unui 
bărbat de vârstă mijlocie, în posesia căruia se 
aflau o carafă de cidru sigilată, câteva monede şi 


un ceas de aur confecționat la mijlocul secolului 
al optsprezecelea, din care nu mai rămăsese decât 
aurul şi alama din piesele metalice. Era o peşteră 
umedă, însă cizmele îi supraviețuiseră, acoperite, 
la fel ca şi scheletul, cu o peliculă lucioasă de 
carbonat de calciu depozitată de picăturile scurse 
din tavan. Un detaliu interesant: ţintele de la 
cizme şi vârfurile de la şireturi lipseau. 

— Vârfurile de la şireturi? 

— Micii cilindri de metal care se puneau odată 
la capetele şireturilor... încerc să zugrăvesc un 
tablou pentru tine, Joshua. 

— E un tablou cam plicticos, Lobsang. 

— Răbdare. Partea curioasă cu privire la această 
descoperire este că scheletul a fost găsit doar 
pentru că avea degetele de la mână înfipte într-un 
spaţiu foarte îngust din podeaua peşterii. Agenţii 
mei l-au găsit pe domnul în cauză în timp ce 
explorau, de fapt, o peşteră inferioară. Au văzut 
oasele care ieşeau din tavan, ca şi cum bărbatul 
ar fi încercat în zadar să mărească acea crevasă 
îngustă. Totul pare stilul lui Edgar Allan Poe, nu 
crezi? Desigur, şi-au săpat drum din peştera de 
dedesubt, iar restul poveştii îl poți deduce şi 
singur. Omul era un hoţ notoriu şi un derbedeu, 
cunoscut în regiune ca Passover. 

— Era stepper, nu-i aşa? întrebă Joshua 
impasibil. Şi pariez că peştera nu avea nicio altă 
intrare. 

Pentru o clipă îşi imagină picăturile de apă rece 


ca gheața cum se preling pe degetele însângerate, 
în beznă - un om încercând disperat să-şi sape o 
cale de ieşire din acea peşteră ca un sicriu... 

— Poate că băuse şi el ceva. Maica Serendipity 
mi-a spus o dată că cidrul din Somerset e făcut 
din plumb, mere şi fierăstraie. Era dezorientat, a 
păşit, a nimerit într-o peşteră strâmtă, fără măcar 
să-şi dea seama că a păşit, ceea ce l-a derutat 
probabil şi mai tare. A început să orbecăie 
încercând să găsească o ieşire, s-a lovit la cap, şi- 
a pierdut cunoştinţa. Cum mă descurc? 

— Splendid. Craniul era, ce-i drept, uşor lovit, 
spuse Lobsang. O moarte oribilă. Şi mă întreb câți 
alți indivizi ajung să fie prinşi în câte un ungher, 
fără scăpare, până să-şi dea seama ce li se 
întâmplă efectiv. Stepperi înnăscuți, Joshua. 
Istoria Pământului Lung este plină de asemenea 
personaje, dacă ştii unde să cauţi. 

Dispariţii misterioase. Apariţii misterioase! Tot 
felul de enigme legate de încăperi încuiate. Unul 
din exemplele mele preferate este Thomas 
Versificatorul, profetul scoţian, care, conform 
legendei, a sărutat-o pe regina elfilor şi a părăsit 
această lume... În epocile mai recente există 
numeroase cazuri documentate în literatura 
ştiinţifică ocultă, desigur. 

— Desigur. 

— Vezi tu, Joshua, eşti special, dar nu eşti unic. 

— De ce-mi spui acum toate astea? 

— Pentru că nu vreau să existe secrete între noi. 


Şi pentru că acum voi păşi pe un teren minat. Îţi 
voi povesti despre mama ta. 


Nava păşi în continuare spre Vest, silențios, 
neauzindu-se de cât şuieratul aerului care se 
retrăgea din calea lor. 

Precaut, Joshua scăzu temperatura flăcării pe 
care gătea peştele şi spuse, adoptând un ton cât 
de nonşalant putea: 

— Ce-i cu mama? Maica Agnes mi-a povestit tot 
ce e de ştiut. 

— Nu cred, pentru nici ea nu cunoştea întreaga 
poveste. Eu însă o cunosc. Şi lasă-mă să încep 
prin a spune că adevărul complet este, în 
ansamblu, pozitiv şi explică multe lucruri. Cred că 
ar fi bine pentru tine să-l afli. Dar mi-l voi scoate 
din minte dacă îmi vei cere asta. Adică îmi voi 
şterge subiectul cu totul din memorie, definitiv. 
Alegerea îţi aparține. 

Calm, Joshua continuă să fie atent la peşte. 

— Cum aş putea spune orice altceva decât: 
„Povesteşte-mi despre ea”? 

— Prea bine. Ştii, cu siguranţă, sau cel puţin ai 
dedus, cel mai probabil, că maica Agnes a preluat 
conducerea Căminului în primul rând din pricina 
circumstanțelor controversate şi scandaloase din 
jurul naşterii tale. A fost o asemenea lovitură, 
încât, prin comparație, episodul izgonirii zarafilor 
din Templu pare o simplă petrecere de burlaci. Am 
văzut documentele, crede-mă; mă îndoiesc că o 


adunare a cardinalilor ar încerca să o depună pe 
Agnes din funcție acum. Ştie toate detaliile sordide 
despre ei. Mai mult, ştie şi ce se află dedesubtul 
lor... Mama ta era tânără când a rămas gravidă cu 
tine, mult prea tânără. Căminul a eşuat în 
misiunea lui în ceea ce o priveşte, asta e evident. 
Şi apropo, nu se ştie cine este tatăl tău, nici măcar 
eu nu ştiu asta. 

— Ştiu. Maria nu a vrut să vorbească deloc 
despre el. 

— Sub vechiul regim, lumea ei era una de 
penitenţă zilnică. Există depoziții pertinente care 
demonstrează modul de administrare a acestei 
penitențe, atât în seiful personal al maicii Agnes, 
cât şi, desigur, printre propriile mele documente, 
aşteptând momentul oportun pentru a fi 
dezvăluite. Regimul era total necorespunzător 
pentru epoca modernă şi ar fi fost la fel de 
necorespunzător în oricare altă epocă, deşi poate 
că odinioară ar fi fost tolerat. 

Joshua se întoarse către Lobsang şi rosti cu o 
voce inexpresivă: 

— Ştiu că cineva i-a confiscat brățara cu 
maimuțe. Era o bagatelă, dar îi fusese dăruită de 
mama eci. Într-un fel, era singurul lucru pe care îl 
avea pe lume. Mi-a povestit maica Agnes. 
Presupun că era considerată ca o chestie 
superstițioasă sau ceva de genul ăsta. 

— Da, chiar aşa gândeau. Deşi mai era vorba şi 
de pură cruzime meschină. Maria era gata să 


nască la vremea aceea. Pare un incident banal, 
însă pentru ea a fost picătura care a umplut 
paharul, tocmai în cel mai inoportun moment cu 
putinţă. În seara aceea, când au început durerile 
facerii, Maria a încercat să fugă de la Cămin, s-a 
panicat şi a păşit. lar aici intri tu în scenă. De fapt, 
a păşit de două ori. Te-a născut pe tine, apoi a. 
Păşit înapoi pe Datum, apărând pe strada de lângă 
Cămin, unde a şi găsit-o maica Agnes. Agnes a 
încercat s-o liniştească; Maria se afla, fireşte, într- 
o stare cumplită. Însă a realizat ce făcuse, aşa că 
a păşit din nou. lar când s-a întors, te-a adus şi pe 
tine cu ea, înfăşurat în pulovărul ei de angora roz, 
şi te-a pus în brațele maicii Agnes, care rămăsese 
înmărmurită, neînțelegând nimic din ce se 
petrecuse. Abia în Ziua Marelui Pas, când păşitul 
a ajuns la ordinea zilei, a început să bănuiască 
adevărul. Iar Maria a murit în urma hemoragiei 
post-natale, Joshua. Îmi pare nespus de rău. 
Maica Agnes, deşi a reacționat prompt, nu a putut 
s-o salveze. Incidentul acesta, prietene, te face 
unic, prin faptul că, la momentul naşterii, chiar şi 
numai pentru câteva minute, ai fost, aproape fără 
urmă de îndoială, singura persoană dintr-un întreg 
univers. Complet solitar, absolut singur! Mă întreb 
ce efect o fi avut asta asupra conştiinţei tale de 
nou-născut... 

lar Joshua, care fusese toată viața conştient de 
prezența distantă şi solemnă a Liniştii, îşi puse 
aceeaşi întrebare. Naşterea mea miraculoasă, se 


gândi el. 

Lobsang continuă: 

— Aşadar, nu erai la curent cu toate detaliile 
acestea, nu-i aşa? Te ajută să te înţelegi mai bine 
pe tine însuţi? 

Joshua privi absent în direcția lui Lobsang. 

— Ar fi bine să servesc peştele înainte să se 
răcească. 


Lobsang îl privi în tăcere pe Joshua, care mâncă 
o porție serioasă de peşte, preparat cu ceapă tăiată 
mărunt (în lipsa cepei verzi de la bord), cu fasole 
verde şi un sos cu mărar, de a cărui compoziție 
nici măcar nasul ultrasensibil al lui Lobsang nu 
era complet sigur, deşi conţinea indiscutabil o 
cantitate considerabilă de fenicul. Îl urmări pe 
Joshua spălând şi ştergând metodic fiecare 
farfurie şi tacâm până străluceau şi punând toată 
vesela la locul ei într-o ordine desăvârşită. 

Apoi Lobsang îl urmări pe Joshua trezindu-se, 
scăldat parcă în realitate ca într-un torent 
primăvăratic. 

Lobsang spuse blând: 

— Am ceva pentru tine. Un lucru pe care cred că 
mama ta şi-ar fi dorit să-l ai. 

Scoase un pacheţel înfăşurat într-o hârtie moale, 
pe care îl aşeză uşor pe masă. În acelaşi timp, 
descărcă nişte lucrări relevante pe tema pierderii 
umane şi a modului de a face față durerii 
ulterioare, operând simultan verificări de rutină 


ale sistemelor navei. 

Joshua deschise pachetul cu grijă, scoțând la 
iveală brățara prețioasă din plastic ieftin a mamei 
sale. 

Lobsang îl lăsă singur pe Joshua. 

Se plimbă de la un capăt la altul al navei, 
descoperind din nou cu surpriză cât de mult ajuta 
mersul în procesul reflecției, după cum observase 
şi Benjamin Franklin cândva. Un aspect al 
întrupării, presupuse, cogniție întrupată, un 
fenomen pe care ar trebui să-l studieze sau cel 
puţin să şi-l amintească. În urma lui, luminile se 
estompară, iar nava intră în modul de funcţionare 
nocturn. 

Când ajunse în timonerie, deschise ecranul de 
protecție şi se bucură de aerul proaspăt şi rece al 
succesiunii de lumi, învăluindu-i nanosenzorii din 
pielea artificială. Contemplă Pământul Lung în 
lumina acestor multiple luni. Peisajul prezenta 
arareori variații semnificative: formele generale ale 
dealurilor, albiile râurilor, deşi ocazional apărea 
activitate vulcanică pentru a transforma cerul 
într-o văpaie sau vreo pădure în flăcări, aprinsă de 
fulgere, despicând întunericul. Luna, soarele, 
geometria esenţială a Pământului - toate acestea 
alcătuiau o scenă statică pe care se profilau 
configurațiile biologice fremătătoare, în 
permanentă schimbare, ale lumilor care se 
succedau. Dar nici măcar lumina lunii nu era o 
constantă peste toate lumile. Lobsang urmărise cu 


atenţie lunile, observând chipul acela străvechi 
într-o continuă preschimbare, transformându-se 
aproape imperceptibil pe măsură ce traversau 
lumile. În timp ce mările magmatice primitive 
supraviețuiau neschimbate, în scoarța selenară 
erau săpate modele distincte de cratere şi nervuri, 
de către alte şi alte roci cosmice aleatorii, de la o 
realitate la alta. Ştia că mai devreme sau mai 
târziu se impunea cu necesitate să dea peste o 
lume cu o lună negativă, în care luna să lipsească. 
În fond, existenţa însăşi a lunii era o întâmplare, 
rezultatul coliziunilor accidentale produse pe 
parcursul formării sistemului solar. Absența lunii 
era inevitabilă, cu condiţia să te afunzi suficient 
de adânc în lumile Pământului Lung. Lobsang nu 
trebuia decât să aştepte, la fel ca în cazul multor 
alte fenomene pe care le anticipase. 

Înţelegea extrem de mult. Şi totuşi, cu cât 
înaintau mai mult, cu atât Lobsang devenea din ce 
în ce mai neliniştit din pricina misterelor 
Pământului Lung. Acasă avusese de-a face cu 
profesoraşi  inofensivi care vorbeau despre 
Pământul Lung ca şi cum ar fi fost un simplu 
construct al fizicii cuantice, fiindcă tipul acela de 
limbaj ştiinţific păruse cel puţin să descrie cât mai 
corect realitatea. Însă începuse să creadă că, 
dimpotrivă, aghiotanţii lui nu numai că nu 
zugrăviseră un tablou corect, ci păreau să se afle 
într-un cu totul alt muzeu. Şi că Pământul Lung 
era, de fapt, ceva cu mult mai bizar. Nu ştia şi 


detesta să nu ştie ceva. În seara aceasta ştia că 
avea să-şi facă griji până aveau să apună toate 
lunile, apoi avea să-şi facă griji până la ivirea 
zorilor şi venea din nou vremea activităților 
cotidiene, care în cazul lui includeau şi mai 
multe... griji. 

A doua zi, Joshua îi ceru lui Lobsang, aproape 
cu timiditate, mai multe informaţii despre 
stepperii înnăscuţi. Despre alți oameni ca el şi ca 
mama lui. 

— Nu legende istorice, ci exemple din perioada 
modernă. Îmi închipui că ai destul material. 

Aşa că Lobsang i-a povestit lui Joshua despre 
Jared Orgill, unul dintre primii stepperi înnăscuți 
care au ajuns în atenția autorităţilor. 


Fusese un simplu joc de Clovnu' din Cutie: aşa 
îl numeau în Austin, Texas, deşi copiii inventaseră 
variante independente ale jocului pe întreaga 
planetă, denumindu-l în diferite feluri. Iar în ziua 
cu pricina era rândul lui Jared Orgill, care avea 
zece ani, să fie Clovnu”. 

Jared şi prietenii lui găsiseră un frigider vechi pe 
colina interzisă. O ladă compactă şi greoaie din 
oțel inoxidabil, zăcând pe spate. 

— Arată de parcă ar fi un coşciug de robot, 
observă Debbie Bates. 

Odată ce scoaseră rafturile şi compartimentele 


din plastic, arăta mai mult decât încăpător pentru 
oricare dintre ei. 

Jared nu a fost forțat să între în cutie, deşi, mai 
târziu, părinţii lui aveau să susțină contrariul. De 
fapt, se pare că ar fi insistat că era rândul lui. Îi 
înmână telefonul lui mobil lui Debbie — niciodată 
nu luai un telefon înăuntru, desigur se urcă în 
cutie şi se întinse pe spate. Nu era deloc 
confortabil, muchiile şi protuberanțele dinăuntru 
îl înțepau peste tot şi puţea a ceva chimic. Capacul 
masiv se trânti cu zgomot deasupra lui, acoperind 
cerul şi fețele zâmbitoare ale camarazilor lui. Nu-l 
deranja, avea să dureze doar câteva minute. 
Pentru o vreme, auzi bubuituri, pocnituri şi 
hârşâieli, câtă vreme ceilalți urmară procedura 
obişnuită, blocând capacul cu tot felul de gunoaie 
găsite prin preajmă. 

Apoi urmă un moment de linişte, din nou nişte 
hârşâieli, iar frigiderul începu să se zdruncine. 
Ceilalți copii găsiseră o modalitate şi mai bună să- 
l blocheze înăuntru. Le luă câteva clipe să se 
organizeze, însă nu după mult, vreo şase dintre ei 
se aliniară şi se opintiră, ridicând frigiderul masiv, 
zguduindu-l cu fiecare mişcare. Frigiderul se 
rostogoli şi ateriză pe partea din față, astfel că uşa 
se afla acum pe pământ şi nu mai putea fi 
deschisă. Jared, zguduit de rostogolitul pe 
întuneric, se trezi cu fața în jos peste partea 
interioară a uşii... şi auzi un scârțâit. Stepperul pe 
care îl avea legat în talie, la curea, era doar o cutie 


de plastic plină de piese amestecate alandala — 
cam fragil. 

Jocul era aşa: trebuia să aştepte cinci minute 
sau zece — sau poate chiar şi o oră. Sigur că habar 
n-avea cât timp trecea exact. Apoi trebuia să 
păşească în Vest 1 sau Est 1, să se îndepărteze de 
frigider, şi apoi să păşească înapoi — şi voilà! — 
iată-l pe Clovn ieşit din cutie. 

Dar aterizase pe Stepper. 

Poate că funcţiona încă. Nu încercă, nu imediat. 
Nu voia să pară un iepure fricos ieşind prea 
repede. În plus, nu voia să ştie că Stepperul era 
stricat şi că era blocat acolo. 

Nu ştia cât timp trecuse. Aerul devenise deja 
încins şi înăbuşitor. Poate trecuseră zece minute, 
poate mai mult. 

Pipăi butonul Stepperului, închise ochii şi apăsă 
pe Est. Nimic. Doar bezna sufocantă. Frica îl 
străpunse ca o săgeată. Apăsă butonul spre Vest, 
fără rezultat. Îl apăsă frenetic într-o parte şi-ntr- 
alta până i se rupse în mână. Se abţinu să nu ţipe. 
Se întoarse pe spate şi începu să bată cu pumnii 
în pereții frigiderului. 

— Ajutor! Hei! Scoateţi-mă de aici! Debbie! Mac! 
Ajutaţi-mă să ies de aici! 

Aşteptă, ascultând. Nimic. 

Ştia ce ar face copiii, fiindcă asta ar face şi el. Ar 
aştepta câteva minute, o jumătate de oră, o oră, 
poate şi mai mult. Ar începe să se agite, gândindu- 
se că s-a întâmplat ceva, după care s-ar despărți 


şi s-ar întoarce fiecare pe la casele lor. În cele din 
urmă, cineva ar vorbi şi toți s-ar urca în maşină şi 
ar veni pe colină, iar tata ar urla la ceilalți să-i 
spună unde mama naibii era frigiderul ăla şi ar 
ridica gunoaiele de deasupra cu mâinile lui... 

Problema era că până atunci puteau să treacă 
ore întregi. Aerul devenise deja cleios, îl durea 
pieptul când respira. Fu din nou cuprins de 
panică. Trase de Stepperul stricat până când i se 
desfăcu în mâini. Țipă, bubui în pereţii 
frigiderului, făcu pe el. Începu să plângă. 

Apoi, epuizat, se linişti din nou şi pipăi resturile 
Stepperului prin beznă: cartoful, cablul de 
alimentare, bucăţile din placa de circuit. N-ar fi 
trebuit s-o smucească aşa. Ar fi trebuit să încerce 
s-o repare. Poate dacă şi-ar aminti cum îl 
construise, ar fi în stare să-l reasambleze acum. 
Îşi aminti schema de asamblare, aşa cum o văzuse 
strălucind pentru prima dată pe ecranul 
telefonului. Avea o memorie bună pentru chestii 
de felul ăsta. Urmări cu gândul liniile schemei, 
bobinele, reglajul şi... 

Şi se prăbuşi, cam de la o înălțime de treizeci de 
centimetri, aterizând cu o bufnitură surdă pe 
pământul moale. Dintr-odată, deasupra lui apăru 
cerul, luminos, orbitor, iar plămânii inspirară avizi 
aerul curat. 

Afară! Se ridică în picioare tremurând. Nişte 
bucăți din Stepper căzură pe jos. Se simţea amețit 
de la aerul curat. Ca şi cum ar fi fost mort, iar 


acum revenise la viață. Spre ruşinea lui, avea 
pantalonii umezi. 

Se uită împrejur. Se afla într-un desiş de pădure, 
dar vedea luminile strălucind printre copaci: 
Austin Est 1 sau Vest 1, nu ştia sigur. Trebuia să 
ajungă acasă. Dar cum? Stepperul era şi mai 
distrus decât înainte. Totuşi, se îndepărtă câțiva 
metri de locul în care ar fi fost frigiderul... 

lar în secunda următoare se afla în vârful unei 
grămezi de gunoi împuţit, lângă o altă grămadă de 
resturi sub care probabil era frigiderul. Păşise 
înapoi pe Datum. Nu înţelesese cum. De data asta 
nici măcar nu atinsese Stepperul. Nici măcar nu-i 
era greață. 

Nu mai conta. Era acasă! O luă la goană, 
îndepărtându-se de frigider. Poate că părinții lui 
nu-şi dăduseră încă seama că lipsea. 
Entuziasmat, începu să-şi facă planuri să-şi 
recupereze telefonul şi să se dea mare la prieteni. 

Din nefericire pentru Jared, i se observase 
dispariția. Părinţii lui chemaseră deja poliția, iar 
unul din poliţişti se dovedise suficient de isteţ ca 
să observe Stepperul dezmembrat şi să pună 
întrebarea esenţială: cum reuşise să păşească 
dintr-o lume în alta fără Stepper? Spre 
nenorocirea lui Jared, nu fu lăsat să se întoarcă 
imediat la şcoală, i se făcură tot felul de controale 
medicale şi trebui să meargă la şedinţe de 
consiliere cu nişte „experţi” în domeniul păşitului 
şi al Pământului Lung, un fizician, un psiholog şi 


un neurolog. 

Un site de ştiri locale publică un articol cu toată 
întâmplarea, care fu însă şters la scurtă vreme. 
După aceea, guvernul american, expert în materie 
de operațiuni de muşamalizare, negă incidentul, 
discredită martorii, inclusiv pe Jared, şi îngropă 
toată povestea în dosare secrete. 

Lobsang cunoştea, bineînţeles, conţinutul acelor 
dosare. 


— Atunci de ce mai au nevoie oamenii de 
Steppere? întrebă Joshua. 

— Poate că au nevoie de ele într-un mod mult 
mai indirect decât se presupune, Joshua. Notiţele 
concise lăsate de Linsay insistă că poziția fiecărei 
componente este crucială şi necesită o precizie de 
ceasornicar, astfel încât atenţia constructorului 
este complet absorbită de această sarcină. Nevoia 
de a alinia cele două bobine îmi aminteşte de 
reglajul detectoarelor de metal timpurii. Cât 
priveşte celelalte componente, par să aibă un 
simplu rol estetic, iar aparențele pot fi foarte 
importante. Reglarea bobinelor este un gest 
hipnotic. Dacă-mi permiţi să fiu tibetan pentru o 
clipă, aş zice că avem de-a face cu un soi de 
mandala tehnologică, concepută de aşa natură 
încât să împingă mintea într-o stare uşor diferită 
şi deghizată ca un dispozitiv tehnologic occidental 
comun. Vezi tu, actul de a construi un Stepper 
este acela care îi permite constructorului său să 


păşească, nu aparatul în sine. Eu însumi am 
experimentat procesul fizic de asamblare a unui 
Stepper, prin intermediul unei unități ambulante. 
Mă hazardez să sugerez că acest lucru descuie în 
noi o uşă de a cărei existență majoritatea dintre 
noi nici nu sunt conştienţi. Dar după cum 
ilustrează povestea lui Jared Orgill - sau chiar şi 
a ta — unii oameni descoperă că nu au deloc nevoie 
de Steppere atunci când păşesc din greşeală cu o 
cutie stricată sau păşesc fără cutie atunci când 
sunt în stare de panică. 

— Suntem cu toţii stepperi înnăscuţi, spuse 
Joshua meditativ. Doar că majoritatea nu ştim 
asta. Sau avem nevoie de dispozitivul acesta 
ajutător ca să punem în mişcare „muşchii” 
necesari din cap. 

— Ceva de genul acesta. Dar nu chiar toți, la 
partea asta te înşeli. S-au efectuat suficiente studii 
pe stepperi până acum pentru a ajunge la nişte 
statistici preliminare. Se crede că aproximativ o 
cincime din oameni sunt stepperi înnăscuţi, 
pentru care Pământul Lung este la fel de accesibil 
ca un parc urban - fără niciun fel de instrumente 
ajutătoare, poate cu puţin antrenament sau 
exerciții de disciplină mentală precum cel pe care 
l-a descoperit Jared din întâmplare atunci când a 
vizualizat schema de asamblare. Pe de altă parte, 
tot cam o cincime din oameni nu pot părăsi 
niciodată Pământul Datum, decât dacă sunt duşi 
în spate, în mod umilitor, de către altcineva. 


Joshua reflectă la implicaţii. Dintr-odată, 
omenirea apărea divizată în mod esenţial, chiar 
dacă nu o conştientizase încă. 

Joshua privea lumile care se succedau ca şi cum 
ar fi frunzărit o carte cu poze. Îndreptându-se 
constant în direcţia vestului geografic, traversară 
o graniță naturală care le servea şi drept reper de 
orientare: Munţii Ural, o centură de teren încrețit, 
întinsă de la nord la sud, care supraviețuise în 
majoritatea lumilor. 

Însă lumile erau diferite acum. Lăsaseră de mult 
în urmă atât Centura Glaciară, cât şi Centura 
Minieră. Acum lumile care se perindau pe sub ei 
aparțineau Centurii Porumbului, după cum le 
plăcea ghizilor şi şefilor de expediţii americani să 
le numească. Erau lumi îmbelşugate, cu un climat 
cald şi, cel puţin pe suprafața Americii de Nord, 
erau acoperite de păşuni şi stepe, presărate cu 
arbori şi arbuşti familiari şi înţesate de turme de 
animale cu un aspect sănătos. Lumi tocmai bune 
pentru agricultură. Pământurile de sub această 
limită ajungeau la cifre de peste o sută de mii pe 
terrametrul lui Lobsang. Călătorilor obişnuiţi le 
lua nouă luni să ajungă atât de departe, pe jos. 
Aerostatul parcursese toate aceste lumi în patru 
zile. 

De fiecare dată când se opreau, Lobsang scana 
după transmisiuni radio de unde scurte, care ar 


trebui să poată fi propagate de-a lungul curbei 
oricărui Pământ cu o ionosferă. Făcură câte o 
pauză în diverse lumi din Centura Porumbului 
pentru a asculta, una dintre acestea fiind Vest 
101754, unde prinseră transmisiunea unei 
puştoaice guralive, originare chiar din Madison, 
aflată într-o colonie dintr-o New England paralelă, 
care citea din propriul jurnal. Joshua îşi imagina 
că aceasta era doar una dintr-un şir întreg de 
comunități pline de speranţă, presărate de-a 
lungul continentelor Pământului Lung. Fiecare, îşi 
închipuia el, cu povestea ei... 


Salut, dragii mei ascultători fideli. Helen Green 
aici, bloggerița voastră de modă veche, care 
acaparează din nou undele. Fragmentul care 
urmează e de acum trei ani. Era 5 iulie — adică, 
după cum v-aţi dat seama deja, ziua care urmează 
imediat după 4 Iulie. Să-i dăm drumul... 

Asta înseamnă mahmureală? 

Doamne Dumnezeule! 

Ieri a fost Ziua Independenţei! Uraa! Suntem aici 
de opt luni şi n-a murit nimeni încă, ura! Asta e 
un pretext la fel de bun ca oricare altul pentru o 
petrecere. Suntem americani, iar asta este oficial 
America... şi a fost 4 Iulie... şi cu asta basta. 

Deşi dacă te uiţi acum la noi, în prima noastră 
vară aici, ai zice că suntem amerindieni. Locuim 
cu toții în adăposturi rudimentare, corturi, case 
comunale mari şi pătrăţoase, iar unii oameni mai 


stau încă în corturile de călătorie. Peste tot aleargă 
pui de găină şi cățeluşi pe care i-au cărat oamenii 
după ei în spinare tot drumul. Încă nu am început 
să cultivăm pământul. La anul o să fie prima 
recoltă. Facem cu schimbul ca să curățăm 
ogoarele - pârjolim, tăiem buruienile, mutăm 
pietroaiele - munci fizice grele, pentru care nu 
avem la dispoziție decât propriii muşchi. Am adus 
seminţe pe care să le plantăm pe viitor: porumb, 
fasole, în şi bumbac - destule cât să ne ajungă 
pentru ani întregi de recolte ratate, dacă e cazul. 
Ah, am plantat deja bostani, dovlecei şi fasole în 
pământul curățat din jurul caselor, în „grădinile” 
noastre. 

Dar pentru moment suntem vânători-culegători! 
Şi e un ţinut îmbelşugat în care să tot vânezi şi să 
culegi. larna am pescuit biban din râu. În pădure 
am vânat animale care seamănă cu iepurii şi cu 
căprioarele şi nişte căluți caraghioşi, deşi ne-a fost 
cam greu să-i mâncăm, pentru că seamănă prea 
mult cu poneii. Acum, vara, petrecem mai mult 
timp pe coastă, unde pescuim şi adunăm scoici. 

Te simți într-adevăr ca în sălbăticie. Acasă, pe 
Datum, trăiam pe spinarea a secole întregi de 
eforturi ale altor oameni de a domestici totul. Aici, 
pădurea nu a fost niciodată defrişată, mlaştinile 
nu au fost niciodată asanate, nu s-au construit 
niciodată baraje sau diguri pe râu. E ciudat. Şi 
periculos. 

Cred că tata îi consideră periculoşi şi pe unii 


oameni. Aflăm din ce în ce mai multe unii despre 
ceilalți, dar încet-încet. Şi uneori aparențele 
înşală. Unii au venit aici, nu ca să ajungă undeva, 
ci ca să fugă de ceva. Un veteran din armată. O 
femeie despre care mama crede că a fost 
maltratată când era copil. O femeie care şi-a 
pierdut copilul. Mă rog, eu n-am nimic împotriva 
lor! 

În orice caz, ne aflăm aici. Şi dacă faci o drumeţie 
prin pădure sau pe malul râului, vezi firicelele de 
fum care se ridică din hornurile caselor şi auzi 
vocile lucrătorilor de pe câmp. Observi diferența 
dacă păşeşti chiar şi numai o lume sau două în 
oricare direcţie. O lume cu oameni, în comparație 
cu una fără. Sinceră să fiu, chiar aşa e: simţi asta 
în cap. 

Am avut o controversă în legătură cu numele pe 
care ar trebui să-l poarte noua noastră 
comunitate. Adulții au avut o întrunire pe tema 
asta şi a ieşit mare tămbălău, ca de obicei. Melissa 
susținea înfocată că ar trebui să fie un nume lung 
şi optimist, de genul: „Noua Independenţă” sau 
„Izbăvirea” sau poate pur şi simplu „Noua 
Speranţă”, dar tata a râs de ultima şi a făcut o 
glumă legată de Războiul Stelelor. 

Nu mai ştiu sigur dacă a fost sugestia mea sau 
a lui Ben Doak, dar am găsit un nume care a avut 
succes. Sau cel puţin unul care nu a fost detestat 
de nimeni suficient, încât să fie respins. După ce 
s-a convenit asupra lui, tata şi încă câțiva au făcut 


un indicator, pe care l-au plasat pe drumul 
dinspre coastă. 

— Acum tot ce ne mai lipseşte e un cod poştal, a 
spus tata. 

lar acum urmează un pasaj scris un an mai 
târziu de tata! M-a ajutat cu jurnalul ăsta, inclusiv 
cu corectatul greşelilor de scris. Aşa că mersi, 
tata!... 


Numele meu e Jack Green. Dacă citiți aceste 
rânduri, înseamnă că ştiţi deja că sunt tatăl lui 
Helen. Am permisiune specială din partea ei ca să 
adaug câteva observaţii în jurnalul ei, care a 
devenit un obiect valoros în sine. În momentul de 
față, Helen e ocupată cu alte treburi, dar astăzi e 
ziua ei de naştere şi voiam să mă asigur că ocazia 
este marcată cum se cuvine. 

Aşadar, de unde să încep? 

Casele sunt gata, în mare parte. Încetul cu 
încetul curățăm şi câmpurile. De obicei, stau 
aplecat şi muncesc. Ca de altfel, noi toți. Dar din 
când în când mai dau o raită în jurul oraşului şi 
observ cum muşcăm din ce în ce mai mult din 
spaţiul verde. 

Fabrica de cherestea vuieşte întruna. Acesta a 


fost primul nostru proiect comunal. O aud şi 
acum, în timp ce scriu — încercăm să o menţinem 
în funcţiune zi şi noapte; face zgomotul acela 
specific în doi timpi, transformând încet pădurea 
în oraş. Avem un cuptor de ars oale, un cuptor de 
var şi un cazan de fiert săpun şi, bineînţeles, forja 
noastră proprie, datorită lui Franklin, copilul- 
minune al britanicilor. Hărțile geologice au fost 
cum nu se poate mai exacte. Într-un fel, e 
incredibil cât de rapid am reuşit să progresăm. 

Însă am avut parte şi de ajutor din exterior. O 
familie de amish a venit la noi, urmând 
instrucțiunile  reverendului Herrin, pastorul 
nostru itinerant. Sunt oameni în vârstă, dar de 
treabă şi foarte pricepuţi la ceea ce fac. Ne-au 
ajutat, de pildă, să construim cuptorul de ars oale, 
care e un cuptor pătrățos cu horn. Oalele noastre 
sunt teribil de rudimentare, dar nici nu vă puteți 
imagina cât de mândru te simți când aşezi o vază 
făcută de tine pe un raft construit de tine, plin de 
flori pe care le-ai cultivat în propria grădină, pe 
care ai săpat-o cu mâna ta. 

Dar toate astea nici nu se compară cu primele 
unelte de fier ieşite din forja lui Franklin. Nu am fi 
putut supravieţui cum trebuie fără uneltele de fier 
şi oțel. Dar fierul a avut un impact bizar asupra 
economiei noastre locale. Când am sosit, la 
început, ne-am împrăştiat prin mai multe lumi 
vecine, nu am rămas cu toţii într-una singură. De 
ce nu? Aveam destul spațiu. Dar bineînțeles, cum 


nu poți transporta fierul dintr-o lume în alta, nici 
măcar obiectele făurite aici, oamenii au început să 
se întoarcă treptat în 754, lumea cu forja. Preferă 
să facă asta, decât să reînceapă întregul proces 
altundeva (cu toate că Franklin s-a oferit să facă 
asta, cu condiţia să i se multiplice onorariul). 

Mă  uimeşte că modul în care omenirea 
explorează Pământul Lung este modelat de un 
factor simplu: imposibilitatea de a transporta fier 
dintr-o lume în alta. De exemplu, ne-a venit ideea 
să cultivăm ogoare paralele în Pământurile vecine, 
ca să evităm să pierdem o recoltă întreagă din 
cauza manei sau a vremii potrivnice. Dar nu 
merită; mai degrabă folosim uneltele pe care le-am 
făcut deja aici şi ne extindem culturile pe 754. 

Modalitatea în care recompensăm vizitatorii, 
precum acei membri amish, pentru serviciile lor, 
este foarte interesantă. Sau cel puţin, aşa mi se 
pare mie. Banii! Ce anume are valoare aici, pe 
Pământul Lung? Ce anume reprezintă valoarea, în 
situaţia în care fiecare poate avea propria mină de 
aur? O întrebare teoretică interesantă, dacă stai 
să te gândeşti, nu-i aşa? 

Între noi folosim, ce-i drept, banii de pe Datum. 
De când ne-am confruntat cu recesiunea cauzată 
de Pământul Lung, yenul şi dolarul american s-au 
menținut tare pe poziţii, mai ales pentru că sunt 
imposibil de falsificat. Lira sterlină s-a prăbuşit 
mai devreme, când jumătate din populaţie a 
părăsit insula aceea arhipopulată, inclusiv 


Franklin, fierarul nostru nepreţuit. Cu toate 
acestea, Marea Britanie a ştiut să iasă din 
strâmtoare, şi nu pentru prima dată. În timpul 
anilor cu o situație economică proastă, britanicii 
au introdus „favoarea”, o valută cu valoare 
flexibilă. Pe scurt, era o monedă de o unitate, a 
cărei valoare era stabilită de comun acord de 
cumpărător şi vânzător la momentul tranzacţiei, 
ceea ce impunea dificultăți de impozitare, aşa că a 
funcţionat foarte prost pe Datum. Însă în lumile 
noi este valuta ideală, ceea ce nu este deloc 
surprinzător, având în vedere că sistemul cu 
pricina a fost utilizat cândva în perioada incipientă 
a Statelor Unite ale Americii, pe când nu exista 
nicio altă monedă şi niciun guvern care să-i 
valideze uzul. 

În locuri ca Reboot, în viața cotidiană au loc tot 
felul de mici tranzacții. Fierbi grăsimi animale şi 
faci seu şi, dacă faci prea mult, te gândeşti că 
poate ar avea şi vecinul tău nevoie, cum se şi 
întâmplă de fapt, aşa că îți oferă la schimb o 
jumătate de kilogram de minereu de fier. Ţie nu-ţi 
foloseşte fierul, însă îi trebuie lui Franklin, 
fierarul, aşa că i-l dai lui în schimbul unei favori, 
pe care ţi-o va plăti pe viitor. Aşa că acum ţi se 
datorează o favoare, care ar putea consta în ceva 
concret sau într-un serviciu, ca de pildă, să-ți 
aducă nişte cumpărături de la magazin data 
următoare când are drum până pe Pământul o 
Sută de Mii sau pe Datum. Sau orice altceva. 


Nu este un sistem pe baza căruia să poți 
construi o civilizaţie întreagă, dar e destul de bun 
pentru o colonie de o sută de oameni care se 
cunosc cu toţii între ei. Nu are sens să păcăleşti 
pe nimeni: nu va merge decât pentru scurtă 
vreme. În fond, nu-ţi doreşti să fii persoana căreia 
i se închide uşa-n nas atunci când ai nevoie 
disperată de ajutor. 

Aşa că în fiecare zi îți socoteşti favorurile, atât pe 
cele pozitive, cât şi pe cele negative, iar dacă eşti 
pe plus, poți foarte bine să-ţi iei o zi liberă şi să te 
duci la pescuit. Infirmierele şi moaşele o duc 
binişor. Câte favoruri valorează o naştere reuşită? 
Ce preţ se poate pune pe o mână rănită, tratată 
atât de conştiincios, încât să poți munci din nou? 

Bunul-simț funcționează foarte bine într-o 
comunitate restrânsă ca aceasta, unde în cele din 
urmă fiecare depinde de bunăvoința şi bună- 
dispoziția tuturor celorlalți. Iar atitudinea aceasta 
se aplică inclusiv hoinarilor, cum îi numim noi, 
care trec din când în când prin părțile noastre. 
Nomazi care cutreieră lumile Pământului Lung, 
fără nicio intenţie de a se stabili undeva ca noi, din 
câte îmi dau seama, ci hoinărind pur şi simplu pe 
coclauri şi servindu-se din ce le oferă natura sau 
norocul. Şi de ce nu, la urma urmei? Pământul 
Lung se pretează şi la un astfel de trai. Vin la noi, 
fiind atraşi de fumul de la focuri, iar noi îi primim 
cu brațele deschise, le dăm ceva de-ale gurii şi îi 
rugăm pe doctorii noştri să-i trateze, dacă au 


nevoie. 

Ne facem din capul locului înțeleşi că aşteptăm 
ceva în schimb, de obicei să muncească puţin cot 
la cot cu noi, sau alteori poate doar şi veşti 
interesante de acasă. Majoritatea acceptă învoiala. 
Oamenii care nu sunt constrânşi de nimic ştiu 
cum să trăiască şi cum să se poarte unii cu alții. 
Îmi închipui că omul de Neanderthal a învăţat 
toate astea. Presupun că uneori lecţia nu se lipeşte 
bine. Câteodată par năuci, ca şi cum s-ar fi holbat 
prea mult în zare, şi le vine greu să rămână prea 
multă vreme pe acelaşi Pământ. Sindromul 
Pământului Lung se cheamă, din câte am auzit. 

Am avut şi vizitatori mai oficiali de acasă. Un 
poştaş face traseul! Un bărbat de treabă numit Bill 
Lovell. Din corespondența primită am aflat că o 
anume agenţie federală ne-a validat revendicările 
de pământ. Cea mai importantă scrisoare pe care 
am primit-o eu a fost o declaraţie de la Fondul 
Pionierilor, agenția guvernamentală înființată 
pentru a se ocupa de problemele emigranților. 
Conturile mele bancare şi fondurile de investiții 
sunt încă funcţionale. Îi asigur banii necesari lui 
Rod, fiul nostru „fobic”, „singuraticul” nostru de 
acasă, după câte am înțeles că se zice acum în 
jargonul de pe Datum. Tilda are senzaţia că, într- 
un fel, trişăm. Că asta nu e în spiritul 
pionieratului. Dar nu am avut niciodată intenţia 
ca vreunul dintre noi să vină aici ca să sufere. 
Pentru ce? Asta este soluția pe care am găsit-o eu, 


compromisul pe care îl fac pentru a mă asigura că 
familia mea este în siguranţă. 

Nu am primit nicio scrisoare de la Rod, nici 
măcar una. Noi îi scriem lui, el însă nu ne-a 
răspuns până acum. Nu abordăm subiectul între 
noi. Însă îmi sfâşie inima încet-încet. 

Vreau să închei într-o notă optimistă. 

Au trecut mai bine de douăzeci şi patru de ore 
de când Cindy Wells a intrat în travaliu - prima 
naştere din colonie. Cindy şi-a chemat prietenele 
şi s-a dus şi Helen, care se pregăteşte ca să devină 
moaşă, deşi nu are decât cincisprezece ani. 
Travaliul a durat mult, însă naşterea s-a 
desfăşurat bine, fără complicaţii. lar acum când 
scriu, abia au mijit zorile şi toți sunt încă la Cindy. 

Nici nu pot să-ţi spun ce mândru mă simt. Şi s- 
a întâmplat chiar de ziua lui Helen. (Mersi, tata!) 

Aşa că pe ziua de azi mai am de făcut o treabă. 
Trebuie să modific indicatorul acela cu numele 
oraşului: 

De partea cealaltă a lumii, un dirijabil 
extravagant şi puțin cam ţipător plutea prin 
văzduh, în lumina aurorei, ascultând aceste 
poveşti şoptite, înainte să dispară, adâncindu-se 
în alte realități paralele. 

Joshua se deşteptă. Pledul mare de lână sub 
care-i plăcea să doarmă mirosea puțin a stătut, 
era destul de greu şi-i oferea un sentiment de 
siguranţă. Prin fereastra cabinei văzu Pământurile 
care se succedau cu repeziciune; pădurea 
eurasiatică nesfârşită, uneori cuprinsă de flăcări, 
alteori acoperită de omăt. O nouă dimineaţă pe 
Mark Twain. 

Nu se grăbi să se scoale din pat. În cele din 
urmă, îşi făcu un duş, se şterse şi îşi puse la mână 
brățara cu maimuțe. Era singurul lucru de la 
mama lui pe care îl avusese vreodată. Era făcut 
dintr-un plastic de proastă calitate, elasticul îl 
cam strângea la încheietură, dar pentru el valora 
mai mult decât tot aurul din lume. 

Simţi acea uşoară mişcare de inerție 
caracteristică pentru Mark Twain atunci când se 
oprea din păşit. Teoretic, ştia că nu exista niciun 
motiv pentru această mişcare, însă, în fond, 
fiecare navă îşi are chițibuşurile ei. Privi din nou 
pe fereastră. 

Acum, în ciuda aşteptărilor sale, nava plutea 
deasupra unui ocean, care, din câte putea vedea 
cu ochiul liber, nu se mai sfârşea. De zile întregi 
traversau vastele întinderi ale Eurasiei. Joshua 
crescuse în Madison, înconjurat de lacuri. 
Doamne, se gândi el, ce bună ar fi o baie. Se 
dezbrăcă până la şort. 

Apoi, fără să se consulte cu Lobsang, alergă la 


liftul gondolei şi cobori până aproape de suprafața 
albastră a apei acestui ocean la fel de calm ca un 
lac. 

Unitatea ambulantă îşi făcu apariția în cadrul 
deschizăturii de deasupra. 

— Aici erai. Dacă intenţionezi să faci o baie în 
această mare sărată, îți recomand să te mai 
gândeşti o dată. Mi-am lansat baloanele şi 
rachetele de cercetare obişnuite şi sunt aproape 
sigur că, în cazul în care există uscat pe planeta 
aceasta, nu are o suprafață prea mare. Nivelul 
mării este foarte ridicat: probabil plutim deasupra 
unor continente scufundate. 

— Deci e o lume oceanică. 

— Nici măcar n-am idee dacă prin apa asta 
înoată organisme la fel de complexe precum peştii. 
Nu pare să existe altceva decât alge, unele dintre 
ele de un verde foarte aprins. Este o lume 
fascinantă şi ar fi excelent să o explorăm. Cu toate 
acestea, deşi nu-ţi pot interzice să înoți aici, te 
sfătuiesc insistent să aştepţi cel puţin până verific 
dacă este un mediu sigur. 

Marea liniştită sclipea ademenitor. 

— Ei, haide, n-are ce să se întâmple. 

Auzi zgomote care trădau o activitate mecanică 
sus, în navă. 

Lobsang spuse: 

— Aşa crezi? Dar cine ştie ce turnură a luat 
evoluția într-o astfel de lume? Joshua, înainte să 
fac verificările necesare, ne putem aştepta ca orice 


creatură să țâşnească din adâncuri, iar tu vei fi 
şters de pe fața acestui Pământ şi a tuturor 
celorlalte, lăsând în urmă un simplu sunet, cu tot 
ceea ce exprimă el: „bâldâbâc”. 

Acum Joshua auzi un chepeng deschizându-se 
pe navă, urmat de zgomotul unui obiect aruncat 
în apă. 

— O persoană atât de deosebită ca tine nu are 
dreptul să se ofere drept cobai, când există entități 
mult mai potrivite pentru această sarcină - în 
cazul de față, unitatea mea  ambulantă 
subacvatică, spuse Lobsang. Iată! 

Ceva ce semăna cu un delfin mecanic sări din 
apă, rămase un moment în aer, apoi se scufundă 
din nou. 

Joshua se uită în sus la Lobsang. Se întrebă încă 
o dată dacă expresiile chipului aceluia artizanal 
erau oare atent studiate sau dacă erau cumva 
autentice şi oglindeau emoţii reale. Oricare ar fi 
fost răspunsul, cert era că Lobsang jubila acum 
neîndoielnic, privindu-şi noua creaţie. Avea într- 
adevăr o slăbiciune pentru jucăriile sale. 

Însă zâmbetul i se şterse rapid de pe faţă. 

— Am detectat diferiți peşti, spuse Lobsang, am 
prelevat mostre de apă, am identificat planctonul, 
distanța până la fundul oceanului este incertă... 
ceva se apropie de suprafaţă... cred că ar fi o idee 
bună să revii la bord — ţine-te bine! 

Liftul urcă brusc, oprindu-se cu zgomot. Joshua 
văzu cum nemaipomenita unitate subacvatică 


desenă o ultimă piruetă în aer, înainte de a fi 
înghițită de nişte fălci uriaşe, nelăsând în urmă 
nicio fărâmă de speranţă că ar putea fi vreodată 
revăzută. 

Se cutremură, întorcându-se spre Lobsang: 

— Asta e ceea ce ai numi tu un „bâldâbâc”? 

— De fapt, după o analiză mai profundă, cred că 
ar putea fi considerat chiar un „BÂLDÂBÂAC” în 
toată regula!! 

— Poţi să mă consideri mustrat. Îmi pare rău 
pentru submarinul tău de jucărie. Era scump? 

— Teribil de scump şi plin de brevete, dar, din 
nefericire, nu şi blindat. Însă mai avem înlocuitori. 
Haide, fac eu micul-dejun de data asta. 


Când Joshua termină de mâncat, Lobsang îl 
aştepta pe puntea de observaţie. 

— Deocamdată, l-am clasat ca rechin pe 
musafirul nostru cel înfometat. Pe Pământ au 
existat cu siguranţă specii de rechini uriaşi. L-am 
prins foarte bine în poză, aşa că ihtiologii pot să 
decidă. Te rog să te bucuri în continuare, cu 
felicitările mele, de uzul neîntrerupt al membrelor 
tale. 

— În regulă. Am priceput. Îţi mulțumesc... 

Mark Twain reîncepuse deja să păşească mai 
departe. Dedesubt, Joshua vedea iar întinderi 
întregi de pădure. Lumea oceanică rămăsese de 
mult în urmă. Adio ape scânteietoare, adio lumină 
strălucitoare. Lobsang şi Joshua îşi petrecură 


vremea în tăcere, ceea ce începuse să devină un 
obicei. Deşi aveau o relație acceptabilă acum, 
puteau să treacă astfel ore în şir, fără să-şi 
adreseze măcar un cuvânt unul altuia. 

Îndreptându-şi din nou gândurile spre Vest, 
Joshua simţi o presiune bizară în interiorul 
craniului. Ca şi cum s-ar fi îndreptat spre casă, 
spre Datum, şi nu din ce în ce mai adânc în 
Pământul Lung. 

Pentru prima dată îi trecu prin minte un 
potenţial final al acestei călătorii. 

— Lobsang, cât de departe intenţionezi să mai 
mergi? O să te însoțesc pe termen nelimitat, aşa 
ne-am înţeles. Dar am şi eu răspunderi acasă. 
Maica Agnes şi celelalte nu mai sunt la fel de 
sprintene cum erau odată... 

— Interesantă reacție din partea marelui 
singuratic, remarcă Lobsang sec. Mi se pare că tu, 
Joshua, te asemeni foarte mult cu iscoadele şi 
vânătorii de pe vremuri, din Vestul Sălbatic. La fel 
ca Daniel Boone, cu care te-am comparat înainte, 
eviți compania oamenilor, dar nu tot timpul. Şi să 
nu uităm că până şi Daniel Boone avea o doamnă 
Boone şi o grămadă de mici Boone. 

— Cu toate că unii dintre micii Boone nu erau, 
de fapt, ai lui, ci ai fratelui său, dacă e să mă 
încred în ceea ce am citit cândva. 

— Te înţeleg, Joshua. Asta încerc să-ţi spun. 

— Mă îndoiesc serios că înţelegi ceva în ceea ce 
mă priveşte, omule de tinichea, se zbârli Joshua. 


— Ce zici de o învoială? Dacă nu dăm peste 
nimeni cu care să poţi conversa, să zicem în 
următoarele două săptămâni, întorc nava şi o 
luăm înapoi. Avem deja fără îndoială suficiente 
date ca să-i facem mai mult decât fericiți pe amicii 
mei din universități. Tu o să te poți recrea, iar eu 
o să încep planurile pentru Mark Trine, sperând să 
mă scuze spiritul domnului Clemens. 

Observând expresia nedumerită de pe fața lui 
Joshua, se înduplecă de o explicaţie: 

— În acelaşi dialect în care „twain“ înseamnă 
„doi”, „trine“ se referă la numărul trei. O mică 
glumă de-a mea. 

— Credeam că ai distrus atelierul în care ai creat 
aerostatul. O versiune minoră a exploziei de la 
Tunguska, după cum te-ai exprimat tu. 

— Corporaţia Black deține numeroase 
proprietăți clandestine, Joshua. Mi se pare un 
detaliu demn de luat în seamă că ai sugerat să ne 
întoarcem, tocmai acum, când am aflat că şi 
prietenii noştri cântăreți din lumea aceea 
înghețată au avut exact aceeaşi idee. 

— Trolii? Ce vrei să spui? 

— Am urmărit diferite grupuri răzlețe care 
călătoresc între lumi. Atât troli, cât şi ceea ce par 
să fie nişte specii înrudite sau diverse variații ale 
lor. Ar fi dificil să mă pronunt doar în urma 
observațiilor noastre sporadice; rămâne enorm de 
cercetat. Însă o simplă analiză demografică arată 
că, în ansamblu, se îndreaptă înapoi, aşadar în 


direcția din care venim noi. Şi sunt chiar foarte 
mulți. Se poate să fie un soi de migraţie. 

— Hmm, făcu Joshua, simțind acea vagă 
presiune în cap. Sau poate că fug de ceva. 

— În orice caz, e fascinant, nu crezi? Umanoizi 
care păşesc! Şi mă întreb ce se va întâmpla atunci 
când şi mai mulţi troli migratori vor ajunge pe 
Datum. 

— Mai mulți? Ce vrei să spui cu asta? 

— Ţi-am menționat existența unor însemnări 
fragmentare ale unor vechi tradiții — apariţii fugare 
ale unor ființe vremelnice, coborâte din poveşti 
mitologice. Sunt convins că trolii şi alte specii ne 
vizitează Pământul de milenii întregi, fiind doar în 
trecere sau poate pentru alte scopuri. Frecvența 
unor astfel de întâlniri a scăzut vertiginos pe 
parcursul ultimelor secole, poate datorită 
dezvoltării ştiinţelor. 

Sau pur şi simplu din pricina creşterii presiunii 
mentale, se gândi Joshua, pe măsură ce se 
înmulțise populația globului, în cazul în care trolii 
şi rudele lor aveau aceeaşi reacție ca şi el în 
prezența mulțimilor. 

— Însă în ultimele decenii, şi chiar începând de 
la Ziua Marelui Pas, astfel de relatări au început 
din nou să sporească. Poate că noi suntem 
martorii acestui val migrator în faza lui incipientă. 
Lasă-mă să-ţi dau ca exemplu un caz care acum 
începe parcă să aibă un oarecare sens... 

Conform declaraţiei oferite ulterior de cei doi 
studenți — clasată şi prompt muşamalizată grație 
Legii Secretelor Oficiale - noaptea incidentului 
fusese înnorată, cerul complet negru. Se aflau în 
Oxfordshire, în miezul Angliei, într-o beznă 
deplină. La lumina lanternei, Gareth îşi desfăcu 
rucsacul de pânză şi scoase instrumentele: un 
baston de crichet şi nişte bețe, o bâtă de baseball, 
bețe de tobă sustrase de la secțiunea de percuție 
a orchestrei colegiului, chiar şi un ciocan de 
crochet. Obiecte cu care să lovească pietroaiele. 

În timp ce Lol se dădea cu capul de trunchiul 
unui stejar. 

Stejarul, împreună cu camarazii lui, trona 
deasupra bolovanilor aşezaţi în cerc, care arătau 
ca nişte dinți de uriaşi înfipți în pământ. Acesta se 
presupunea a fi unul dintre cele mai vechi 
monumente din ţară - era posibil să fi precedat 
chiar epoca fermierilor care au realizat majoritatea 
marilor monumente de piatră din Marea Britanie. 
Însă nimeni nu ştia cu certitudine, deoarece nu se 
făcuseră cercetări arheologice serioase în sit. Nu 
exista nicio cărare frumos demarcată, nu existau 
plăcuțe cu tot felul de informaţii presărate pe 
traseul pentru turiştii care nu apăreau oricum 
niciodată prin zonă. Nu erau decât pietrele şi 
pădurea care aproape le înghiţise şi o legendă - şi 
anume că aceste pietre ar cânta pentru a ţine elfii 
şi alți demoni departe de lumea aceasta. Legenda 


care, de fapt, îl şi adusese pe Gareth aici. 

Lol cuprinse cu braţele trunchiul noduros al 
copacului. 

— Copacii! Copacii ne înrădăcinează, Gaz. Ne 
hrănesc. Există copaci pe planeta asta de trei sute 
de milioane de ani. Ştiai? Copaci-ferigi uriaşi, 
falnici, încă din Carbonifer. Un copac este definit 
de forma lui, nu de specie. Cândva locuiam în 
copaci. Copacii sunt în miezul tuturor miturilor 
noastre! Peste tot în lume există poveşti despre 
copaci ca scări spre cer. 

Ambii aveau douăzeci de ani şi studiau ştiinţele 
exacte. Lol studia fizică cuantică, iar Gareth 
acustica. Lui Lol nu-i dădeai decât vreo 
cincisprezece ani, deşi se îmbrăca în haine 
scumpe de motociclist. Încă locuia cu părinţii. În 
ciuda tuturor subiectelor de mitologie ecologistă 
pe marginea cărora îi plăcea să pălăvrăgească, nu 
trebuia să uiţi că Lol avea o minte ascuțită. Lui 
Gareth i se păreau destul de dificile ecuațiile 
mecanicii fluidelor pe care se baza acustica, însă 
fizica cuantică a lui Lol era de-a dreptul grea... 

Gareth auzi un poc, ca şi cum ar fi păşit cineva. 
Se întoarse. I se păru că vede mişcare printre 
umbrele lungi pe care le aruncau bolovanii în 
lumina felinarului. Poate nişte vietăți din pădure 
care ieşiseră să găsească hrană? 

— Dă-mi o bere, spuse Lol. 

— Tu trebuia să aduci berea, răspunse Gareth 
privindu-l fix. 


— Ba tu. 

— Eu am adus ciocanele. La naiba! Tu nu faci 
niciodată cinste când e rândul tău. 

Aruncă un băț de tobă în direcţia lui Lol, aproape 
nimerindu-l în cap. 

— Dacă n-avem băutură, hai să terminăm 
treaba asta mai repede şi să ne întoarcem la pub 
până nu ne trezim de tot din beţie. 

— Îmi pare rău, frate. 

Lol ridică băţul de jos. 

Gareth se scotoci după telefon şi îl setă să 
înregistreze sunetele pe care aveau să le facă 
atunci când aveau să înceapă să lovească pietrele. 

Făcea toate astea ca să fie remarcat de o fată. 

Era studentă la Arte, iar Gareth o vedea uneori 
în autobuz, dar nu avea despre ce să vorbească cu 
ea. În orice caz, nu putea să-i vorbească despre 
studiile lui plictisitoare de inginerie. Îşi închipuia 
vag că experimentul lui de arheo-acustică ar 
putea-o impresiona. 

Secole întregi arheologii ignoraseră aspectul 
sunetului în monumentele pe care le studiaseră. 
Gareth ascultase o dată un cvartet barbershop 
cântând într-o încăpere mortuară neolitică. 
Impresionant; locul fusese în mod cert construit 
astfel pentru acustică. Acum încerca să cânte la 
aceste pietre înfipte în pământ pentru a vedea 
dacă fuseseră aşezate în această configurație 
pentru proprietăţile lor acustice -— idee care 
provenea, desigur, de la indiciul oferit de numele 


local, tradițional, al  bolovanilor: Pietrele 
Cântătoare, şi de la legenda asociată acestora, şi 
anume că pietrele ar cânta pentru a îndepărta 
spiritele malefice. Voia şi să cerceteze superficial 
modul în care legendele cu fantome şi spirite şi 
alte apariții căpătaseră noi interpretări în această 
epocă a Pământului Lung, când realitatea 
devenise dintr-odată permeabilă. 

Poate că era un experiment prea de tocilar. Şi 
nici nu-şi atinsese obiectivul principal: se afla aici 
cu Lol, nu cu ea. Dar cel puţin era o manieră mai 
inventivă de a aborda chestiunea noilor lumi, 
decât cele pe care le întâlneai de obicei în Marea 
Britanie. Toate astea se întâmplau doar la câţiva 
ani de la Ziua Marelui Pas. Gareth petrecuse o 
vară în Statele Unite, unde se vorbea despre 
călătorii serioase spre lumile îndepărtate, despre 
clădirea unei infinități de Americi paralele. Pe când 
în Anglia atitudinea era una de plictiseală sterilă. 
Pământul Lung nu-l însufleţise deloc pe englezul 
de rând. Desigur, condiţiile nefavorabile erau şi ele 
un factor: Angliile paralele erau sufocate de păduri 
compacte şi tot ceea ce puteai vedea în Anglia Vest 
sau Est erau mici parcele de pământ decupate în 
inima pădurii, care corespundeau exact grădinilor 
din spatele caselor suburbane, unde familiile din 
clasa mijlocie îşi creşteau fasolea sau se duceau 
să mai facă nişte băi de soare când ploua acasă, şi 
care, doar arareori, erau răscolite de câte vreun 
mistreţ sălbatic. În acelaşi timp, oamenii 


defavorizați, tineri şi bătrâni, dispăreau de la 
slujbele lor mizere, lipsite de orice perspectivă, sau 
de la traiul din ajutorul de şomaj şi păşeau pur şi 
simplu în nesfârşitele întinderi verzi, iar oraşele 
mureau dinspre suburbii în exterior şi economia 
se prăbuşea văzând cu ochii... 

Lol fusese tăcut multă vreme - sau cel puțin 
multă vreme pentru el. Gareth privi în sus. 

Lol se holba la ceva. 

Exact în centrul cercului de pietre se afla un 
grup de siluete scunde şi îndesate care nu 
fuseseră acolo înainte. La prima vedere, lui Gareth 
i se părură tot pietroaie, tot nişte monoliți aşezaţi 
într-un cerc aproximativ. Dar nu erau monoliți. 
Aveau chipuri de cimpanzei şi trupuri negre, 
păroase, şi stăteau în poziție verticală, în două 
picioare. Ca nişte copii în costume de maimuţă. 
Felinarul nu lumina prea bine, umbrele erau 
cufundate în beznă. 

— Probabil că au păşit aici, şopti Lol. 

— Asta ar trebui să fie vreo glumă? O păcăleală 
ieftină? Nu e Halloween, fraierilor. 

Gareth era agitat; aşa i se întâmpla întotdeauna 
când se afla în preajma unor copii 
nesupravegheați. 

— Ascultaţi, puştanilor, dacă nu... 

lar atunci, piticii şi-au deschis gurile şi toți 
deodată, parcă într-o singură suflare, au început 
să cânte. S-au lansat direct într-o armonie 
complexă, pe care au susținut-o pentru un 


interval imposibil de lung, iar apoi au început 
cântecul propriu-zis, sau ceva ce părea să fie un 
cântec. Era foarte alert şi schimbător, părea să nu 
aibă o formă stabilă pentru urechile lui Gareth. 
Însă armoniile erau perfecte şi nespus de 
frumoase, încât pe Gareth îl apucă ameţeala. 

Lol, aflat pe partea cealaltă a cercului, arăta 
îngrozit. Îşi astupă urechile cu palmele. 

— Fă-1 să se oprească! 

Gareth avu o idee inspirată. Îşi luă ciocanele. 

— Loveşte pietrele! Haide! 

Lovi pietroiul cel mai apropiat de el cu bâta de 
baseball. Răsună. 

El şi Lol loveau bolovanii cu frenezie, producând 
nişte sunete înfundate, urâte, discordante. Cu 
toate că îi era frică de creaturile-maimuţe, Gareth 
simți un soi de satisfacție triumfătoare, se simți 
răzbunat. Avusese dreptate. Pietrele chiar erau 
litofoane, aşezate astfel pentru sunetele pe care le 
scoteau, nu pentru aspect. Aşa că bătu cu patos 
pietroaiele, iar Lol îi urmă exemplul. 

Creaturile-maimuţe fură perturbate. Rupseră 
formaţia aceea strânsă, îşi încreţiră feţele acelea 
ca nişte măşti, îşi dezveliră dinţii, iar cântecul li se 
destrămă în ţipete şi murmure. Începură să 
dispară una câte una, păşind spre altă lume. 
Aceasta să fi fost menirea Pietrelor Cântătoare? Să 
producă aceste sunete neplăcute, discordante, 
pentru a descuraja aceste creaturi-maimuţe să 
păşească în lumea noastră întocmai cum 


pretindea legenda? 

Curând poiana dintre pietre era din nou goală. 
Gareth rămase cu privirea fixată asupra pietrelor 
din jur şi a umbrelor prelungi. Pereţii dintre lumi 
păreau acum foarte subțiri. 

Examinând mărturii ale unor astfel de incidente, 
Lobsang şi Joshua aflară că pionierii migraţiei 
forțate a trolilor pătrunseseră deja mai departe 
decât şi-ar fi închipuit cineva. 

Joshua şi Lobsang se grăbiră să înainteze din ce 
în ce mai adânc pe Pământul Lung şi îşi extinseră 
investigaţiile pe teren. 

Centura  Porumbului, de altfel destul de 
monotonă, era totuşi presărată cu numeroşi 
Jokeri. Acum se aflau într-o lume a lăcustelor; 
nava nimeri chiar în mijlocul unui nor gros de 
insecte greoaie care se izbeau de pereții nacelei. 
Întârziară ceva mai mult într-o lume în care, 
conform supoziţiilor lui Lobsang, nu se formase 
încă podişul Tibet, care era în fond o urmare 
accidentală a coliziunii plăcilor tectonice. Datorită 
dronelor lui aeriene aflară că, în lipsa Munţilor 
Himalaya, climatul întregii Asii Centrale şi de Sud, 
chiar şi cel al Australiei, era complet diferit. 

Mai erau şi lumi cărora nu le puteau găsi nicio 
noimă. O lume învăluită într-o permanentă 
furtună de praf roşiatic, aducând cu o versiune de 
coşmar a planetei Marte. O altă lume ca o bilă de 


bowling, absolut netedă, iar deasupra un cer 
albastru intens, fără urmă de nori. 

Se opriră din nou din păşit. Se simți iarăşi acea 
smucitură uşoară, ca şi cum ai cădea din leagăn. 
Joshua privi în jos. Se aflau într-o lume cu iarba 
îngălbenită şi nişte copaci subțiratici. Aerostatul 
trecu încet pe deasupra unui râu aproape secat în 
matcă, ce-şi dezgolea malurile albicioase de noroi 
uscat. La marginea apei se înghesuiau nişte 
animale care-şi aruncau ocheade îngrijorate. 
Joshua privi la cadranului terrametrului, care 
afişa 127487. Un şir de cifre aleatorii. 

— După cum poţi observa, lumea aceasta se 
confruntă cu un sezon extrem de secetos, spuse 
Lobsang. Ceea ce a atras un număr neobişnuit de 
mare de animale în jurul apei. lar asta ne oferă 
nouă ocazia de a aduna date într-un mod cu atât 
mai eficient. Probabil că ai remarcat deja că mi-am 
făcut un obicei din a opri în astfel de locuri 
convenabile. 

— Sunt o groază de cai aici. 

Într-adevăr, erau o sumedenie de soiuri şi 
mărimi, unii mici cât nişte ponei Shetland, alții 
mari cât nişte zebre, toţi cu înfățişări uşor diferite, 
unii mai mițoşi, alții mai dolofani, unii cu două 
degete la picioare, alții cu trei sau patru... Niciunul 
nu arăta chiar ca un cal autentic, ca un cal de pe 
Datum. 

Dar amestecate printre hergheliile de cai mai 
erau şi alte animale care se împingeau să ajungă 


la apă. O familie de dobitoace înalte şi subțiri 
arătau ca nişte cămile reconstruite după planul 
unei girafe. Odraslele lor aveau picioare ca nişte 
paie şi păreau atât de firave, că ţi se făcea şi milă 
când le vedeai. Erau şi elefanţi cu felurite tipuri de 
colți, nişte animale care aduceau cu rinocerii, 
altele care aduceau cu hipopotamii... Aceste 
erbivore, forțate de împrejurări a se alătura 
temporar, erau agitate şi nervoase, deoarece 
printre ele se aflau infiltrate şi carnivore. 
Întotdeauna se aflau şi carnivore. Joshua distinse 
ceva ce părea a fi o haită de hiene şi o felină 
asemănătoare cu un leopard. Aşteptând, pândind 
puzderia de animale speriate care se adăpau în 
lac. 

Acum se apropie o creatură care semăna cu un 
struț musculos. O familie de dobitoace care 
aduceau a rinoceri se dădu în lături prevăzătoare. 
Însă pasărea întinse gâtul, deschise ciocul la 
maxim şi lansă o bilă ca o ghiulea de tun, care îi 
zdrobi coastele unui rinocer mascul masiv, ce se 
prăbuşi gemând. Familia se împrăştie care-ncotro, 
iar pasărea se apropie de victimă pentru a se 
ospăta. 

Lobsang se folosi de o puşcă cu tranchilizante 
montată pe gondolă pentru a dobori pasărea şi-şi 
trimise unitatea ambulantă la sol pentru a o 
examina. Pasărea avea un sac stomacal separat, 
plin cu un amestec de fecale, oase, pietriş, 
fragmente de lemn şi alte materiale nedigerabile, 


coagulate cu guano şi modelate într-o bilă 
voluminoasă şi dură ca lemnul de tec. Pământul 
Lung era într-adevăr plin de minunății şi 
ciudățenii, iar pasărea-tun îşi merita cu prisosință 
locul în această galerie. 

Lumea fu arhivată, iar nava porni mai departe. 
În seara aceea era rândul lui Lobsang să aleagă 
filmul: Galaxy Quest. Joshua nu se putea 
concentra la acţiune, însă, legănat de mişcarea 
subtilă a păşitului şi murmurând „Nu ne dăm 
bătuți! Nu ne predăm!”, îl fură somnul. 


Se trezi când soarele răspândea deja o lumină 
puternică. Nava se oprise din nou, iar rachetele de 
cercetare străpungeau deja cerul. 

În această lume, ceva mai caldă decât cele de 
dinainte — Lobsang observase o tendinţă constantă 
de încălzire pe măsură ce înaintau spre vest - un 
şir de lacuri fuseseră decupate din pădurea ca o 
plapumă. Lobsang teoretiză că acestea apăruseră 
ca urmare a căderii unor meteoriți. Două dintre 
lacuri erau despărțite de o limbă îngustă de 
pământ, un aspect frapant care îi aminti lui 
Joshua de istmul dintre Mendota şi Monona din 
Madison. 

— Acesta este Pământul Vest 139171. Ne aflăm 
încă în Centura Porumbului, anunţă Lobsang. 

— De ce ne-am oprit? 

— Priveşte spre nord. 

Joshua văzu fumul care se ridica într-o coloană 


neagră şi subțire la câțiva kilometri spre nord-est. 

— Nu e nici foc de tabără, nici incendiu forestier. 
S-ar putea să fie o aşezare în flăcări. 

— Deci sunt şi oameni în jur. 

— Cu siguranţă. Şi receptez şi un semnal radio. 

Lobsang redă un fragment din înregistrare — o 
voce plăcută de femeie care-şi anunța prezenţa 
într-o lume tăcută, în engleză, rusă şi franceză. 

— Colonişti din Spindrift. Conform semnalului, 
fac parte din Prima Biserică Celestă a Victimelor 
Păcălelii Cosmice. Suntem departe de casă; nu pot 
să fie prea multe aşezări de aici înainte... Focul 
acela provine de la nişte clădiri în flăcări. În mod 
cert, ceva a luat o întorsătură urâtă aici. 

— Hai să mergem să vedem. 

— Nu ştim la ce fel de pericol să ne aşteptăm. E 
incalculabil. 

Joshua poate că era el un singuratic, dar exista 
o regulă nescrisă în depărtările Pământului Lung 
conform căreia îți ajutai aproapele, îi ajutai pe 
călători la nevoie şi comunităţile la ananghie. 

— Mergem. 

Marile rotoare ale navei îşi începură activitatea. 
Acum se îndreptau în direcţia coloanei de fum. 

— Vrei să-ți spun câte ceva despre Victimele 
Păcălelii Cosmice? 

Joshua află că, în timp ce religiile tradiționale 
rămăseseră concentrate pe Pământurile 
Inferioare, datorită proximităţii cu lăcaşurile sfinte 
de pe Datum - Vaticanul, Mecca - multe alte 


comunități religioase desprinse de ramurile 
principale se afundaseră adânc în Pământul Lung, 
toate avide de libertate de exprimare. La fel 
procedaseră şi alte comunități asemănătoare timp 
de milenii pe Pământ. Astfel de pelerini alegeau 
adesea chiar locuri izolate şi din punct de vedere 
geografic (conform perspectivei de pe Datum), cum 
era şi cazul de față: chiar şi pe acest Pământ 
îndepărtat se aflau la estul extrem față de 
coordonatele Moscovei. Şi totuşi, chiar şi printre 
aceste grupări nonconformiste, Victimele Păcălelii 
Cosmice ieşeau cumva în evidenţă. 

— Consideră că religia lor reflectă adevărul 
despre univers, adică absurditatea lui 
fundamentală. Adevăratele Victime cred că în 
fiecare minut apare un Născut-din-Nou. Şi că 
trebuie să crească, să se înmulțească şi să umple 
pământul, pentru a crea mai multe minţi umane 
care să aprecieze Gluma. 

— Nu cred că Gluma asta a avut o poantă prea 
bună, murmură Joshua. 

Traversară câţiva kilometri pătrați defrişaţi de 
pădure împrejurul unei aşezări centrale, 
construite în jurul unui dâmb, singurul punct 
înalt de pe istm. În vârful dâmbului se înălța o 
clădire destul de impunătoare. Ogoarele arate 
erau împărțite în brazde demarcate cu pietre. 
Lobsang remarcă un anumit tip de cultură: plante 
de marijuana, acri întregi — ceea ce spunea multe 
despre această comunitate. 


Erau cadavre peste tot. 

Lobsang ridică nava la o sută cincizeci de metri 
şi rămaseră plutind pe loc. Perturbaţi, corbii 
bătură din aripi şi îşi luară zborul, doar pentru a 
ateriza din nou puţin mai încolo. Din câte se putea 
vedea, Victimelor Păcălelii Cosmice le plăcea să 
poarte robe verzi, astfel că piața centrală şi 
drumurile nepavate care porneau din ea erau 
presărate cu pete de culoarea smaraldului. Cine ar 
veni tocmai până aici pentru a ucide sute de 
suflete paşnice, a căror singură excentricitate era 
să creadă că viața este o glumă proastă? 

— Eu o să cobor, spuse Joshua. 

Lobsang răspunse: 

— Ceea ce vedem aici s-a întâmplat recent. 
Această crimă, acest atac. După cum poţi să 
observi, cadavrele nu au fost încă sfârtecate de 
animale. Ceva sau cineva a măcelărit trei sute de 
oameni, Joshua. E posibil ca atacatorii să se afle 
încă acolo jos. 

— Şi poate al trei sute unulea mai este încă în 
viaţă. 

— Clădirea mare din centrul satului, de pe acel 
dâmb - de acolo provine transmisiunea radio. 

— Lasă-mă la câteva sute de metri mai departe, 
calculă Joshua. Apoi sari câteva lumi mai încolo, 
schimbă-ți puţin poziția, apoi păşeşte înapoi. 
Poate dacă se mai află încă cineva aici, poți să-i 
momeşti să iasă din ascunzătoare. 

— „Să-i momesc să iasă“ — nu e o idee care să 


mă liniştească defel. 
— Haide, Lobsang, fă aşa cum zic eu. 
Nava cobori. 


Duhnea a grăsime, a carne arsă. 

Joshua, cu papagalul pe umăr, o luă pe o stradă 
nepavată, tăiată în linie dreaptă. Câţiva corbi 
deranjaţi de prezența lui se ridicară în aer. Era o 
comunitate surprinzător de bine dezvoltată, având 
în vedere la ce mare depărtare de Datum se aflau. 
Clădirile erau făcute din nuiele împletite, aveau 
structuri rezistente de lemn şi erau aliniate 
ordonat în şiruri drepte. Îşi imagină că pionierii 
care demarcaseră parcelele şi strada visaseră ca 
întregul oraş să fie într-o zi construit după planul 
lor. Acum multe din clădiri erau arse; puțin mai 
departe, un întreg cartier ardea încă. 

Dădu peste primul cadavru -— o femeie între două 
vârste cu beregata sfârtecată. Cu siguranță, nu 
era opera unei ființe umane. 

Joshua merse mai departe. Găsi mai mulți 
oameni: într-un şanţ, în pragurile uşilor, în case; 
bărbați, femei şi copii. Unii arătau ca şi cum ar fi 
fugit în momentul în care fuseseră atacați. Nimeni 
nu părea să poarte un Stepper, însă nu era nimic 
neobişnuit în asta. Erau acasă la ei aici, în lumea 
aceasta; se credeau în siguranţă. 

Ajunse la clădirea centrală de pe dâmb. Dacă 
locul acesta urma modelul celor mai multe colonii 
bazate pe religie, aceasta era cel mai probabil 


biserica, lăcaşul sfânt, prima structură 
permanentă care a fost înălțată şi care ar fi trebuit 
să găzduiască multe dintre proprietățile deținute 
de întreaga comunitate, precum postul de radio şi 
orice sursă de energie electrică. Servea, de 
asemenea, drept refugiu în caz de dezastru, aşa 
cum se întâmplase cu bisericile de-a lungul istoriei 
occidentale. În jurul clădirii era plin de cadavre. 
Poate că atacul avusese loc chiar după rugăciunea 
de dimineață sau oricare o fi fost ceremonia 
echivalentă specifică a Victimelor. Poate 
genuflexiunile de dimineață. 

Uşile erau închise. Înăuntru putea să se afle 
absolut orice. La apropierea lui Joshua, se ridicară 
în aer nori negri de muşte, în timp ce corbii 
priveau agasați de pe acoperişuri. 

Aerostatul reapăru chiar deasupra lui. 

— Lobsang, ai văzut vreo mişcare? 

— Niciun focar în apropierea ta. 

— O să mă uit în biserică sau templu sau ce-o 
fi. 

— Ai grijă. 

Ajunse la uşa dublă fixată într-un zid solid din 
piatră tencuită. Joshua lovi uşa cu piciorul, 
încercând să o deschidă, însă aproape că-şi rupse 
glezna. Se pregăti pentru o a doua încercare. 

— Cruţă-ţi endoscheletul fragil, spuse Lobsang 
sec. În spatele clădirii e o uşă deschisă. 

Uşa din spate era de fapt smulsă din țâțâni şi 
atârna în afară, spre stradă. Joshua trecu pragul 


şi se găsi într-o mică încăpere din care un 
transmițător radio îşi emitea încă mesajul 
nevinovat către univers. Joshua îl opri din respect. 
O altă uşă ducea într-un soi de încăpere utilitară, 
o combinaţie de bucătărie cu depozit, tipică pentru 
o biserică; văzu un samovar şi nişte jucării 
rudimentare din lemn. Pe pereţi erau agățate chiar 
şi desene pictate cu degete de copii şi un program 
de curățenie, scris în engleză. Săptămâna viitoare 
ar fi fost rândul maicii Anita Dowsett. 

O altă uşă dădea în sala principală. Aici se aflau 
cele mai multe cadavre. Podeaua era acoperită cu 
o peliculă de sânge închegat, pereții erau stropiți 
cu sânge. Muştele bâzâiau în roiuri pe deasupra 
formelor încovoiate, neclintite. 

Intrând în încăpere, Joshua se văzu nevoit să 
sară peste cadavre, ţinând o batistă la gură. Pe 
unele le întoarse pentru a examina rănile. Inițial 
crezuse că fugiseră din calea atacului şi se 
adăpostiseră aici, căutând protecţia oferită de 
zidurile groase şi uşile masive - chiar şi aceşti 
pionieri temerari şi-ar urma instinctele ancestrale. 
Însă era ceva ciudat cu întreaga scenă. 

— Joshua? 

— Sunt aici, Lobsang. 

Ajunse la un altar. În mijlocul lui trona o mână 
mare argintie care ţinea un trandafir auriu între 
degetul mare şi cel arătător. 

— Oamenii ăştia erau nişte ateişti comici. Sigur 
era distractiv să locuieşti aici. Nu meritau o 


asemenea soartă. Dacă este vorba despre crimă, 
dacă oamenii au făcut asta, va trebui să o 
raportăm când ne întoarcem. 

— Nu au fost oameni, Joshua. Uită-te în jur, la 
tipul de răni: muşcături, cranii strivite. Aceasta a 
fost opera unor animale, a unor animale 
înfricoşate. lar uşa aceea din spatele tău a fost 
spartă din interior, nu din exterior. Orice ar fi 
făcut asta nu a intrat pe uşă. A păşit aici şi şi-a 
făcut drum ca să iasă pe uşă. 

Joshua aprobă din cap. 

— Deci poate că localnicii nu au căutat să se 
adăpostească aici. Se aflau deja înăuntru, 
participând la slujba de dimineaţă. lar atacatorii 
au apărut din senin în mijlocul lor. Animale care 
păleau, fugeau de ceva - orice ar fi fost. 

— Creaturile s-au panicat, evident. Însă mă 
întreb ce efect au avut asupra lor reziduurile de 
marijuana pe care le detectez în aer... 

Joshua se pomeni holbându-se în jos la unul 
dintre cadavrele sfârtecate. Era gol, acoperit cu 
păr - nu era o ființă omenească. Un corp cu 
aproximativ aceleaşi proporţii ca ale unui om, 
zvelt, fără îndoială biped, vânos, la care era ataşat 
un cap Mic, ca de cimpanzeu, cu un nas aplatizat, 
de maimuţă. Nu era un trol, ci alt tip de umanoid. 
Murise din cauza unei răni de cuțit la gât; avea 
pieptul îmbibat de sânge coagulat, care începuse 
să se usuce. Aşadar, cineva avusese curajul să 
riposteze în fața atacului sălbatic al oamenilor- 


maimuţă super-puternici îngroziți, care păşiseră, 
trezindu-se printre membrii familiei lui sau ei. 

— Vezi asta, Lobsang? 

Camerele de luat vederi ale papagalului ţiuiră şi 
măriră imaginea. — Văd. 

Joshua se îndepărtă de cadavru şi închise ochii, 
imaginându-şi scena. 

— Suntem în vârful unui deal, care este cel mai 
înalt punct din împrejurimi. O pădure deasă este 
un loc dificil în care să păşeşti atunci când te 
grăbeşti. Dacă ai vrea să fugi împreună cu toată 
familia şi să traversezi mai multe lumi, nu ai avea 
încotro decât să-i aduni într-un spaţiu deschis, un 
punct înalt, pentru că altminteri v-ar sta în cale 
copacii. Însă în lumea aceasta, localnicii şi-au 
construit biserica tocmai în punctul cel mai înalt. 
Chiar în drum. 

— Continuă. 

— Cred că aceste creaturi păşeau. Se adunaseră 
în vârful dealului şi se îndreptau spre est, fugind 
din lumile vestice, la fel ca trolii. Fugeau orbeşte, 
ca lovite de streche. 

— Dar de ce anume fugeau? întrebă Lobsang. 
Aceasta este o întrebare căreia va trebui să-i aflăm 
răspunsul înainte de a ne putea întoarce acasă, 
Joshua. 

— Brusc, s-au pomenit aici, într-un spaţiu 
închis, cu toți aceşti oameni. S-au panicat. Au 
sosit din ce în ce mai mulți, îimbulzindu-se... l-au 
ucis pe toţi care erau înăuntru, iar apoi au spart 


uşile şi i-au vânat pe toți ceilalți. 

— Din ceea ce ştim despre ei, Joshua, trolii nu 
ar face aşa ceva. Gândeşte-te cum s-au purtat cu 
soldatul Percy, când ar fi putut, în fond, să-l ucidă 
cu mare uşurinţă. 

— Poate că ai dreptate. Dar aici nu au fost troli. 

— Propun să numim aceste creaturi elfi. Mă 
inspir din nou din mitologie, din relatări parțiale 
ale unor întâlniri neînţelese, interpretate greşit, cu 
creaturi misterioase, slabe, cu aspect aproape 
omenesc, care au traversat prin lumea noastră ca 
nişte fantasme. Existenţa a diverse specii de 
umanoizi glacial care păşesc ar putea justifica 
aspecte fundamentale ale mitologiei, Joshua. 

— Şi sunt sigur că te bazezi şi pe alte întâlniri de 
pe Pământul Lung, pe care nu mi le-ai menţionat, 
remarcă Joshua sec. 

— Aşa este. Apropo, spuse Lobsang cu o urmă 
de încordare în glas, am mai observat ceva. La 
aproximativ jumătate de kilometru vest de poziția 
ta curentă. 

— Oameni? Troli? Ce anume? 

— Du-te să vezi. 


29 


leşi în grabă din biserică, bucuros să se afle iar 
în aer liber, departe de duhoarea sângelui. 

La jumătate de kilometru spre vest, spusese 
Lobsang. Joshua înregistră poziția soarelui, se 
întoarse şi o luă la fugă în direcţia indicată. Înainte 


să parcurgă nici două sute de metri, auzi 
geamătul. 

Era o femelă umanoidă care zăcea în noroi, pe 
spate. Nu era un trol, poate o varietate de elf, 
conform definiției lui Lobsang bazate pe 
descoperirea din templu, însă nu era identică cu 
specimenul pe care îl examinase acolo - în orice 
caz, era o specie nouă, necunoscută lui Joshua. 
Să fi avut vreun metru cincizeci înălțime, slabă, 
acoperită cu păr, întinsă în lungime, ca un 
cimpanzeu biped cu un chip şocant de asemănător 
cu cel al unui om, în ciuda nasului ei plat ca de 
maimuţă. Şi, spre deosebire de creatura din 
templu, capul ei părea să iasă în evidenţă, craniul 
era disproporționat de mare față de trup, după 
ochiul lui Joshua - creierul era în mod clar mai 
mare decât cel al unui om. Şi era la ananghie. Era 
foarte gravidă. Abia dacă mai era conştientă; 
gemea şi se zvârcolea, smulgându-şi blana de pe 
burta umflată, iar dintre picioare i se scurgea nişte 
sânge decolorat. 

Când Joshua se aplecă deasupra ei, deschise 
ochii. Avea nişte ochi mari şi oblici ca ai unui 
extraterestru din desene animate, însă căprui ca 
ai maimuțţelor, lipsiți de albul din jur, caracteristic 
oamenilor. Ochi care i se măriră alarmaţi pentru o 
clipă, privindu-l rugător. 

Joshua îi palpă burta. 

— Mai are puţin şi trebuie să nască. Ceva nu e 
în regulă. Copilul ar fi trebuit să se nască până 


acum. 

— M-aş încumeta să sugerez că din pricina 
capului supradimensionat al copilului, îi este 
imposibil să-i dea naştere, spuse Lobsang încet. 

— Ce-ai pus în rucsacul ăsta? 

Înainte ca Lobsang să apuce să răspundă, 
Joshua îşi deschisese deja rucsacul de pe piept şi 
cotrobăia după trusa de prim-ajutor. 

— Lobsang, ştii ceva? Aterizează. O să am nevoie 
de mai multe lucruri până o să termin. 

— Cu ce să termini? 

— O să mogşesc copilul ăsta. 

Mângâie obrazul femelei. Mama lui zăcuse şi ea 
la fel, într-o lume străină, în durerile facerii. 

— Nu poţi să împingi? Eee, lasă că o facem în stil 
american. 

— Ai de gând să efectuezi o cezariană? întrebă 
Lobsang. Nu ai abilitatea necesară. 

— Poate că nu, dar sunt convins că tu o ai. Şio 
să facem asta împreună, Lobsang. 

Răsturnă conţinutul trusei medicale, încercând 
să-şi pună gândurile în ordine. 

— O să am nevoie de morfină. Lichid de 
sterilizare. Bisturie. Ace, aţă... 

— Suntem foarte departe de casă. O să consumi 
tot echipamentul medical pe care îl avem pentru 
cascadoria asta. Am posibilitatea de a fabrica 
altul, dar... 

— Trebuie să fac asta. 

Nu mai putea face nimic pentru Victime, însă 


putea să o ajute pe această femelă de elf - sau cel 
puţin putea să încerce. Era modul lui Joshua de a 
face lumea mai bună, măcar puţin. 

— Ajută-mă, Lobsang. 

O pauză care păru să dureze veacuri întregi. 
Apoi: 

— Desigur, sunt în posesia unor fişiere care 
descriu majoritatea procedeelor medicale. Inclusiv 
din domeniul obstetricii, deşi nu mi-am închipuit 
că vom avea nevoie de ele în cursul acestei 
expediții. 

Joshua fixă mai bine papagalul, pentru ca 
Lobsang să poată vedea exact ce făcea, şi îşi 
ordonă instrumentele. 

— Lobsang, spune-mi. Ce trebuie să fac mai 
întâi? 

— Trebuie să stabilim dacă să facem o incizie 
longitudinală sau o secțiune uterină inferioară... 

Joshua rase în grabă partea inferioară a burţii 
femelei. Apoi, străduindu-se să-şi menţină mâna 
fermă, ridică bisturiul de bronz deasupra peretelui 
abdominal. Şi chiar în clipa în care se pregătea să 
facă tăietura, copilul dispăru. Îi simţi absenţa — 
era ca şi cum uterul ar fi făcut implozie. 

Tresări şocat. 

— A păşit! La naiba - copilul a păşit! 

Apoi au sosit adulții. Două femele: mama, sora? 
Se mişcau ca prin ceață, păşind înainte şi înapoi, 
dintr-un loc în altul, apărând şi dispărând 
amețitor de repede în jurul lui. Lui Joshua nu-i 


venea să creadă că este cu putinţă să păşească cu 
o asemenea viteză. 

— Nu te clinti, şopti Lobsang. 

Adulții îl fixară cu privirea pe Joshua, după care 
o ridicară pe mamă în braţe şi dispărură cu 
sunetul unui balon de săpun care se sparge. 

Joshua se prăbuşi uluit. 

— Nu-mi vine să cred! Ce s-a întâmplat? 

— Evoluţia, Joshua, răspunse Lobsang 
entuziasmat. Evoluția s-a întâmplat. Toți 
umanoizii bipezi au naşteri dificile. Doar ştii asta 
- mama ta a experimentat asta pe propria piele. Pe 
măsură ce am evoluat, pelvisul femelei s-a 
îngustat pentru a facilita poziția bipedă, însă în 
acelaşi timp creierul copilului s-a mărit - motiv 
pentru care ne naştem atât de neajutorați. Din 
momentul în care venim până ajungem să fim 
independenți, e nevoie de o lungă perioadă de 
creştere. Dar se pare că în cazul acestei specii, 
problema pelvisului a fost sărită. La propriu, râse 
el încet. Aici, copilul nu se naşte prin canalul 
vaginal, ci păşeşte afară din uter, Joshua. Cu tot 
cu placentă şi cordon ombilical, îmi închipui. Pare 
logic. Capacitatea de a păşi poate modela toate 
aspectele existenței unei ființe, atâta vreme cât 
evoluția a avut suficientă vreme să dezvolte 
metodele necesare. Deci dacă nu trebuie să treci 
prin corvoada de a te naşte, creierul tău poate 
creşte oricât de mult. 

Joshua se simți gol pe dinăuntru. 


— Au grijă de bolnavii lor. Dacă aş fi făcut 
operaţia, mama nu ar fi supraviețuit rănii pe care 
i-aş fi cauzat-o. 

Lobsang îi susură în ureche: 

— N-aveai de unde să ştii. Te-ai străduit să ajuţi. 
Acum hai acasă. Ai nevoie de un duş. 

Înaintând spre vest, Pământul Lung devenise 
treptat din ce în ce mai verde, iar lumile aride se 
răriseră. Lumile împădurite erau acoperite de 
codri deşi de arbori asemănători cu stejarii, care 
se întindeau din văile râurilor până la altitudini 
mai mari, urcând ca un val verde. Animalele pe 
care le vedea din când în când pe câmpiile din ce 
în ce mai rare îi păreau încă destul de familiare lui 
Joshua: soiuri de cai, de căprioare, de cămile. 
Totuşi, uneori mai zărea şi specii mai ciudate: 
animale de pradă scunde şi îndesate, care nu erau 
nici câini, nici pisici, turme de erbivore uriaşe cu 
gâtul lung, care arătau ca o corcitură între elefanți 
şi rinoceri. 

În ziua a nouăsprezecea, când se aflau undeva 
prin preajma Pământului Vest 460000, Lobsang 
declară, în mod oarecum arbitrar, că au atins 
limita Centurii Porumbului. Lumile de aici aveau 
fără îndoială o climă prea caldă şi păduri prea dese 
pentru a fi propice agriculturii. 

Şi cam la aceeaşi vreme traversară coasta 
europeană a Oceanului Atlantic, prin apropierea 


latitudinii Marii Britanii. Călătoria, care devenise 
o promenadă monotonă de-a lungul unui covor 
verde şi compact de pădure, deveni şi mai 
monotonă deasupra întinderii nesfârşite de apă. 

Joshua lâncezea pe puntea de observaţie ore în 
şir. Lobsang vorbea arareori, ceea ce era o 
binecuvântare pentru Joshua. 

Nacela era aproape complet silențioasă, cu 
excepţia susurului pompelor de aer şi al torsului 
elicelor suspendate care cârmeau zeppelinul când 
într-o direcţie, când în alta. Închis în acest bazin 
de izolare senzorială plutitor, Joshua începuse să- 
şi facă griji în privința pierderii tonusului 
muscular şi a condiției fizice. Uneori făcea exerciții 
de întindere, se aşeza în diverse poziţii de yoga sau 
alerga pe loc. Una din lipsurile navei era o sală de 
fitness, iar Joshua nu voia să-l roage pe Lobsang 
să fabrice vreun echipament special; sigur avea să 
sfârşească luându-se la întrecere cu unitatea 
ambulantă în aparatul de vâslit. 

Lobsang crescuse viteza laterală pentru a 
străbate mai rapid oceanul. În cea de-a douăzeci 
şi cincea zi traversară coasta de est a Americii, 
undeva în preajma latitudinii New Yorkului, şi se 
treziră deasupra unui nou peisaj împădurit. 

Nici nu se mai punea problema să se oprească 
sau să se întoarcă. Amândoi acceptaseră 
necesitatea de a merge cât de departe va fi cu 
putință, până când aveau să descopere nişte 
indicii clare care să elucideze misterul migrației 


umanoizilor. Joshua se cutremură, închipuindu- 
şi măcelul şi panica din oraşul Victimelor Păcălelii 
Cosmice dezlănţuite în Madison, Wisconsin. 

Însă, aflați din nou deasupra unei întinderi de 
pământ, făcură o înțelegere. Lobsang putea 
continua călătoria noaptea, ceea ce nu îi perturba 
somnul lui Joshua, mai ales că simțurile lui 
Lobsang erau infinit mai ascuţite chiar şi în beznă 
decât ale lui Joshua la lumina zilei. În schimb, în 
cursul zilei, Joshua negocie un popas de cel puţin 
câteva ore pe zi, când putea să stea cu picioarele 
pe binecuvântatul Pământ, oricare Pământ s-ar fi 
întâmplat să fie acela. Uneori Lobsang îl însoțea şi 
el, sub forma unității ambulante. Spre 
surprinderea lui Joshua, se descurca cu uşurinţă 
chiar şi pe teren accidentat. Se plimba, din când 
în când înota într-un lac — totul într-o manieră 
foarte realistă. 

În mare, cuvertura de pădure se întindea 
neîntreruptă şi în aceste lumi îndepărtate. În 
timpul popasurilor sale zilnice, Joshua observa 
diferențe de detaliu, diverse specii de erbivore şi 
carnivore şi o schimbare treptată de decor şi de 
atmosferă: gradual, plantele cu flori se împuţinau, 
ferigile se înmulțeau, lumile păreau din ce în ce 
mai sumbre. Joshua acoperea douăzeci sau 
treizeci de mii de lumi într-o zi şi o noapte. Însă, 
în realitate, pe măsură ce i se perindau prin fața 
ochilor alte mii şi mii de lumi, avea senzaţia că 
odată ce a văzut una, le-a văzut pe toate. În orele 


dintre popasuri, în timp ce Lobsang îşi cataloga 
observaţiile şi îşi nota datele tehnice, Joshua 
moțăia pe canapea sau îşi lăsa mintea slobodă să 
cutreiere prin vise învăluite în verde, în care dinții 
reprezentau o prezenţă constantă, vise atât de vii, 
încât uneori nici nu mai era sigur dacă era treaz 
sau visa. 

Din când în când mai apărea câte o noutate. O 
dată, în apropierea a ceea ce ar fi fost Tombstone 
- asta dacă s-ar fi găsit cineva acolo să-i dea un 
nume - Joshua prelevă conştiincios mostre din 
nişte ciuperci enorme, înalte cât un stat de om, 
care ar fi reprezentat cu siguranţă nişte obstacole 
serioase pentru Wyatt Earp şi Doc Holliday, dacă 
şi-ar fi făcut chiar atunci apariția pe cărare. 
Ciupercile erau moi şi catifelate şi, fără a exagera, 
miroseau minunat — ceea ce remarcaseră şi micile 
creaturi ca nişte şoricei care le găuriseră ca pe 
nişte bucăți de şvaiţer. 

Auzi vocea lui Lobsang în cască: 

— Dacă vrei, gustă. În orice caz, adu-mi o bucată 
suficient de mare ca s-o testez. 

— Vrei să le gust înainte să afli dacă sunt 
otrăvitoare? 

— Cred că e foarte puţin probabil. Intenţionez 
chiar să le încerc şi eu. 

— Nici nu mă mai mir. Cafea am văzut că bei, 
deci de ce nu ai şi mânca? 

— Sigur că da! Este esenţial să consum o 
anumită cantitate de materie organică. Însă în 


timp ce diger ciuperca, o voi descompune şi îi voi 
analiza compoziția. Un proces destul de lent şi 
anost. Mulţi oameni cu diete speciale trebuie să 
urmeze aceeaşi procedură, dar fără să facă uz de 
un spectrometru de masă, instrument care face 
parte din anatomia mea. Ai fi surprins să afli câte 
elemente nutritive conţin diverse soiuri de nuci... 

În seara aceea, verdictul lui Lobsang stabili că 
doar câteva kilograme din pulpa ciupercilor 
gigante conţineau suficiente proteine, vitamine şi 
minerale pentru a menţine un om în viață 
săptămâni întregi, deşi, din perspectivă culinară, 
avea să-l plictisească teribil. 

— Cu toate acestea, adăugă el, ceva care creşte 
atât de repede, care conţine toate substanţele 
nutritive necesare organismului uman şi care 
poate creşte aproape în orice condiţii este fără 
îndoială o descoperire valoroasă pentru industria 
fast food-ului. 

— Bravo, Lobsang, aşa îi ajuţi şi pe amărâțţii ăia 
de la transterra să mai facă şi ei un ban în plus. 

Pentru a ieşi din rutină, în noaptea aceea 
Joshua rămase treaz pentru a vedea călătoria pe 
întuneric. Din când în când, întinderile peisajelor 
scufundate în beznă erau aprinse de câte un 
incendiu. Dar nu era nimic notabil în asta: peste 
tot pot izbucni incendii dacă sunt copaci, fulgere 
şi iarbă uscată. 

Se plânse de monotonia peisajului. 

— La ce te aşteptai? întrebă Lobsang. În general, 


mă aştept ca, la prima vedere, multe Pământuri să 
fie destul de anoste. Şi nu uita, Joshua, că în cele 
mai multe cazuri avem parte numai de o primă 
vedere. Îţi aminteşti de imaginile alea cu dinozauri 
din Jurasic de când erai mic? Toate speciile acelea 
diferite grupate într-un singur cadru ordonat, în 
care un tiranozaur se luptă cu un stegozaur în 
prim-plan? Natura nu arată aşa de obicei, iar era 
dinozaurilor nu a făcut excepţie. Natura, în 
general vorbind, este fie excepţional de liniştită, fie 
incredibil de zgomotoasă. Prădătorii şi prăzile lor 
sunt de găsit doar ici şi colo. De aceea mi-am 
păstrat obiceiul de a opri în lumi relativ secetoase, 
unde numeroase specimene se adună în jurul 
surselor de apă, fie şi în condiţii artificiale. 

— Dar cât de mult ratăm în felul ăsta, Lobsang? 
Chiar şi când ne oprim într-o lume, abia dacă 
aruncăm o privire cum trebuie înainte de a goni 
mai departe, făcând abstracţie de toate sondele şi 
rachetele. Dacă nu ne alegem decât cu o 
succesiune de priviri superficiale... 

În urma propriilor experiențe din timpul 
expedițiilor sale solitare, Joshua rămăsese cu 
senzația profundă şi instinctivă că era necesar să 
trăieşti într-o lume pentru a o putea înțelege; nu 
era de ajuns să o scanezi la repezeală, din goana 
salturilor, tăind de-a curmezişul  întinderile 
Pământului Lung. Astăzi era a treizeci şi treia zi a 
călătoriei. 

— Deci unde suntem acum? 


— Presupun că întrebi din punctul de vedere al 
geografiei terestre? Prin nordul Californiei. De ce? 

— Hai să luăm o pauză mai lungă. Stau de mai 
bine de o lună în hotelul ăsta zburător. Hai să 
petrecem măcar o zi întreagă într-un singur loc ca 
să ne relaxăm, ce zici? Şi să trăim. O zi întreagă şi 
o noapte. Ai putea să-ți realimentezi rezervoarele 
cu apă. Şi, ca să fiu sincer, încep să o iau razna de 
plictiseală. 

— De acord. Nu am de ce să obiectez. O să mă 
opresc din păşit atunci când dau peste o lume 
suficient de fascinantă. Dacă tot ne aflăm 
deasupra Californiei, ai vrea să-ţi confecționez o 
placă de surf? 

— Ha ha. 

— Te-ai schimbat, Joshua, ştii? 

— Pentru că te contrazic? 

— Chiar aşa. Sunt uimit: eşti mai agil, mai puţin 
şovăitor, nu mai pari o persoană adâncită în 
gânduri. Sigur, eşti tot tu. De fapt, mă întreb dacă 
nu cumva eşti chiar mai mult tu însuți decât ai fost 
foarte multă vreme, acum că ai aflat condiţiile 
naşterii tale. 

Joshua dădu din umeri şi replică tăios: 

— Nu exagera, Lobsang. Mersi pentru brățară. 
Dar nu eşti psiholog. Poate pur şi simplu călătoria 
mi-a lărgit orizontul... 

— Joshua, dacă orizontul tău ar fi mai larg decât 
e deja, ar începe să-ți iasă pe urechi. 

Cu toate că era miezul nopții, Joshua nu avea 


somn, aşa că se apucă să facă ceva de mâncare. 

— Ce zici de un film, Joshua? 

— Aş prefera să citesc ceva. Ai vreo sugestie? 

Ecranul cu cărți se aprinse. 

— Nu mă pot gândi la un titlu mai potrivit decât 
ăsta! 

Joshua citi: 

— Sub cerul liber? 

— Din multe puncte de vedere, îmi spun adesea 
că este opera cea mai bună a lui Twain, deşi voi 
avea întotdeauna o slăbiciune pentru Viața pe 
Mississippi. Citeşte-o. Este exact ceea ce promite 
titlul: o incursiune în teritorii necunoscute, 
presărată din loc în loc cu un umor înțepător. 
Lectură plăcută! 

Şi Joshua avu într-adevăr o lectură plăcută. Îl 
luă somnul citind, iar de data aceasta visă la 
atacuri ale indienilor. 


A doua zi pe la amiază, se opriră din păşit cu 
acea uşoară smucitură familiară. Joshua se trezi 
privind în jos la un lac, o oglindă albastră-cenuşie 
decupată în mijlocul pădurii. 

Lobsang anunţă: 

— Hai la surf! 

— O, Doamne! 

La sol, pădurea era un loc foarte plăcut. Stoluri 
de lilieci se lansau după muşte prin aerul verzui, 
care mirosea a lemn umed şi frunze mucegăite. 
Sunetele estompate din jurul lui Joshua erau, în 


mod surprinzător, mult mai calme decât dacă ar fi 
fost linişte deplină. Joshua aflase că liniştea 
absolută în natură era o stare atât de neobişnuită, 
încât nu numai că îți atrăgea atenţia, ci era chiar 
amenințătoare. Însă murmurul din inima acestei 
păduri era un zgomot alb natural. 

Lobsang spuse: 

— Joshua, uită-te în stânga ta. Încetişor. 

Erau un soi de cai, nişte creaturi timide, 
discrete, cu gâturi ciudate, încovoiate, şi cu 
picioare acoperite de blană, de mărimea unor 
cățeluşi. Mai era şi un soi de elefant cu o trompă 
scurtă şi groasă, dar care abia dacă avea un metru 
înălțime. 

— Drăgălaş, comentă Joshua. 

— Lacul e drept înainte, spuse Lobsang. 

Lacul era înconjurat de un zid de trunchiuri de 
copaci şi de o fâşie de teren liber. Apa liniştită era 
înțesată de stuf şi papură, iar în lumina 
strălucitoare a soarelui, sub un cer albastru, 
coborau în zbor păsări exotice în nori de aripi roz. 
Pe malul opus, Joshua zări un animal ce aducea 
cu un câine, extrem de mare — să fi avut vreo 
patru-cinci metri lungime - cu un cap masiv şi 
fălci enorme, lungi şi ele poate de un metru. 
Înainte să apuce să-şi ridice binoclul la ochi, 
bestia fusese deja înghițită de umbrele pădurii. 

— Era sigur un mamifer, spuse Joshua. Dar 
avea fălci ca de crocodil. 

— Într-adevăr, un mamifer. De fapt, bănuiesc că 


este o rudă îndepărtată a balenei — balena noastră, 
adică. Iar în apă sunt crocodili adevăraţi, Joshua, 
ca de obicei. O lege universală. 

— Parcă s-ar fi jucat cineva de-a evoluţia şi ar fi 
combinat alandala diferite părți din diverse 
animale. 

— Ne aflăm acum la sute de mii de paşi de 
Datum, Joshua. În această lume îndepărtată 
putem observa reprezentanți ai multor ordine de 
animale pe care le întâlnim în arborele 
probabilităților, dar în forme parcă reinventate. 
Evoluţia este, fără îndoială, un fenomen haotic, ca 
şi vremea... 

Auzi un soi de guițat de porc — din spatele lor se 
apropia un porc enorm, cu un piept masiv. 

— Joshua. Nu fugi. În spatele tău. Întoarce-te 
foarte încet. 

Ascultă. Vizualiză armele pe care le avea asupra 
lui: cuțitul de la curea, pistolul cu aer comprimat 
din rucsacul de pe piept. lar deasupra lui se afla 
aerostatul — Lobsang, cu un întreg arsenal aerian 
la dispoziţia lui. Încercă să se liniştească. 

Porci mistreți uriaşi. Asta era prima impresie. 
Şase la număr, de statura unui om, cu picioare 
viguroase, cu cocoaşe țepoase pe spate, cu nişte 
ochi mici şi negri ca de cărbune şi fălci lungi şi 
puternice. lar fiecare purta în spinare câte un 
umanoid: nu erau troli, ci nişte siluete slăbănoage, 
bipede, cu fețe de cimpanzei şi păr ruginiu. 
Stăteau călare pe porcii lor sălbatici ca pe nişte cai 


hidoşi uriaşi. 

Joshua era departe de adăpostul copacilor. 

— Alţi elfi, şopti Lobsang. 

— Aceeaşi rasă care a decimat Victimele? 

— Sau nişte veri primari. Pământul Lung este o 
arenă încăpătoare, Joshua. Probabil că există 
numeroase variante ale aceleiaşi specii. 

— M-ai trimis aici ca să dau nas în nas cu 
creaturile astea, recunoaşte! Asta numeşti tu un 
moment de tihnă? 

— Nu poţi să negi că este interesant, Joshua. 

Unul din elfi scoase un urlet ca de cimpanzeu şi- 
şi înghionti porcul în coaste. Cele şase dobitoace 
se apropiară de Joshua grohăind. 

— Lobsang, ai vreun sfat? 

Porcii începuseră să accelereze. 

— Lobsang... 

— Fugi! 

Joshua o luă la fugă, dar porcii erau mai rapizi. 
Nu reuşise să se apropie prea mult de nava care 
cobora sau de pădure, când un corp uriaş se 
aruncă asupra lui. Joshua simți miros de pământ, 
sânge şi fecale, şi un iz puternic de grăsime. Un 
pumn mic îl izbi în spate şi-l azvârli cât colo. 

Porcii începură să zburde jucăuşi în jurul lui, în 
ciuda dimensiunii şi a aspectului lor masiv. Forța 
şi violența lor haotică, imprevizibilă, era 
înspăimântătoare. Se aşteptă să fie strivit sau 
sfârtecat de caninii înfipţi în vârfurile râturilor lor. 
În schimb, porcii Continuară să alerge în jurul lui, 


iar umanoizii călare, elfii, chiuiau şi urlau, 
aplecându-se şi încercând să-l atace cu lame de 
piatră! Se feri şi se rostogoli. 

În cele din urmă se retraseră, poziționându-se 
într-un cerc larg în jurul lui. Se ridică în picioare 
tremurând, pipăindu-şi armele. Îşi dădu seama că 
nu fusese rănit, cu excepţia micilor tăieturi de pe 
față şi de pe umăr, unde îl atinsese una din lame, 
trecând prin materialul  salopetei. Însă îi 
retezaseră rucsacul de pe piept şi îi sustrăseseră 
chiar şi cuțitul de la brâu. Fusese dezarmat cu 
deosebită pricepere. Nu-i lăsaseră decât papagalul 
de pe umăr. 

Elfii se hârjoneau cu el. 

Acum se ridicaseră în picioare pe spinările 
armăsarilor lor bizari. Nu semănau cu trolii, erau 
mult mai slabi, mai graţioşi, mai sprinteni, mai 
puternici, trupurile lor bipede păroase semănau 
cu cele ale unor copii gimnaşti. Aveau braţe lungi 
cu care se puteau căţăra în copaci cu uşurinţă, 
picioare foarte omeneşti, şi nişte capete mici cu 
chipuri zbârcite de cimpanzei. Toţi păreau să fie 
masculi. Unii din ei aveau chiar şi erecții 
minuscule. 

Joshua încerca să privească partea bună a 
lucrurilor. 

— Măcar sunt mai mici decât mine. Să aibă cam 
un metru cincizeci? 

— Nu-i subestima, îl avertiză Lobsang în cască. 
Sunt mai puternici decât tine. Şi nu uita că 


aceasta este lumea lor. 

Urletele şi chiotele se porniră din nou şi păreau 
să atingă un apogeu. Apoi unul din elfi îşi lovi 
porcul între coaste. Bestia, cu ochii fixați asupra 
lui Joshua, o luă la goană în direcţia lui. Elful îşi 
dezgoli dinţii, foarte asemănători cu cei omeneşti, 
şi şuieră. 

De data asta nu se mai jucau. 

Există momente în care groaza este ca o melasă 
care încetineşte timpul. O dată, pe când era copil, 
Joshua alunecase peste marginea unei cariere de 
calcar, aflată la doar zece minute cu bicicleta de 
Cămin, iar prietenii lui nu putuseră să-l ridice, aşa 
că trebuise să rămână atârnat şi să se ţină bine 
cât se duseseră ei să caute ajutor. Îl duruseră 
îngrozitor braţele. Însă detaliul pe care şi-l 
amintea cel mai bine era aspectul rocii pe care o 
avusese în fața ochilor, urmele de mică şi licheni, 
o pădure miniaturală, îngălbenită şi uscată de 
soare. Acel mic peisaj devenise întreaga lui lume, 
până când auzise strigăte şi simţise mâinile cuiva 
în jurul propriilor încheieturi şi fusese tras în sus 
de nişte braţe ca de plumb încins... 

Elful făcu un salt în aer şi dispăru. Porcul lui 
alergă în continuare, grohăind şi accelerând. 
Joshua realiză dintr-odată, cu toată limpezimea 
unei pete de mică pe o piatră încinsă de soare, că 
elful îl hăituia. Şi păşise. 

Porcul continua să se apropie. Joshua rămase 
pe loc, neclintit. În ultima clipă, porcul ezită, se 


poticni şi îl ocoli. 

Iar elful reveni, întinzându-se, cu picioarele bine 
înfipte în spinarea animalului şi cu mâinile 
încleştate în jurul gâtului lui Joshua - îi sărise 
direct la beregată, chiar în momentul în care păşise 
din nou în această lume. Joshua era uluit de 
precizia manevrei. 

Dar acum mâinile puternice de maimuţă îl 
strangulau, iar Joshua se prăbuşi la pământ cu 
răsuflarea tăiată. Întinse mâna să se apere, însă 
braţele elfului erau mai lungi decât ale sale. Dădea 
neputincios din mâini, încercând zadarnic să-i 
lovească mutra rânjită a creaturii. I se încețoşă 
privirea. Încercă să gândească. Armele, rucsacul îi 
fuseseră furate şi împrăştiate, dar mai avea încă 
papagalul pe umăr. Îl prinse cu ambele mâini şi-l 
izbi cu el în față pe elf. Săriră bucăți de sticlă şi 
plastic, elful se dădu înapoi urlând şi, din fericire, 
cleştele letal din jurul gâtului lui Joshua 
dispăruse. 

Însă ceilalți elfi, călare pe porcii lor, ţipară şi se 
apropiară rapid. 

— Joshua! auzi o voce din aer, bubuind prin 
boxe. 

Nava cobora încet, greoaie, iar ataşată de ea se 
legăna o scară de frânghie. 

Se ridică în picioare gâfâind prin gâtul vătămat. 
Între el şi scară se ridica un perete compact de elfi 
călare pe porci, iar elful rănit, doborât la pământ, 
îşi urla furia cu o voce sfredelitoare. Singura 


deschizătură în cercul care îl înconjura era în 
direcția din care sosise liderul elfilor. 

Aşa că fugi într-acolo, îndepărtându-se de navă, 
însă evadând din cercul în care îl împresuraseră 
elfii. Papagalul distrus era încă ataşat de salopeta 
lui cu cabluri; îl târa după el prin ţărână. Elfii 
urlară şi o luară la goană în urma lui. Dacă ar fi 
putut face cale-iîntoarsă sau măcar să ajungă în 
pădure... 

— Joshua! Nu! Ai grijă la... 

Pământul îi fugi brusc de sub picioare. 

Căzu cam un metru în gol şi se pomeni într-o 
groapă, înconjurat de câini — nu, erau o corcitură 
de câini şi urşi, îi mai văzuse înainte. Aveau 
corpuri ca de câini cu capete puternice şi boturi ca 
de urşi. Trupurile lor acoperite de blană neagră ale 
femelelor şi puilor lor se agitau în jurul lui. Era un 
soi de bârlog, nu o capcană. Dar chiar şi puii erau 
extrem de agresivi, mârâiau şi încercau să-l 
muşte. Cel mai mic dintre ei, un specimen aproape 
drăguţ, îl înhăţă pe Joshua de picior. Încercă să se 
elibereze din strânsoarea în care îl ținea prizonier 
mica creatură. Ceilalţi câini-urşi lătrau şi mârâiau 
amenințător, iar Joshua se aştepta să fie sfârtecat 
în orice clipă. 

Însă îşi făcură apariţia şi elfii călare pe porcii lor. 
Haita de câini adulți se repezi afară din bârlog şi 
se năpusti asupra mistreților. 

Lupta izbucni într-un nor de schelălăieli, 
lătrături, grohăieli, urlete, chiote, hârşâit de dinţi, 


țipete de durere şi împroşcături de sânge, în timp 
ce elfii tot apăreau şi dispăreau din această lume, 
de parcă i-ar fi privit printr-o lumină 
stroboscopică. 

Joshua se cățără afară din bârlog şi fugi de 
încăierare, sau cel puţin încercă. Însă cățelul acela 
căpos se ţinea încă cu colții de piciorul lui, iar el 
tot mai căra prosteşte după el resturile 
papagalului. Privi în sus. Nava aproape ajunsese 
deasupra lui. Joshua făcu un salt şi se prinse de 
scara de frânghie, scuturându-şi violent piciorul, 
descotorosindu-se în sfârşit de râia de căţel. 
Aerostatul se ridică imediat. 

Dedesubt, câinii încercuiseră acum mistreții 
uriaşi, care ripostau cu ferocitate. Joshua văzu 
cum unul dintre câinii-urşi îşi înfipse colții în 
beregata unui mistreț, care urlă în agonie şi se 
prăbuşi la pământ. Însă un alt mistreţ ridică în 
colți şi azvârli în aer un câine care schelălăi 
sfâşietor cu pieptul spintecat. În acelaşi timp, elfii 
apăreau şi dispăreau fulgerător în mijlocul 
măcelului. Joshua văzu cum unul din elfi îi ținu 
piept unui câine care se repezise la beregata lui. 
Elful dispăru, iar apoi reapăru chiar lângă câine, 
în timp ce acesta zbura prin aer, se roti cu o grație 
de balerin şi şfichiui pieptul animalului cu o lamă 
subțire de piatră, iar acesta se izbi de pământ cu 
mațele  revărsate. Elfii se luptau pentru 
supravieţuire, însă Joshua avea impresia că 
luptau individual, nu colaborau. Nu era atât o 


bătălie, cât mai degrabă o serie de dueluri 
personale. Era fiecare om pentru el. Sau ar fi fost, 
dacă ar fi fost oameni. 

Aerostatul câştigă altitudine, se ridică deasupra 
coroanelor copacilor, în lumina soarelui. Lupta nu 
mai era acum decât un punct sângeriu învăluit 
într-un nor de praf, în mijlocul unui peisaj peste 
care umbra aerostatului aluneca lejer. Joshua, 
care abia dacă mai putea respira, urcă scara şi se 
prăbuşi în nacelă. 

— Ai lovit un cățeluş, spuse Lobsang acuzator. 

— Adaugă-mi-o la cazier, replică Joshua cu 
răsuflarea tăiată. Lobsang, data viitoare când mai 
alegi vreo destinaţie de recreere, gândeşte-te la 
ceva gen Disneyland. 

Ceaţa care îl pândise încă de la confruntarea cu 
elful îl învălui într-un final, întunecându-i 
privirea. 

Fusese rănit destul de grav, după cum află mai 
târziu. Avea o mulțime de răni superficiale, pe care 
nici nu le observase la momentul respectiv. Rana 
de la ceafă şi de la gât. Zgârieturi, chiar şi o urmă 
de muşcătură pe umăr - nu de la cățelul care îl 
înşfăcase de gleznă, ci era o urmă de dinți 
omeneşti. Unitatea ambulantă a lui Lobsang îi 
îngriji rănile, îi administră antibiotice şi îl adormi 
cu calmante. 

Dormea şi se trezea câteva clipe, buimac, zărea 


ca prin ceaţă stelele albe strălucind deasupra sau 
mocheta verde care se întindea dedesubt. Ritmul 
egal şi legănat în care păşeau îl liniştea. Dormi 
astfel zile în şir. 

Însă cu cât înaintau mai mult spre vest, cu atât 
Joshua simțea mai puternic în cap presiunea 
aceea ciudată, chiar şi în timpul somnului. Era 
aceeaşi senzație sufocantă pe care o resimțea de 
fiecare dată când se întorcea pe Datum: presiunea 
acelei învălmăşeli de minți care înecau Liniştea 
prin simpla lor prezență. Era oare posibil, după 
cum presupuneau unii, ca Pământul Lung să fie 
un soi de buclă care se închidea la un moment dat, 
iar acum se îndreptau spre punctul inițial al 
călătoriei, înapoi pe Datum? Ar fi fost bizar, ce-i 
drept. Dar dacă nu era aceasta explicaţia, atunci 
oare ce-i aştepta mai departe? Şi ce anume îi 
împingea pe troli să străbată atâtea lumi? 

Când se trezi de-a binelea într-un final, se 
opriseră din nou din păşit. Se ridică în capul 
oaselor pe canapea şi privi în jur. 

— Uşurel, Joshua, auzi vocea eterică a lui 
Lobsang. 

— Ne-am oprit. 

Era răguşit, dar cel puţin mai avea încă voce. 

— Ai dormit adânc, Joshua. Mă bucur că te-ai 
trezit. Trebuie să stăm de vorbă. Sper că realizezi 
că nu ai fost nicio clipă în vreun pericol real, nu-i 
aşa? 

Îşi masă gâtul. 


— La momentul ăla nu prea am avut senzația 
asta. 

— Aş fi putut să-i dobor pe toţi elfii aceia în orice 
moment. Dispun de arme cu laser... 

— Şi de ce nu ai făcut-o? 

— Voiai să petreci timp la sol. Credeam că te 
simți bine! 

— După cum ai mai zis, trebuie să ne ameliorăm 
comunicarea, Lobsang. 

Joshua dădu pledul la o parte, se ridică în capul 
oaselor şi se întinse. Era îmbrăcat în pantaloni 
scurți şi un tricou pe care nu-şi amintea să şi le fi 
pus singur. Nu se simţea în formă ca să alerge la 
un maraton, dar pe de altă parte, nici nu era gata 
să leşine. Păşind cu băgare de seamă, se duse şi- 
şi făcu un duş rapid ca să scape de sudoarea cu 
care era acoperit. Micile cicatrice păreau să se 
vindece, iar beregata nu-l mai durea aproape 
deloc. Când ieşi de sub duş, se îmbrăcă cu haine 
curate din dulap. 

Prin fereastra cabinei observă că nava era 
ancorată deasupra unei păduri tropicale care se 
întindea până în depărtare, îmbrăcând orizontul 
într-o manta de un verde-intens. Deasupra văilor 
pluteau fuioare de ceață. Soarele nu se ridicase 
încă prea mult; Joshua bănui că era dimineaţă 
devreme. Aerostatul se afla la o altitudine de vreo 
treizeci de metri. 

— Nu ne-am oprit în fiecare zi, însă e dificil să 
observăm prea multe de la înălțimea asta, spuse 


Lobsang. 

— Din pricina desimii pădurii? 

— Am tot trimis la sol unitatea ambulantă. Ne 
aflăm departe de casă, Joshua. Am făcut peste 
nouă sute de mii de paşi până acum. Închipuie-ţi. 
Vezi cum arată flora aici: o pădure cât se poate de 
reprezentativă pentru acest tip de peisaj, care se 
întinde cât vezi cu ochii. Probabil acoperă întregul 
continent. E greu să facem prea multe constatări. 

— Dar e clar că te interesează ceva aici, am 
dreptate? 

— Uită-te la transmisiunea din camere, spuse 
Lobsang. 

Imaginea afişată de ecranul din perete era 
tremurată, neclară, înregistrată de o cameră aflată 
la mare depărtare de ei. Arăta ca o deschizătură în 
mijlocul pădurii, o tăietură printre coroanele 
compacte ale copacilor cauzată fără îndoială de 
căderea unui arbore uriaş, al cărui trunchi zăcea 
întins în mijlocul luminişului, îmbrăcat în licheni 
şi ciuperci exotice. Datorită luminii care reuşise să 
străbată zidul de verdeață, răsăriseră puieți şi tot 
felul de tufe mici. 

lar vegetația aceasta crescută de curând 
atrăsese umanoizi. Joshua zări ceva ce părea să 
fie un grup de troli. Şedeau sub cerul liber 
îngrămădiţi laolaltă, curățându-se meticuloşi unii 
pe ceilalți, fiecare culegând insectele de pe 
spinarea celui din fața lui. În tot timpul acesta 
cântau frânturi dintr-un soi de melodii pe 


jumătate uitate — armonii abia schițate din două, 
trei, patru părți, improvizate pe loc şi date imediat 
uitării, sunete înregistrate vag de microfoanele 
aflate prea departe. 

— Troli. 

— Aşa s-ar părea, îngăimă Lobsang. 
Muzicologilor le-ar lua un secol întreg să descifreze 
structura acelor cântece. Priveşte mai departe. 

Pe măsură ce i se obişnuiră ochii cu imaginile 
mişcate, Joshua începu să observe mai multe 
grupuri de umanoizi pe marginea poienii şi printre 
umbrele pădurii unele tipuri pe care nu le 
recunoştea. Se jucau, lucrau, se curățau, poate 
vânau. Toţi păreau să fie umanoizi, fără excepţie, 
şi nu maimuțe. Când se ridica câte unul în 
picioare, îți dădeai seama de poziția lor clar 
bipedă. 

— Nu par să fie incomodați unii de prezenţa 
altora. Diferitele tipuri, remarcă Joshua. 

— Desigur că nu. Dimpotrivă chiar. 

— De ce s-au adunat aici? În fond, sunt specii 
diferite. 

— Bănuiesc că această comunitate funcționează 
pe baza relaţiilor de codependenţă. Se folosesc unii 
de alții. Probabil că au raze senzoriale uşor 
diferite, astfel încât una din specii poate detecta 
un anumit pericol înaintea celorlalți. De pildă, 
ştim că trolii utilizează ultrasunete. În mod 
asemănător, există diverse specii de delfini care 
înoată împreună. Vezi, Joshua, îți urmez sfatul: 


investesc mai mult timp pentru a explora 
minunăţiile Pământului Lung, cum ar fi această 
aglomerare de umanoizi. Este o privelişte 
uimitoare, nu-i aşa? Ca un vis al trecutului 
evolutiv al umanității - mai multe tipuri de 
hominide împreună. 

— Şi în viitor, Lobsang? Ce-o să se întâmple 
când o să ajungă aici coloniştii în cele din urmă? 
Cum poate supraviețui această ordine? 

— Asta e o altă chestiune. Şi ce se întâmplă dacă 
migrează cu toţii, în masă, spre est? Vrei să cobori 
la sol? 

— Nu. 

Mai târziu, după ce nava îşi reluă cursul, 
abordară tema bizarei singularități a speciei 
umane pe cuprinsul Pământului Lung. lar 
Lobsang relată cum, la scurtă vreme după Ziua 
Marelui Pas, inițiase căutări pe o mie de 
Pământuri în vederea descoperirii vreunor veri ai 
speciei umane, iar Joshua află povestea unui 
anume Nelson Azikiwe. 

Conform versiunii oficiale a familiei, fusese 
botezat Nelson după faimosul amiral. Dar în 
realitate, fusese probabil botezat astfel după 
Nelson Mandela. Potrivit mamei lui, acel Nelson se 
afla acum la dreapta Tatălui, iar Nelson junior 
crescuse cu ideea că acesta era un lucru pozitiv, 
deoarece astfel Mandela se afla acum într-o poziție 


influentă, din care putea împiedica împovărarea 
omenirii cu şi mai multe necazuri de către 
dumnezeul răzbunător al israeliților. 

Mama lui îl educase creştineşte, după cum îi 
plăcea ei să zică, şi, de dragul ei, el urmase în 
continuare această cale, pentru ca, la capătul ei, 
după o carieră destul de complicată şi un şi mai 
complicat peregrinaj filosofic, să fie hirotonisit 
preot. La un moment dat fu invitat în Marea 
Britanie pentru a împărtăşi Cuvântul Domnului şi 
păgânilor: dovada incontestabilă a faptului că 
lucrurile se întorc întotdeauna de unde au plecat. 
Îi plăceau englezii. Îşi cereau întruna scuze, ceea 
ce era de înţeles, dacă ne gândim la istoria lor şi la 
crimele comise de înaintaşii lor. Din motive numai 
de ea ştiute, Arhiepiscopul de Canterbury îl 
trimise într-o parohie rurală ai cărei membri erau 
atât de albi, încât te orbeau. Poate că 
Arhiepiscopul avea simțul umorului sau poate 
voia să demonstreze ceva anume sau pur şi simplu 
era curioasă să vadă ce avea să se întâmple. 

Nu încăpea îndoială că aceasta nu mai era Marea 
Britanie pe care o ştia din poveştile pe care i le 
spusese mama lui când era mic. Mama lui murise 
de mult, iar acum Londra găzduia o populaţie 
multicoloră. Abia dacă mai vedeai vreun buletin de 
ştiri care să nu fie prezentat de un reporter ai cărui 
strămoşi recenți se născuseră sub stelele Africii. 
Şi tot bărbați şi femei negre anunțau când urma 
să plouă peste leagănul democraţiei. Toate astea 


în ciuda atmosferei bizare care însoțea 
depopularea treptată a ţării şi abandonarea 
capitalei suburbie după suburbie. 

Îşi exprimă aceste observaţii într-o conversaţie 
cu actualul preot paroh din St John on the Water, 
Preacuviosul David Binecuvântatul, care avea să 
iasă în curând la pensie. Omul era, în mod 
neîndoios, dovada vie că numele pe care îl purtăm 
este semn prevestitor. Chiar de prima dată când 
dăduse cu ochii de Nelson Azikiwe, îi spusese: 

— Fiule, nu o să duci lipsă de invitaţii la cină 
pentru cel puţin următoarele şase luni! 

lar profeția se împlini. Reverendul David avea să 
se pensioneze înainte de vreme şi să se retragă la 
casa lui, cu ajutorul unor bani moşteniți din 
partea familiei, pentru a fi „prezent la distracţie 
când o să-ți oficiezi prima slujbă”, după cum se 
exprimase el. 

Îi predă casa parohială lui Nelson, care locuia 
singur, cu excepţia unei femei în vârstă care îi 
gătea prânzul în fiecare zi şi deretica prin casă. Nu 
era prea vorbăreaţă, iar lui nu-i trecea prin minte 
niciun subiect de conversație pe care l-ar putea 
aborda cu ea. În plus, îi dădeau destulă bătaie de 
cap lipsa oricărui sistem de izolare termică a casei 
şi un sistem de ţevi pe care până şi Domnului i-ar 
fi venit greu să-l priceapă; uneori se trăgea apa 
singură în toiul nopții, din motive absolut 
misterioase. 

Acesta era un colțişor de Anglie care rămăsese în 


mod miraculos  neafectat de descoperirea 
Pământului Lung. Şi, din câte putea observa 
Nelson, nici secolul al douăzeci şi unulea nu-l 
zdruncinase prea tare. Ajunse la concluzia că 
englezii din Midlands erau pentru britanci 
echivalentul triburilor zuluse. Din câte aflase, 
unul din doi săteni fusese ostaş încercat, adesea 
de rang înalt. leşiți la pensie, acum îşi îngrijeau 
grădinile şi săpau la cartofi, nu mai săpau gropile 
altora. Însă fu uluit de amabilitatea lor. Soţiile lor 
îi făceau atâtea prăjituri, încât nu mai prididea să 
le consume singur şi se văzu nevoit să le împartă 
cu Reverendul David (pensionat de acum), care — 
bănuia Nelson - primise ordin să-i raporteze 
progresele autorităţilor de la Palatul Lambeth. 

Stăteau de vorbă acasă la David, în vreme ce 
soția lui era plecată la o întrunire ţinută de 
Institutul Femeilor. 

— Sigur că vor exista întotdeauna indivizi veşnic 
iremediabili, spuse David. Dar nu o să dai peste 
prea mulți pe aici, pentru că se activează reflexele 
sistemului englez de clase. Vezi tu, eşti înalt, 
chipeş şi vorbeşti o engleză mult mai bună decât 
propriii lor copii. lar când ai citat pasajele acelea 
din Viata  Păstorului de W.H. Auden la 
înmormântarea bătrânului Humphrey, după 
slujbă - pe care ai oficiat-o splendid, apropo - unii 
dintre ei au venit la mine şi m-au întrebat dacă eu 
te-am pus să faci asta. Bineînţeles, le-am spus că 
nu era meritul meu. Şi crede-mă, când s-a 


răspândit vestea asta, te-ai calificat. Au înţeles că 
nu eşti doar foarte fluent în engleză, ci şi în Anglia, 
ceea ce e important prin părțile acestea. lar apoi, 
ca cireaşa de pe tort, ai luat în primire o parcelă, 
şi lumea te vede săpând şi plantând şi lucrând în 
general solul Bunului Pământ, ceea ce i-a făcut pe 
toţi să te simpatizeze. Înţelegi tu, lumea era cam 
îngrijorată când a auzit că vii. Se aşteptau să fii 
ceva mai, cum să zic... mai zelos? Pari excepţional 
de bine pregătit pentru misiunea ta printre noi. 
— Aşa e, într-un fel întreaga mea viaţă de până 
acum m-a pregătit pentru asta, spuse Nelson. Am 
fost un copil norocos, am avut mult noroc pentru 
un bongani ca mine, care se zbenguia prin Africa 
de Sud a acelor vremuri. Însă părinţii mei ştiau că 
pe cei dispuşi să muncească din greu îi aştepta un 
viitor mai bun. Ai fi zis că sunt nişte părinți duri 
şi probabil că ai fi avut dreptate. Dar au avut grijă 
să nu umblu pe străzi şi m-au obligat să mă duc 
la şcoală. lar apoi Corporaţia Black şi-a anunţat 
programul „În Căutarea Viitorului”, pe care mama 
l-a remarcat şi s-a asigurat că voi obţine un 
interviu. După aceea, a fost ca şi cum aş fi fost ales 
de soartă. Am trecut cu brio toate testele pe care 
le-au conceput. Dintr-odată, Corporaţia s-a 
pomenit cu un băiat reprezentativ, un biet puşti 
african cu un coeficient de inteligenţă de 210. Mi- 
au dat de înţeles că mi-ar fi dat şi luna de pe cer 
dacă mi-o doream. Dar eu nu ştiam ce vreau să 
fac. Până în Ziua Marelui Pas... Unde erai în Ziua 


Marelui Pas, David? 

Bătrânul preot se duse la un birou masiv de 
stejar, scoase o agendă voluminoasă, o răsfoi şi 
răspunse: 

— Văd că mă pregăteam pentru vecernie când 
am auzit ce se petrecea. La ce m-am gândit în 
momentele acelea? Cine avea timp să gândească 
atunci? Dar nu a fost aşa catastrofal aici. La ţară 
e altfel decât la oraş. Lumea nu se panichează aşa 
lesne şi nu cred că le plăcea prea multor copii de 
aici să-şi bată capul cu componente electronice. În 
fond, locul cel mai apropiat de unde te-ai putea 
aproviziona e Swindon. Dar toată lumea a urmărit 
la televizor ceea ce se întâmpla. Pe aici oamenii se 
uitau în sus, la cer, ca să încerce să vadă aceste 
noi lumi — ca să vezi cât de puţin pricepeam. Dar 
vântul adia încă prin pomi, vacile erau mulse şi 
cred că pur şi simplu ne treceam vremea când 
ascultând buletinele de ştiri, când uitându-ne la 
The Archers. Nu-mi amintesc să fi adoptat vreo 
poziție anume până nu s-a anunţat cu certitudine 
că există într-adevăr şi alte Pământuri, milioane 
de alte Pământuri, aflate la un simplu gând 
distanță şi care păreau să fie accesibile oricui. 
Ideea asta i-a făcut pe unii de aici să ciulească 
urechile. Era vorba despre pământ! La ţară, 
pământul e un bun care atrage atenţia. 

Îşi privi paharul de coniac, observă că era gol şi 
ridică din umeri. 

— Pe scurt, trebuie să mărturisesc că m-am 


minunat: „Ce lucruri mari a făcut Dumnezeu!” 

— Din Cartea Numerilor, spuse Nelson instinctiv. 

— Bravo, Nelson! De asemenea, o coincidenţă 
plăcută face ca acestea să fi fost şi primele 
vocabule oficiale transmise de Samuel Morse prin 
telegraful electric, în 1838. 

Îşi umplu paharul de coniac şi, printr-un gest 
subtil, dori să afle dacă şi Nelson ar mai dori un 
pahar. 

Însă tânărul nu era atent. 

— Ce lucruri mari a făcut Dumnezeu? Hai să-ţi 
spun eu ce lucruri mari a făcut, David, zău aşa. A 
venit Ziua Marelui Pas, am aflat de Pământul Lung 
şi dintr-odată lumea s-a umplut de noi întrebări. 
Citisem deja despre Louis Leakey şi cercetările 
făcute împreună cu soția lui în Defileul Olduvai. 
Eram absolut încântai la gândul că fiecare locuitor 
al planetei era african în străfunduri. Aşa că i-am 
comunicat Corporaţiei că aş vrea să aflu cum a 
ajuns omul să fie om. Voiam să înțeleg de ce. Mai 
mult decât orice, îmi doream să aflu ce anume ar 
trebui să facem acum, în această situație nouă, în 
contextul Pământului Lung. Ca să n-o mai 
lungesc, voiam să ştiu pentru ce anume am fost 
creați. Desigur, mama şi credința ei mă pierduseră 
la momentul acela. Eram prea deştept pentru 
propriul meu Dumnezeu, ca să zic aşa. Avusesem 
timp să citesc până atunci despre ceea ce s-a 
întâmplat în cele patru secole care au urmat 
naşterii pruncului lisus şi să analizez evoluţia 


haotică a creştinismului după aceea. Ajunsesem 
la concluzia că, oricare ar fi fost adevărul 
universului, cu siguranţă nu era ceva ce ar fi putut 
fi pătruns de o şleahtă antică de habotnici 
cârcotaşi. 

David izbucni într-un ropot de râs. 

— Şi îmi plăcea la culme paleontologia. Eram 
fascinat de oase şi de ceea ce ne puteau transmite. 
Mai ales în ziua de azi, când avem instrumente la 
care cercetătorii nici nu visau cu doar douăzeci de 
ani în urmă. Aceea era calea spre adevăr. Şi mă 
pricepeam la asta. Mă pricepeam foarte bine la 
asta, mă simțeam de parcă oasele îmi cântau 
poveştile lor... 

Reverendul Blessed îşi păstră cu înţelepciune 
tăcerea. 

— Aşa că, la scurtă vreme după Ziua Marelui 
Pas, am primit un telefon din partea Corporaţiei 
Black. M-au informat că îmi ofereau posibilitatea 
de a organiza şi de a conduce expediţii în oricâte 
zone omoloage Defileului Olduvai mi-ar fi permis 
fondurile. Îl leagănul naşterii speciei umane, în 
noile lumi. Când ai de-a face cu Corporaţia Black, 
fondurile sunt aproape nelimitate. Problema cu 
care ne-am confruntat a fost însă penuria de 
oameni competenți. Era momentul perfect să fii 
paleontolog, aşa că am pregătit mulți tineri. 
Oricine avea o diplomă corespunzătoare şi se afla 
în posesia unei mistrii putea obţine un defileu 
doar pentru el în care să lucreze. Indiferent de 


celelalte împrejurări, era clar că vânătorii de oase 
îşi descoperiseră propriul Eldorado. Pe o mare 
parte a Pământului Lung persistă o formaţiune 
similară Riftului Africii Orientale; configurația 
geologică este relativ fixă. Şi, după cum am sperat, 
am găsit în numeroase ocazii, în zona prospectată, 
oase de proveniență indubitabil hominidă. Am 
lucrat la acest proiect timp de patru ani. Ne-am 
extins ariile de cercetare şi aveam parte succesiv 
de acelaşi scenariu: peste tot găseam oase, absolut 
pretutindeni unde căutam. Am ales alte zone de pe 
glob care ar fi putut fi obârşia unei alte Lucy — o 
ramură chineză, de pildă, rezultatul unei migrații 
timpurii din Africa. Dar după mai bine de două mii 
de excavații în Pământuri învecinate, în cadrul 
unor expediţii finanțate de Corporaţia Black şi de 
alții, nu am găsit absolut nicio urmă care să ateste 
evoluția umanității în formare, dincolo de acele 
oase timpurii, unele deformate, altele molfăite de 
animale, majoritatea foarte mici. Nu apăruse 
nimic după australopiteci, nu-i urmase nimeni lui 
Lucy. Leagănele umanităţii erau goale. Mai sunt şi 
acum muncitori răzleți pe acolo, care mai caută 
încă, şi până mai anul trecut conduceam încă 
programul. Dar în cele din urmă, vidul Pământului 
Lung, vid de oameni cel puţin, m-a tulburat în 
asemenea măsură, încât m-am retras. Am 
acceptat suma generoasă oferită de Corporaţia 
Black ca dar de despărțire, deşi ştiu că speră că 
într-o bună zi mă voi întoarce la stână ca o oiță 


rătăcită. Mă săturasem de toate craniile acelea 
goale. De oscioarele acelea minuscule. Vedeai 
strădania, dar nu şi roadele. Şi într-o bună zi m- 
am pomenit întrebându-mă unde oare fusese 
buba, de ce eşuaseră oare în toate celelalte lumi. 
Sau poate eşecul avusese loc aici? Poate că 
evoluția speciei umane este o eroare cosmică 
abominabilă. 

— Aşa se face că te-ai întors în sânul Bisericii? 
Ţi-ai schimbat drumul serios, nu glumă. 

— Mi s-a spus că nimeni nu a mai fost 
hirotonisit atât de rapid ca mine în istoria recentă. 
Din câte ştiu, în trecut Biserica Anglicană era 
îngăduitoare cu cei care, pe vremea aceea, erau 
consideraţi filosofi ai naturii. Numeroşi vicari îşi 
petreceau satisfăcuți după-amiezile de duminică 
prinzând noi specii de fluturi în borcane. Mereu 
mi-am imaginat ce viață minunată aveau cu Biblia 
într-o mână şi o sticlă pântecoasă de eter în 
cealaltă. 

— Nu aşa şi-a început şi Darwin cariera? 

— Darwin nu a ajuns atât de departe încât să fie 
hirotonisit. l-au distras gândacii atenţia... De 
aceea mă aflu aici. Am nevoie de un nou cadru, 
presupun. M-am gândit: de ce să nu mă apuc de 
teologie? S-o iau în serios. Să văd ce pot să extrag 
din ea. Apropo, concluzia mea preliminară 
provizorie este că nu există Dumnezeu. Fără 
supărare! 

— Ei, dar nu mă supăr deloc. 


— lar asta înseamnă că trebuie să aflu ce există 
totuşi în loc. Însă la ora actuală, cât priveşte 
propria filosofie, există un citat care o însumează 
destul de exact: „Când te trezeşti dimineața, 
gândeşte-te ce privilegiu nepreţuit este să fii viu, 
să respiri, să gândeşti, să te bucuri, să iubeşti.” 

Reverendul David zâmbi. 

— O, dragul de Marcus Aurelius! Nelson, dar el 
era păgân! 

— Ceea ce îmi întăreşte convingerea. Pot să mă 
servesc cu încă un strop de coniac, David? 


— Nelson avea în fond dreptate, îi spuse 
Lobsang lui Joshua. Linia hominidelor şi cea a 
maimuţelor din care se trag au avut un potenţial 
evolutiv incontestabil. Însă dacă abilitatea de a 
păşi a apărut mai întâi pe Datum, e limpede că 
umanoizii care aveau capacitatea de a păşi s-au 
îndepărtat rapid de Pământul Datum, lăsând prea 
puţine fosile în urmă. Doar pe Datum vei găsi oase 
care să ilustreze înaintarea lentă către omenire. 

— Dar ce înseamnă toate astea, Lobsang? Asta 
a fost întrebarea lui Nelson. Pentru ce există 
Pământul Lung? 

— Presupun că suntem aici ca să aflăm tocmai 
asta. Mergem mai departe? 

Navigară mai departe, lăsând în urmă 
comunitatea aceea umanoidă complexă. 


Deocamdată călătoreau spre est, îndepărtându-se 
de Pacific şi adâncindu-se din nou în interiorul 
continentului. 

Şi, aproape pe nesimţite, mai depăşiră încă un 
jalon important: un milion de paşi depărtare faţă 
de Datum. Nu avu loc nicio schimbare dramatică 
de decor, ci doar alunecarea silențioasă a unei noi 
cifre pe cadranele terrametrelor. Însă acum se 
aflau în lumile pe care pionierii cei mai temerari le 
numeau Meggarele Superioare. Nimeni, nici chiar 
Lobsang, nu ştia cu certitudine dacă mai păşise 
cineva atât de departe înainte. 

Jungla care acoperea America de Nord deveni 
treptat din ce în ce mai deasă, mai întunecoasă, 
mai umedă. Din văzduh nu vedeai mare lucru 
decât o plapumă verde, presărată ici-colo cu mici 
ochiuri de apă. Dronele aeriene de supraveghere 
ale lui Lobsang sugerau că în aceste lumi era 
posibil ca pădurile să se întindă chiar până la poli, 
care erau lipsiți de gheaţă. 

Ca şi înainte, Lobsang făcea în fiecare zi o pauză 
pentru a-i permite lui Joshua să coboare ca să 
exploreze şi să se mai dezmorțească. Joshua se 
pomenea într-o pădure deasă de ferigi de toate 
dimensiunile şi de copaci atât familiari, cât şi 
necunoscuţi, pe care se încovoiau plante 
agățătoare precum caprifoiul şi vita-de-vie. Florile 
erau întotdeauna o explozie de culoare. În unele 
zile, Joshua se întoarse cu nişte ciorchini de boabe 
care semănau cu strugurii, mai mici şi mai dure 


decât soiurile domesticite, dar la fel de dulci. 
Pădurea deasă împiedica apariția animalelor mari, 
însă erau nişte vietăți ciudate care ţopăiau, care 
aduceau puţin cu cangurii, dar cu nişte boturi 
lungi şi flexibile. Joshua începu să aibă încredere 
în aceste animale, ale căror poteci tăiate prin desiş 
duceau tot timpul la apă. În frunzişul copacilor 
observă şi vietăți aeriene cu aripi uriaşe. O dată 
văzu şi o creatură moale şi contorsionată, care 
semăna teribil de mult cu o caracatiță, rotindu-se 
ca un disc de frisbee printre coroanele copacilor. 
Cum dumnezeu mai ajunsese şi chestia asta 
acolo? 

Petrecu şi câteva nopţi afară din aerostat, de 
dragul vremurilor de altădată. Se simțea aproape 
ca în concediile lui de odinioară, mai ales dacă 
păşea o lume sau două departe de Lobsang, însă 
patronu’ nu aproba. Totuşi, când prindea ocazia, 
stătea la foc şi asculta Liniştea. În nopţile fericite 
avea impresia că simte celelalte Pământuri ca pe 
nişte spații vide de jur-împrejurul lui, care 
începeau imediat dincolo de micul cerc de lumină 
al văpăii. Posibilităţi negrăite. Apoi se întorcea pe 
navă, lăsând în urmă o lume întreagă, cu misterele 
sale unice abia atinse. 

Înaintau întruna, către alte şi alte lumi. 

lar apoi, după cincizeci de zile, la mai bine de un 
milion trei sute de mii de lumi depărtare de casă, 
pământul şi văzduhul începură parcă să 
licărească. Pădurea părea să se topească odată cu 


lumile lăsate în urmă, lăsând locul unei mări care 
se întindea cât vedeai cu ochii, sclipitoare şi 
brăzdată de spumă, în inima Americii de Nord. 


Păşind în continuare, Lobsang cârmi spre sud, 
căutând pământ. 

Marea persista lume după lume, clocotind de 
viață: muguri verzi de alge, forme de un alb- 
străveziu care ar fi putut fi recife de corali, şi 
vietăți care săreau şi înotau, care ar fi putut fi 
delfini. Descinderi precaute până la suprafață 
stabiliră că apa era sărată. Dar asta nu însemna 
neapărat că această Mare Americană comunica cu 
restul lumii sau cu oceanul; mările interioare 
puteau deveni saline prin evaporare. Mostrele de 
apă prelevate de Lobsang musteau de şuvițe de 
alge şi de crustacee exotice, cel puţin pentru un 
specialist. Lobsang stocă specimene şi imagini. 

Îndreptându-se spre sud, dădură în cele din 
urmă de uscat. Lobsang încetă să mai păşească, 
aşa că inspectară una din lumile din această 
ultimă serie, aleasă la întâmplare. Trecură mai 
întâi printr-un banc de ceaţă, zăriră apoi un soi de 
păsări uriaşe care planau aproape de suprafața 
apei, după care ajunseră la țărm, unde pădurea 
deasă se revărsa aproape până la marginea apei. 
Lobsang presupuse că forma de relief mai înaltă 
de care se apropiau ar putea fi o rudă a Podişului 
Ozark. 

De aici, navigară spre est, până ajunseră la o 


vale impresionantă, săpată poate de un văr 
îndepărtat al râului Mississippi sau Ohio. Urmară 
cursul acestei ape spre nord, până la un estuar 
unde râul se vărsa în marea interioară. Apa dulce 
care se amesteca cu oceanul sărat era vizibilă 
datorită unei decolorări care persista la kilometri 
întregi depărtare de coastă. 

lar aici, în spaţiul deschis, animalele veneau să 
se adape la malul râului de apă dulce. Când 
începură din nou să păşească, Joshua zări turme 
întregi de animale masive apărând şi dispărând 
într-o clipită, patrupede şi bipede, nişte creaturi 
care aproape că ar fi putut fi elefanţi, altele care 
aproape că ar fi putut fi păsări inapte pentru zbor, 
cu nişte vietăți mai mici alergându-le printre 
picioare. Câteva secunde, apoi urma o altă scenă 
nepământeană, extraordinară, urmată de o alta şi 
o alta. 

— Ca animaţiile lui Ray Harryhausen, comentă 
Lobsang. 

— Cine e Ray Harryhausen? întrebă Joshua. 

— Filmul din seara aceasta este Iason şi 
argonauții în versiune originală, urmat de o 
discuție ilustrată. Nu rata programul. Ce 
descoperire, Joshua! Această Mare Americană. Tot 
acest țărm. Ce loc incredibil de colonizat! Această 
Americă de Nord are o a doua Mediterană, o mare 
interioară, cu toată bogățiile şi legăturile culturale 
pe care le promite. Cât priveşte potenţialul de 
colonizare, câştigă detaşat în comparaţie cu 


Centura Porumbului. Ce să mai, acesta ar putea fi 
chiar leagănul unei noi civilizații. Ca să nu mai 
vorbim de potenţialul turistic. Fie şi una singură 
din aceste lumi ar fi mai mult decât suficientă — 
iar noi am traversat deja câteva sute. 

— Poate va primi denumirea de „Centura 
Lobsang”. 

Lobsang nu dădu niciun semn că ar fi priceput 
gluma. 


Încă o noapte de somn profund pentru Joshua. 

Iar când se trezi a doua zi de dimineață, pe 
monitorul din camera lui era afişată imaginea a 
ceea ce părea să fie un foc de tabără filmat de 
foarte aproape. 

Joshua sări din pat. Lobsang intră în cameră 
chiar în timp ce-şi trăgea pantalonii pe el, ceea ce- 
i precipită mişcările. Avea de gând să-l învețe pe 
Lobsang sensul expresiei a bate la uşă. 

Lobsang zâmbi. 

— Bună dimineaţa, Joshua. Se anunţă o zi 
promițătoare. 

— Da, da, cum zici tu. 

Joshua nu avea vreme de pierdut cu aiurelile lui 
Lobsang astăzi. Ideea de companie omenească 
autentică, neîndoielnică, era electrizantă. Şosete, 
cizme solide... 

— Bun, sunt gata de coborâre. Lobsang, focul 
ăla este făcut de om? 

— Se pare că da. E posibil ca ea să stea acum la 


soare cu dinozaurii. 

— Dinozauri! Ea! La soare! 

— Va trebui să vezi singur. Dar fii prudent, 
Joshua. Dinozaurii arată destul de prietenoşi. Dar 
ea s-ar putea să muşte. 

În afara liftului, exista acum o a doua metodă 
pentru a cobori la sol: un sistem foarte 
tehnologizat care consta într-un cauciuc vechi de 
maşină (găsit întâmplător într-un morman de 
gunoaie de tot felul din depozitul încăpător al 
navei), o funie şi un buton de urgență simplu 
integrat în rucsacul de pe piept al lui Joshua, prin 
apăsarea căruia putea face funia cu cauciucul să 
coboare şi, mai important, să urce rapid în caz de 
pericol. Joshua se simțea mai bine după ce 
instalase acest mecanism de evadare ca măsură 
de siguranță, după incidentul cu elfii ucigaşi, iar 
în ultima vreme insistase ca pneul să rămână 
mereu la sol, pentru a-l putea folosi în caz de 
urgenţă. 

Acum cobora iarăşi pe un nou Pământ. lar aici... 
undeva, se afla încă o ființă umană. O simțea. Fără 
îndoială. Joshua putea simți prezența oamenilor 
într-o lume. 

l Lobsang decise să aplice şi de această dată 
tactica ce devenise obișnuinţă, de a-l cobori pe 
Joshua la o oarecare depărtare de ţintă, pentru a- 
i înlesni o apropiere prudentă, în contrast cu o 
eventuală aterizare directă. Astfel că nava pluti 
deasupra marginii estuarului, peste o zonă cu 


copaci răsfirați, arbuşti, bălți şi mici lacuri. Aerul 
era curat, însă încărcat de mirosul de sare şi un 
soi de iz umed de putregai care venea de la 
marginea junglei, plus un miros mai subtil şi mai 
uscat, pe care Joshua nu-l putea identifica. 
Pădurea densă se întindea până la marginea 
acestei câmpii mlăştinoase, rostogolindu-se parcă 
dinspre zonele mai înalte către sud. Lat firicelul 
acela de fum se ridica de undeva dinspre uscat. 

Joshua se apropie de malul apei, încă la 
adăpostul pădurii. Odată aflat la sol, se îndreptă 
cu băgare de seamă în direcția din care se zărea 
fumul. 

— Miroase a ceva... uscat. A rugină. Îmi 
aminteşte de habitatul reptilelor de la grădina 
zoologică. 

— Se poate ca lumea aceasta să fie foarte diferită 
de Datum, Joshua. Ne-am aventurat foarte adânc 
printre ramurile arborelui posibilităților. 

Pădurea lăsă locul unei fâşii de plajă, pe care se 
prelingeau limbile leneşe ale apei. Pe un 
promontoriu, Joshua dădu peste nişte animale 
mari şi grase ca nişte foci, care trândăveau la 
soare; erau vreo zece în total, cu tot cu pui. 
Trupurile lor greoaie erau acoperite de păr galben- 
pai, aveau un cap aproape conic, cu ochi negri, 
guri mici şi nări turtite ca de cimpanzeu. Arătau 
ca nişte foci cu chipuri umanoide. Papagalul de pe 
umărul lui Joshua fusese reparat după folosirea 
lui pe post de bâtă, iar acum zumzăia în timp ce 


lentilele focalizau şi măreau imaginea. 

Aşa-zisele foci observară musafirul cu mult 
înainte să se apropie. Priviră în sus, rotindu-şi 
capetele de maimuţă şi scoțând strigăte alarmate, 
coborâră de pe stâncile lor şi se târâră pe nisip 
până la apă, iar puii se străduiră să țină pasul cu 
adulții. Joshua observă că membrele lor 
reprezentau un soi de compromis între braţe şi 
picioare de maimuţă şi înotătoare autentice, cu 
mâini şi labe îndesate, ale căror degete erau 
conectate printr-o membrană. Alunecară cu 
uşurinţă în apă, în mod vădit mult mai grațioase 
în apă decât pe uscat. 

Apoi, dintr-un jet de spumă care ţțâşni în toate 
direcțiile se ridică un maxilar de mărimea unei 
mici bărci. Animalele-foci se împrăştiară cuprinse 
de panică, schelălăind şi zvârcolindu-se. 

— Crocodili, mormăi Joshua. Sunt peste tot, ai 
naibii să fie! 

Apucă o piatră plată şi se duse aproape de 
marginea apei. 

— Joshua, ai grijă... 

— Hei, tu de colo! 

Aruncă piatra cât de tare putu, făcând-o să sară 
intermitent pe suprafața apei. Fu satisfăcut să 
vadă că nimerise ochiul drept al crocodilului. 
Bestia se scufundă înapoi cu zgomot. 

Dar apoi ţâşni din mare, ridicându-se pe 
picioarele puternice dinapoi. Avea probabil vreo 
zece metri în lungime. Se repezi spre țărm cu 


viteza unei bărci cu motor. Joshua simți pământul 
cutremurându-se sub paşii crocodilului uriaş, 
care se îndrepta direct spre el, înfuriat. 

— La naiba! 

Joshua se întoarse pe călcâie şi o luă la goană. 

Ajunse la adăpostul unui alt pâlc de arbori, 
cufundându-se cât mai adânc în umbra umedă a 
pădurii. Împiedicată de copaci să înainteze, bestia 
urlă, îşi întoarse nedumerită capul masiv, după 
care se îndepărtă în salturi uriaşe pe plajă, în 
urmărirea vreunei alte prăzi. 

Joshua se rezemă de trunchiul unui copac, abia 
trăgându-şi sufletul. Pământul şi arborii din jurul 
lui erau acoperiţi cu flori; locul era plin de culoare, 
în ciuda umbrei. Şi de pretutindeni se auzeau 
zgomote, ţipete ascuţite de păsări din coroanele 
copacilor, mormăieli mai groase în depărtare. 

— Ai avut noroc că ai scăpat de super-crocodilul 
ăla, spuse Lobsang. Ai făcut o tâmpenie, dar ai fost 
norocos. 

— Dar dacă se înfruptă din umanoizii ăia 
acuma, eu sunt de vină. Chiar erau umanoizi, nu- 
i aşa, Lobsang? 

— Presupun. Însă sunt adaptaţi doar parţial — 
două milioane de ani nu sunt de-ajuns ca să 
transformi o maimuţă bipedă într-o focă. Aceşti 
umanoizi sunt asemenea cormoranilor inapți 
pentru zbor ai lui Darwin... 

Nişte umbre uriaşe se mişcară pe lângă Joshua. 
Câmpul vizual îi fu întunecat de o formă uriaşă, 


ca o clădire în mişcare. Un picior rotund ca de 
elefant zgudui pământul; gamba şi coapsa erau 
groase cât un trunchi de stejar şi îl depăşeau în 
înălțime. Făcu ochii mici, neîndrăznind să iasă de 
la adăpostul copacilor, şi zări o epidermă groasă şi 
ridată, brăzdată de vechi cicatrice ca nişte cratere, 
cauzate parcă de nişte obuze. 

Apoi îşi făcu apariția din senin un animal de 
pradă ca un tiranozaur, cu picioare posterioare 
solide şi membre anterioare mici, cu gheare, cu un 
cap ca un buldozer — o bestie cu gabaritul şi viteza 
unei locomotive cu aburi. Joshua se făcu şi mai 
mic la adăpostul frunzişului. Vânătorul se repezi 
la animalul uriaş pe care îl urmărea, îşi încleştă 
fălcile gigantice şi smulse o bucată de carne cât 
trunchiul lui Joshua. Victima scoase un urlet ca 
sunetul îndepărtat al unui corn de ceaţă de pe un 
petrolier, însă continuă să meargă, ignorând rana 
uriaşă, aşa cum Joshua ar fi ignorat o ciupitură 
de purice. 

— Lobsang! 

— Am văzut. Văd. Masă desprinsă parcă direct 
din Jurasic. 

— Mai degrabă gustare, spuse Joshua. Am găsit 
dinozaurii, Lobsang? 

— Nu sunt dinozauri. Deşi am bănuit că o să 
foloseşti termenul. În cazul de față evoluția a mers 
prea departe pentru a-i mai putea numi astfel. 
Unele dintre aceste specii sunt poate descendenții 
foarte evoluați ai reptilelor din Cretacic, care s-au 


menținut într-un grup de lumi în care nu s-a 
prăbuşit asteroidul care a exterminat dinozaurii. 
Aici a existat poate doar o vagă întâlnire cu 
moartea... Însă scenariul nu este deloc simplu, 
Joshua. Erbivorul masiv care aproape te-a strivit 
nu este o reptilă, ci un mamifer. 

— Serios? 

— Era o femelă, un soi de marsupial, cred. Dacă 
ai fi avut ocazia, ai fi văzut un pui mare cât un cal 
de povară în marsupiul ei. O să-ți arăt mai târziu 
imaginile. Pe de altă parte, morfologia aceasta — 
erbivore masive vânate de prădători feroce - era 
într-adevăr caracteristică pentru epoca 
dinozaurilor şi ar putea fi o altă lege universală. 
Joshua, nu uita, nu ai călătorit înapoi în timp şi 
nici înainte. Ai călătorit printre nenumărate 
ramuri ale arborelui posibilităților, pe o planetă 
unde formele de viață sunt şterse periodic de pe 
fața pământului de extincţii în masă dramatice şi 
semialeatorii, lăsând loc pentru inovaţii evolutive. 
Pe fiecare Pământ, rezultatele vor fi însă diferite, 
fie mai mult, fie mai puţin... Te afli în apropierea 
focului de tabără acum. Îndreaptă-te spre apă. 

Păşind zgomotos printre tufe, un alt grup de 
animale traversă pădurea, îndreptându-se spre 
estuar şi spre sursa de apă dulce. Joshua zări 
printre copaci nişte trupuri scunde, coarne şi 
coame colorate impresionante. Adulții acestei 
specii îi treceau de umăr lui Joshua. Puii se 
împleticeau printre picioarele adulților — stâlpi în 


mişcare. Erau nişte bestii imense, dar pe lângă 
marsupialul uriaş de mai devreme, nu erau decât 
nişte pitici. Îşi croiau drum spre apă, aşa că 
Joshua încercă să se ţină după ele. 

Ajunse la marginea pădurii, lângă un fir de apă 
dulce. Pe întinderea mlăştinoasă a estuarului se 
plimbau ţanţoşe stoluri uriaşe de păsări sau 
creaturi ce aduceau cu nişte păsări, care se 
ciorovăiau şi se hrăneau. Florile mlaştinii arătau 
ca nişte pete compacte de culoare sub cerul de un 
albastru intens. Lui Joshua i se păru că vede mai 
multe spinări striate de crocodilieni furişându-se 
pe unde era apa mai adâncă. La malul apei, 
dobitoacele cu coame imense se îmbulzeau să se 
adape. 

La marginea unei plaje cu nisip alb, nişte şopârle 
bipede leneveau la soare. Alte specimene mai mici 
se fugăreau de colo-colo pe nisip şi din când în 
când se îmbăiau în valurile care se spărgeau la 
mal. Comportamentul lor jucăuş, uimitor de 
uman, părea al unor adolescenţi din California. 
Apoi unul din bipezii mai mari îl observă pe 
Joshua şi-şi înghionti vecinul. Schimbară câteva 
şuierături, după care dinozaurul miniatural îşi 
văzu mai departe de moțăiala lui, în timp ce 
tovarăşul său se ridică în capul oaselor şi făcu 
ochii mari, urmărindu-l cu interes crescut pe 
Joshua. 

— Simpatici, nu-i aşa? întrebă o voce de femeie. 

Joshua se răsuci valvârtej, cu inima bătându-i 


să-i spargă pieptul. 


Femeia era scundă şi robustă; avea părul blond, 
prins într-un coc practic. Purta o vestă eficientă 
care părea făcută numai din buzunare. Arăta 
puțin mai în vârstă decât Joshua: să fi avut vreo 
treizeci şi ceva de ani. Avea o față pătrățoasă, 
regulată, care inspira mai degrabă forță decât 
graţie, bronzată intens. Îl privi cercetătoare, 
măsurându-l din cap până-n picioare. 

— Sunt inofensivi dacă nu sunt atacați, spuse 
ea. Şi sunt inteligenți; au un sistem de diviziune a 
muncii şi confecționează obiecte pe care le-ai 
putea numi unelte. Beţe de săpat, cel puţin, pe 
care le folosesc ca să mănânce scoici. Pe deasupra, 
fac şi nişte bărci rudimentare care îşi îndeplinesc 
totuşi scopul şi nişte capcane complexe de prins 
peşte. Asta înseamnă capacitate de observare, 
deducție, deliberare şi cooperare, iar conceptul de 
a-şi dedica prezentul în folosul unui viitor mai 
bun... 

Joshua rămăsese înmărmurit, holbându-se la 
ea. 

— Nu crezi că ar fi vremea să închizi gura? râse 
ea, întinzându-i mâna. 

Joshua o privi de parcă ar fi fost o armă de 
război. 

— Te cunosc. Eşti Joshua Valiente, nu-i aşa? 
Mă gândeam eu că o să dau peste tine la un 
moment dat. Ce lumi mici, nu? 


Joshua era în continuare înlemnit. 

— Tu cine eşti? 

— Poţi să-mi spui... Sally. 

Joshua auzi vocea insistentă a lui Lobsang în 
ureche: 

— Invit-o pe navă! Ademeneşte-o cu ceva! Avem 
o gastronomie rafinată, cam irosită pe tine, în 
paranteză fie spus. Oferă-i sex! Fă ce-oi face şi 
adu-o neapărat pe nava asta! 

— Lobsang? Eşti complet pe dinafară când vine 
vorba de relații omeneşti, şopti Joshua. 

Lobsang replică pe un ton vexat: 

— Am lecturat toate tratatele despre 
sexualitatea umană care au fost scrise vreodată. 
Şi am deţinut cândva un trup. Cum crezi că se fac 
bebeluşii tibetani? În fine, nu contează. Trebuie să 
o aducem pe tânăra aceasta la bord. Gândeşte-te 
şi tu! Ce caută o fată drăguță ca ea în Meggarele 
Superioare? 

Lobsang avea dreptate. Indiferent cine era, se 
punea întrebarea: cum ajunsese ea aici, la mai 
mult de un milion de lumi depărtare de Datum? 
Era şi ea un stepper înnăscut, ca Joshua, care nu 
suferea de greţurile obişnuite? În regulă. Dar într- 
o singură zi nu puteai să păşeşti de atâtea ori. El 
putea păşi de o mie de ori pe cont propriu. Oricine 
are nevoie să doarmă şi să mănânce, nu? Puteai 
să vânezi o căprioară naivă prin metoda păşitului 
odată ce căpătai deprinderea necesară, însă 
eviscerarea şi gătitul îți luau ceva timp, ceea ce te 


încetinea considerabil... Ar fi durat ani de zile ca 
să păşeşti atât de departe. 

Femeia îl privea suspicioasă. 

— Ce-ţi trece prin minte? Cu cine vorbeai 
adineauri? 

— Cu ăăă... căpitanul navei mele. 

Nu era tocmai o minciună; iar cum măicuţele nu 
aveau o politică foarte drastică împotriva 
minţitului, Joshua se simți uşurat. 

— Serios? Presupun că te referi la balonul ăla 
ridicol cu gaz. Şi cât de mare e echipajul 
monstruozității ăleia? Apropo, domnule Robur 
Cuceritorul, sper că nu ai vreun plan pentru 
lumea asta. M-am cam ataşat de micuţii ăştia. 

Joshua privi în jos. Dinozaurii miniaturali se 
strânseseră în cerc în jurul celor doi, ţinându-şi 
atenți echilibrul pe două picioare, ca nişte suricate 
a căror curiozitate depăşea precauţia. 

— Căpitanul ar dori să te invite la bordul unei 
nave, reuşi Joshua să îngaime. 

— La bordul chestiei ăleia? întrebă ea zâmbind. 
Nici în ruptul capului, băiete, fără supărare... 
Totuşi, continuă ea pe un ton mai şovăitor, ai 
cumva săpun? Eu îmi fac singură săpun de leşie, 
dar sigur că nu aş refuza ceva mai blând cu pielea. 

— Sunt convins că... 

— Poate ceva cu miros de trandafiri...? 

— Ai mai vrea şi altceva? 

— Şi nişte ciocolată. 

— Sigur. 


— Ofer... informaţie la schimb. În regulă? 

Vocea lui Lobsang îi răsună din nou în ureche 
lui Joshua: 

— Întreab-o ce fel de informaţie ar putea ea să 
ne ofere, pe care nu am putea-o descoperi şi pe 
cont propriu. 

Sally pufni când auzi întrebarea. 

— Nu ştiu. Ce anume puteţi afla pe cont propriu? 
După cum arată antenele alea parabolice, mai 
mult ca sigur puteți să spargeți şi contul de email 
al lu’ Doamne-Doamne. 

Joshua răspunse: 

— Uite cum facem: mă duc să-ţi aduc nişte 
săpun şi ciocolată de pe navă şi mă întorc imediat, 
bine? Numai nu pleca nicăieri. 

Sally izbucni în râs când văzu cât de stingherit 
era Joshua. 

— Vai de mine şi de mine, un adevărat domn. 
Pun pariu că ai fost Cercetaş. 

În timp ce urca spre Mark Twain, Lobsang îi 
şopti în ureche: 

— Dacă există o metodă mai eficientă de a păşi, 
este vital să o aflăm! 

— Ştiu, Lobsang, ştiu! Asta încerc să fac. 

Însă enigma aceasta era ultimul lucru care îl 
preocupa acum pe Joshua. 


Luară prânzul pe plajă: scoici proaspete gătite la 
foc de tabără. 
Intâlnirea îl şocase destul de serios pe Joshua. 


Nu era obişnuit cu compania femeilor, sau cel 
puţin a femeilor cu capul descoperit. La Cămin, 
toate fetele erau mai mult sau mai puţin ca nişte 
surori pentru el, iar maicile aveau toate ochi de 
şoim şi auz extrem de ascuțit: când era vorba de 
sexul opus, erai sub supraveghere continuă. lar 
dacă petreceai o bucată bună de vreme pe noile 
Pământuri, dând rareori cu ochii de vreo altă ființă 
umană, aveai senzaţia că orice persoană pe care o 
întâlneai în cele din urmă era o pacoste şi îți răpea 
din spațiul tău preţios. 

Acum se adăugase la ecuaţie încă un element de 
confuzie: un cerc de mini-dinozauri care îşi 
întindeau întruna gâturile şi se zgâiau în toate 
părțile ca să nu piardă niciun detaliu. Erau ca o 
gloată de ţânci curioşi. Avea senzaţia că ar trebui 
să le dea nişte bani ca să se ducă să vadă un film 
la cinema. 

Dar trebuia să stea de vorbă cu Sally, această 
femeie misterioasă. Simţea o tensiune crescândă 
în el, o puternică nevoie nesatisfăcută. Privind-o, 
se gândi că şi ea simte acelaşi lucru. 

— Nu-ţi face griji din cauza dinozaurilor, spuse 
ea. Nu reprezintă un pericol, deşi sunt destul de 
isteţi. Şi se pricep de minune să se țină la distanță 
de dinozaurii mai mari şi de crocodili. Mi-am făcut 
un obicei din a-i vizita din când în când ea să văd 
cum o mai duc. 

— Cum? Cum ai ajuns aici, Sally? 

Sally scormoni cu bățul cenuşa din foc, iar micile 


creaturi săriră înapoi speriate. 

— Asta nu te priveşte. Aşa era codul în Vestul 
Sălbatic - poți să fii sigur că se aplică şi aici. 
Scoicile astea perpelite sunt grozave, nu-i aşa? 

Aşa era. Joshua era deja la a patra. 

— Au gust de şuncă. Am văzut multe animale 
asemănătoare cu porcii, par să fie o constantă. 
Dar astea au parcă gust de sos Worcester. Am 
dreptate? 

— Mai mult sau mai puţin. Călătoresc pregătită. 

Sally se uită la el, în timp ce sosul de scoici à la 
Kilpatrick i se prelingea de pe buze. 

— Hai să facem o înţelegere, ce zici? Eu o să fiu 
sinceră cu tine, iar tu o să fii sincer cu mine. Mă 
rog, în limitele posibilităților. Hai să-ţi zic ce cred 
eu că ştiu deja despre tine. În primul rând, 
bănuiesc că chestia aia mare şi umflată care 
pluteşte deasupra nu mai are decât o singură 
persoană la bord. Altminteri, când m-aţi găsit, 
întregul echipaj ar fi roit în jurul meu şi ar fi 
împânzit mica mea lume. Aşa că, cu tot cu tine, 
sunteți doi în total. O navă cam mare pentru doi 
oameni, nu? În al doilea rând, arată extrem de 
scumpă, şi cum universităţile nu au atâţia bani, 
iar guvernele nu au atâta imaginație, aparține 
probabil vreunei corporaţii. Douglas Black... 
presupun? spuse ea zâmbind. Nu te învinovăţi, nu 
te-ai dat de gol eu nimic. Black e un tip deştept, 
iar ăsta e pur şi simplu stilul lui. 

Joshua nu auzi niciun crâcnet în cască. 


Sally îi citi ezitarea pe faţă. 

— Niciun semn de la cartierul general? Hai să 
fim serioşi! Oricine are vreun talent de care e 
interesat Douglas Black ajunge să lucreze pentru 
el mai devreme sau mai târziu. Chiar şi tata a 
lucrat pentru el. Dar de fapt, nu banii sunt 
momeala. Dacă eşti cuminte, prietenul tău 
Douglas îți dă un sac întreg de jucării, ca 
zeppelinul ăla. Am dreptate? 

— Nu sunt angajatul lui Black. 

— Eşti doar un colaborator - asta e portița, nu? 
spuse ea pe un ton dezaprobator. Ştiai că la sediul 
lor central din New Jersey fiecare angajat al 
Corporaţiei poartă o cască mică exact ca a ta, 
pentru ca Douglas însuşi să-i poată contacta 
individual oricând i se năzare. Cică până şi tăcerea 
lui are un iz ameninţător. Aşa că într-o bună zi, 
tata a zis: „N-am de gând să mai port drăcia asta.” 
lar acum, Joshua, o să-mi faci şi tu plăcerea să ți- 
o scoţi. Nu mă deranjează să vorbesc cu tine. Am 
auzit cum ai salvat copiii ăia în Ziua Marelui Pas, 
e clar că eşti un om de treabă. Dar scoate-ţi lanțul 
ăla sclavagist modern. 

Joshua o ascultă, simțindu-se vinovat. 

Sally încuviinţă satisfăcută din cap. 

— Acum putem să stăm de vorbă. 

— Nu avem niciun plan sinistru, spuse Joshua 
într-o doară, deşi nu era cu totul sigur de adevăr. 
Suntem aici ca să explorăm. Ca să observăm şi să 
învăţăm, să cartografiem Pământul Lung. Cel 


puţin, acesta este scopul expediției. 

Sau era, se gândi el, înainte de a se concentra pe 
problema migraţiilor umanoide - anomalia pe care 
au descoperit-o pe cuprinsul Pământului Lung. 

— Nu este intenţia ta. Tu nu eşti explorator, 
Joshua Valiente, orice-ai zice. Pentru ce te afli tu 
aici? 

Joshua ridică din umeri. 

— Eu sunt doar o măsură de siguranţă. 
Jucătorul de rezervă. 

— Ha! exclamă ea rânjind. 

— Ziceai că tatăl tău a lucrat pentru Black, 
spuse el. 

— Da. 

— Cu ce anume se ocupa? 

— A inventat Stepperul. Deşi a făcut asta în 
timpul liber. 

— Tatăl tău este Willis Linsay? 

Joshua rămase cu privirea în gol, gândindu-se 
la Ziua Marelui Pas şi la schimbarea pe care o 
provocase în viaţa lui invenţia lui Linsay. 

— Aşadar, spuse ea zâmbind, vrei să auzi toată 
povestea? Fac parte dintr-o familie de stepperi. 
Stepperi înnăscuți... Haide, închide gura, Joshua. 
Bunicul meu putea păşi, mama putea păşi şi eu 
pot păşi. Însă tata nu putea şi tocmai de-aia a venit 
cu ideea Stepperului. Eu am păşit pentru prima 
dată când aveam patru ani. Şi am descoperit 
curând după aceea că şi tata putea păşi dacă mă 
ținea de mână. Avem şi o poză aşa împreună. N- 


am avut nicio problemă cu ideea de portal magic 
şi toată treaba asta datorită mamei. Mama citea 
mult şi mi-a citit Tolkien, Larry Niven, E. Nesbit şi 
o grămadă de cărți de felul ăsta. E de la sine înţeles 
că nu am mers la şcoală, mi-am primit educaţia 
acasă. Şi am crescut cu propria mea Narnia! Ca să 
fiu sinceră, de la Ziua Marelui Pas mi-a fost ciudă 
că trebuie să împărtăşesc secretul meu cu restul 
lumii. Însă la vremea aceea, mama mi-a explicat 
că nu trebuie să spun nimănui niciodată ce pot eu 
să fac. 

Joshua asculta încremenit. Abia dacă-şi putea 
închipui cum ar fi fost să facă parte dintr-o familie 
de stepperi înnăscuți, o familie la fel ca el. 

— A fost o perioadă frumoasă. Petreceam mult 
timp împreună cu tata în baraca lui, pentru că 
baraca era în altă lume - deşi, desigur, eu eram 
cea care trebuia să-l ducă şi să-l aducă înapoi din 
acel Wyoming. Dar tata nu dădea prea des pe- 
acasă, pentru că era tot timpul la cheremul 
oamenilor lui Black, care îl trimiteau ba colo, ba 
dincolo... putea să fie oriunde, de la MIT până la 
cine ştie ce laborator de cercetare de prin 
Scandinavia sau Africa de Sud. Câteodată apărea 
din senin câte un elicopter în toiul nopții, se urca 
în el, iar peste o oră putea să fie deja înapoi acasă. 
Când îl întrebam ce făcuse, răspunsul lui era tot 
timpul acelaşi: „Am avut puţină treabă, nimic 
special.” Dar nu mă deranja, pentru că, din 
punctul meu de vedere, tata ştia cel mai bine ce 


are de făcut. Tata ştia totul. Nu aflasem nimic 
despre proiectele la care lucra. Dar nu am fost 
surprinsă când a izbutit să inventeze Stepperul. 
Tata era o combinaţie rară de teoretician 
excepţional şi inginer pragmatic. Cred că s a 
apropiat mai mult decât oricine altcineva de 
descoperirea naturii Pământului Lung... Însă 
moartea mamei l-a doborât. Tehnologia nu i-a 
servit la nimic atunci. Lucrurile au luat o 
întorsătură bizară după asta, spuse Sally ezitând. 
Adică mai bizară decât până atunci. A continuat 
să lucreze. Dar aveam senzaţia că nu-i mai păsa 
de proiectele lui, de finalitatea lor. Fusese 
întotdeauna o persoană morală, înţelegi? Un 
hipiot care se trăgea dintr-un lung şir de hipioţi. 
lar acum nu-i mai păsa. Însă trăia o viaţă dublă. 
A ţinut ascunse anumite lucruri, cum a fost 
Stepperul. Lui tata i-a plăcut tot timpul să 
ascundă chestii. Zicea că a căpătat obiceiul în 
perioada lui hipiotă, când şi-a dosit plantaţia de 
marijuana în beci. Mi-a şi arătat o dată. Avea o uşă 
secretă care se deschidea doar dacă împingeai un 
anume cui puţin ieşit în afară până într-un anumit 
punct şi întorceai o anume găleată de vopsea 
nouăzeci de grade, iar apoi se deschidea un panou 
şi descopereai un spațiu imens, incredibil, unde se 
simțea încă mirosul plantelor de altădată... Asta e 
povestea mea. Am păşit dintotdeauna, de mic 
copil. Ziua Marelui Pas a fost doar o problemă 
minoră pentru familia mea. Pe de altă parte, tu ai 


descoperit pe cont propriu că poţi să păşeşti, nu-i 
aşa, Joshua? Am auzit că ai fost crescut de maici 
— aşa zice legenda... 

— Nu vreau să fiu o legendă. 

— Aşa deci, maici? Te-au bătut sau au încercat 
vreo chestie... necurată? 

Joshua făcu ochii mici. 

— Nu a fost nicio clipă vorba de aşa ceva. Mă 
rog, în afară de maica Mary Joseph, pe care însă 
maica Agnes a dat-o afară cât ai zice peşte. Habar 
n-avea ea cu cine are de-a face. Dar aşa e, privind 
înapoi, era într-adevăr un loc ciudat. Dar ciudat în 
sensul bun. 

— Libertate. Partea asta o înţeleg. Tocmai ăsta a 
fost motivul pentru care tata n-a mai vrut să 
lucreze pentru Douglas Black. Douglas a aflat la 
un moment dat de existența Stepperului, l-a 
obligat cumva pe tata să-i dezvăluie secretul. De 
când murise mama, tata începuse oricum să 
urască oamenii. Dar ce-a făcut Black a fost ultima 
picătură. Într-o bună zi, tata pur şi simplu a 
dispărut. Şi-a găsit un post la Princeton sub o 
identitate falsă. Dar era un post destul de 
important şi şi-a dat seama că Black îi luase urma. 
Aşa că s-a mutat în Madison şi s-a angajat la 
universitate sub un alt nume fals. A luat cu el şi 
tehnologia Stepperului, la care lucra atunci. lar eu 
m-am ținut după el şi m-am înscris la universitate 
acolo. Nu l-am văzut prea des, dar într-un fel sau 
altul am stat cu ochii pe el. Apropo, Willis Linsay 


nu e numele lui adevărat. 

— Nici nu-mi închipuiam că ar fi. 

— Când a început să suspecteze că Black era din 
nou pe urmele lui, a decis să împărtăşească 
posibilitatea de a păşi cu întreaga lume, pentru a 
se asigura că nicio corporație nu va deţine în 
exclusivitate tehnologia şi nu va pune vreo taxă pe 
ea. Nu putea să sufere mogulii industriali şi nu 
putea să sufere guvernele. Cred că spera că lumea 
va fi un loc mult mai bun dacă oricine va avea 
capacitatea de a păşi dincolo de propriile limite. 
Din câte ştiu, e încă în viaţă pe undeva. 

— ŞI tu pentru asta te afli aici? Ca să dai de el? 

— E unul din motive. 

Atmosfera se schimbă brusc. Micii dinozauri se 
ridicară pe două picioare, întinzându-şi gâturile şi 
scrutând văzduhul. Joshua se uită la Sally, care 
nu reacționă,; era concentrată să pescuiască cu un 
băț ultima scoică rătăcită pe fundul tigăii. 

— Crezi că a procedat bine? o întrebă el. Mă refer 
la treaba cu Stepperul. 

— Poate, cine ştie... Cel puțin le-a oferit 
oamenilor o nouă opţiune. Pe de altă parte, a spus 
că oamenii vor fi obligați să înveţe să gândească 
atunci când o să fie pe Pământul Lung. O dată mi- 
a zis: „li ofer omenirii cheia care descuie lumi 
nesfârșite. Posibilitatea de a pune capăt lipsurilor 
şi, sa sperăm, războaielor. Şi poate un nou sens al 
vieţii. Las în seama generaţiei tale explorarea 
tuturor acestor lumi, draga mea, deşi, sincer sa 


fiu, sunt convins că o s-o sfecliți în stil mare.” De 
ce te uiţi aşa la mine? 

— Tatăl tău ţi-a spus asta? 

Sally ridică din umeri. 

— Ţi-am zis doar: era un hipiot care provenea 
dintr-un şir de generații de hipioţi. Tot timpul 
zicea chestii de genul ăsta. 

Chiar în momentul acela bubui din văzduh 
vocea lui Lobsang, prin megafon, speriind din nou 
mici dinozauri de pe plajă. 

— Joshua! înapoi pe navă acum! Urgenţă! 

În aer plutea un nou miros ciudat, ca de plastic 
ars. Joshua privi la orizont, spre nord, de unde se 
ridicase un nor cenuşiu care continua să crească. 

— Eu le zic sugative, îl informă Sally calmă. 
Seamănă cu nişte libelule. Injectează un venin în 
orice fel de organism, care descompune celulele, 
lăsând în urmă un burduf de supă pe care o sug, 
ca şi cum ar bea cu paiul. Habar n-am de ce, dar 
nu se ating de dinozauri. Prietenul tău electronic 
are dreptate că e o urgenţă, Joshua. Ia-o din loc, 
ca un băiat cuminte ce eşti. 

Apoi dispăru. 

În secunda în care Sally păşi în altă lume, 
Joshua făcu şi el un pas înapoi, spre est, în 
direcția opusă rutei aerostatului. Atunci când erai 
în pericol, instinctul îți dicta să păşeşti înapoi în 
lumea din care veniseşi, pentru că în lumea 


următoare te-ar fi putut aştepta ceva şi mai rău. 
Acum se afla într-o lume a lemnului destul de 
comună, înțesată de copaci cât vedeai cu ochii — 
adică nu prea departe, doar la vreo sută de metri, 
tocmai din pricina copacilor menţionaţi mai sus. 
Nu tu fată, nu tu dinozauri, nu tu zepelin. 

Din dreapta se vedea ceva mai multă lumină, aşa 
că porni într-acolo. Ajunse într-o zonă întinsă 
plină de cioturi arse de arbori şi câmpuri de 
cenuşă; nu fusese un incendiu recent, deoarece 
răsăriseră deja noi puieți din mormanul negru şi 
puturos de funingine, iar pe ici, pe colo se ițiseră 
frunze verzi. Fusese doar un incendiu forestier 
care pârjolise vegetaţia. Totul făcea parte din 
marele ciclu al naturii, care începea să te cam 
calce pe nervi odată ce l-ai observat în trei milioane 
de variante. 

Aerostatul apăru dintr-odată deasupra lui, 
învăluind în umbră întregul luminiş, asemenea 
unei eclipse bruşte. Joshua îşi puse din nou 
casca. 

Lobsang se văicări pe un ton agasant: 

— Am pierdut-o! Nu puteai s-o ademeneşti pe 
navă? E limpede că a descoperit o nouă modalitate 
de a păşi! Şi pe deasupra... 

Joshua îşi scoase din nou casca. Se aşeză pe un 
buştean îmbrăcat într-un strat colorat şi 
sfărâmicios de ciupercă. Se simțea zăpăcit de 
întâlnirea cu Sally şi de vijelia de cuvinte pe care 
şi-o înăbugşise în mod clar atâta vreme. Călătorea 


singură, cum călătorise şi el înainte. Era un gând 
care îl înfiora întru câtva. În expedițiile lui solitare 
reuşise să supraviețuiască într-o mulțime de lumi 
ca aceasta. 

Realiză dintr-odată nu că nu mai avea nici 
dorința, nici nevoia să aibă o navă burduhănoasă 
deasupra capului, care să-i întunece văzduhul. 

Joshua îşi băgă din nou casca în ureche şi se 
gândi ce să zică. Care era expresia aia pe care o 
folosea maica Agnes când vreo față bisericească 
sus-pusă umbla cu nasul pe sus şi încerca să dea 
ordine prin Cămin? 

— Mă auzi, Lobsang? Nu eşti tu şefu' meu, ai 
înțeles? Tot ce ai putea să faci acum ar fi să mă 
omori, şi tot n-ai fi şefu' meu. 

Niciun răspuns. 

Se ridică şi porni agale la vale. Era o pantă foarte 
lină, abia perceptibilă, însă acolo unde era o 
pantă, trebuia să fie şi un râu, ceea ce însemna 
teren deschis, adăpost şi vânat de-un fel sau altul. 
Singurele condiţii de care avea nevoie ca să 
supraviețuiască aici. 

Lobsang răspunse în sfârşit: 

— Ai dreptate, Joshua. Nu sunt şeful tău şi nici 
nu-mi doresc să fiu. Pe de altă parte, nu-mi vine 
să cred că te gândeşti serios să abandonezi 
misiunea. Ţin să-ți reamintesc că expediția 
noastră are un scop. 

— Orice scop ai avea, Lobsang, nu am de gând 
să răpesc pe nimeni pentru asta. 


Se opri. 

— În regulă, mă întorc la bord. Dar cu anumite 
condiții. 

Nava se afla acum chiar deasupra lui. 

— În primul şi în primul rând, o să cobor la sol 
şi o să mă întorc oricând poftesc, ne-am înţeles? 

De data aceasta, vocea lui Lobsang bubui la 
megafon, de parcă s-ar fi deschis porțile cereşti. 

— Tu încerci să negociezi cu mine, Joshua? 

— De fapt, spuse el scărpinându-şi nasul, cred 
că încerc să formulez nişte revendicări. În ceea ce- 
o priveşte pe Sally, am senzația că o s-o revedem 
în curând, indiferent de dorințele şi planurile tale. 
Tu nu ai cum să găseşti o ființă umană singură în 
toate lumile astea împădurite; în schimb pentru ea 
o să fie floare la ureche să vadă o navă 
supradimensionată plutind pe cer. Ea o să ne 
găsească pe noi. 

— Dar călătoreşte singură, ca şi tine. În fond, a 
călătorit chiar mult mai departe pe cont propriu. 
Poate că nu are nevoie de oameni şi nu va avea 
absolut nicio motivaţie să ne găsească. 

Joshua păşi pe cenuşa umedă pentru a ajunge 
la roata-lift care tocmai cobora la sol. 

— Nu are nevoie de oameni. Dar cred că îşi 
doreşte compania lor. 

— Din ce ai dedus asta? 

— Din felul în care mi-a vorbit. Din toată 
avalanşa aceea de vorbe pe care simțea nevoia să 
le spună. Pentru că scumpii tăi oameni din creierii 


munților erau probabil la fel atunci când s-au 
întâlnit. Pentru că şi eu sunt la fel. Pentru că 
umanoidul ăsta pe nume Joshua continuă să se 
întoarcă acasă când şi când ea să-şi viziteze 
semenii. În fond, pentru a fi... om. lar Daniel 
Boone n-are decât să mă scutească. 

— Am mai spus-o şi cu altă ocazie, Joshua: 
călătoria aceasta ţi-a lărgit orizontul, dacă nu şi 
vocabularul. 

— Pe deasupra, mai e ceva, Lobsang. Ceva ce-ţi 
scapă. Îţi închipui cumva că Sally a apărut din 
pură întâmplare sub nasul nostru, cu focul ei de 
tabără fumegând? 

— Păi... 

— Ştia că urma să sosim, Lobsang. Sunt 
convins. Vrea ceva de la noi. Întrebarea e ce 
anume? 

— S-ar putea să ai dreptate. O să reflectez la 
asta. În altă ordine de idei, am capturat şi am 
disecat câteva din lighioanele acelea zburătoare. 
Par să aibă foarte mult în comun cu viespile, deşi 
comportamentul lor este mai degrabă similar cu al 
albinelor. Un nou ordin. Tocmai de aceea trebuie 
să avem grijă să nu aplicăm în mod arbitrar 
etichete precum „dinozauri”. 

— Ţi-ai modificat cumva vocea? 

— Da, chiar aşa. Acum e caldă şi contemplativă, 
nu ți se pare? 

— Parcă ai fi un rabin! 

— O, nu eşti departe de adevăr. De fapt, e vocea 


lui David Kossoff, un actor evreu activ în anii '50 
şi '60. Mi se pare că tonul pe alocuri ezitant şi 
aerul afabil şi oarecum pierdut în gânduri are un 
efect cordial şi liniştitor. 

— Aşa e, dar nu cred că ar trebui să-mi spui 
asta. E ca şi cum un scamator ți-ar dezvălui 
secretul din spatele trucului... 

Fir-ar să fie! Lobsang îl făcuse din nou să râdă. 
Era greu să rămână supărat pe el. 

— Bine, vin la bord. Acum avem o înţelegere? 

Roata se ridică lin. 


La bord, unitatea ambulantă a lui Lobsang îl 
aştepta pe Joshua în cabina lui. Mai făcuse nişte 
îmbunătățiri. 

În ciuda a ceea ce se întâmplase înainte, Joshua 
izbucni în râs. 

— Arăţi ca un portar de hotel. Care-i treaba? 

Lobsang răspunse pe un ton languros: 

— Speram să evoc imaginea unui majordom 
englez de pe la 1935, şi unul chiar fercheş, dacă 
domnul nu are nimic de obiectat. Consider că 
efectul creat nu este atât de şocant ca acela 
provocat de stilul unui replicant ucigaş şic din 
Blade Runner, pe care l-am încercat mai devreme. 
În orice caz, sunt deschis sugestiilor. 

Fercheş. 

— Cel puţin e şocant în alt fel. Merge, ce să zic... 
Dar las-o mai moale cu „domnul”, bine? 

Majordomul făcu o plecăciune. 


— Mulţumesc...Joshua. Dă-mi voie să spun, 
Joshua... sunt de părere că învăţăm amândoi câte 
ceva în călătoria asta. Deocamdată vom continua 
să păşim cu viteza medie cu care poate păşio ființă 
umană, până când tânăra noastră va dori să-şi 
facă apariția. 

— Bun plan. 

Joshua avu pentru câteva clipe uşoara senzație 
de dezorientare care însoțea de obicei păşitul. 
Traversând Pământul Lung într-un ritm lejer de 
doar câteva lumi pe oră, peisajele care se 
desfăşurau acum sub ei îi amintiră lui Joshua de 
un proiector cu diapozitive pe care îl găsise odată 
în pod, la Cămin, printre alte vechituri. Apăsai o 
dată butonul şi-ţi apărea Fecioara Maria, apăsai 
de două ori şi-ţi apărea lisus. Tu rămâneai pe loc, 
în timp ce diverse lumi se perindau prin fața ta. N- 
aveai decât s-o alegi pe cea care-ţi convenea. 

În seara aceea, pe ecranul imens de pe punte 
rula un vechi film britanic selectat de Lobsang, 
numit Şoarecele de pe Lună. Unitatea mobilă 
şedea lângă Joshua şi se uita la film, iar Joshua 
se gândi că, prin ochii lui Sally, scena aceasta ar 
fi părut foarte bizară, însă voiajul lor depăşise de 
mult regiunea bizarului, îndreptându-se cu toate 
pânzele sus spre tărâmuri din aria semantică a 
neverosimilului. Cu toate acestea, se uitară 
netulburați la pelicula aceea învechită — o parodie 
despre cursa explorării spaţiale din secolul XX -, 
iar Joshua îl identifică imediat pe David Kossoff. 


Lobsang îl imita la perfecţie. 

După ce se termină filmul, Joshua fu sigur că 
zărise un şoarece care traversă puntea în fugă şi 
se pitise pe undeva. 

— „Şoarecele de pe Pământul un milion”, glumi 
Joshua. 

— O s-o trimit pe Shi-mi să-l vâneze. 

— Pisica? Chiar mă întrebam unde a dispărut. 
Ştii, Sally mi-a povestit că a crescut într-o familie 
de stepperi. Stepperi înnăscuți, vreau să zic. Nu 
era niciodată singură în lumile celelalte. Dar 
familia ei a pus-o să țină secretă toată treaba, aşa 
cum făcuseră cu toții din generaţie în generaţie. 

— Bineînţeles, Joshua. Şi tu ai încercat 
întotdeauna să ascunzi asta despre tine. E un 
instinct natural. 

— Presupun că nimeni nu-şi doreşte să fie 
diferit. 

— Fără îndoială. Pentru o astfel de putere, 
cândva ai fi fost luat drept vrăjitoare şi ai fi fost ars 
pe rug. Şi chiar la ora actuală, de la Ziua Marelui 
Pas din ce în ce mai mulți oameni privesc cu 
suspiciune abilitatea de a păşi şi Pământul Lung. 

— Cine? 

— Chiar n-ai niciun pic de simț politic, nu-i așa, 
Joshua? Toţi cei incapabili să pășească, desigur. 
Ei sunt cei ce detestă Pământul Lung și pe cei care 
il pot străbate, și toate urmările acestei enorme 
deschideri. La fel şi cei care au început să iasă în 
pagubă, din pricina noii situaţii create. Desigur 


din ăștia se găsesc întotdeauna... 

La cincisprezece ani după Ziua Marelui Pas, 
viața agentei Monica Jansson fusese dată peste 
cap în aceeaşi măsură ca a oricui altcuiva. Se 
străduia să țină pasul cu vremurile, în timp ce 
lumea din jur se transforma cu repeziciune, iar ea 
îmbătrânea. În iureşul tuturor acestor schimbări, 
poliția încerca să menţină ordinea. În această 
seară, fixa posomorâtă cu privirea ecranul de unde 
Brian Cowley - o personalitate tot mai 
proeminentă din fruntea unei mişcări nefaste 
numite  Umanitatea  Prioritară - îşi profera 
mizeriile înveninate şi manipulatoare, anecdote 
populiste fără haz, impregnate cu nişte idei 
politice inteligente şi periculoase care instigau la 
dezbinare. Din reflex, opri sunetul. Însă duşmănia 
acestui individ continua parcă să-i iasă prin piele 
ca sudoarea. 

Nu era totuşi de mirare: întregul fenomen al 
Pământului Lung fusese marcat de vrajbă şi 
violență încă de la început. 

La doar două zile după Ziua Marelui Pas, 
Pentagonul şi clădirea Parlamentului Britanic 
fuseseră deja atacate de terorişti. Ar fi putut fi mai 
rău. Băiatul care păşise în interiorul Pentagonului 
nu-şi calculase cum trebuie distanțele şi 
unghiurile, aşa că bomba lui artizanală fusese 
detonată pe un culoar, singura victimă fiind 


creatorul însuşi. Teroristul britanic fusese cu 
siguranță mai atent la ora de geometrie, fiindcă 
apăruse direct în mijlocul săli Camerei 
Comunelor, dar cum nu-şi făcuse totuşi temele 
cum trebuie, ultima imagine pe care o văzu 
vreodată fu aceea în care cinci Membri ai 
Parlamentului dezbăteau un proiect de lege destul 
de neînsemnat despre pescuitul de hering. Dacă s- 
ar fi gândit să-și facă apariţia la barul Camerei 
Comunelor, ar fi recoltat mult mai multe suflete. 
Cu toate acestea, ştirile referitoare la ambele 
explozii au făcut înconjurul lumii, iar autorităţile 
au intrat în panică. Cetăţenii s-au panicat 
deopotrivă: nu trebuia să fii cine ştie ce savant ca 
să-ți dai seama că, dintr-odată, oricine putea păşi 
la tine în casă în timp ce dormeai. lar unde e 
panică, e rost de câştig. De pe o zi pe alta, 
începuseră să se fabrice tot felul de dispozitive 
antistepper în ateliere și locuinţe de pretutindeni — 
unele istețe, multe neroade, iar altele se dovedeau 
de-a dreptul letale, în cele mai multe cazuri pentru 
proprietar, mai degrabă decât pentru posibilii 
spărgători. Încercările de a înțesa spaţiile libere 
din camere cu capcane antistepper sfârşeau prin 
a prinde degetele copiilor şi a răni animalele de 
casă. Oamenii descoperiră în curând că metoda 
cea mai bună de-a ţine departe intruşii era să 
îndese cât mai multă mobilă într-o încăpere, ca în 
epoca victoriană, pentru a nu mai lăsă loc pentru 


păşit. 


De fapt, amenințarea unei avalanşe de spargeri- 
prin-pășit nu avea atât de mult de-a face cu 
realitatea, cât mai degrabă cu fricile urbane. Într- 
adevăr, mulți o ştergeau în alte lumi pentru a fugi 
de datorii, obligații şi răzbunări şi întotdeauna se 
găseau suficienți agenţi care să-i urmărească, iar 
alții violau şi ucideau pe drumul lor de-a 
curmezişul lumilor până îi împuşca cineva. Însă în 
general, rata criminalității era scăzută pe 
Pământul Lung, unde erau absente presiunile 
sociale care generau atâtea dintre infracțiunile și 
tulburările de pe Datum. 

Sigur că guvernele nu erau prea încântate că 
atâția contribuabili alegeau să spele putina. 
Totuşi, singurele state care încercaseră să 
interzică păşitul fuseseră Iran, Birmania şi Marea 
Britanie. Inițial, majoritatea statelor din lumea 
liberă au adoptat un plan echivalent cu planul de 
egidă al Statelor Unite, revendicând suveranitatea 
asupra amprentei corespunzătoare propriei ţări în 
toate celelalte lumi, ajungând la infinit. Franţa, de 
pildă, declarase că toate amprentele franceze erau 
disponibile pentru colonizatorii care doreau să fie 
francezi şi erau pregătiți să subscrie unui 
document atent întocmit care definea ce anume 
însemna să fii francez. Fusese o idee ambițioasă, 
însă proiectul fusese dejucat de faptul că, în ciuda 
unei dezbateri naționale, nu existau nici măcar doi 
francezi care să cadă de acord cu privire la ceea ce 
însemna, în fond, să fii francez. Alţii susțineau că, 


dimpotrivă, tocmai imposibilitatea de a ajunge la 
un consens asupra a ceea ce însemna să fii francez 
făcea parte din definiţia acestei noțiuni. În 
practică, însă, nu conta ce regim fusese impus, 
fiindcă nu-ţi lua prea mult să păşeşti într-o lume 
în care statul nu avea nicio putere, pentru simplul 
motiv că statul nu era prezent acolo, fie el 
binevoitor sau altminteri. 

lar oamenii? Pur şi simplu păşeau - aici, acolo, 
pretutindeni - îndreptându-se nu atât spre 
locurile unde-şi doreau să ajungă, cât mai degrabă 
îndepărtându-se de locurile în care refuzau 
categoric să mai rămână. În mod inevitabil, mulţi 
porneau la drum nepregătiți şi fără niciun plan, 
suferind consecințele. Însă treptat asimilară 
lecţiile învăţate, de pildă, de comunitățile de amish 
de altădată, şi anume că aveai nevoie de alți 
oameni şi de pregătire. 

Cincisprezece ani mai târziu, existau deja 
comunități prospere în mijlocul peisajelor pustii şi 
îndepărtate ale Pământului Lung. Se credea că 
valul de emigrare începuse să se mai domolească, 
dar, conform estimărilor, mai bine de o cincime 
din populația Pământului plecase în căutarea unei 
noi lumi, ceea ce reprezenta o deplasare 
demografică comparabilă cu un război mondial 
sau cu o pandemie de mari proporții. 

Totuşi, după părerea lui Jansson, se aflau încă 
în stadiile incipiente. Într-un fel, omenirea abia 
începea să se obişnuiască încet cu ideea de 


nesfârşit belşug. Fără amenințarea sărăciei, de 
pământ sau de resurse, deveneau posibile noi 
moduri de viață. Cu câteva seri în urmă, Jansson 
urmărise la televizor un antropolog teoretic care 
făcuse un experiment mental. 

— Să luăm în calcul următoarea ipoteză. Dacă 
Pământul Lung chiar este infinit, după cum pare 
să reiasă până acum, atunci întreaga omenire şi- 
ar putea permite să trăiască pentru totdeauna în 
comunități de  vânători-culegători,  pescuind, 
adunând scoici și pur și simplu plecând mai 
departe atunci când se terminau scoicile sau după 
chef. Fără agricultura, Pământul ar putea hrăni 
poate un milion de oameni în felul acesta. Suntem 
zece miliarde, deci avem nevoie de zece mii de 
Pământuri. Dar dintr-odată, ne-am trezit că avem 
chiar mai mult de atât. Nu avem nevoie de 
agricultură pentru a hrăni acest număr copleşitor 
de oameni. Dar atunci mai avem nevoie de oraşe? 
Sau chiar de alfabetizare şi de aritmetică? 

Însă, pe măsură ce soarta umanităţii continua 
să fie perturbată astfel, devenea din ce în ce mai 
clar că existau o sumedenie de oameni pentru care 
presupusele comori ale Pământului Lung aveau să 
rămână pe veci inaccesibile, fapt care începea să-i 
nemulțumească. 

Aceasta era ceea ce o preocupa acum pe Monica 
Jansson, la cincisprezece ani de la Ziua Marelui 
Pas, privindu-l exasperată pe Brian Cowley. 

Aerostatul se opri din nou, de data aceasta într- 
o lume aridă, cu un aer aproape irespirabil, 
mirosind puternic a scrum, şi cu un cer mohorât. 
Joshua auzi sunetul rachetelor lansate, cu care se 
obişnuise deja. 

— O lume care a suferit un cataclism, comentă 
Lobsang. Poate impactul unui asteroid, deşi 
presupunerea mea ar fi mai degrabă o erupție 
vulcanică masivă de tipul celei din Yellowstone, 
care a avut loc aproximativ acum un secol. E 
posibil să existe viață în emisfera sudică, însă 
munca de curățare a naturii o să dureze multă 
vreme. 

— E un deşert. 

— Desigur. Pământul îşi ucide copiii de 
nenumărate ori. Dar regulile s-au schimbat acum. 
Ştim cu certitudine că vulcanul de sub Parcul 
Național Yellowstone de pe Datum va deveni activ 
şi amenințător în viitorul apropiat. Şi ce se va 
întâmpla atunci? Oameni vor păşi în alte lumi. 
Pentru prima oară în istoria umanității, o 
calamitate de asemenea proporții nu va mai 
reprezenta o tragedie, ci mai degrabă o simplă 
neplăcere. Atâta vreme cât va exista soarele, vor 
exista şi alte lumi, iar omenirea va dăinui, undeva 
pe Pământul Lung, imună la pericolul dispariției. 

— Mă întreb dacă pentru asta este Pământul 
Lung. 

— Nu am încă date suficiente ca să-ţi răspund. 


— De ce ne-am oprit, Lobsang? 

— Pentru că am detectat un semnal pe o 
frecvență AM, dar cu o recepție destul de slabă. 
Emițătorul e foarte aproape. Vrei să vezi cine 
transmite? întrebă Lobsang, iar chipul lui sintetic 
simulă perfect un rânjet. 


Restaurantul navei se mândrea cu o masă destul 
de robustă, iar Joshua se văzu nevoit să 
recunoască asta. În orice caz, era preferabilă 
raftului improvizat de pe puntea de observaţie pe 
care îl folosea atunci când nu aveau musafiri. 
Felul principal consta într-un tip de carne albă, 
destul de delicată. 

Ridică privirea, întâlnindu-i ochii lui Sally. 

Ea adusese carnea. 

— E un fel de curcan sălbatic destul de comun 
prin lumile locale, spuse ea. Sunt gustoşi. Asta 
dacă eşti dispus să depui efortul necesar ca să-i 
prinzi. Sunt animale de pradă şi pot alerga chiar 
mai repede decât un lup. Câteodată prind un grup 
întreg şi-l vând pionierilor... 

Vorbea mult pentru o pustnică, se gândi Joshua. 
Dar o înţelegea. Între timp, Joshua doar mânca. 
Se simţea bine. Poate începea să se deprindă cu 
compania femeilor. Sau cel puţin cu compania 
acestei femei. 

Lobsang intră ducând o tavă. 

— Sorbet de portocale. Portocalele nu sunt 
indigene în Lumea Nouă, dar am adus seminţe 


pentru a le planta în zone favorabile. Poftă bună! 

După ce îi servi, se întoarse pe călcâie şi dispăru 
de cealaltă parte a uşii albastre. 

Sally reacționase politicos la aflarea identității şi 
naturii lui Lobsang. Asta după ce se oprise din râs, 
în orice caz. Acum întrebă pe un ton scăzut: 

— Care-i treaba cu valetul Jeeves? 

— Cred că vrea să te facă să te simți bine-venită. 
Eram sigur că o să trimiți un semnal, să ştii. 

— De ce? 

— Pentru că şi eu aş fi făcut-o în locul tău. 
Haide, Sally, tu ne-ai contactat de data asta, deci 
ne-am închipuit că vrei ceva de la noi. Aşa că hai 
să facem un schimb. Ştii deja ce vrem noi să aflăm 
de la tine: cum ai ajuns atât de departe? 

Îl ţintui cu privirea. 

— O să-ți dau un indiciu. Nu sunt singura. 
Suntem mai mulți decât ţi-ai imagina. Din când în 
când, câte un Stepper se bâlbâie, ca să zic aşa. Am 
întâlnit pe cineva la douăzeci de mii de paşi 
depărtare de Datum care era sigur că nu se afla 
decât la un pas de Pasadena şi nu pricepea de ce 
nu poate să ajungă acasă. L-am condus la un 
popas şi l-am lăsat acolo. 

— M-am întrebat mereu de ce dau peste atâția 
oameni derutați. Credeam că sunt pur şi simplu 
tâmpiţi. 

— Se prea poate ca mulți chiar să fi fost. 

Vocea lui Lobsang pluti în aer: 

— Sunt la curent cu fenomenul pe care îl descrii, 


Sally, şi aş vrea să profit de ocazie pentru a-ţi 
mulțumi pentru această denumire oportună cu 
care l-ai etichetat. Bâlbâială. Însă nu am reuşit să- 
l reproduc. 

Sally aruncă o privire aspră în aer. 

— Ai ascultat tot ce am vorbit până acum? 

— Bineînţeles. Nava mea, regulile mele. Poate 
binevoieşti să răspunzi la întrebarea lui Joshua. 
Ai oferit doar un răspuns parțial. Misterul 
persistă. Cum ai ajuns până aici? într-un mod 
ceva mai intenționat decât bâlbâitul, aş zice eu. 

Sally se uită pe fereastră. Stelele străluceau 
intens în bezna compactă. 

— Încă nu am deplină încredere în voi. Pe 
Pământul Lung toată lumea are nevoie de un 
avantaj, iar ăsta e avantajul meu. Dar pot să vă zic 
altceva. Dacă vă aventuraţi mult mai departe, o să 
aveți probleme să vă întoarcețţi. 

Joshua era aproape tot timpul conştient de 
senzația aceea care îi pulsa în cap. 

— Ce anume se apropie? 

— Nici eu nu ştiu asta. Cel puţin, nu încă. 

— A provocat migraţia trolilor și a celorlalți 
umanoizi, nu-i așa? 

— Deci ştiţi despre asta? Presupun că ar fi fost 
și greu să n-o observați. 

observați. 

— Eu şi Lobsang suntem de părere că trebuie să 
investigăm. Să aflăm care e cauza. 

— Pentru ce? Ca să salvaţi lumea? 


Joshua începea să se obişnuiască cu stilul ei 
sarcastic. Rămăsese rece la dirijabilul opulent al 
lui Lobsang şi nu fusese deloc impresionată de 
vorbăria şi de visele lui grandioase şi nici de 
reputaţia lui Joshua. 

— Atunci de ce-ai mai venit la noi? Ca să râzi de 
noi sau ca să ne ajuţi? Sau pentru că ai nevoie de 
noi? 

— Printre altele. Dar îți spun altă dată, spuse ea 
ridicându-se de la masă. Noapte bună, Joshua. 
Spune-i, te rog, lui Jeeves să pregătească o altă 
cabină. Una care nu e vecină cu a ta, dacă se 
poate. Nu-ţi face griji, onoarea ta e în siguranță. 
Pur şi simplu sforăi, asta-i tot... 

Nava păşi toată noaptea şi pentru prima dată 
Joshua avu senzația că simte fiecare pas. Aţipi cu 
greu abia spre dimineaţă şi prinse poate o oră de 
somn înainte ca Sally să-i bubuie la uşă. 

— Scularea, matroz! 

— Ce e? mormăi el. 

— Aseară i-am dat nişte coordonate lui Lobsang. 
Am ajuns la destinație. 

Odată îmbrăcat, Joshua se grăbi să coboare pe 
puntea de observație. Nava nu se mai mişca. Se 
aflau destul de aproape de coasta Pacificului din 
această versiune a Statului Washington. lar 
dedesubt, adânc în Pământul Lung, mult dincolo 
de ultimele presupuse aşezări ale colonizatorilor, 


se afla o aşezare într-un loc în care nu te aşteptai 
să se afle nicio aşezare. Joshua făcu ochii mari. 
De-a lungul malului unui râu destul de mare erau 
îngrămădite mai multe clădiri, de unde porneau 
cărărui care se ramificau prin pădurea deasă şi 
umedă. Dar nu era niciun ogor prin preajmă, nici 
urmă de agricultură. Peste tot erau oameni, care 
făceau ce făceau oamenii de regulă când apărea 
din senin un dirijabil deasupra lor, adică arătau 
cu degetul şi comentau cu însuflețire. Dar fără 
ferme, cum puteau trăi într-o comunitate atât de 
numeroasă? 

Între timp, la râu apăruseră nişte siluete 
gârbovite familiare... Nici întru totul umane, nici 
întru totul animale. 

— Troli. 

Îl privi surprinsă. 

— Aşa li se zice pe aici. Dar, evident, ştii deja 
asta. 

— Lobsang o ştia chiar dinainte să pornim. 

— Presupun că ar trebui să fiu impresionată. I- 
ai întâlnit, nu-i așa? Joshua, dacă vrei să înţelegi 
trolii, dacă vrei să înţelegi Pământul Lung, ar 
trebui să înţelegi locul acesta. De aceea te-am 
adus aici. Ca să te poți orienta, Joshua... dacă am 
fi pe Datum, am pluti deasupra unei aşezări 
numite Humptulips din Grays Harbor County. Nu 
ne aflăm prea departe de coasta Pacificului. Sigur 
că există diferențe de amănunt între peisaje, iar 
albia râului este alta. Sper că au pus deja pe foc 


supa de scoici. 

— Supa de scoici? Eşti de-a casei? 

— Sigur că da. 

În felul ei, era uneori la fel de enervant de 
îngâmfată ca şi Lobsang. 

Nava cobori deasupra unei fâşii de pământ 
întinse şi pătrate din inima oraşului. Joshua 
observă cu surprindere casele vechi, din lemn 
degradat de vânt şi de ploi, unele aşezate pe nişte 
fundaţii de piatră erodată. Avu imediat senzaţia că 
acest orăşel de câteva sute de oameni se aflase aici 
cu mult înainte de Ziua Marelui Pas. Asupra pieţei 
trona o clădire comunală solidă, din lemn, care, 
după spusele lui Sally, era pur şi simplu 
cunoscută drept „Primăria”. Îi conduse într-acolo. 
Pe dinăuntru clădirea îşi etala structura 
impresionantă din bârne de cedru; avea un tavan 
înalt, podele lustruite de lemn, ferestre fără geam 
la nivelul ochilor şi nişte uşi masive la fiecare 
capăt. Focul ardea îmbietor în vatra din centrul 
încăperii, răspândind o lumină caldă. 

Lobsang îi însoţise şi el sub forma unităţii sale 
ambulante înveşmântate într-o rasă galbenă ca 
şofranul. În ciuda conformaţiei sale musculoase 
de culturist din anii '80, nu arătase niciodată mai 
tibetan. Părea să se simtă destul de sfios, în mod 
bizar - cu toate că avea toate motivele: sala era 
plină de localnici care îl fixau cu privirea 
zâmbitori, atât oameni, cât şi troli, care se 
armonizau la fel de bine în peisaj ca nişte câini la 


un picnic în familie. Răspândeau în aer izul lor 
specific, oarecum neplăcut. 

La Primărie se pregătise într-adevăr supa, care 
clocotea în nişte oale imense - un lux aproape 
inexplicabil, având în vedere cât de departe se 
aflau de Datum. 

Primarul îi salută. Era un bărbat mic de statură, 
cu înfăţişare plăcută. Avea un accent din Europa 
Centrală, însă vorbea engleza foarte bine. Sally, 
care îl cunoştea deja, bineînțeles, îi înmână un 
pacheţel, după care el îi conduse la o masă din 
mijloc. 

Sally observase privirea întrebătoare a lui 
Joshua. 

— Piper. 

— Faci mult troc? 

— Presupun... Tu nu? Şi rămân şi în vizită. Nu 
doar aici. Dacă dau peste colonişti suficient de 
interesanți, rămân o vreme şi îi ajut cu agricultura 
sau cu ce fac ei. Aşa cunoşti o lume, Joshua. Pe 
când voi doi, închişi în penisul vostru zburător, nu 
înțelegeți nimic de fapt. 

— Ţi-am zis eu, îi şopti Joshua lui Lobsang. 

— Se poate, răspunse Lobsang încet. Dar chiar 
şi aşa, cu toate defectele noastre, a venit până la 
urmă să ne caute. Ai dreptate, Joshua. Vrea ceva 
de la noi. Nu trebuie să ne lăsăm derutaţi de 
împrejurări. Trebuie să aflăm ce anume vrea. 

Sally continuă: 

— Totuşi, locul acesta este destul de deosebit 


față de celelalte popasuri ale mele. Eu îl numesc 
Happy Landings. 

— E clar că a fost înființat acum multă vreme, 
remarcă Lobsang. 

— Acum foarte multă vreme. Oamenii pur şi 
simplu ajung întâmplător aici... Pare să fie un soi 
de magnet pentru ei. O să vezi. 

Primarul se prezentă cu un singur nume: 
Spencer. Era bucuros să le vorbească despre 
comunitatea lui unică, la un castron de supă. 

— Un „magnet pentru oameni” - da, se poate 
spune şi aşa. Dar de-a lungul secolelor, oamenii 
care au sosit aici i-au dat nume diferite sau l-au 
blestemat într-o mulțime de limbi. Unele clădiri 
sunt foarte vechi şi mai găsim oase de demult, 
unele dintre ele în coşciuge rudimentare. De acum 
câteva secole. Oamenii vin aici de o grămadă de 
timp. Chiar de mii de ani! Desigur, majoritatea 
locuitorilor s-au născut aici — ca şi mine, de altfel 
—, dar mai apar întotdeauna şi câțiva nou-veniţi, 
care habar n-au cum au ajuns aici. Toţi povestesc 
același lucru: într-o bună zi, îţi vezi de treaba ta pe 
Pământ - pe Datum, cum i se zice acum -— și dintr- 
odată te trezești aici. Uneori te afli în încurcătură, 
încerci să fugi de ceva, dar de multe ori nu e cazul. 

Adăugă pe un ton mai scăzut: 

— Uneori sunt şi copii singuri. Băieți şi fete 
rătăcite. Chiar şi copii mici. Adesea se întâmplă să 
fie prima dată când păşesc. Îi primim întotdeauna 
cu braţele deschise, puteți fi siguri de asta. Gustaţi 


şi berea, îmi place să cred că facem o bere 
excelentă. Mai doriți supă, domnule Valiente? 
Unde rămăsesem?... Desigur, în ziua de azi, aceia 
dintre noi cu o orientare mai ştiinţifică sunt 
partizanii ideii unei singularităţi fizice, un fel de 
gaură în spaţiu, care aduce oamenii aici. Spre 
deosebire de vechea credință conform căreia locul 
acesta s-ar afla în centrul vreunui blestem 
misterios sau - având în vedere împrejurările — 
mai degrabă al unei binecuvântări. Oricum ar fi, 
iată-ne naufragiați aici, ca să zicem aşa, deşi, 
după părerea mea, niciun marinar nu a eşuat 
vreodată pe un țărm mai primitor decât acesta. Nu 
avem motive să ne plângem. Din ce mai auzim de 
la nou-veniţi, localnicii noştri mai în vârstă se 
bucură în general că au putut evita majoritatea 
aspectelor secolului douăzeci, spuse Spencer 
oftând. Când se pomenesc aici, unii cred că au 
aterizat în rai. Majoritatea sunt dezorientațţi şi 
uneori speriați când ajung. Dar toată lumea care 
soseşte aici este bine-venită. De la nou-veniți 
aflăm ce se mai întâmplă pe celelalte Pământuri. 
Şi primim bucuroşi informaţii, concepte şi talente 
noi; în mod deosebit, inginerii, medicii şi oamenii 
de ştiinţă sunt bine-veniţi. Dar sunt încântat să 
spun că la ora actuală ne dezvoltăm o cultură 
proprie, ca să spun aşa. 

— Fascinant, murmură Lobsang, introducând 
atent lingura cu supă printre buzele artificiale. O 
civilizație umană indigenă formată spontan pe 


meleagurile îndepărtate ale Pământului Lung. 

— Şi un nou mod de a călători, spuse Joshua, 
întru câtva uluit de acest ultim salt conceptual. O 
modalitate de a scurta înaintarea greoaie pas cu 
pas. 

O altă cale, se gândi el, venindu-i în minte Sally 
şi „bâlbâiala” de care-i vorbise ea. 

— Da, Pământul Lung este fără îndoială chiar 
mai ciudat decât pare. Am putea afla multe despre 
modul în care comunică diferitele zone ale 
Pământului Lung, studiind locul acesta. Dar 
rămâne de văzut cât de util se va dovedi acest nou 
fenomen. 

— Util? 

— Ar fi mai puţin util în cazul în care ar 
funcționa ca o gaură de vierme fixă, un tunel între 
două puncte fixe... 

— Ca vizuina iepurelui spre Tara Minunilor, 
spuse Joshua. 

— Trebuie să aflăm cât de mult putem. 

Între timp, Sally îl urmărea cu gura căscată pe 
Lobsang cum mânca. 

— Joshua... chestia asta mănâncă? 

El îi zâmbi larg. 

— Nu ar arăta mai ciudat dacă nu ar mânca, în 
situația de față? Nu deranjează pe nimeni 
altcineva. Vorbim mai târziu despre asta. 

Spencer se aşeză într-o poziție mai comodă, 
lăsându-se pe spătarul scaunului. 

— Pe Sally o cunoaştem foarte bine, desigur. 


Acum, vă rog, spuneţi-mi câte ceva despre 
dumneavoastră, domnilor. Lumea se află într-o 
evidentă schimbare, iar această schimbare ne-a 
adus şi minunatul dumneavoastră zepelin! Vă rog, 
începeţi dumneavoastră, domnule Lobsang. Vă rog 
să ne scuzaţi curiozitatea cu privire la prezența 
dumneavoastră exotică printre noi... 

În locul acesta aglomerat, în această atmosferă 
amicală, în prezența trolilor care îi priveau 
asemenea publicului unui spectacol de cabaret, 
pentru prima oară de când îl cunoştea, lui Joshua 
i se păru că Lobsang are emoții. Acesta era unul 
din acele momente în care Joshua nu-şi dădea 
seama cu niciun chip dacă Lobsang chiar era în 
fond o ființă umană sau doar o simulare incredibil 
de inteligentă, expertă în imitarea unor asemenea 
aspecte atât de subtile ale comportamentului 
uman, precum stânjeneala. 

Lobsang tuşi ca să-şi dreagă vocea. 

— În primul rând, trebuie spus că sunt un suflet 
uman, deşi corpul meu este artificial. Sunteţi 
poate familiarizat cu noţiunea de proteză... 
Folosirea unor membre sau organe artificiale 
pentru a menține un organism în viaţă... Puteţi să 
mă considerați un caz extrem. 

Spencer nu fu deloc tulburat. 

— Uimitor! Ce pas înainte! La vârsta mea începi 
să te întrebi de ce înzestrează universul cu 
inteligență nişte mecanisme atât de fragile cum 
sunt corpurile noastre omeneşti. Dacă-mi 


permiteți să vă întreb, aveți cumva talente 
deosebite pe care le-aţi putea împărtăşi cu noi? 
Este o întrebare pe care o punem tuturor nou- 
veniților, aşa că vă rog să nu vă simțiţi jignit. 

Joshua pufni în sinea lui, anticipând reacţia lui 
Lobsang. 

— Talente deosebite? Ar fi mai uşor să vă 
menţionez excepţiile. Încă nu mă pricep foarte 
bine la pictura în acuarelă... 

Aruncă o privire curioasă în jur. 

— E limpede că aceasta este o comunitate 
neobişnuită, care s-a dezvoltat în condiții 
neobişnuite. (Care este situația industriei? 
Evident, aveți fier. Oțel? Bun. Plumb? Cupru? 
Cositor? Aur? Radiocomunicaţie? Aţi depăşit, fără 
îndoială, faza telegrafului. În plus, tipografia, dacă 
aveți hârtie... 

Spencer încuviință din cap. 

— Da, dar mă tem că doar hârtie produsă 
manual. Meşteşugul s-a păstrat de la cei care au 
sosit în epoca elisabetană. Am îmbunătățit 
tehnica, desigur, dar nu am avut norocul să 
găzduim de multă vreme un artizan care să se 
priceapă la fabricarea hârtiei. Suntem nevoiţi să 
depindem de aptitudinile celor care se întâmplă să 
nimerească aici. 

— Dacă îmi puneţi la dispoziție metale feroase, 
voi confecționa pentru dumneavoastră o presă 
tipografică plană acționată de energia hidraulică — 
dacă sunteți familiarizați cu conceptul...? 


Spencer zâmbi. 

— Am avut mori de apă încă din epoca romană. 

Joshua fu din nou şocat de vechimea acestui loc. 
Sally păru amuzată de reacția lui. 

— Dacă aşa stau lucrurile, pot construi un 
alternator solid. Curent electric. Domnule primar, 
vă pot lăsa o enciclopedie a descoperirilor medicale 
şi tehnologice până la ora actuală. Dar sfatul ar fi 
să le luaţi pe rând, pentru a evita şocul futurist. 

Mulțimea adunată în jurul lor în sală, atrasă de 
caracterul bizar al lui Lobsang, murmură 
aprobator la spusele acestuia. 

Dar Sally, care ascultase nerăbdătoare până 
atunci, spuse: 

— E foarte frumos din partea ta, Lobsang, dar 
toate treburile astea de Robert Heinlein vor trebui 
să aştepte. Ne aflăm aici din cauza problemei — îţi 
aminteşti? 

Apoi întoarse privirea spre Spencer. 

— Iar tu ştii la ce mă refer. 

— A, migraţia trolilor? Vai, sigur că da, Sally are 
dreptate. Există clar motive de îngrijorare. S-ar 
putea spune că este o problemă care înaintează 
lent, însă noi credem că are repercusiuni grave 
asupra tuturor lumilor... Pământului Lung, aşa 
cum îl numiți voi. Dar chiar şi subiectul acesta va 
trebui să aştepte până mâine. Acum haideţi să 
ieşim şi să ne bucurăm de razele soarelui. 

Îi conduse afară. 

— Sunteţi cât se poate de bine-veniţi aici, vă rog 


să rețineți asta. Veţi vedea că am adoptat în sânul 
nostru membri orfani din toate familiile omenirii. 
Lui Sally îi place să numească locul acesta Happy 
Landings, ceea ce nouă ni se pare hazliu. Dar 
pentru noi este pur şi simplu acasă. La Primărie 
sunt tot timpul locuri libere unde se poate dormi, 
dar dacă preferați să aveți mai multă intimitate, 
toate cabanele familiale sunt spațioase. Sunteţi 
absolut bine-veniţi! 

Musafirii înaintară prin mulțimea zâmbitoare. 

Joshua observă configuraţia şi arhitectura 
neobişnuită a locului. Reţeaua de drumuri nu 
părea construită după un plan anume; era mai 
degrabă o încâlceală de cărărui care se întretăiau 
şi se pierdeau în pădure, ca şi cum aşa ar fi 
evoluat. lar clădirile erau adesea construite pe 
nişte fundații extrem de vechi. Chiar avea aspectul 
unui loc care se dezvoltase încet şi neîntrerupt 
vreme îndelungată, astfel că structurile mai noi 
erau construite deasupra celor mai vechi, ca 
inelele unui trunchi de copac. Totuşi, clădirile 
relativ moderne erau preponderente, completând 
un nucleu străvechi, ca şi cum sosiseră mult mai 
mulți oameni în ultima perioadă, poate în ultimele 
câteva secole. Tocmai în acea perioadă, presupuse 
Joshua, începuse să crească rapid populaţia de pe 
Datum, trimițând fără îndoială un număr mult 
mai mare de rătăciți către Happy Landings. 


Plimbându-se de-a lungul râului, Joshua începu 
să înțeleagă cum trăiau localnicii. Pe mal erau 
grătare cu peşti puşi la uscat, majoritatea 
asemănători cu somonul, nişte exemplare mari şi 
sănătoase, tăiate frumos. Mai atârnau peşti şi în 
interiorul locuinţelor, unii puşi la afumat. Nimeni 
nu părea să se spetească cu munca, dar văzu câte 
un năvod ici-colo pe râu, capcane şi câțiva oameni 
care mânuiau cârlige, undițe şi harpoane. Mai 
târziu află că existau totuşi şi nişte ogoare, mai 
departe de centru, unde se cultivau cartofi ca 
hrană de rezervă şi ca sursă de energie pentru 
Stepperele puţinilor vizitatori care foloseau cutiile 
cu pricina. În rest, râul le oferea aproape toată 
hrana de care aveau nevoie. La vremea migraţiei 
anuale de somon - după cum îi povestiră 
prietenoşi localnicii, într-o multitudine de accente 
bizare - întreaga populaţie, atât oamenii, cât şi 
trolii, coborau la râu şi recoltau peştii migratori, 
care veneau în număr atât de mare, încât apa 
aproape că inunda malurile râului. Evident, mai 
erau şi alte soiuri de peşti, iar Joshua văzu 
grămezi întregi de cochilii de tot soiul de scoici şi 
stridii. Codrul era şi el generos, după cum îşi putu 
da Joshua seama, văzând coşuri pline ochi de 
fructe de pădure, ghinde, alune, precum şi pulpe 
de animale pe care nu le putea identifica. 

— De asta nu practică nimeni agricultura aici, îi 
şopti Sally. Sau aproape nimeni. Nimeni nu are 
nevoie să facă asta, fiindcă ţinutul este atât de 


darnic. Pe Datum, în regiunea asta, populații 
precolumbiene de vânători-culegători au format 
societăți la fel de complexe ca a oricăror 
agricultori, cu doar o fracțiune din munca depusă 
de ceilalți. Şi fără durerile de spinare aferente. La 
fel şi aici. 

Începu să picure. Sally râse şi continuă: 

— Poate de aceea Happy Landings se află tocmai 
aici, într-unul din cele mai darnice locuri din toate 
lumile. Dacă n-ar ploua tot timpul, ar fi raiul pe 
pământ. 

Totuşi, pretutindeni dădeai cu ochii de troli, iar 
aceasta nu era o privelişte cu care te-ai fi putut 
întâlni în Statul Washington, pe Datum. 
Umanoizii îşi croiau drum printre ceilalți gură- 
cască din specia umană cu o grijă şi o atenţie la 
care Joshua nu s-ar fi aşteptat de la nişte creaturi 
ce arătau ca nişte corcituri între urşi şi porci 
bipezi. Relaţia vădit armonioasă între oameni şi 
troli şi primirea călduroasă din partea tuturor îi 
confereau locului o atmosferă de pace. 

În mod paradoxal, aceasta îi crea lui Joshua o 
stare de disconfort. Nu înţelegea clar de ce. I se 
părea că, datorită prezenţei trolilor, atât de bine 
integrați în locul acesta, comunitatea era prea 
liniştită. Nu tocmai umană... Nu era pentru prima 
dată în viață când resimțea această stare de 
conflict interior şi confuzie; mai avea încă multe de 
înțeles referitor la locul acesta. 

Curând, în piața centrală, unul din troli se aşeză 


pe jos şi începu să cânte. Imediat i se alăturară şi 
ceilalți. Un cântec al trolilor avea întotdeauna 
această calitate extraordinară de a te pironi locului 
atunci când îl auzeai, iar Joshua ştia că nu va 
putea explica niciodată acest fenomen. Părea că 
nu se mai termină; notele acelea impresionante se 
rostogoleau în ecouri din depărtările codrului. 
Totuşi, când se uită la ceas, nu trecuseră nici zece 
minute. 

Sally îl bătu pe umăr. 

— Asta, băiete, este ceea ce se cheamă cântarea 
scurtă a trolului. Cântarea lungă poate să ţină şi 
o lună. Te unge la suflet, nu-i aşa? Dar te şi 
înfioară în acelaşi timp. Uneori îi vezi cu sutele 
într-o poiană, cântând cu toții, aparent 
independent, neluând seama la vecinii lor, şi 
dintr-odată li se unesc vocile şi melodiile, încheind 
într-un unic acord măreț, ca Thomas Tallis, ştii? 
Ca şi cum s-ar năpusti la tine din patru 
dimensiuni deodată. 

— Cunosc întregul repertoriu al lui Tallis, spuse 
Lobsang. Este o comparaţie nimerită. 

Joshua consideră că nu e cazul să fie exclus din 
conversaţie. 

— Am auzit de Tallis. Maica Agnes spunea că, 
dacă ar fi trăit în ziua de azi, ar fi avut un Harley. 
Dar după ea, majoritatea eroilor ei ar fi avut un 
Harley... 

— Identific nişte structuri care se repetă în 
muzica lor, spuse Lobsang. O să-mi ia un timp să 


le analizez. 

— Mult succes cu asta, domnule, spuse Sally. 
Eu, care îi ştiu pe troli de ani buni, abia dacă 
reuşesc să ghicesc despre ce vorbesc. Dar în cazul 
de față, sunt destul de sigură că discută despre 
noi şi vehiculul cu care am venit. Până la căderea 
nopții, fiecare troli de pe continentul ăsta o să 
repete cântecul până îl stăpânesc cu toții la 
perfecție. Cântecele constituie un soi de memorie 
colectivă — eu asta presupun. Cred că melodiile au 
şi un soi de sistem de verificare, un mecanism de 
autocorectare, astfel încât, cu timpul, tuturor 
trolilor le parvine informaţia corectă. În cele din 
urmă va face probabil înconjurul tuturor lumilor, 
în funcție de rutele de migraţie ale trolilor. Mai 
devreme sau mai târziu, fiecare trol la care poate 
ajunge informaţia va şti că noi am fost aici azi. 

Ceilalți pritoceau revelaţia în linişte. Joshua fu 
uluit de ideea aceasta stranie a unei memorii 
cântate care acoperea lumi întregi. 

Îşi Continuară plimbarea. Era o după-amiază 
liniştită şi caldă, punctată din când în când de ploi 
scurte şi mărunte, pe care toți păreau să le ignore. 
Nu se vedeau niciun fel de vehicule sau animale 
de povară, doar câteva roabe şi grătarele acelea cu 
peşti puşi la uscat. 

Joshua îi spuse lui Sally: 

— Poate că ar trebui să n-o mai lungim atâta. 
Deci ştii despre troli. Pari chiar foarte ataşată de 
troli. Ştii despre migrația umanoizilor. Ne-ai adus 


în locul acesta cu o comunitate mixtă ciudată de 
oameni şi troli... Vrei ceva de la noi, asta e clar. 
Are ceva de-a face cu migrația, Sally? 

Nu răspunse imediat. 

— Da, fie. Ai dreptate. N-am avut nicio clipă 
intenția să vă ascund ceva. Doar că ar fi mai bine 
să vă dați singuri seama. Aşa e, mă îngrijorează 
migraţia. Este o anomalie care îşi face simțită 
prezența peste tot pe Pământul Lung. Şi, într- 
adevăr, nu cred că aş putea şi nu cred că ar fi bine 
să mă apuc să investighez problema de una 
singură. Dar cineva trebuie să facă asta, nu 
credeți? 

— Aşadar, avem aceleaşi obiective, spuse 
Lobsang. 

Joshua insistă: 

— Haide, Sally, spune odată. A venit momentul 
pentru un schimb cinstit. O să te ajutăm, dar 
trebuie să fii sinceră cu noi până la capăt. Ştiai de 
locul acesta şi ştiai cum se ajunge aici. Cum aşa? 
Şi, în primul rând, cum ai străbătut atâta distanţă 
pe Pământul Lung? 

— Pot să am încredere în voi? Să am cu adevărat 
încredere? întrebă Sally cu mină precaută. 

— Da, răspunse Joshua. 

— Nu, spuse Lobsang. Orice informaţie îmi vei 
da, voi dispune de ea aşa cum cred eu de cuviinţă, 
în cazul în care poate ajuta progresul întregii 
umanități. Dar acțiunile mele nu-ți vor prejudicia 
în niciun fel persoana sau familia, de asta poți fi 


sigură. Tu ştii ceva ce noi nu ştim în legătură cu 
modul în care comunică diferitele zone ale 
Pământului Lung, nu-i aşa? 

Pe lângă ei trecu un cuplu ţinându-se de mână; 
ea arăta a suedeză, iar el era mai întunecat decât 
o noapte fără stele. 

Sally inspiră adânc. 

— Familia mea le numeşte locuri moi. 

— Locuri moi? făcu Joshua nedumerit. 

— Scurtături. De obicei, dar nu întotdeauna, se 
află în inima unui continent, departe de ocean. De 
obicei, sunt lângă o apă şi devin mai puternice pe 
la amurg. Nu pot să vă spun exact cum arată sau 
cum le găsesc. E mai mult un simț, un instinct. 

— Nu înţeleg... 

— Sunt locuri care îți permit să traversezi rapid 
mai multe Pământuri deodată. 

— Cizme de şapte leghe... 

— Presupun că „găuri de vierme“ ar fi o metaforă 
mai potrivită, murmură Lobsang. 

— Dar se modifică, spuse Sally. Se deschid şi se 
închid. Trebuie să găseşti drumul şi să-l urmezi... 
Trebuie să ştii ce anume să cauţi. Dar nu e ceva 
ce înveți, e mai degrabă ceva ce-ţi aminteşti — ceva 
ce ai aflat cu mult timp în urmă şi îţi vine în minte 
exact când ai nevoie. Nu e ca bâlbâiala 
Stepperului, ci mai mult ca o mână de ajutor, ca 
să zic aşa. E ceva organic, înțelegeți? Ca marinarii, 
care simt curenţii mărilor, fluxul şi refluxul, 
vântul şi mareele, chiar şi salinitatea apei. Şi se 


deplasează, se deschid şi se închid, sau se 
reorientează către o nouă destinație. La început 
dai mai mult rateuri, dar la ora actuală pot ajunge 
în orice loc în trei sau patru paşi, dacă sunt 
favorabili curenții. 

Joshua încercă să-şi imagineze asta. Vizualiză 
Pământul Lung ca un burlan, un furtun, prin care 
el înainta greoi câte o lume, pe rând. Locurile 
acestea moi erau ca nişte — ce anume? Găuri în 
pereţii ţevii care îți permiteau să tai drumul prin 
şiruri întregi de Pământuri posibile? Sau poate 
erau ca o rețea de metrou, ascunsă sub străzile 
oraşului, conectând diferite puncte între ele, o 
rețea cu o topologie proprie, independentă de ceea 
ce se afla la suprafaţă. lar rețeaua respectivă ar 
avea intersecții, puncte de schimb... 

Lobsang întrebă direct: 

— Cum funcţionează locurile astea moi? 

— De unde să ştiu eu? Tata avea nişte ipoteze 
referitoare la structura Pământului Lung. Vorbea 
despre solenoizi. Structuri matematice haotice. Nu 
mă-ntreba pe mine. Dacă dau vreodată de el... 

— Câţi oameni cunoşti care au acest talent? 

Ridică din umeri. 

— Nici măcar toți din familia mea nu îl au. Dar 
ştiu că mai sunt şi alții. Din când în când mai 
întâlnesc câte unul. Tot ceea ce pot să spun cu 
certitudine este că recunosc un loc moale când îl 
găsesc, şi în general intuiesc destul de bine cât de 
departe şi în ce direcţie duce. Bunicul din partea 


mamei era un stepper adevărat; putea simţi un loc 
moale de la trei kilometri depărtare. Bunicul le 
numea „căile zânelor”. Era irlandez de origine. 
Spunea că atunci când păşeşti printr-o cale a 
zânelor, poți păşi sprinten, după cum îi plăcea lui 
să zică. Mama spunea că atunci când păşeşti 
sprinten ţi se acumulează o datorie care va trebui 
restituită într-o bună zi. 

— Deci care-i treaba cu Happy Landings? 
întrebă Joshua. Cum se face că oamenii sunt 
parcă luaţi pe sus, plutesc în derivă şi sfârşesc 
aici, după cum spune primarul?... Poate are 
legătură cu rețeaua de locuri moi. Poate oamenii 
plutesc şi se adună aici ca nişte fulgi de zăpadă 
într-o vale. 

— Da, poate este un fenomen similar, spuse 
Lobsang. Ştim deja că echilibrul este un element 
esențial pentru Pământul Lung. Poate că Happy 
Landings este un fel de groapă de potenţial. Şi este 
clar că funcţionează de vreme îndelungată, cu 
mult înainte de Ziua Marelui Pas. 

— Mda, îngăimă Sally pe un ton sceptic. Dar nu 
asta e problema. Trolii sunt agitati — chiar şi aici. 
Nu ştiu dacă voi v-aţi dat seama, dar eu am 
observat. Pe asta trebuie să ne concentrăm. De- 
aia am rămas cu nişte papiţoi ca voi şi cu gogoaşa 
voastră aeriană umflată: pentru că, în felul vostru 
zăpăcit, ați văzut ce-am văzut şi eu. Pretutindeni 
pe Pământul Lung ceva îi sperie pe troli şi pe 
ceilalți umanoizi. lar asta mă sperie şi pe mine. Şi, 


la fel ca voi, vreau să înţeleg ce se petrece. 

— Dar ce te preocupă mai mult, Sally? întrebă 
Joshua. Amenințarea pentru oameni sau pentru 
troli? 

— Tu ce crezi? i-o întoarse Sally. 


Datorită trolilor, la amurg se auzea vecernia. 
Trolii erau cântecul lor; îşi duceau existența într-o 
lume de murmur continuu. 

Însă în acelaşi fel îşi duceau traiul şi oamenii din 
Happy Landings. Chiar şi pe înserate umblau de 
colo până colo pe-afară, se plimbau agale, îşi 
făceau cu mâna, râdeau, bucurându-se de 
compania celorlalți. Peste tot se aprindeau focuri; 
pe coasta de nord-vest a Pacificului, în majoritatea 
lumilor, se găsea lemn din belşug. Joshua observă 
că, pe măsură ce se întuneca, continuau sosească 
oameni din comunitățile vecine, pe jos, unii 
trăgând după ei nişte roabe mici cu copii sau 
bătrâni. Aşadar, centrul Humptulips din Happy 
Landings nu era izolat. 

Aflară că unii oameni veneau de la mare 
depărtare, de pildă, din corespondentul oraşului 
Seattle în această lume. Iar districtul cu pricina 
fusese botezat tot Seattle încă din 1954, când o 
doamnă, pe numele ei Kitty Hartman, văzându-şi 
liniştită de treabă, păşise pe drumul ei spre casă 
de la Pike Place Market fără să bage de seamă, 
fiind uluită de dispariția clădirilor din jurul ei. 
Călătorilor de pe Mark Twain le fu prezentată 


doamna Montecute, aşa cum era acum cunoscută 
— era o doamnă cu părul alb, extrem de sprintenă 
şi foarte dornică de vorbă. 

— Desigur, a fost un şoc destul de puternic, vă 
închipuiți, şi-mi amintesc că mi-am zis: Nici măcar 
nu ştiu în ce statmă aflu! în Washington nu mai 
sunt, asta-i clar. Mă întrebam dacă poate ar fi fost 
potrivit să iau cu mine şi un căţeluş şi o pereche 
de pantofi roşii! lar apoi, prima persoană pe care 
am întâlnit-o aici a fost Francois Montecute, care 
era foarte chipeş şi mi-a sucit capul, plus că mai 
era şi artist între cearşafuri, dacă mă-nţelegeţi. 

Le  dezvăluise aceste detalii cu francheţea 
voioasă a unei doamne în vârstă care ţine cu tot 
dinadinsul ca tinerii să realizeze că şi ea a făcut 
sex la viaţa ei, şi chiar din plin. 

Doamna Montecute avea o anumită aură de 
mulțumire zugrăvită pe chip, pe care lui Joshua i 
se părea că toți localnicii din Happy Landings o 
împărtăşeau într-o oarecare măsură şi pe care i-ar 
fi venit greu să o descrie mai exact. 

Când încercă să-i explice impresia lui, Sally 
spuse: 

— Ştiu la ce te referi. Toată lumea pare atât de... 
rațională. Am venit de multe ori aici şi de fiecare 
dată e la fel. Nu se plânge nimeni de nimic, nu 
există rivalitate. Nu au nevoie de guvernau de fapt. 
Ai putea spune că primarul Spencer este primul 
între egali. Când au de dus la bun sfârşit un 
proiect important, pur şi simplu îşi suflecă 


mânecile şi se apucă de treabă. 

— Atmosfera asta mă duce cu gândul la 
Nevestele din Stepford, spuse Joshua. 

Sally râse. 

— Te deranjează, nu-i aşa? O comunitate de 
oameni fericiți îl deranjează pe Joshua Valiente, 
marele singuratic, care abia dacă e el însuşi om. 
Într-adevăr, e... ciudat. Dar într-un sens bun. Nu 
vorbesc despre telepatie sau alte prostii de felul 
ăsta. 

Joshua rânji. 

— Care sunt foarte diferite de ţopăitul dintr-o 
lume în alta după propriul plac, care constituie o 
cu totul altă categorie de prostii? 

— Bine, bine, înţeleg ce vrei să zici, spuse Sally. 
Dar ştii la ce mă refer. Totul e atât de agreabil. I- 
am întrebat care e explicaţia şi mi-au spus că de 
vină sunt aerul curat, lipsa înghesuielii, mâncarea 
din belşug, lipsa taxelor nedrepte, bla, bla, bla... 

— Sau poate trolii sunt responsabili pentru asta, 
spuse Joshua pe şleau. Convieţuirea oamenilor cu 
trolii. 

— Poate, admise ea. Uneori mă întreb... 

— Ce anume? 

— Mă întreb dacă nu cumva se petrece ceva atât 
de remarcabil aici, încât până şi Lobsang va trebui 
să-şi revizuiască modul de gândire. E doar o 
bănuială deocamdată. Sunt eu prea suspicioasă. 
Dar, în fond, un stepper care nu e suspicios are 
toate şansele s-o mierlească. 

Joshua se trezi dis-de-dimineață şi-şi continuă 
cercetările pe cont propriu. Oamenii erau 
prietenoşi şi bucuroşi să se plimbe împreună cu 
el, să pălăvrăgească şi chiar să-i ofere limonadă în 
căni meşteşugite de olarii lor. Îşi învinse natura 
taciturnă şi stătu de vorbă cu ei şi ascultă ce 
aveau de spus. 

Zona era de-acum plină de gospodării, după cum 
află Joshua, şi înţesată de aşezări pe coastă şi de- 
a lungul văilor râurilor. Niciuna nu depăşea câteva 
sute de locuitori, deşi oamenii se strângeau 
laolaltă în timpul festivalurilor sau când îşi făceau 
apariția musafiri interesanţi, cum era Lobsang cu 
zeppelinul lui. Ca reacție la afluxul mai mare de 
nou-veniți în ultimele decenii, comunitatea se 
văzuse nevoită să se extindă şi noi aşezări 
răsăriseră în tot ţinutul. 

Motivul pentru care această expansiune rapidă 
fusese posibilă - află el - erau trolii. Trolii erau 
folositori, trolii erau prietenoşi, trolii erau sociabili 
şi - un aspect deloc neglijabil — erau oricând gata 
să ridice poveri grele, o activitate foarte agreabilă 
pentru ei. Donaţia aceasta de forță brută îi ajutase 
pe coloniştii de aici să depăşească lipsa de mână 
de lucru, de animale de povară şi de utilaje. 

Dar într-un fel, motivul pentru care se construia 
în permanență şi pentru care noile aşezări 
continuau să se dezvolte erau chiar trolii. Trolii, 
descoperi el, erau alergici la mulțimi - mai exact, 


la mulțimi de oameni. Indiferent câţi troli erau 
laolaltă, deveneau agitați dacă în preajmă se aflau 
mai mult de o mie opt sute noua zeci de oameni, 
un număr la care se ajunsese în trecut în urma 
unor măsurători atente. Nu deveneau agresivi, ci 
pur şi simplu îşi luau tălpăşița timizi şi nu se 
întorceau până când nu catadicseau să plece vreo 
câteva zeci de oameni, iar numărul lor scădea sub 
limita acceptabilă. Şi cum bunăvoința trolilor era 
neprețuita, Happy Landings se extindea spre sud 
sub forma unei confedera ţii de orăşele primitoare 
pentru troli, ceea ce nu constituia nicicum un 
inconvenient, dat fiind că puteai oricând să ajungi 
pe jos în oraşul vecin în mai puţin de o oră, iar 
acest peisaj riveran era extrem de primitor. 

Mai târziu în aceeaşi dimineaţă Joshua află că 
acest aspect, mărimea oraşelor, era de mare 
interes pentru un tânăr numit Henry. Crescuse 
într-o comunitate amish până într-o zi, când 
păşise într-un loc moale şi aterizase — vorba vine — 
în mijlocul unei alte comunități alese. Joshua avea 
impresia că Henry se împăcase bucuros cu noua 
lui situaţie. Îi explică lui Joshua că acasă, în 
comunitatea lui, oamenii fuseseră tot timpul de 
părere că o sută cincizeci de suflete era mărimea 
tocmai bună pentru o comunitate restrânsă, astfel 
că aici se simțea ca acasă. Mai credea însă şi că 
murise şi că Happy Landings era dacă nu raiul, 
atunci cel puţin un tărâm intermediar de unde 
avea să-şi continue călătoria. Nu părea să-l supere 


foarte mult ideea că ar fi fost decedat. Îşi avea locul 
lui în această mică societate: era un bun gospodar, 
blajin cu animalele şi foarte iubitor cu trolii. 

De aceea, în dimineaţa aceasta, când, la cererea 
lui Lobsang, Joshua îl adusese pe navă împreună 
cu câţiva troli, Henry fu încredințat că se ridicase 
în sfârşit la ceruri şi conversa cu Dumnezeu. Sunt 
unele lucruri pe care nu le poţi tolera atunci când 
ai fost crescut de maici, chiar dacă sunt de felul 
maicii Agnes. Joshua se strădui să-l elibereze pe 
Henry de convingerea eronată că personajul 
impresionant în veşminte de culoarea şofranului 
pe care-l întâlnise în timpul vizitei sale în cer era 
chiar Dumnezeu atotputernicul. 

Însă orgoliul şi aerul de omnisciență al lui 
Lobsang se dovediră argumente inexpugnabile. 

Lobsang, pe de altă parte, ardea de nerăbdare să 
afle mai multe despre limbajul trolilor. Aşa se 
explica faptul că pe puntea de observaţie se aflau 
deja două femele de-o parte şi de alta a unităţii 
ambulante a lui Lobsang şi vreo patru sau cinci 
pui de trol care se jucau încântați cu Shi-mi. 
Henry îi însoțise pentru a linişti trolii — la sugestia 
lui Sally —, dar, după câte se părea, trolii din 
Happy Landings nu erau aşa uşor de şocat. 
Intraseră în lift în pas vioi şi, odată ce păşiră la 
bord cu picioarele lor mari şi plate, nu fură deloc 
şocaţi să dea ochii cu un om artificial şi o pisică- 
robot. 

— Trolii sunt, desigur, mamifere, spuse 


Lobsang. lar mamiferele îşi iubesc şi îşi îngrijesc 
odraslele, în majoritatea cazurilor. Mamele îşi 
învață copiii. Aşa că învăţ şi eu, ca un copil, cu 
paşi mărunți. Fiindcă joc eu însumi rolul unui 
copil, cred că pot dobândi, cu atenţia cuvenită, un 
vocabular elementar: bun, rău, sus, jos. Iar astfel 
putem face progrese. 

Joshua îşi dădea seama că Lobsang era foarte 
încântat de întregul proces. 

— Eşti îmblânzitorul de troli, Lobsang. 

Lobsang nu-l asculta însă. Se plimba printre 
trolii lui fericiţi. 

— Te rog să observi: le ofer o minge frumoasă şi 
lucioasă. Bun! Joshua, fii atent la sunetele prin 
care îşi arată aprecierea şi interesul. Observă 
obiectul drăguţ şi lucios! Iar acum, îl iau înapoi. 
Ah, gestul meu e întâmpinat cu sunete care 
comunică tristețea şi frustrarea, foarte bine. Dar 
observă, de asemenea, că femela adultă este 
vigilentă, scoțând sunete de incertitudine, 
comunicând subtil că dacă s-ar întâmpla să fac 
vreo mişcare greşită şi să atentez cumva la 
bunăstarea ghemotocului ei de blană, mi-ar 
smulge cel mai probabil braţul şi m-ar ciomăgi cu 
el până mi-aş da suflarea. Splendid! Joshua, uite, 
acum îi dau mingea înapoi puiului; mama este 
acum mai puțin temătoare şi totul e iar lapte şi 
miere. 

Şi chiar aşa era, gândi Joshua. Mark Twain, 
ancorat deasupra la Happy Landings, se mişca 


uşor legănat de briză, în lumina dulce a soarelui, 
iar lemnul scârțâia doar atât cât să te adoarmă, de 
parcă ai fi fost într-un hamac. Un loc plăcut cu 
troli cât se poate de fericiți. 

Vraja se rupse în momentul în care Lobsang 
întrebă: 

— Henry, crezi că ai putea să faci rost de un trol 
mort? 

Henry nu părea să se simtă deloc în largul lui. 
Vorbea pe un ton săltăreț ciudat. 

— Domnule, dacă unul din ei moare, ceilalți 
sapă o groapă foarte adâncă şi îngroapă cadavrul, 
presărând mai întâi flori peste el pentru a-i 
asigura reînvierea, cred eu. 

— Ah, deci nici nu se pune problema de o 
disecție în folosul ştiinţei? Mă temeam eu că aşa 
stau lucrurile... Te rog să mă scuzi, adăugă el cu 
un tact care lui Joshua i se păru necaracteristic. 
Nu am vrut să fiu impertinent. Doar că ar fi deo 
mare valoare ştiinţifică. Mă confrunt cu o specie 
necunoscută până acum, care, în absența a ceea 
ce noi numim civilizație şi a unei inteligențe 
similare cu a noastră, dispune totuşi de o metodă 
de comunicare cu mult mai complexă şi profundă 
decât cea omenească, cel puţin până la apariția 
Internetului. Datorită acestei capacități, cred că 
orice informație interesantă şi folositoare 
dobândită de un trol oarecare ajunge să le fie 
cunoscută tuturor membrilor speciei. Par să aibă 
un lob frontal dezvoltat, folosit, presupun, pentru 


stocarea şi procesarea memoriei, atât individuală, 
cât şi a întregii specii... O, dacă aş avea un corp 
de disecat! Asta e, în lipsa unuia, voi face ceea ce 
pot în situația de față, ceea ce este de fapt, mai 
bine decât ar putea oricine altcineva. 

Henry râse. 

— Nu credeţi în modestie, nu-i aşa, domnule 
Lobsang? 

— Deloc, Henry. Modestia nu este decât 
aroganță mascată. 

Joshua îi aruncă o minge unui pui de trol. 

— Oamenii de Neanderthal puneau şi ei flori pe 
corpurile decedațţilor. Nu sunt expert, am văzut pe 
Discovery Channel. Asta înseamnă că trolii sunt 
aproape umani? 

Avu inspiraţia să se lase în jos pentru a se feri 
din calea pasei entuziaste a puiului de trol, care-i 
vâjâi pe deasupra capului şi crăpă peretele 
despărțitor. 

— Copiii experimentează, e în natura lor, 
cununia Lobsang. „Aproape umani” e bine spus, 
Joshua. Asemenea delfinilor, urangutanilor şi, 
dacă sunt generos, asemenea maimuţelor 
superioare în general. Diferenţa între ei şi noi este 
foarte mică. Şi nimeni nu ştie cum a devenit Homo 
sapiens sapient. Trolii folosesc unelte, Sally? 

Se întrerupse din jocul cu puii. 

— Da. Când nu se află în preajma oamenilor, i- 
am văzut folosind bețe şi pietre ca scule 
improvizate. Şi dacă aduci o ceată nouă în Happy 


Landings şi văd un tip care repară un stăvilar la 
râu, o să se găsească vreun trol care să ia un 
fierăstrău şi să-l ajute, dacă i se arată ce are de 
făcut. Până seara, toți trolii din ceata respectivă 
vor şti cum să procedeze. 

Lobsang mângâie unul din troli. 

— Deci învață ca maimuțele, imitând ceea ce 
văd. 

— Nu, răspunse Sally. Învață ca trolii: observă, 
se aşază, cugetă, iar apoi, dacă li se pare potrivit, 
confecționează un mâner acceptabil sau ce-o fi, iar 
până la căderea serii, le împărtăşesc şi celorlalți 
troli utilitatea chestiei respective. Cântarea lor 
lungă e un soi de Wikipedia a trolilor, o 
caracteristică unică a lor. Dacă vrei să afli 
răspunsuri la întrebări de genul: „O să vomit dacă 
mănânc elefantul ăsta mov?”, atunci un alt trol te 
va lumina. 

— Stai puţin, o întrerupse Joshua. Vrei să zici 
că tu ai văzut elefanți mov? 

— Nu chiar, spuse Sally. Dar într-una din Africi 
există un elefant care stăpâneşte la perfecţie arta 
camuflajului, pe cuvântul meu. Pe Pământul Lung 
la un moment dat găseşti sigur aproape orice îţi 
trece prin cap. 

— „Orice îţi trece prin cap”, murmură Lobsang. 
O exprimare interesantă. Între noi doi, Sally, nu- 
mi pot stăpâni impresia că Pământul Lung ca 
întreg are ceva ce aduce - în lipsa unor cuvinte 
mai potrivite — cu o componentă meta-organică. 


Sau poate meta-animistă. 

— Hmm! Poate, spuse Sally scărpinând scalpul 
unui trol. Dar întreaga situație mă irită. Pământul 
Lung este prea generos cu noi. Şi prea a venit la 
tanc! Tocmai ce distruseserăm Pământul Datum, 
tocmai ce nimiciserăm majoritatea formelor de 
viață cu care împărțiserăm planeta şi eram pe 
punctul de a ne măcelări între noi în războaiele 
pentru resurse şi — abracadabra! — apare ca prin 
farmec o infinitate de Pământuri. Ce fel de 
Dumnezeu se pretează la o scamatorie ca asta? 

— Ai obiecţii împotriva acestei salvări? întrebă 
Lobsang. Chiar suferi de mizantropie, nu-i aşa, 
Sally? 

— Am motive întemeiate ca să fiu mizantropă. 

Lobsang mângâie trolii de lângă el. 

— Dar poate că toate acestea nu au nimic de-a 
face cu niciun dumnezeu. Sally, noi — vreau să 
spun, omenirea - suntem abia la începui cu 
explorarea Pământului Lung. Newton se compara 
pe el însuşi cu un băieţel care se juca pe o plajă, 
unde-i atrăgea atenţia câte o pietricică mai netedă 
sau o cochilie mai frumoasă, în timp ce oceanul 
adevărului zăcea nedescoperit în fața lui. Newton! 
Noi înțelegem atât de puţin. Şi în fond de ce s-ar 
aşeza universul cuminte în fața noastră ca să-l 
studiem îndeaproape? Şi de ce ar fi atât de 
generos, de fecund, de prielnic vieţii sau chiar 
inteligenţei? Poate că Pământul Lung este, într-un 
fel, o expresie a acestui caracter ocrotitor. 


— Dacă aşa stau lucrurile, nu o merităm. 

— Asta rămâne o dezbatere pentru o altă zi... 
Ştii, cercetările mele chiar vor avea de suferit dacă 
nu fac rost de un cadavru de trol. 

— Nici să nu te gândeşti! spuse Sally. 

Lobsang ripostă muşcător: 

— Te rog să nu-mi spui tu ce să gândesc. 
Gândesc, deci exist; asta este rațiunea mea de a fi. 
Vă sugerez ca voi doi să vă duceți şi să vă bucuraţi 
din plin de plăcerile pe care le oferă Happy 
Landings şi să mă lăsaţi să dialoghez în linişte cu 
prietenii mei. Pe care promit să nu-i omor şi să-i 
disec. 

Mai jos, pe puntea de acces, se deschise cu 
zgomot trapa liftului — o aluzie cât se poate de clară 
că ar trebui să plece. 

Odată aflați la sol, Sally chicoti. 

— Uneori o cam ia razna, nu ți se pare? 

— Poate. 

Joshua era puțin îngrijorat. Nu-l auzise 
niciodată pe Lobsang vorbind astfel, ca o persoană 
nu foarte echilibrată. 

— Este într-adevăr şi o ființă umană pe acolo pe 
undeva? 

— Da, spuse Joshua sec. Şi ştii şi tu asta, din 
moment ce ai zis că o ia razna, nu că se 
defectează. 

— Foarte isteț din partea ta, ce să spun. Hai să 
mai vizităm câteva gospodării fericite. 


În seara aceea, Sally se simţea ca şi cum ar fi 
revăzut o sumedenie de prieteni pe care nu-i mai 
întâlnise de mult. Joshua era bucuros s-o urmeze, 
încercând să-şi analizeze în acelaşi timp reacțiile 
pe care i le trezea Happy Landings. 

Îi plăcea locul. De ce? Fiindcă totul părea cumva 
să se potrivească. Poate pentru că îţi crea senzaţia 
că aici ar fi locul întregii umanităţi. Poate pentru 
că avea şi el o oarecare intuiție a locurilor moi, a 
căilor moi care convergeau toate aici, în puțul de 
stabilitate al lui Lobsang. Toate aceste 
incertitudini din mintea lui îl enervau. În special 
senzația că Happy Landings îi plăcea şi îi displăcea 
simultan, în egală măsură. Ca şi cum nu avea 
încredere în locul acesta. 

Ascultase discuţiile dintre Sally şi Lobsang - ea 
era mai locvace când venea vorba de astfel de 
subiecte, chiar dacă nu neapărat mai bine 
informată — iar acum încerca să desprindă un sens 
din ceea ce aflase până acum. Oare unde era locul 
omului? Pe Datum era un fapt cert susținut de 
fosile ancestrale până în străfundurile istoriei. 
Însă acum rasa umană se extindea rapid pe 
cuprinsul Pământului Lung, indiferent de poziția 
guvernelor, indiferent de legi; nimeni nu putea 
opri acest fenomen şi cu siguranță nimeni nu îl 
putea controla, indiferent câţi conțopişti agasanți 
de pe Datum îşi agitau limbile înveninate. Existau 
mai multe Pământuri decât oameni. Dar ce rost 
avea totul? Maica Agnes îi spunea pe vremuri că 


sensul vieţii era să fii tot ceea ce puteai fi, 
încercând desigur în acelaşi timp să-i ajuţi şi pe 
ceilalți să devină cea mai bună versiune a lor. 
Poate că Pământul Lung era un spațiu în care — 
cum ar fi zis Lobsang - potenţialul uman putea fi 
atins în forma sa maximă... Oare aceasta era 
menirea Pământului Lung? Să-i permită omenirii 
să-şi atingă potenţialul maxim? Şi în centrul 
acestei enigme cosmice se afla Happy Landings, 
locul în care rătăciții umanităţii se adunau şi se 
cerneau. Care mai era sensul aici? 

Bineînţeles că nu existau răspunsuri. 

În lumina slabă a crepusculului, Joshua era 
atent să nu se ciocnească de troli. Trolii se 
ciocneau arareori de oameni. De fapt, normele 
sociale din Happy Landings prevedeau ca toată 
lumea să evite să se ciocnească de oricine 
altcineva. Însă acum Joshua se ciocni brusc de un 
elefant. 

Din fericire, nu era nici mov şi nici camuflat. Era 
mititel, cam de dimensiunile unui bou, era 
acoperit cu păr castaniu sârmos şi purta în 
spinare un călăreț: un bărbat cărunt şi îndesat, 
care i se adresă pe un ton voios: 

— Încă un nou-venit! Tu de pe ce meleaguri ai 
nimerit pe aici, amice? Pe mine mă cheamă Wally, 
stau aici de unşpe ani. Încurcată treabă fără doar 
şi poate, aşa-i? M-a cam luat pe sus, ce să mai, 
noroc că nu eram însurat! Nu că n-aş fi avut 
ocazia, mă-nţelegi, înainte sau după. 


Sus-numitul Wally alunecă de pe spatele 
elefantului său miniatural şi-i întinse o mână 
tăbăcită. 

— Bate palma! 

Îşi strânseră mâinile, iar Joshua se prezentă. 

— Eu am venit abia acum câteva zile. Am zburat. 
Într-o maşină zburătoare, adăugă el repede. 

— Chiar? Ce mişto! Şi când zbori iar? Ai un loc 
liber? 

Joshua se mirase cât de puţini locuitori din 
Happy Landings îi puseseră întrebarea aceasta; 
atât de puţini voiau să plece. 

— Încă nu s-a luat nicio decizie în direcţia asta, 
Wally. Avem un fel de misiune de îndeplinit. 

— Nu face nimic, spuse Wally netulburat. Când 
mergeam pe râu în jos l-am găsit pe Dumbo, 
mititelul ăsta. Simpatic, nu ţi se pare? Tocmai bun 
la drum lung şi destul de isteţ. Vin de la câmpie, 
spuse el oftând. Mie îmi place la şes, unde locul e 
larg, nu-mi plac pădurile, îmi dau fiori. Îmi place 
să simt vântul în față. 

Mergând ei astfel spre Primărie cu Dumbo 
urmându-i credincios, adăugă: 

— Lucrăm la noul drum spre sud, curățăm 
terenul. Nu mă deranjează copacii dacă pot să-i 
tai! Dar după socotelile mele, mi-am câştigat 
pâinea aici deja, aşa că a venit vremea să-mi 
construiesc o barcă şi să mă duc să descopăr 
Australia. O să fie cel mai lung drum, ce să mai. 

— E la celălalt capăt al lumii, Wally. Şi n-o să fie 


Australia pe care ţi-o aminteşti tu. 

— Nu contează. Mie îmi convine oricare 
Australie. Normal, nu pot să ajung acolo dintr-un 
foc. Dar o cale simplă ar fi să navighez pe lângă 
coastă, ținându-mă aproape de țărm, că aşa o să 
găsesc mâncare bună pe drum. Şi apoi s-o iau 
direct spre Hawaii. Şi pun rămăşag că ăla o să fie 
unul din primele locuri pe care o să vrea să le 
colonizeze stepperii. lar după aia, mă rog, mai 
vedem... dar pe unde-s oameni trebuie să fie şi 
câte o cârciumă, şi unde-i o cârciumă, mai 
devreme sau mai târziu o să fie şi Wally! 

Joshua îi strânse din nou mâna lui Wally, 
urându-i drum bun. 

O găsi pe Sally la Primărie, înconjurată de 
chipuri prietenoase, ca întotdeauna. Se desprinse 
din mijlocul oamenilor când dădu cu ochii de 
Joshua. 

— Oamenii au început să observe. Chiar şi aici. 

— Ce anume? 

— Chestia cu trolii. Faptul că din ce în ce mai 
mulți păşesc spre est. Cete sălbatice trec pe aici 
pe drum, ba chiar şi trolii de aici, pe care i-ai putea 
numi oarecum domesticiți, ar vrea să plece, 
bănuiesc, doar că sunt prea politicoşi ca s-o facă. 
Localnicii încep să devină neliniştiți. 

— Hmm. Deci au început să se tulbure apele 
liniştite din Happy Landings? 

— Lobsang a terminat de făcut pe Dr Dolittle? E 
timpul să decolăm şi să o luăm din nou spre vest. 


— Hai să vedem. 

Puntea de observaţie părea să fie goală, cu 
excepţia unui grup de troli care stăteau cuibăriți 
unul lângă altul ca nişte cățeluşi. Apoi ghemul 
uriaş de blană se mişcă - Lobsang îşi îți capul la 
suprafaţă radiind de bucurie. 

— Blana e atât de plăcută la atingere, nu vi se 
pare? Mă simt binecuvântat. Şi vorbesc! Au un 
vocabular restrâns şi folosesc tonuri foarte 
înalte... Mai multe moduri de comunicare; 
comunicarea, se pare, este chintesența a ceea ce 
înseamnă să fii trol. Dar presupun că schimbul 
important de informaţie are loc prin intermediul 
cântecelor. Până acum cred că am învățat termenii 
pentru bun/rău, aprobare/refuz, plăcere/durere, 
noapte /zi, cald /rece, corect/incorect şi „doresc să 
fiu alăptat acum”, deşi îmi închipui că acesta din 
urmă nu-mi va fi de prea mult ajutor. Voi învăța 
mai mult pe măsură ce ne continuăm călătoria. 
Apropo, plecăm plini de zel mâine de cum se crapă 
zorile. Intenţionez să iau cu noi şi trolii aceştia. 
Sper că noii mei prieteni n-au nimic împotriva 
zborului. Cred că mă plac! 

Sally purta parcă o mască ale cărei expresii le 
controla cu grijă. 

— Asta este extraordinar, Lobsang. Dar chiar 
lucrezi la ceva concret? 

— Sunt aproape de nişte concluzii provizorii. 
Acestea sunt în mod clar nişte omnivore foarte 
flexibile. Nici nu-i de mirare că sunt atât de 


răspândite pe Pământul Lung. Sunt nomazii 
ideali. Şi probabil rezultatul a câteva milioane de 
ani de evoluție, începând cu primul homo habilis 
care a învățat să păşească. 

— Homo habilis? întrebă Joshua nelămurit. 

— Da, homo habilis, adică Omul Dibaci. Primii 
oameni din istoria evoluției speciei care au 
confecționat unelte. Vedeţi voi, ipoteza mea este că 
abilitatea de a păşi a evoluat poate simultan cu 
aceea de a crea unelte. Pentru ambele e în fond 
nevoie de tipuri similare de imaginație: capacitatea 
de a-ți închipui cum un fragment de piatră ar 
putea deveni o toporişcă; şi, pe de altă parte, 
capacitatea de a-ţi închipui cum o lume ar putea 
fi diferită față de o alta, iar apoi de a păşi în ea. 
Sau este posibil să fie o abilitate legată de aceea de 
a-ți imagina viitoruri alternative care depind de 
propriile alegeri: fie mergi la vânătoare azi, fie te 
întorci la pâlcul acela de aluni cu rod îmbelşugat... 
În orice caz, odată dezvoltată o astfel de abilitate, 
specia avea să se separe între stepperi din ce în ce 
mai pricepuţi, care aveau să plece, şi cei mai puţin 
capabili sau complet incapabili de a păşi, care 
aveau să rămână acasă şi care aveau poate chiar 
să le devină potrivnici stepperilor, ce deţineau un 
avantaj în lupta pentru supravieţuire. 

— O ramură a umanităţii rămase la vatră din 
care provine populaţia de pe Pământul Datum, se 
aventură Joshua. 

— Posibil. Cercetările arheologice ale colegului 


meu Nelson ar susține această teză. Dar aceasta 
este doar presupunerea mea. S-ar putea ca 
abilitatea de a păşi să fi apărut chiar mai devreme, 
încă din timpul erei maimutelor preumane. Aceste 
creaturi trebuie descrise mai degrabă ca 
umanoide, decât ca hominide, până la efectuarea 
unui studiu amănunțit şi până la stabilirea unor 
relații evolutive clare. 

— i-au spus de ce migrează? vru să ştie Sally. 

— Am o idee cât de cât clară... Concluzia mea 
trebuie considerată provizorie, cu toate că femela 
alfa se pricepe extrem de bine la pantomimă. 
Imaginaţi-vă o presiune în cap. Furtuni în minte. 

Joshua trăia el însuşi în permanenţă cu senzația 
aceea de furtună şi de presiune în minte, care se 
întețea pe măsură ce înaintau spre vest, ca şi cum 
înaintea lui s-ar fi aflat chiar Pământul Datum cu 
miliardele lui de suflete. Într-adevăr, gândi el, 
vreme rea pentru minte, furtuni care se îndreaptă 
spre noi. Dar ce anume le provoacă? 

Lobsang tăcu. Se scufundase din nou în ghemul 
lui de blană mişcătoare, printre miorlăielile puilor 
de trol. 

— Ah, suprafeţe tactile... 

Lobsang dispăruse parcă fără urmă. Unitatea 
ambulantă era încă prezentă fizic, însă un aspect 
subtil al navei se disipase. 

Joshua se uită la Sally. 

— Simţi şi tu? întrebă ea. E ceva ce nu mai 
auzim sau nu mai vedem? Unde a dispărut? E 


imposibil să moară, nu? Sau să se... defecteze? 

Joshua nu ştia ce să-i răspundă. Nava continuă 
să funcționeze ca şi cum nimic nu s-ar fi 
întâmplat; nenumăratele ei mecanisme ţiuiau şi 
păcăneau la fel ca întotdeauna. Însă în interiorul 
acestei structuri complexe, Joshua nu mai putea 
detecta elementul de control, nu-l mai detecta pe 
Lobsang. Lipsea ceva esenţial. La fel se simţise şi 
când bătrâna maică Regina murise. Stătuse la pat 
ani întregi, dar îi plăcea să vadă copiii şi încă le 
ştia numele tuturor, în ciuda stării ei precare. 
Intraseră unul câte unul să o vadă, anticipând 
neliniştiți mirosul neplăcut şi pielea ei ca 
pergamentul. lar apoi avură senzația că acum ceva 
de a cărui prezență nici nu fuseseră conştienţi 
până atunci dispăruse brusc. 

— M-am tot gândit că poate e bolnav, spuse el 
şovăitor. Nu mai e el însuşi de când s-a îngropat 
sub pui de trol. 

— Nu vă îngrijoraţi fără motiv, ţâşni vocea lui 
Lobsang din difuzoare. 

Sally se sperie surprinsă şi râse nervos. 

— Atunci să ne îngrijorăm cu motiv? 

— Sally, te rog, ai răbdare cu noi. Nu s-a 
înregistrat nicio defecțiune. Acum ţi se adresează 
un subsistem de urgenţă. La ora actuală Lobsang 
se  recompilează, adică integrează volume 
considerabile de informaţie nouă. O să dureze 
câteva ore. Cu toate acestea, noi, subsistemele 
sale, suntem perfect capabile să îndeplinim toate 


funcţiile necesare cât durează acest proces. 
Lobsang are nevoie de timp pentru a se deconecta; 
mai devreme sau mai târziu fiecare ființă 
conştientă are nevoie de timp pentru a face 
bilanţul, după cum suntem sigure că vei înțelege. 
Eşti complet în siguranţă. Plăcerea va fi de partea 
lui Lobsang să se afle din nou în compania ta în 
zori. 

Sally pufni ironică. 

— Într-un fel, mă aşteptam să adauge „Vă 
doresc o zi bună”, dar presupun că nu poți să le ai 
pe toate. Cât adevăr crezi că e în treaba asta? 

Joshua ridică din umeri. 

— Presupun că învață foarte repede multe 
lucruri noi de la troli. 

— Şi acum le absoarbe coşmarurile. Aşa că noi 
avem o seară liberă. Ce zici de-o ieşire până la 
cârciumă? 

— Care cârciumă? 


După ce li se făcuse cinste cu mai multe ture la 
bar, trebui s-o care în braţe înapoi pe navă. O 
aşeză cu grijă în patul din cabina ei. Arăta mai 
tânără când dormea. Simţi un puternic instinct 
protector faţă de ea şi se bucură că nu era trează 
ca să observe. 

Nici urmă de Lobsang. 

lar trolii şterseseră putina. Joshua se gândi că 
văzuseră butonul pentru lift, se gândiseră la 
buton, apăsaseră butonul... şi adio troli. Lobsang 


voia să obțină mai multe informații din contactul 
cu ei. Dar se pare că trolii obținuseră tot ceea ce 
doriseră de la el. 

Singur, Joshua stătea întins pe canapeaua de pe 
puntea de observaţie şi privea stelele. 

În zori, cu toţi pasagerii adormiţi, nava se ridică 
lin, câştigând altitudine şi ajungând deasupra 
vârfurilor  giganților pădurii, iar apoi păşi 
dispărând cu o mică lovitură de tunet. 

În dimineața următoare Lobsang revenise la 
normal. Joshua simți cum nava reveni la 
urmărirea scopului inițial, chiar înainte ca 
unitatea ambulantă să-şi facă apariția pe puntea 
de observație, în timp ce-şi bea prima cafea din zi. 
Evident, Sally încă dormea. 

Păşeau lin, iar lumile curgeau pe sub ei. Ca de 
obicei, Pământul Lung părea să fie făcut din copaci 
şi apă, tăcere şi monotonie. Joshua era bucuros 
că lăsaseră în urmă atmosfera ciudată, greu de 
definit, emanată de Happy Landings, însă pe 
măsură ce se îndreptau spre vest, simți din nou 
acea presiune în minte. Încercă s-o ignore, însă 
fără sorți de izbândă. 

Amândoi tăceau. Nu aduse nimeni vorba de 
prietenii dispăruți ai lui Lobsang sau de episodul 
lui offline. Joshua nu-i putea ghici starea de spirit. 
Se întrebă în treacăt dacă se simțea singur fără 
troli, dezamăgit că aleseseră să plece, frustrat că 


nu-şi putea finaliza cercetările. Era oarecum 
îngrijorător faptul că Lobsang părea să fi devenit 
mai instabil şi mai imprevizibil. Copleşit de 
experiențe noi, poate. 

După o oră, Lobsang rupse tăcerea, întrebând 
din senin: 

— Tu te gândeşti vreodată la viitor, Joshua? Mă 
refer la viitorul îndepărtat. 

— Nu. Dar pariez că tu te gândeşti. 

— Răspândirea omenirii pe cuprinsul 
Pământului Lung va cauza cu siguranţă şi alte 
probleme decât cele de natură politică. Prevăd o 
vreme în care umanitatea va fi atât de dispersată 
în lumi atât de diverse, încât vor apărea diferenţe 
genetice semnificative la fiecare din extremitățile 
spectrului. Poate va trebui să se impună un soi de 
migrație încrucişată pentru a asigura 
omogenitatea umanității, astfel încât să rămână 
unită... 

O pădure în flăcări pe care tocmai o survolau 
făcu nava să danseze puţin în curenţii de aer cald. 

— Nu cred că e cazul să ne facem încă griji în 
privința asta, Lobsang. 

— Ba da, Joshua, eu îmi fac griji. Şi cu cât văd 
mai mult din Pământul Lung, cu atât mai mult mă 
impresionează proporțiile sale şi cu atât mai mult 
mă nelinişteşte. Omenirea va încerca, în fond, să 
conducă un imperiu galactic aflat pe o planetă 
repetată la nesfârşit... 

Aerostatul zbârnâi şi se opri. Lumea aceasta era 


acoperită de nori joşi. 

Sally veni şi ea pe punte, îmbrăcată într-un halat 
de baie şi cu părul înfăşurat într-un prosop. 

— Crezi? Oare chiar suntem obligaţi să repetăm 
greşelile trecutului? Oare trebuie să avem legiuni 
romane care să mărşăluiască într-o infinitate de 
noi lumi? 

— Bună dimineaţa, Sally, spuse Lobsang. Sper 
că te-ai odihnit... 

— Partea cea mai bună la berea din Happy 
Landings e puritatea ei, ca a celor mai bune beri 
germane. Nici urmă de mahmureală. 

— Deşi te-ai străduit să testezi până la limită 
teoria asta, spuse Joshua. 

Ea îl ignoră şi aruncă o privire în jur. 

— De ce am călătorit atât de încet? Şi, de fapt, 
de ce ne-am oprit? 

— Am călătorit încet pentru ca să poţi dormi 
până mai târziu, Sally, răspunse Lobsang. Dar am 
luat, de asemenea, în considerare criticile tale. 
Examinarea detaliilor aparent neînsemnate are 
anumite avantaje, aşa că am redus viteza 
penisului nostru zburător, cum l-ai descris tu cu 
atâta umor. Detalii aparent neînsemnate, cum ar 
fi rămăşiţele unei civilizații avansate, care se află 
chiar sub noi. De aceea ne-am oprit. 

Joshua şi Sally schimbară o privire plină de 
entuziasm. 

Pe măsură ce nava cobora, se chinuiau să vadă 
ceva dincolo de zidul de ceaţă. 


— Scannerul-radar a obţinut imagini de dincolo 
de nori, spuse Lobsang, privind aparent în gol. Văd 
valea unui râu, desigur secat de mult. O luncă 
inundabilă cultivată. Nicio tehnologie 
electromagnetică sau alte tipuri de tehnologii 
dezvoltate cunoscute. Semne de construcții 
utilitare pe malul râului, inclusiv un pod dărâmat 
de mult. Şi dreptunghiuri pe pământ, dragii mei, 
dreptunghiuri de cărămidă sau piatră! Dar niciun 
semn de forme de viață complexe care să fi 
supravieţuit. Nu am idee cine au fost 
constructorii. Aceasta s-ar putea să constituie o 
abatere de la țelul nostru principal, însă sunt 
sigur că mă aflu în asentimentul tuturor când 
spun că ar trebui să realizăm o expertiză 
preliminară a acestui fenomen. Am dreptate? 

Joshua şi Sally schimbară din nou o privire. 

— Ce fel de arme avem la bord? întrebă Sally. 

— Arme? 

— Paza bună trece primejdia rea. 

— Dacă te referi la arme portabile, spuse 
Lobsang, avem mai multe tipuri de cuțite, arme de 
foc uşoare, dar foarte utile, arbalete cu diverse 
săgeți, speciale pentru tipurile de metabolism pe 
care le-am putea întâlni, cu o putere pornind de la 
„puţin ameţit” şi ajungând până la „mort pe loc”, 
codate pe culori, sau opţional cu Braille şi 
pictograme - sunt chiar mândru de echipamentul 
acesta. La bordul navei sunt mai multe arme cu 
proiectile aflate sub comanda mea. În caz de 


necesitate, pot fabrica un tanc mic, dar foarte 
şmecher. 

Sally pufni indignată. 

— N-o să avem nevoie de niciun tanc. Avem de- 
a face cu o civilizație dispărută. Deşi e drept că 
civilizațiile dispărute pot lăsa în urmă surprize 
neplăcute. 

Lobsang nu răspunse imediat. 

— Bineînţeles. Ai dreptate. Trebuie să facem 
pregătirile necesare. Vă rog să așteptați. 

Se ridică în picioare şi dispăru în spatele ușii 
albastre. Joshua şi Sally schimbară din nou o 
privire plină de înţeles. 

Uşa se redeschise după câteva minute şi 
unitatea ambulantă reveni pe punte cu o pălărie 
de fetru pe cap, un revolver în toc şi, desigur, un 
bici în mână. 

Sally se holbă la el uluită. 

— Ce să zic, Lobsang, tocmai ai trecut propriul 
meu test Turing! 

— Mulţumesc, Sally, apreciez. 

Joshua rămăsese cu gura căscată. 

— Ai confecționat un bici în câteva minute? 
Durează ceva sa împleteşti pielea. Cum ai reuşit? 

— Deşi mi-aş dori să-ți dau impresia că sunt 
omnipotent, trebuie să mărturisesc că aveam deja 
un bici în inventar. Un instrument simplu şi 
versatil, care nu are nevoie de prea multă 
întreținere. Aşadar, sunteți gata de aventură? 


Jos era un teren aproape deşertic. Joshua se 
trezi într-o vale largă, cu câţiva copaci jalnici care 
se luptau pentru o fărâmă de viață. De-o parte şi 
de cealaltă a văii se aflau stânci în care erau 
săpate peşteri ca într-un fagure. Observă că nu era 
nici urmă de faună, nici măcar vreun şoarece de 
deşert. Identifică ruinele acelui pod dărâmat şi 
formele dreptunghiulare de pe pământ. 

Dar uită aproape instantaneu de toate acestea, 
căci atenţia îi fu absorbită de o clădire pe care o 
văzu mai jos în vale: un dreptunghi gigantic ca un 
mamut, care deşi nu părea impresionant din aer, 
de la sol arăta ca sediul central al unei 
multinaționale cu o aversiune pentru ferestre. 

O luară în direcția aceea, cu Lobsang în frunte, 
cu pălăria lui de fetru. 

— În general, declară Lobsang sentenţios, 
realitatea nu are un simţ narativ prea dezvoltat, 
din păcate, aşa că siturile străvechi nu sunt 
înțesate la fiecare pas cu lame care decapitează 
sau pereţi glisanți din piatră din care țâşnesc 
săgeți. Cu toate acestea, am detectat o colecție 
clasică de simboluri enigmatice. Stâncile din vale 
par să fie din calcar gri-deschis şi au fost 
exploatate intensiv de creaturi neidentificate. 
Simbolurile nu par să aibă nicio legătură cu vreun 
sistem de scriere uman cunoscut. În schimb, 
clădirea masivă din fața noastră este construită 
din blocuri negre, poate de bazalt, nu prea bine 
lucrate din punct de vedere al zidăriei. Din unghiul 


acesta nu se vede nicio intrare, însă cred că am 
zărit din aer, pe partea cealaltă a clădirii, o umbră 
neagră, poate un punct de acces. Nu-i aşa că-i 
distractiv? întrebă el cu o expresie neutră. 
Comentarii? 

— Doar că suntem la mai bine de un kilometru 
depărtare de chestia aia, iar noi nu avem vederea 
ta de uliu, Lobsang. Suntem nişte bieți muritori! 
De ce ai aterizat aşa departe? 

— Îmi cer scuze amândurora. M-am gândit că e 
mai bine să ne apropiem cu precauţie. 

— E tactica lui standard, Sally, explică Joshua. 

Merseră mai departe, lăsând în urmă nava care 
plutea în spatele lor. La baza pereţilor canionului 
se strânsese grohotiş, iar printre copacii rari mai 
vedeai din loc în loc câte un petic de licheni, 
muşchi şi smocuri de iarbă pipernicită. Dar nici 
aici nu era urmă de animale; nici măcar vreun uliu 
prin văzduh. Acesta era un loc neprimitor, un loc 
unde nu se întâmplase nimic de foarte multă 
vreme, acelaşi nimic care continua să nu se 
întâmple nici acum. Era arşiță; razele soarelui 
despicate de pătura de nori erau reflectate de 
pereţii de stâncă, iar canionul arid părea un furnal 
solar. Condiţiile acestea vitrege nu-l afectau defel 
pe Lobsang, care continua să mărşăluiască de 
parcă s-ar fi antrenat pentru Jocurile Olimpice. 
Lui Joshua îi era însă cald, era acoperit de praf şi 
nu se simţea deloc în largul lui. 

Ajunseră în sfârşit lângă clădirea impunătoare. 


— Sfinte Sisoe, uitaţi-vă la chestia asta! Nici nu- 
ți dai seama cât de mare e până nu te apropii! 

Joshua se uită în sus, şi tot mai sus, la fațada 
netedă a clădirii. Nu era tocmai o capodoperă 
arhitecturală - de fapt, nu era câtuşi de puţin 
impresionantă, cu excepția dimensiunilor 
colosale. 

Blocurile dintr-un material asemănător cu 
bazaltul din care a fost clădită fuseseră fasonate 
rudimentar ca să se îmbine, dar nu aveau o 
mărime uniformă. Chiar și de la distanţa aceasta 
se vedeau fante și imperfecţiuni, dintre care unele 
fuseseră pe alocuri acoperite în mod natural cu 
ceea ce părea a fi guano și cuiburi de păsări, dar 
chiar şi asta se întâmplase cu multă vreme în 
urmă. 

— Ce arhitectură minunată, spuse Sally. Cineva 
a dat comandă pentru ceva „masiv şi greoi care să 
dureze o veşnicie” şi a primit exact ce şi-a dorit. 
Hai să găsim intrarea... Să avem grijă la bolovanul 
care o să se rostogolească spre noi gata să ne 
strivească... 

— Nu, spuse Lobsang tăios, oprindu-se brusc. 
Schimbare de plan. Am detectat un pericol mai 
perfid. Întreaga structură este radioactivă. 

Doar pe rază scurtă, nedetectabil de la distanță 
— îmi cer scuze. Sugerez să o pornim repejor înapoi 
de unde am venit. Fără alte comentarii. Vă rog, nu 
vă irosiți suflarea până nu suntem în siguranţă... 

Nu se poate spune că o luară propriu-zis la 


goană, dar îşi iuţiră considerabil pasul. 

— Deci ce e locul ăsta? întrebă Joshua. Vreo 
groapă de gunoi? 

— Aţi observat cumva un cumul de semne care 
ar indica faptul că accesul în această clădire 
nepregătiți v-ar putea periclita viața? Nu, nici eu 
n-am observat. Nivelul tehnologic pare mult prea 
scăzut pentru a putea fi un tip de reactor nuclear 
sau altceva asemănător. Presupun că nu ştiau cu 
ce au de-a face. Supoziția mea este că această 
cultură a dat întâmplător peste un minereu util cu 
proprietăți interesante, poate un fel de reactor 
nuclear natural... 

— Ca Oklo, spuse Joshua. 

— În Gabon, da. O concentrare naturală de 
uraniu. Poate au găsit ceva ce făcea sticla sacră să 
strălucească... Asta le-ar fi arătat cum lucrează 
spiritele, nu-i aşa? 

— Spirite care în cele din urmă le-au ucis 
acoliții, spuse Sally. 

— Am putea cel puţin să aruncăm o privire în 
peşterile mai îndepărtate înainte să plecăm. Ar 
trebui să fie suficient de departe de templu, sau 
ce-o fi ăsta, ca să fim în siguranţă. 

Prima peşteră pe care s-au decis să o exploreze 
era vastă, largă, răcoroasă... şi plină de morți. 

Cei trei se opriră pentru o clipă la gura acestui 
cavou de oase Joshua fu înspăimântat de 
privelişte, însă într-un fel i se păru un apogeu 
potrivit pentru locul acesta letal şi dezamăgitor. 


Intrară prudenţi, încercând să păşească doar 
acolo unde simțeau pământ sigur sub picioare. 
Scheletele erau fragile, chiar casabile. Trupurile 
fuseseră probabil aruncate aici în grabă, gândi 
Joshua, în zilele de pe urmă ale comunităţii, când 
nu mai era nimeni care să le conducă pe ultimul 
drum aşa cum se cuvenea, orice ar fi însemnat 
asta în cazul lor. Dar ce anume erau aceste 
creaturi — sau, mai bine zis, ce anume fuseseră? 
La prima vedere, păreau nişte forme oarecum 
umane. Pentru ochiul nepriceput al lui Joshua, 
păreau să fie bipede, cum sugerau oasele 
picioarelor şi şoldurile înguste. Dar craniile lor 
sculptate ca nişte coifuri nu aveau nimic umanoid 
în ele. 

Membrii echipajului de pe Mark Twain rămaseră 
pironiți în inima peşterii, oarecum dezorientaţi. 
Capul lui Lobsang se roti cu un zbârnâit şi o 
mişcare mecanică, ce pentru prima dată nu 
încerca să imite mişcările omeneşti, ci doar scana 
şi înregistra simbolurile mâzgălite pe pereți. 

— Aţi observat? întrebă Sally. Cadavrele nu au 
fost deloc deranjate de animale. Nu au fost atinse 
de nimic de când au fost aruncate aici. 

În timp ce procesa informaţia, Lobsang 
murmură: 

— Apropo, am lansat şi drona, ca de obicei. Nu 
există nici urmă de tehnologie sau de vreo 
inteligență avansată nicăieri pe această versiune a 
Pământului. Cu excepţia acestui loc. Misterul se 


adânceşte. 

Sally reacţionă cu un mormăit. 

— Poate că substanţa otrăvitoare care i-a atras 
aici i-a adus la un apogeu cultural, după care i-a 
ucis. Ce ironic. Sigur, mai există totuşi o explicaţie 
posibilă. 

— Care? întrebă Joshua. 

— Zăcământul nuclear de sub templu nu era 
natural deloc, ci doar foarte, foarte vechi... 

Joshua şi Lobsang nu răspunseră în niciun fel. 

— Totuşi, adăugă Sally, o civilizație a 
dinozaurilor? Este o descoperire extraordinară. 

— Dinozauri? întrebă Joshua. 

— Uitaţi-vă şi voi la craniile alea cu creastă. 

— Poate o civilizaţie creată de nişte descendenți 
ai dinozaurilor, spuse Lobsang sceptic. Trebuie să 
utilizăm termeni exacți. 

Joshua privi atent un fragment de os, probabil 
un deget, împodobit cu un inel masiv de aur bătut 
cu safire. Se aplecă şi îl ridică. 

— Uitaţi-vă la asta. Nu poate fi decât o podoabă. 
Dinozauri sau nu, ne erau atât de asemănători. 
Erau ființe conştiente. Foloseau unelte. Au 
construit clădiri, cel puţin un oraş... Şi aveau o 
formă de artă - creau bijuterii... 

— Da, spuse Lobsang. Ne semănau într-un 
aspect esenţial şi se diferenţiau de troli, de pildă. 
Aceste ființe, ca şi noi, au creat un mediu de 
cultură în jurul lor. Artefactele şi oraşele noastre 
sunt forme exterioare ale înțelepciunii acumulate 


pe parcursul istoriei. Trolii nu par să aibă aşa 
ceva, deşi poate cântecele lor sunt un pas în 
această direcţie. Creaturile de aici aveau, în mod 
evident, această facultate. 

— Arată chiar ca nişte bipezi cu poziţie verticală, 
ca noi, nu-i aşa? spuse Joshua. 

— Poate că ne confruntăm cu nişte constante 
universale în cazul acesta: poziția bipedă verticală 
este o formă care înlesneşte mânuirea uneltelor, 
dacă se porneşte de la un tip morfologic de bază 
cu patru membre; şi poate viețuitoarele inteligente 
care manevrează unelte au o tendinţă naturală de 
a se aduna în forme de organizare precum oraşele. 
Poate chiar şi atracția pentru podoabe 
strălucitoare este un element comun. Dar, din 
păcate, totul a fost distrus. S-au otrăvit pe ei 
înşişi, iar acum ne otrăvesc şi pe noi. 

Sally spuse, uitându-se la Joshua: 

— Mă simt ca şi cum tocmai aş fi aflat că am 
avut un frate geamăn care a murit la naştere. 

— Nu are rost să mai rămânem aici, spuse 
Lobsang. Aici este necesară o expediţie arheologică 
pregătită adecvat cu costume de protecție 
împotriva radiaţiilor. În orice caz, nu o să se 
deterioreze; suntem departe de Datum şi mă 
îndoiesc că o să vină turişti pe aici prea curând. 
Haideţi, copii. Haideţi să mergem acasă. Nu mai 
avem ce face aici. 

Pe drumul de întoarcere spre lift, Joshua spuse 
cu amărăciune în glas: 


— Totul pare aşa o pierdere, nu? Toate aceste 
lumi. Ce sens au toate în lipsa conştiinţei? 

— Este în firea lucrurilor, spuse Lobsang. 
Priveşti problema dintr-un unghi greşit. Care este 
probabilitatea de a găsi viaţă inteligentă pe alte 
planete? Astronomii au identificat câteva mii de 
planete aparținând altor stele, dar nimic nu ne 
oferă deocamdată vreun motiv să credem că ar 
exista viață în restul universului. Poate că 
fabricarea inteligenţelor capabile să mânuiască 
unelte nu este tocmai floare la ureche. Şi poate că 
ar trebui să fim recunoscători că am ajuns atât de 
aproape de a întâlni aceste creaturi, din punct de 
vedere al spaţiului probabilității. 

— Dar dacă aceste creaturi erau inteligente, 
spuse Sally, de ce le-am găsit doar într-o singură 
lume? Ar fi trebuit să descoperim urme ale 
prezenţei lor şi în lumile învecinate, nu? Cel puţin 
la coordonatele acestea. Oare nu puteau păşi, în 
ciuda faptului că erau conştiente? 

— Poate că nu, spuse Lobsang. Sau poate 
stepperii înnăscuţi au fost alungaţi de cei ce nu 
puteau păşi deloc. După cum pare să fie cazul şi 
pe Datum la ora actuală. Poate că tocmai ne-am 
întrezării viitorul în acest loc. 

Sally şi Joshua, stepperi înnăscuţi amândoi, 
schimbară o privire plină de tâlc. 

— Stepperi înnăscuţi. Ce expresie frumoasă, nu? 


În fond, cu toţii păşim. Cu toţii învăţăm să facem 
primii paşi după ce ne înţarcă mămica. „Ooo, uite, 
copilaşul face primii paşi.” 

Brian Cowley, cabotin prin excelență, se deplasa 
cu paşi mărunți de bebeluş de la un capăt la altul 
al scenei, cu microfonul în mână, urmărit de 
lumina reflectoarelor din sala de conferinţe, care 
în rest era cufundată în beznă. Trucul acesta 
simplu îi aduse câteva strigăte încurajatoare. 

Monica Jansson, îmbrăcată civil, aruncă o 
privire prin mulțimea strânsă în încăperea 
subterană ca să vadă de unde veneau strigătele 
aprobatoare. 

— E ceva natural. Mersul este într-adevăr. Dar 
ceea ce ei numesc păşit? întrebă el, scuturând din 
cap. Nu e nimic natural în asta. Ai nevoie de un 
dispozitiv ca să faci asta, nu? Dar ca să mergi n-ai 
nevoie de nicio drăcie de dispozitiv. Păşit. Eu nu-i 
zic aşa. Bunicul meu nu i-ar fi zis aşa. Noi, 
oamenii simpli, care n-avem cine ştie ce educaţie, 
folosim alte vorbe pentru astfel de practici. Vorbe 
ca nefiresc. Vorbe ca îngrozitor. Vorbe ca păgân. 

Cu fiecare cuvânt, strigătele se intensificau. 
Jansson ştia că la un moment dat va trebui să se 
alăture acestui cor de răcnete de aprobare pentru 
a-şi menţine acoperirea. 

Încăperea era ticsită, slab iluminată, cu excepţia 
scenei, iar aerul era încins, sufocant. Cowley 
insista tot timpul să apară în public doar sub 
pământ, în subsoluri, pivnițe, în subterane ca 


această sală de conferințe din subsolul acestui 
hotel. Locuri în care oamenii capabili să păşească 
nu puteau ajunge la el cu una, cu două, sau cel 
puţin nu înainte de a săpa mai întâi o gaură în 
pământ. Jansson se afla aici sub acoperire, 
împreună cu colegi de la Poliția din Madison, 
Departamentele de Siguranţă Naţională (forma de 
plural fusese adoptată la zece ani după Ziua 
Marelui Pas), FBI şi de la o sumedenie de alte 
agenții, care se autosesizaseră din cauza ecourilor 
sălbatice care răzbăteau de la marginea mişcării 
lui Cowley, Humanity First. 

Jansson zărise deja câteva chipuri familiare în 
mulțime. Unul se afla chiar pe scenă, în rândul 
susținătorilor bine căptuşiţi ai lui Cowley: Jim 
Russo, a cărui întreprindere cu nume pompos, 
Compania Comercială a Pământului Lung, mai 
exista şi azi, încă mai făcea comerţ, dar pierduse o 
avere după alta pe măsură ce lumea se schimbase 
dincolo de puterea lui de închipuire. De câini îl 
interogase pe Russo cu câţiva ani în urmă în 
legătură cu nişte plângeri referitoare la 
exploatarea forței de muncă, Jansson își 
propusese să-l ţină sub observaţie şi să-i 
urmărească reacţiile când roata avea să se 
întoarcă iarăşi, iar el avea să rămână în mod 
inevitabil falit. Se pare că nu reacționase prea 
bine. lată-l ajuns la vârsta de cincizeci de ani, 
înăcrit după încă o dezamăgire percepută ca o 
trădare, dându-i pe mână acestui Brian Cowley — 


vocea autoproclamată a antistepperilor - o parte 
din averea care-i mai rămăsese. lar Russo nu era 
singurul ale cărui buzunare avuseseră de suferit 
de pe urma deschiderii Pământului Lung; Cowley 
nu ducea lipsă de sponsori. 

Cowley trecuse acum la argumentele economice 
pentru care presa îi acordase atâta atenţie. 

— Eu îmi plătesc impozitele. Voi vă plătiți 
impozitele. Faci parte din contractul nostru cu 
propriul guvern - şi este într-adevăr guvernul 
nostru, indiferent ce v-ar zice ei odată ce se 
instalează comod pe undeva prin Centură. Dar 
mai există o altă parte a contractului, care prevede 
folosirea banilor voștri din impozite tot în beneficiul 
vostru. Pentru voi şi apropiații voştri, pentru copiii 
voştri și bătrâni voştri, să vă garanteze siguranța 
în căminele voastre. Așa era înţelegerea, după cum 
am priceput-o eu. Dar, pe de altă parte, eu nu mă 
aflu în Centură, eu sunt doar un om de rând, ca 
voi, spuse el, arătând spre mulţime. Și vreţi să știți 
ce-a aflat omul ăsta de rând că fac ei cu impozitele 
voastre? O să vă zic eu! Plătesc pentru coloniști. 
Plătesc pentru indivizii ăia care se joacă de-a 
exploratorii prin lumile acelea nefirești, unde nici 
măcar nu există cai normali și ulii și vite așa cum 
le-a lăsat Dumnezeu. Le oferă servicii poştale. 
Trimit funcționari care să le facă recensământul. 
Le trimit medicamente scumpe. Trimit polițiștii, 
pentru cazurile în care nătărăilor acelora dereglați 
le vine pe chelie să-și omoare mamele sau să-și 


lase fiicele gravide... 

Jansson ştia că asta, cel puţin, era o minciună 
gogonată. În lumile spaţioase ale Pământului 
Lung, scutite de tensiunile provocate de 
suprapopulare şi sărăcie, crimele de felul acesta 
erau mult mai rare. 

— Şi tot cu impozitele voastre au pus la punct 
un întreg sistem prin care să se asigure că banii 
pe care acei bravi pionieri îi lasă aici, în lumea 
reală, singura lume adevărată, sunt administrați 
în folosul lor, pentru a-i ţine aprovizionațţi cu toate 
jucărelele de care au nevoie - mă refer la Fondul 
Pionierilor. Unii au chiar case care stau goale. Ştiţi 
câți oameni nu au un acoperiş deasupra capului 
în America la ora actuală? Şi toate astea pentru 
ce? Cu ce vă alegeţi voi din toată şmecheria asta? 
Ce aveți voi de câştigat din treaba asta? Nu se face 
niciun fel de comerț cu lumile astea — cel puţin nu 
mai departe de Pământurile 1, 2 şi 3, de unde 
puteţi să aduceţi lemn şi alte materii prime. Nu se 
poate trage o conductă de petrol de la Pământul n- 
şpe mii până în Houston, Texas. Nici măcar o 
turmă de vite nu poți să mâni de acolo până aici. 
Guvernul federal vă tot zice de ani buni că 
expansiunea pe Pământul Lung este un soi de 
analogie a zilelor de pionierat din vechime, din 
Vestul Sălbatic. N-oi şti eu prea multe despre cum 
merge treaba în Centură, dar cunosc moştenirea 
propriei mele patrii, ştiu care este valoarea unui 
dolar şi pot să vă spun cu mâna pe inimă că asta 


este o minciună. E munca în zadar. E clar că cineva 
se îmbogățeşte de pe urma schemei ăsteia, dar nu 
sunteți voi ăia şi nu sunt eu ăla. Păi, dacă aşa stau 
lucrurile, mai bine ne-am duce iar pe lună! Măcar 
e luna lui Dumnezeu! Măcar poți să aduci cu tine 
pietre de pe lună! Şi vă mai zic ceva: la 
întrevederea pe care o am programată cu 
Preşedintele în câteva zile, principala mea 
revendicare va fi să se taie toate fondurile de 
susținere pentru coloniile de pe Pământul Lung. 
Dacă stepperii şi-au lăsat bunurile aici, să le 
confişte. Dacă produc ceva pe acolo, prin lumile 
acelea păcătoase, să-i impoziteze până le ies ochii 
din cap. Dacă stimabilii aceia au poftă să fie 
pionieri, foarte bine, n-au decât. Dar nu pe 
bănuţul meu şi al vostru... 

Răgete aprobatoare, îngrijorător de stridente. 

Jansson îl zări pe Rob Green, care avea doar 
optsprezece ani, coama lui roşcată îl făcea uşor de 
depistat. Rod făcea parte dintr-o categorie pe care 
poliţiştii o numiseră „copiii singuri acasă”, adică 
cei care nu puteau păşi şi care fuseseră mai mult 
sau mai puțin abandonaţi de familiile lor, seduse 
de romantismul ideii de a-şi crea o viață nouă în 
depărtările Pământului Lung. O clasă întreagă de 
oameni  prejudiciată de simpla existență a 
Pământului Lung în moduri mult mai profunde 
decât aspectul financiar. Şi iată-l aici, sorbindu-i 
cuvintele îmbibate de venin de pe buzele lui 
Cowley. 


Cowley se apropia acum de punctul culminant 
al peroraţiei: ideile virulente, ideile pe care 
veniseră de fapt să le audă aceşti oameni 
dezavantajaţi; motivul pentru care interzisese să-i 
fie înregistrate discursurile. 

— la uitaţi peste ce am dat eu, spuse el, scoțând 
o bucată de hârtie decupată. O declaraţie a unuia 
din pro-fe-so-rii aceia de prin universităţi. Şi omul 
ăsta spune aşa. Citez: „Capacitatea de a păşi 
constituie un nou început pentru umanitate, 
apariția unei noi abilități cognitive comparabile cu 
dezvoltarea limbajului şi a creării uneltelor cu mai 
multe componente” şi o ţine tot aşa. Înţelegeţi, 
doamnelor şi domnilor, ce încearcă să ne 
transmită individul acesta? Despre ce anume 
vorbeşte, de fapt? Vorbeşte despre evoluție. Dați- 
mi voie să va spun o poveste. Odată ca niciodată 
exista un alt tip de ființă umana pe planeta asta, 
pe care noi l-am numit omul de Neanderthal. 
Vedeţi voi, acești oameni erau ca noi, purtau haine 
făcute din piei de animale, construiau unelte, 
făceau focul, îşi îngrijeau chiar bolnavii şi îşi 
îngropau morții în semn de respect. Dar nu erau 
chiar atât de deştepţi ca noi. Au trăit sute și mii de 
ani, dar în tot acel timp, nici măcar unul nu a avut 
idea să construiască ceva atât de complicat ca un 
arc cu săgeți, pe care orice băiat american de şapte 
ani ar putea să-l construiască. Dar iată că-şi 
duceau mai departe traiul, cu uneltele lor, cu 
vânatul şi pescuitul lor. Până într-o bună zi, când 


apăru un nou tip de oameni. Unii cu feţe plate, 
corpuri zvelte, mâini dibace şi creiere mari şi 
umflate. Iar tipii ăştia noi ştiau să facă arcuri cu 
săgeți. Pariez că s-o fi găsit şi vreun pro-fe-sor 
neanderthalian care a zis: „Abilitatea de a construi 
un arc cu săgeți constituie un nou început pentru 
umanitate” şi bla, bla, bla. Poate proful ăla 
neanderthalian i-a convins pe Ug şi Mug să-i dea 
o bucăţică de carne de mamut ca să susțină 
construirea de mai multe arcuri cu săgeți în 
beneficiul indivizilor noi. Şi totul a fost minunat şi 
toată lumea s-a înțeles de minune. Dar unde sunt 
Ug şi Mug acuma? Unde sunt oamenii de 
Neanderthal? Vă zic eu! Au murit acum treizeci de 
mii de ani. Dispăruţi de pe fața pământului. Un 
cuvânt înspăimântător. Un cuvânt mai rău decât 
moartea, pentru că dispariția înseamnă că şi copiii 
tăi sunt morți, iar nepoţii tăi şi copiii lor nici nu se 
vor naşte niciodată. Ştiţi ce le-aş zice eu 
neanderthalienilor ălora? Ştiţi ce-ar fi trebuit să 
facă atunci când s-au trezit pe cap cu indivizii ăia 
cu arcuri şi săgeți? spuse el bătând cu palma în 
masă. Ar fi trebuit să-şi ridice pumnii lor mari şi 
uneltele lor urâte din piatră şi ar fi trebuit să le 
zdrobească ţestele indivizilor ălora, până la 
ultimul. Pentru că dacă ar fi făcut asta, nepoţii lor 
ar mai trăi şi-acum. 

Continuă să lovească cu palma în masă, 
punctând fiecare propoziţie. 

— lar acuma mă trezesc cu politicieni federali şi 


pro-fe-sori universitari care-mi zic că există un nou 
tip de ființă umană printre noi, că are loc o nouă 
evoluție, că există un fel de superman printre noi, 
oamenii de rând. Un superman a cărui unică 
putere este abilitatea de a se strecura în 
dormitorul copiilor voştri noaptea, fără măcar să 
vă dați seama de asta? Ce fel de superman e ăsta? 
Credeţi că eu sunt un om de Neanderthal? Credeţi 
că eu o să fac greşeala pe care au făcut-o ei? Aveţi 
de gând să-i lăsați pe aceşti mutanți să 
stăpânească Pământul creat de Dumnezeu? Aveţi 
de gând să vă împăcaţi cu ideea dispariției? Chiar 
aveți de gând să faceți asta? 

Toată lumea țâşnise în picioare, inclusiv cei de 
pe scenă, chiuind şi aplaudând. În jurul ei observă 
agenți FBI care fotografiau mulțimea în mod 
discret. 

Lumea avea să se schimbe din nou. Acestea erau 
semnele. Corporaţia Black începuse să 
construiască, oarecum în secret, aerostate care 
aveau să crească dramatic volumul de produse 
transportabile între lumile Pământului Lung. 
Aşadar, era de aşteptat o creştere economică 
imensă. Dar nu avea să se producă suficient de 
curând pentru cei ca Russo sau Cowley. În timp 
ce toată lumea aştepta următorul miracol, puteau 
surveni o mulțime de pericole, iar asta era ceea ce 
o neliniştea pe Jansson. 

Mark Twain era o oază zburătoare. Odată ce te 
ridicai în văzduh şi păşeai spre lumea următoare, 
îți lăsai toate grijile în urmă. Joshua se simţea 
uşurat să se îndepărteze cât mai mult de 
Dreptunghiuri, cufundându-se în necunoscut. 
Era o evadare bine-venită, în ciuda presiunii de 
rău augur pe care o simţea crescându-i în cap. 

Lobsang păşea încă încet, cercetând cu atenție 
Pământurile pe care le traversau, în timp ce 
Joshua şi Sally îşi omorau timpul pe puntea de 
observaţie. Păşeau la nivelul norilor, dar, chiar şi 
aşa, lui Joshua i se păru o dată, într-o lume de un 
verde intens, că aude foşnetul frunzelor pe carenă, 
atinsă probabil de vârfurile unor arbori titanici de 
pe o planetă Joker. 

— Lobsang e îngrijorat, nu-i aşa? întrebă Sally. 
Şi îl frământă ceea ce am descoperit în lumea cu 
Dreptunghiurile. 

— El este, în fond, budist. Venerează tot ce e viu 
şi chestii de genul ăsta. Dar oasele nu creează 
niciodată prea multă atmosferă. Şi elefanții sunt 
la fel, nu? Conştienţi de semnificaţia oaselor ca 
pericol iminent sau ca moartea unui semen de-ai 
lor... spuse Joshua, observând că ea nu îl asculta 
de fapt. Sally, s-a întâmplat ceva? 

— Ce-ar fi putut să se întâmple? ripostă ea pe 
un ton acuzator. 

Joshua bătu în retragere; nu avea chef de harță. 


Se duse la bucătărie şi începu să curețe cartofi — 
un dar al locuitorilor din Happy Landings ambalat 
într-un sac de pânză. Îşi concentră toată atenţia 
asupra mişcării cuţitului pe suprafața cartofului. 
Ştia că era o simplă activitate de distragere, dar îl 
liniştea oricum. 

Sally îl urmă, postându-se în pragul uşii de la 
salon. 

— Îţi place să mă observi, să-nţeleg? 

Nu era tocmai o întrebare, aşa că Joshua îi oferi 
ceea ce nu era tocmai un răspuns. 

— Îmi place să observ pe toată lumea. E bine să 
ştii ce gândesc oamenii. 

— Şi eu la ce mă gândesc acum? 

— Ţi-e teamă. Probabil Dreptunghiurile te-au 
speriat la fel ca şi pe mine şi pe Lobsang, iar 
înainte de asta te-a speriat serios şi treaba cu 
migraţia - pe tine chiar mai mult decât pe noi, 
pentru că tu-i ştii pe troli mai bine decât noi. 

După ce termină de tăiat cartoful, se aplecă şi 
scoase încă unul din sacul de pânză. Va trebui să- 
l păstreze; cineva din Happy Landings probabil 
petrecuse ore întregi ca să-l coasă. 

— O să fac supă de scoici. Trebuie să le mâncăm 
până nu se strică. Tot un cadou din Happy 
Landings... 

— Încetează, Joshua! Termină naibii cu cartofii 
ăia odată şi vorbeşte cu mine! 

Joshua spălă cuțitul şi-l puse jos cu atenție. 
Întotdeauna trebuie să ai grijă de instrumentele 


tale. 

Sally îl privi cu severitate. 

— Ce te face să crezi că mă cunoşti? De fapt, tu 
cunoşti cu adevărat pe cineva? 

— Cunosc câțiva oameni. O polițistă. Prietenii 
mei de la Cămin. Chiar şi unii din copiii pe care i- 
am ajutat în Ziua Marelui Pas, cu care am păstrat 
legătura. Plus maicile. E o idee bună să le cunoşti 
pe maici atunci când trăieşti pe lângă ele; pot fi 
foarte schimbătoare... 

— M-am săturat să aud de maicile tale! se răsti 
ea. 

El îşi păstră calmul şi-şi ignoră instinctul de a 
se refugia din nou în gătit. Avea senzaţia că acesta 
era un moment important. 

— Uite ce e, ştiu că nu sunt o persoană prea 
sociabilă. lar maica Agnes mi-ar trage vreo două 
dacă m-ar auzi folosind expresia asta. 

Dar nimic nu poate înlocui oamenii, știu asta. 
Da, trolii sunt prietenoși și săritori şi nu le-aș face 
rău niciodată. Sunt fericiți, iar asta e ceva de 
invidiat. Dar ei nu construiesc sau creează, ci iau 
lumea așa cum este. Oamenii încep cu lumea așa 
cum este și încearcă să o schimbe. lar asta e ceea 
ce îi face interesanti. În oricare din lumile pe care 
le traversăm grăbiţi, cel mai de preţ lucru pe care 
il putem întâlni este o alta ființă umană. Asta e 
părerea mea. Și dacă într-adevăr noi suntem 
singurele minţi de felul acesta de pe tot Pământul 
Lung și din întregul univers — ei bine, gândul ăsta 


mă întristează şi mă sperie. Acum am în fața 
ochilor o altă ființă umană, iar ființa asta ești tu. 
Iar tu nu ești fericită şi aș vrea să te ajut dacă pot. 
Nu trebuie să spui nimic. Nu te grăbi! Oricum 
supa o să mai dureze câteva ore, adăugă el 
zâmbind. Ah, şi filmul serii va fi Balada lui Cable 
Hogue. O poveste dulce-amăruie din zilele din 
urmă ale Vestului Sălbatic, cu Jason Robards în 
rolul principal, după spusele lui Lobsang. 

Dintre toate bazaconiile lor excentrice, Sally 
ridiculiza cel mai mult obiceiul acesta pe care şi-l 
creaseră Lobsang şi Joshua de a viziona filme 
vechi în pântecele lui Mark Twain. (Joshua se 
bucura că ea nu se afla la bord atunci când se 
costumaseră special pentru The Blues Brothers.) 
De data aceasta nu reacţionă în niciun fel. Tăcerea 
era întreruptă doar de păcănelile şi huruiturile 
metronomice ale mecanismelor ascunse ale 
bucătăriei. Erau doi oameni cu defecte, forțați de 
împrejurări să-şi petreacă timpul împreună, îşi 
zise Joshua. 

Joshua se întoarse în sfârşit la lucru şi termină 
supa, adăugând şunca şi condimentele. Îi plăcea 
să gătească. Gătitul depindea de atenţia pe care i- 
o acordai; dacă făceai lucrurile cum trebuie, totul 
mergea strună. Era previzibil, te puteai baza pe 
rezultate, iar lui îi plăceau lucrurile previzibile. 
Dar şi-ar fi dorit să fi făcut rost de nişte ţelină. 

După ce termină, o găsi pe Sally în salon şezând 
pe canapea cu genunchii strânşi la piept, ca şi 


cum ar fi încercat să se micşoreze. 

— Vrei o cafea? întrebă el. 

Ea ridică din umeri. El îi turnă o ceaşcă de cafea. 

Peste lumile de dedesubt începuse să se lase 
seara. Se aprinseră luminile de pe punte. Salonul 
era învăluit într-o lumină difuză — o îmbunătăţire 
considerabilă. 

— Mi se pare cel mai bine să-ţi faci griji doar 
pentru lucrurile mărunte, spuse Joshua şovăitor. 
Lucruri pe care chiar le poţi schimba. Cum ar fi să 
faci supă de scoici sau să-i oferi cuiva o cafea. 
Chestiile mai mari... cu alea trebuie să te confrunțţi 
pe mă sură ce te izbeşti de ele. 

Sally zâmbi abia perceptibil. 

— Ştii, Joshua, pentru un ciudat antisocial, 
uneori eşti chiar isteț. Uite... ce mă irită cel mai 
mult e că a trebuit să apelez la voi doi pentru 
ajutor. Sau, în fine, la oricine. Supraviețuiesc prin 
forțele proprii de ani întregi. Presupun că nu pot 
rezolva singură problema asta, dar detest s-o 
recunosc. Şi mai e ceva, Joshua, spuse ea 
examinându-l cu privirea. Tu eşti diferit. Nu are 
rost s-o negi. Stepperul cu superputeri. Regele 
sălbaticului Pământ Lung. Am cumva senzația că 
tu eşti un personaj esenţial pentru toată 
tărăşenia. Ăsta e motivul secret pentru care am 
apelat la tine în mod special. 

Spusele ei îl făcură să se simtă profund incomod, 
aproape trădat. 

— Nu vreau să fiu esențial pentru nimic. 


— Asta e, obişnuieşte-te cu ideea. Deci asta e 
problema mea, înţelegi? Pe vremea când eram 
copil, tot Pământul Lung era terenul meu de joacă, 
al meu şi numai al meu. Sunt geloasă. Pentru că 
s-ar putea să fie mai mult al tău decât al meu. 

Încercă să înțeleagă ce-i spunea ea. 

— Sally, poate că tu şi cu mine... 

Şi chiar în momentul acela, cel mai nepotrivit 
moment cu putință, Lobsang intră în pas vioi, cu 
zâmbetul pe buze. 

— Ah! Supă de scoici! Cu şuncă! Nemaipomenit! 

Sally şi Joshua  schimbară o privire, 
întrerupându-şi conversaţia cu gândul s-o reia cu 
altă ocazie. 

Sally îşi redirecţionă atenţia către Lobsang. 

— Aşadar, iată-te, androidul care mănâncă. Ai 
de gând să înfuleci iar supă de scoici? 

Lobsang se aşeză şi, cu o mișcare oarecum 
artificială, puse picior peste picior. 

— Desigur, de ce nu? Substratul de gel pe care 
este grefată inteligența mea are nevoie de 
componente organice, așa că de ce n-ar putea să 
provină acele elemente organice din cea mai 
rafinată bucătărie? 

bucătărie? 

Sally îi aruncă o privire lui Joshua. 

— Dar dacă mănâncă, atunci la un moment dat 
sigur trebuie să şi... 

Lobsang zâmbi. 

— Resturile neglijabile pe care le produc eu sunt 


ambalate într-un material biodegradabil şi 
expulzate pentru a servi drept compost. Ce-i aşa 
amuzant? În fond, tu ai fost cea care a întrebat, 
Sally. Cel puţin faptul că râzi de mine mai schimbă 
puţin atitudinea ta obişnuită de dispreţ pe care o 
adopţi față de mine. lar acum avem treabă. Vă rog 
să identificați aceste creaturi. 

Panoul de pe peretele din spatele lui se ridică, 
lăsând locul unui ecran pe care apăru imediat o 
imagine. Joshua se uită atent la un biped familiar, 
slăbănog, murdar, cu pielea gălbuie. Ținea în 
mână un soi de bâtă şi se holba la spectatorii lui 
invizibili cu o malițiozitate premeditată în privire. 
Joshua cunoştea prea bine creatura. 

— Noi le zicem elfi, îl lămuri Sally. 

— Ştiu că aşa le ziceţi, spuse Lobsang. 

— Cred că în unele colonii îi numesc Cenugşiii, 
după vechea mitologie OZN. Sunt peste tot prin 
Meggarele Superioare şi uneori şi prin lumile 
inferioare. În general se feresc de oameni, dar îşi 
încearcă norocul dacă eşti singur sau rănit. Sunt 
nişte vânători extrem de rapizi, puternici şi 
inteligenţi şi folosesc păşitul ca tactică de atac. 

— Ştiu, spuse Joshua. I-am întâlnit deja. 

— Elfi. Un nume destul de nimerit, dacă stai să 
te gândeşti. Elfii n-au fost dintotdeauna nişte 
creaturi dulci şi gingaşe, nu? Legendele nord- 
europene îi descriu ca pe nişte creaturi înalte, 
puternice şi crude. Un nume urât. Mi se pare 
corect. Trebuie să-i defăimăm cât putem. Şi în 


mitologie, nu-i aşa că elfii se tem adesea de fier? 
Nici nu-i de mirare, presupun; fierul putea fi 
folosit ca să-i prindă în capcană, să-i împiedice să 
mai păşească. 

Joshua se întoarse la supa din bucătărie. Între 
timp, Lobsang îi relată pe scurt lui Sally despre 
încăierarea lui Joshua cu asasinii călare pe 
mistreți. 

Când Joshua reveni, primi o privire plină de 
respect din partea lui Sally. 

— Te-ai descurcat excelent dacă ai supraviețuit. 

— Da. Şi aia se presupunea că era ziua mea 
liberă. E o poveste lungă. 

— Băieţii ăia sunt o companie plăcută, am 
dreptate? 

— lată o altă variantă, spuse Lobsang. 

Pe ecran apăru imaginea elfei gravide, cu 
creierul mare, pe care Joshua încercase să o 
salveze. 

— Pe ăştia eu îi numesc acadele, spuse Sally. Au 
creierul mare, e clar, dar nu sunt de fapt prea 
isteți, din câte am observat. 

Lobsang încuviinţă din cap. 

— Se explică. Metoda naşterii prin păşit a permis 
o dezvoltare bruscă a dimensiunii fizice a 
creierului, dar poate că deocamdată nu a avut loc 
şi creşterea capacităţii funcționale. La hardware 
stau bine; la software mai au de lucru. 

— Între timp, sunt vânaţi de celelalte tipuri de 
elfi. Pentru creiere. Le mănâncă creierele alea 


mari. l-am văzut cu ochii mei. 

Afirmația ei fu întâmpinată cu tăcere. 

Lobsang oftă. 

— Deci nu e tocmai Rivendell, cu toți trolii şi elfii 
ăştia? Spune-mi, Sally, există şi inorogi pe 
Pământul Lung? 

— Supa e gata, spuse Joshua. Poftiți la masă! 

Când se aşezară la masă, Sally spuse: 

— Să ştiţi că chiar există inorogi. La doar câţiva 
paşi depărtare de Happy Landings. Pot să vă duc 
acolo, dacă vreți. Nişte bestii hidoase, nu genul 
care-şi fac veacul cu Barbie. Un fel de berbeci 
uriaşi, proşti ca noaptea, atât de fraieri încât 
rămân blocaţi cu cornul înfipt în câte un trunchi 
de copac. Se întâmplă des în sezonul de 
împerechere... 

Acum apăruseră pe ecran imagini cu elfi 
devorând un animal și ciorovăindu-se cu gurile 
pline de sânge. 

— De ce ne arăţi chestiile aste, Lobsang? întrebă 
Sally. 

— Pentru că aceasta este o transmisiune în 
direct cu ceea ce se află sub noi, pe ultimul 
Pământ. N-aţi observat că ne-am oprit din păşit? 

Puteţi să vă mâncaţi liniştiți supa, elfii nu pleacă 
nicăieri până mâine-dimineaţă. 

A doua zi se lumină târziu, spre uimirea lui 
Joshua. Scăldat în razele dimineții se vedea un 


peisaj deşertic, o lume prăfuită şi aridă în care apa 
era o raritate, ceea ce făcea ca şi viața să fie o 
raritate. 

Lobsang i se alătură lui Joshua pe puntea de 
observație. 

— Nu e un loc prea atrăgător, nu? Dar îşi are şi 
părțile lui interesante. 

— Cum ar fi faptul că soarele răsare târziu. 

— Exact. În plus, atât trolii, cât şi elfii 
traversează pe aici, îndreptându-se aproape cu 
toții spre est. Camerele de pe carenă înregistrează 
imagini clare cu ambele specii. 

Puntea se înclină uşor. 

— Coborâm? întrebă Joshua. 

— Da, şi aş vrea ca Sally să ne însoțească. Aş 
vrea să capturez un elf, dacă este posibil. Vreau să 
încerc să comunic cu unul din ei. 

Joshua pufni sceptic. 

— Nu am aşteptări prea înalte de la întâlnirea 
aceasta, dar nu se ştie niciodată. Pentru orice 
eventualitate, am fabricat căşti şi armură de 
protecție pentru gât pentru amândoi; dacă 
încearcă să vă stranguleze cineva de la spate o s-o 
regrete, fie că păşeşte, fie că nu. Ne vedem la lift în 
jumătate de oră. 

Sally era complet echipată când Joshua îi bătu 
la uşă. 

— Căşti, auzi tu! scrâşni ea. 

— Ideea lui Lobsang, îmi pare rău. 

— Am supraviețuit ani la rând pe Pământul 


Lung fără să fiu dădăcită de alde Lobsang. Bine, 
bine, eu sunt pasagerul aici, ştiu. Ai idee ce pune 
la cale? 

— Să prindă un elf, cred. 

Ea scuipă un sâmbure de zmeură. 


Lobsang opri  aerostatul deasupra unui 
promontoriu stâncos foarte erodat. În faţa lor se 
întindea un peisaj deşertic de pământ roşu- 
ruginiu. Acesta era un Pământ ciudat, chiar şi 
după standardele celor mai mulți Jokeri. Joshua 
se simțea greu, ca şi cum ar li avut oasele de 
plumb, iar rucsacul i se părea acum o povară. 
Aerul era dens, însă insuficient, în mod 
surprinzător, iar plămânii lui se chinuiau să 
compenseze. Bătea un vânt constant, care urla a 
gol. Câmpul era sterp, nu creştea niciun firicel de 
iarbă sau vreun alt tip de vegetaţie, nimic altceva 
decât un fel de puf verde-movuliu, ca şi cum 
pământul ar fi uitat să se bărbierească în 
dimineața aceea. 

La răstimpuri, Joshua vedea sau, mai bine-zis, 
simțea câte un tremur, câte un licăr. Ceva care 
păşeşte, se gândi el, atât de iute încât parcă nici 
nu ar fi fost aici... 

— Ce-i cu locul ăsta, Lobsang? întrebă Sally. 
Parcă ar fi un cimitir! 

— Chiar asta şi este, spuse Lobsang. Deşi este 
un cimitir gol până şi de oase. 

Rămase pironit ca o statuie în jurul căreia se 


învârteau rotocoale de praf. 

— Priviţi în sus, chiar deasupra voastră, puțin 
mai la stânga. Ce vedeţi? 

Joshua făcu ochii mici, străduindu-se să vadă 
ceva, însă renunţă. 

— Nu ştiu după ce să mă uit. 

— Ceva notabil pentru absența sa, spuse 
Lobsang. Dacă stăteai chiar în punctul acesta pe 
Datum, exact în momentul acesta, ai fi văzut o 
lună palidă scăldată în lumina zilei. Acest Pământ 
nu are o lună. Ci doar câteva roci care orbitează în 
jurul lui, dar nu se văd cu ochiul liber. 

Lobsang spuse că era o situație pe care o 
anticipase. Era limpede că impactul cataclismic 
care crease luna Pământului Datum şi a 
majorităţii planetelor-surori din lumile paralele nu 
avusese loc şi aici. Acest Pământ fără lună care a 
rezultat era mai voluminos decât Datum, ceea ce 
făcea ca şi gravitația să fie mai puternică. 
Înclinarea axei era şi ea diferită, instabilă, iar 
globul se rotea mai repede, creând un ciclu zi- 
noapte diferit şi cauzând nişte vânturi care 
măturau neîncetat continentele stâncoase şi aride. 
Nu era un loc propice vieţii: absența mareelor 
făcea ca apele oceanelor să rămână inerte, drept 
care nu existau acele zone bogate de flux şi reflux 
care jucaseră un rol atât de important pe Datum 
în evoluția formelor de viață complexe. 

— Aceasta este teoria generală, spuse Lobsang. 
Mai mult, bănuiesc că lumea aceasta nu şi-a 


primit partea cuvenită de apă spre finalul formării 
sistemului solar, în era în care cometele vâjâiau în 
toate părţile ca grindina. Poate că toate acestea au 
o legătură cu impactul în urma căruia a fost creată 
luna sau tocmai cu absenţa acestui impact. Din 
păcate, planeta aceasta a tras cartea 
necâştigătoare; probabil chiar şi planeta Marte a 
avut parte de o soartă mai prielnică. 

Dar existau şi elemente compensatoare. Când 
Joshua îşi puse mâna streaşină la ochi pentru a 
se proteja de razele soarelui, observă o panglică de 
lumină, foarte limpede, care străbătea întregul 
orizont. Acest Pământ era încins cu un sistem de 
inele, precum Saturn. Din spaţiu ai fi avut 
probabil parte de o privelişte care îți tăia 
respirația. 

— Acum sunt în aşteptarea unui trol, spuse 
Lobsang. De cincisprezece minute tot strig după 
ajutor în unde ultrasonice în limba trolilor, 
emanând totodată şi feromoni specifici trolilor, 
care sunt, de altfel, foarte uşor de reprodus. 

— Aşa se explică durerea mea de dinţi, spuse 
Sally. Şi de ce am presupus că cineva nu s-a spălat 
astăzi. E nevoie să mai stăm aici? Aerul e mizerabil 
şi pute. 

Avea dreptate în legătură cu duhoarea, se gândi 
Joshua. Aceasta puţea ca vechea casă de la 
capătul murdar al străzii de care nu trebuia să te 
apropii, casă care fusese ferecată după ce muri și 
ultimul locatar. Era un miros supărător, chiar mai 


rău decât cel din lumea cvasi-dinozauriană. În 
regulă, constructorii Dreptunghiurilor muriseră 
cu toţii, dar cel puţin apucaseră să și trăiască, 
avuseseră o şansă. 

Dar poate, se gândi el, oamenii ar putea aduce 
la viață această lume pustie. De ce nu? îi plăcea să 
repare lucruri; iar locul acesta părea să aibă 
nevoie de o sumedenie de reparaţii. Uite asta ar fi 
într-adevăr ceva de povestit nepoților. Mai erau o 
grămadă de bulgări de zăpadă în norul lui Oort, 
iar o navetă spațială relativ mică aflată pe 
traiectoria corectă s-ar putea poziționa în aşa fel 
încât să-i dea un ghiont unuia din ei, aducând 
astfel apă şi aici. Odată ce obțineai apa, erai ca şi 
aranjat... Dar era doar un vis frumos. Omenirea 
începuse deja să întoarcă spatele oricărui proiect 
mai ambițios decât explorarea spaţiului pe cale 
electronică chiar înainte ca Pământul Lung să fie 
descoperit, ceea ce-i oferise nenumărate lumi 
locuibile la distanță de un pas. 

Reveria îi fu întreruptă de glasul lui Lobsang: 

— Trolii se apropie. Nu le-a luat mult. Desigur, 
păşesc în cete, aşa că trebuie să vă aşteptaţi la un 
număr mare. Mă simt dator să vă avertizez: 
intenționez să le cânt. Mă puteţi acompania dacă 
doriți, spuse el dregându-şi glasul teatral. 

Nu doar unitatea ambulantă începu să cânte. 
Glasul lui Lobsang erupse ca un tunet din toate 
difuzoarele navei. 


Mergi până la capătul drumului, 

Mergi până la capăt. 

De e calea lungă, fie-ţi inima straşnică, 
Mergi până la capăt... 


Ecourile răsunau pretutindeni. Era probabil 
prima oară când răsunase o voce omenească în 
acest loc dezolant... sau aproape omenească, se 
gândi Joshua. 


De eşti ostenit şi vlăguit, 

mergi totuşi mai departe, 

Pân-ajungi la sălaşu-ți fericit, 

Acolo te-aşteaptă, la capătul drumului... 


Sally se holba uluită. 

— Joshua, zi-mi, te rog, că nu i s-au ars 
circuitele. Ce naiba cântă? 

Joshua îi spuse repede şi cu glas scăzut 
povestea soldatului Percy Blakeney şi a amicilor 
lui ruşi dintr-o Franţă stranie, iar ea păru şi mai 
uluită. 

Sosiră în sfârşit trolii. Până la finalul cântecului, 
Lobsang era înconjurat de troli care îl acompaniau 
armonios. 

— Se pricep, nu-i aşa? Asta da memorie 
colectivă! Acum aveți puţintică răbdare, vă rog, în 
timp ce încerc să-mi dau seama ce anume îi 
supără. 

În timp ce trolii se strânseră în jurul lui Lobsang 


ca nişte copii mari şi păroşi în jurul unui Moş 
Crăciun dintr-un centru comercial, Joshua şi 
Sally se dădură înapoi, ceea ce fu o mişcare 
înțeleaptă. Deşi trolii ar face orice altceva decât să 
calce un om pe picioare, izul lor specific, deşi nu 
neapărat supărător, îți poate copleşi sinusurile 
multă vreme. 

Însă pe de altă parte, aceasta nu era o lume 
potrivită unde să faci o plimbărică. Pur şi simplu, 
nu se afla nimic aici. Joshua îngenunche şi ridică 
la întâmplare un petic de puf verde. Dedesubt erau 
câțiva gândaci mici; nici măcar nu aveau culori 
irizate interesante, ci erau maronii ca noroiul. 
Dădu drumul peticului de puf să se aşeze la loc. 

— Ştii ceva, spuse Sally, dacă te-ai uşura acolo 
le-ai face o favoare gândacilor ălora. Pe bune! Hai 
că nu mă uit. Bucata aia de pământ o să aibă mai 
multe substanțe nutritive decât a văzut de-o 
veşnicie. Scuze, a sunat grosolan? 

Joshua scutură din cap absent. 

— Nu. Doar un pic nepotrivit. 

— Nepotrivit! Lobsang cântă Harry Lauder pe o 
planetă pustie înconjurat de troli. „Nepotrivit” e 
puţin spus, nu ți se pare? Nu-mi mai tremură 
plombele aşa rău. Au început să plece trolii, vezi? 

Joshua vedea. Parcă o mână invizibilă ridica 
piesele de pe o tablă de şah, luând mai întâi 
reginele şi pionii, apoi nebunii şi turele, iar abia la 
urmă caii şi regii. 

— Mamele pleacă primele, spuse Sally, pentru 


că ar sfâşia în bucăți orice le-ar amenința puii. 
Bătrânii la mijloc, iar masculii ultimii, în 
ariergardă... Elfii atacă din spate, înţelegi, aşa că 
aceea e partea expusă care trebuie păzită. 

În sfârşit dispărură cu toţi, nelăsând altceva în 
urmă decât o uşoară ameliorare a calităţii aerului. 

Lobsang se deplasă în direcţia lor. 

— Cum face asta? întrebă Sally. Acuma merge 
ca John Travolta! 

— N-ai auzit zgomotele care vin zi şi noapte din 
atelierul de producție? îşi adaugă întruna 
îmbunătățiri, se reconstruieşte permanent. Cum 
ai merge tu la sala de fitness... 

— N-am fost în viața mea la sală, drăguță. Când 
hălăduieşti de unul singur pe Pământul Lung, fie 
eşti în formă, fie o sfecleşti, spuse ea rânjind. Dar 
aş vrea eu să am aşa picioare. 

— Nu e nimic în neregulă cu picioarele tale, 
spuse el şi regretă propoziția imediat ce o rostise. 

Ea râse. 

— Joshua, ai umor, eşti un tip de treabă, eştiun 
tovarăş de încredere şi aşa mai departe, chiar dacă 
eşti puţin ciudăţel. Într-o zi poate o să fim prieteni, 
spuse ea pe un ton mai cald. Dar te rog să nu faci 
comentarii în legătură cu picioarele mele. Nici nu 
prea mi-ai văzut picioarele, din moment ce în 
majoritatea timpului sunt înfipte într-o uniformă 
de luptă de cea mai bună calitate. Şi e cam 
indecent să-ți imaginezi, nu crezi? 

Spre uşurarea lui Joshua, Lobsang se apropie de 


ei zâmbind. 

— Trebuie să recunosc că sunt destul de 
mândru de mine. 

— Asta nu-i o noutate, spuse Sally. 

— Nu am prins niciun elf, observă Joshua. 

— Ah, nu mai e nevoie. Mi-am atins scopul. În 
Happy Landings mi-am însuşit elementele de bază 
ale comunicării trolilor. Dar populaţia aceea 
sedentară nu a ştiut să-mi spună prea multe 
despre forțele din spatele migraţiei. Trolii aceştia 
sălbatici mi-au spus acum mai mult, mult mai 
mult. Nicio vorbă, Sally! O să vă răspund la toate 
întrebările. Haideţi să ne întoarcem la bord. Avem 
cale lungă de parcurs, poate chiar până la capătul 
Pământului Lung. Ce-o să ne mai distrăm! 

Pe puntea de observaţie domnea liniştea. Joshua 
era singur. Odată reveniţi la bord, Lobsang se 
retrase în spatele uşii albastre, iar Sally se duse la 
ea în cabină. 

Dintr-odată Mark Twain începu să păşească 
asemenea unui dansator de step, în tempo rapid. 
Joshua se uită afară. Cerurile clipeau vertiginos, 
peisajele se transformau cu repeziciune, râurile 
fremătau ca nişte şerpi, iar lumile-Jokeri se 
aprindeau şi se stingeau ca nişte becuri. Pe navă, 
tot ce putea scârțâi scârțâia din toate încheieturile 
ca o corabie care înconjura Capul Horn. Joshua 
simțea o trepidaţie interioară, ca o furtună cu 


grindină. După estimările lui, traversau mai multe 
lumi pe secundă. 

Sally veni pe punte scuipând fulgi. 

— Ce naiba crede că face? 

Joshua nu răspunse. Dar comportamentul bizar 
de inconstant şi impulsiv al lui Lobsang îl îngrijoră 
din nou. 

Unitatea ambulantă se strecură din spatele uşii 
albastre. 

— Dragii mei, îmi cer scuze dacă v-am tulburat. 
Sunt nerăbdător să ne continuăm misiunea. V-am 
spus că am aflat multe de la troli. 

— Ştii ce îi perturbă, spuse Sally. 

— Ştiu ceva mai multe decât înainte. Pe scurt, 
trolii - şi probabil şi elfii şi celelalte specii 
umanoide — fug într-adevăr de ceva, însă nu este o 
amenințare fizică, ci una care le-a intrat în cap, ca 
să mă exprim aşa. lar asta confirmă ceea ce am 
aflat de la trolii din Happy Landings. Avem de-a 
face cu un soi de epidemie de durere — atacuri de 
migrenă - care bântuie lumile de la vest la est. S- 
au înregistrat sinucideri: creaturi care s-au 
aruncat de pe stânci ca să nu mai sufere chinul. 

Joshua şi Sally schimbară o privire. 

— Monstrul migrenelor? spuse Sally. Ce-i asta, 
Star Trek? 

Lobsang păru nedumerit. 

— Te referi la serialul original sau... 

— Asta e nebunie curată, Joshua. Nava asta are 
şi comenzi manuale? 


— Asta nu ştiu. Dar ştiu sigur că Lobsang are 
un auz foarte ascuțit. 

— Joshua nu se înşală în această privință, 
Sally... 

— Trolii înţeleg care este de fapt amenințarea? A 
văzut vreunul din ei ceva anume? 

— Nu, din câte am înţeles eu. Dar îşi imaginează 
ceva de dimensiuni colosale. Pentru ei este vorba 
despre un amestec între concret şi abstract. Poate 
asemenea unui incendiu forestier care înaintează 
rapid. Un zid de durere. 

Pe Joshua începuseră să-l îngrijoreze zgomotele 
pe care le scotea Mark Twain. Habar n-avea care 
era viteza maximă cu care putea păşi nava în 
condiții de siguranţă. Ca să nu mai vorbim de 
faptul că nu i se părea o mişcare deloc înţeleaptă 
să se avânte cu capul înainte, într-un asemenea 
ritm alarmant, în nişte lumi cu totul necunoscute, 
către un pericol necunoscut. Terrametrele se 
învârteau nebuneşte, apropiindu-se vertiginos de 
două milioane. 

Dar Lobsang trăncănea întruna, fără să-şi facă 
astfel de griji. 

— Acum nu este momentul să-mi împărtăşesc 
întreg raționament cu voi. E de-ajuns să vă spun 
că ne confruntăm în mod cert cu un adevărat 
fenomen parapsihologic. Ipoteza este următoarea: 
oamenii îşi propagă cumva umanitatea. Simţim 
prezenţa celorlalți. Însă am evoluat de atâta vreme 
pe o planetă inundată de gândurile oamenilor, 


încât nici nu le mai băgăm de seamă. 

— Până nu dispar, interveni Joshua. 

Sally îl privi curioasă. 

— Teoria mea este că, odată ca niciodată, unele 
din creaturile acestea, elfii şi trolii şi poate şi alte 
specii, mai păşeau din când în când pe Datum şi 
poate, din când în când, mai şi rămâneau pe acolo 
o vreme, dând astfel naştere unor volume întregi 
de mituri. Dar toate acestea se petreceau într-o 
epocă în care populația umană nu era atât de 
numeroasă. Acum planeta este împânzită de 
oameni, iar aceste creaturi care îşi petrec 
majoritatea timpului în liniştea a pădurilor şi 
stepelor se simt probabil ca şi cum toate 
chiolhanurile adolescentine din lume s-ar petrece 
în acelaşi timp. Aşa că la ora actuală se țin departe 
de Datum. Cu toate acestea, speciile migratoare 
care păşesc dinspre vest fug de ceva ce le împinge 
în mod decisiv înapoi către Datum. Sunt prinse 
între ciocan şi nicovală. Şi uneori se panichează. 
Eu şi Joshua am văzut ce se întâmplă când se 
panichează - chiar şi trolii pot să facă rău atunci 
când sunt provocațţi. Şi îți mai aminteşti de 
Biserica Păcălelii Cosmice, Joshua? 

Joshua aruncă o privire spre Sally. S-ar fi 
aşteptat la o reacție plină de scepticism din partea 
ei. Dar, în mod uimitor, părea să fi rămas pe 
gânduri. 

— La ce te gândeşti, Sally? o iscodi el. 

— Toate astea sună neverosimil. Şi totuşi... 


vreau să spun, şi eu sunt ca tine, mă duc într-un 
oraş dacă am treabă acolo, dar sunt tot timpul 
agitată şi stau ca pe ace. Abia aştept să plec de 
acolo, ceva mă împinge afară, înapoi în lumile 
goale, unde mă simt mai confortabil. 

— Dar nu simți nevoia să fugi, nu? Şi nu-ți dai 
seama de asta în restul timpului. Aşa cum peştii 
nu observă apa. 

În mod surprinzător, Sally zâmbi. 

— Foarte zen din partea ta. Parcă ai fi Lobsang. 
Şi tu? întrebă ea, privindu-l atent. 

Ştie, gândi el, ştie totul despre mine. Şi totuşi 
şovăi înainte să răspundă. 

Apoi le vorbi amândurora, la bordul acestei nave 
care se avânta nebuneşte în necunoscut, mai 
deschis decât vorbise vreodată cu cineva, chiar şi 
cu maica Agnes sau cu agenta Jansson, 
descriindu-şi propriile senzaţii interioare. 

Le spuse despre presiunea bizară pe care o 
simțea în cap de fiecare dată când se întorcea pe 
Datum. O împotrivire care în cele din urmă se 
transforma într-o repulsie fizică. 

— E ceva în capul meu. Cum să vă explic... ca 
atunci când eşti copil şi trebuie să te duci la o 
petrecere unde ştii că toată lumea o să se simtă 
bine, iar tu o să te simți pe dinafară. Şi nu mai poţi 
înainta niciun pas, la propriu, ca şi cum ai fi 
respins de un câmp magnetic. 

— Eu nu prea mă duceam la petreceri, spuse 
Sally ridicând din umeri. 


— Da, Joshua, eşti nesociabil, spuse Lobsang. 
Ştim deja asta. Unde vrei să ajungi? 

— Uitaţi cum stă treaba. Orice ar însemna, 
oricare ar fi cauza, am simțit şi încă simt aşa ceva 
aici. Pe navă. O presiune care mă face să-mi fie 
greu să înaintez. 

Închise ochii. 

— Se agravează pe măsură ce înaintăm spre 
vest. O simt şi acum. Ca o repulsie, în adâncul 
meu. E suportabilă atunci când ne oprim, dar e 
mai greu de îndurat atunci când ne mişcăm. Şi se 
înrăutățeşte. 

— Ceva din vest, din depărtare, care te respinge? 
întrebă Lobsang. 

— Da. 

— De ce nu mi-ai spus asta înainte? întrebă 
Sally furioasă. M-ai lăsat să-ți turui despre 
locurile moi, despre secretele familiei mele. M-am 
deschis în fața ta, spuse ea aproape mârâind. Şi în 
tot timpul ăsta tu ai ţinut chestia asta pentru tine? 

O privi fără să răspundă imediat. Nu-i spusese 
pentru că la Cămin îţi ţineai slăbiciunile pentru 
tine, ca în mai toate locurile unde trebuise să 
supraviețuiască de atunci. 

— Îţi spun acum. 

— În regulă, zise ea, încercând să se calmeze. Te 
cred. Deci chestia asta e reală. Acum trebuie să 
recunosc oficial că mi-e frică. 

— Acum înţelegeţi de ce sunt atât de nerăbdător 
să prilejuiesc întâlnirea aceasta? întrebă Lobsang 


vădit entuziasmat. Joshua, Sally, suntem pe 
urmele unui mister! Un mister aflat la capătul 
Pământului Lung! 

Joshua îl ignoră şi-şi orientă întreaga atenție 
spre Sally. 

— Şi mie mi-e frică. Dar o să dăm piept cu 
chestia asta, nu-i aşa? N-o să fugi. Animalele fug. 
Trolii sunt nevoiți să fugă. Noi mergem mai 
departe, încercăm să aflăm ce anume ne sperie şi 
ne confruntăm teama. Aşa procedează oamenii. 

— Mda. Până ne ucide chestia respectivă. 

— Da, există şi acest mic impediment, spuse el 
ridicându-se. Vrea cineva o cafea? 


Mai târziu, Joshua realiză că ar fi trebuit să 
acorde mai multă atenţie celor discutate în 
ultimele câteva minute. La ultimele câteva sute de 
lumi, unde pătura verde, inofensivă de dedesubt 
era întreruptă de nişte cratere împlântate în 
pământ ca nişte urme uriaşe. Ar fi trebuit să 
rămână vigilent, în ciuda presiunii crescânde din 
cap. Ar fi trebuit să dea semnalul de alarmă. 

Ar fi trebuit să întrerupă expediţia cu mult 
înainte ca aerostatul să se prăvălească în 
Spărtură. 

Joshua se pomeni dintr-odată în picaj. Plutea în 
aer, dezlipindu-se de podea. Puntea de observaţie 
se afla încă în jurul lui, întreaga osatură, ferestrele 


mari, însă panourile de control care clipeau în 
pereți începuseră să se stângă unul câte unul. 
Prin ferestre vedea corpul aerostatului, balonul 
rupt, fragmente sfâşiate de pânză fluturând 
atârnate de scheletul navei. 

Dincolo de imaginea aceasta nu se afla decât 
soarele, orbitor, contrastând cu bezna. Soarele se 
afla în aceeaşi poziție ca înainte, însă acum era 
unicul punct care mai rămăsese din lumea 
exterioară, ca şi cum restul elementelor, cerul 
albastru, pământul verde, nu reprezentaseră 
decât un decor care fusese înlăturat brusc pentru 
a face loc întunericului. Dar acum şi soarele 
aluneca încet spre dreapta. Poate gondola se 
rostogolea. 

Lobsang nu scotea niciun sunet. Unitatea 
ambulantă, rămasă încremenită, fixată de punte, 
nemişcată ca o statuie, părea să nu mai 
funcționeze. Pisica plutea în aer, agitându-şi 
neputincioasă membrele, cu o expresie de spaimă 
întipărită pe mica ei mutră sintetică. Joshua simți 
o mână pe umăr: Sally, plutind prin aer, cu părul 
despletit încadrându-i capul ca şi cum ar fi fost un 
astronaut pe o stație spațială. 

Puntea scârțâi. Lui Joshua i se păru că aude un 
şuierat, ca un balon care se dezumflă. Nu reuşea 
să gândească. Încercă să inspire, însă pieptul îi fu 
săgetat de durere. 

Apoi gravitația reveni la normal, iar cerul 
albastru se întinse din nou în jurul lor. 


Se prăbuşiră cu toții pe podea, care pentru 
moment era de fapt peretele. Un ceainic plin cu 
apă zbură ca un proiectil de-a curmezişul punţii, 
spre oroarea pisicii Shi-mi, care se repezi într-un 
compartiment. Pretutindeni deasupra, dedesubtul 
şi de jur-împrejurul lor asistau la simfonia 
tehnologiei avansate în dezagregare. 

— Am găsit mama Jokerilor, nu-i aşa? spuse 
Joshua. 

În clipa imediat următoare i se strânse stomacul 
şi vărsă. Se ridică, jenat. 

— Niciodată nu mi s-a mai întâmplat să mi se 
facă greață după ce am păşit. 

— Nu cred că pășitul a fost de vină, spuse Sally 
frecându-se pe burtă. E din cauza 
imponderabilității. Şi a revenirii bruşte a 
gravitației. A fost ca şi cum am fi căzut în gol. 

— Da. Chiar s-a întâmplat, nu? 

— Cred că da, spuse Sally. Am găsit o spărtură. 
O Spărtură în Pământul Lung. 

Nacela reveni treptat la poziția normală. 
Luminile de pe punte se stinseră, rămânând doar 
lumina naturală. Joshua auzi cum componentele 
metalice care ar fi trebuit să se rotească îşi 
încetau, în mod îngrijorător, activitatea. 

Lobsang reveni brusc la viaţă, sau cel puţin 
capul şi fața, în timp ce corpul rămăsese în 
continuare imobil. 

— Chak pa! 

Sally îi aruncă o privire întrebătoare lui Joshua. 


— Ce-a fost asta? 

— O înjurătură tibetană, cred. Sau poate 
klingoniană. 

Lobsang continuă pe un ton neobişnuit de vesel. 

— Mamma mia, ce m-am înroşit! Vorba vine. 
Asta e, a greşi e omeneşte. E cineva rănit? 

— Lobsang, în ce am intrat? întrebă Sally. 

— Am intrat în nimic, Sally, în gol. Vid. Am păşit 
înapoi în grabă, dar se pare că Mark Twain a 
suferit daune considerabile. Unele din sisteme nu 
mai sunt funcționale. Din fericire, sacii cu gaz au 
rămas intacți, însă unele din sistemele mele 
personale sunt avariate. Verific acum, dar nu 
arată prea bine. 

— Cum ai reuşit performanța să intri în vid pe 
Pământ? întrebă Sally furioasă. 

Lobsang oftă. 

— Sally, am păşit într-un loc în care Pământul 
nu există. Este pur şi simplu vid, spaţiu 
interplanetar. La un moment dat bănii iese că a 
fost un Pământ acolo, dar a fost pesemne distrus 
în urma unui cataclism. Un impact, probabil. 
Unul foarte puternic, pe lângă care cel care a ucis 
dinozaurii ar părea o boabă de mazăre lovind un 
elefant. Chiar şi Marele Ghiont, impactul în urma 
căruia ar fi apărut luna, păleşte în comparație. 

— Vrei să zici că ai anticipat asta? 

— Ca o posibilitate teoretică. 

— Şi cu toate astea te-ai avântat în beznă cu 
capul înainte? Eşti ţicnit? 


Lobsang îşi drese glasul, o activitate la care se 
perfecționase prin exercițiu, observă Joshua. 

— Da, am anticipat posibilitatea. Am realizat un 
studiu al împrejurărilor posibile pe baza 
perturbaţiilor din istoria Pământului şi am luat 
măsurile necesare de siguranţă. Inclusiv modulul 
de pas-înapoi, care pare să fi funcționat aproape 
perfect. Din păcate însă, ne confruntăm cu o 
puzderie de alte probleme. 

— Suntem blocaţi aici? 

— „Blocaţi“ în condiţii de siguranţă, Sally. 
Respiri un aer perfect normal. Lumea aceasta, deşi 
se află chiar în pragul Spărturii, se pare că 
dispune de condiţii cât se poate de favorabile. Din 
nefericire însă, unitatea mea ambulantă a suferit 
daune majore şi este inactivă; nu-i pot accesa 
funcţia de autodepanare. Dar vă asigur că nu este 
totul pierdut. Programul Corporaţiei de dezvoltare 
a aerostatului a continuat în acest timp pe 
Pământurile Inferioare. Mark Trine ar trebui să fie 
terminat până acum şi ne-ar putea prinde din 
urmă în câteva zile dacă păşeşte la viteză maximă. 

Aproape toate luminile reveniseră acum la 
normal. Joshua începu să curețe resturile. La 
suprafaţă, cu excepţia mobilierului şi a veselei, 
totul părea în cea mai bună formă, însă îi era 
teamă de daunele care surveniseră dincolo de 
uşile albastre ale lui Lobsang. 

— Desigur, spuse el, mecanicii de pe Trine, 
presupunând că este gata de zbor, nu sunt la 


curent cu situația în care ne aflăm. Am dreptate, 
Lobsang? 

— Deci suntem blocaţi aici? întrebă Sally pe un 
ton relativ calm. 

— Eşti îngrijorată, Sally? întrebă Lobsang cu un 
glas dulceag. Cum rămâne cu toate locurile alea 
moi cu care te lăudai? Tu la ce te gândeşti, 
Joshua? 

Joshua şovăi o clipă. 

— Mie mi se pare că imaginea de ansamblu nu 
s-a schimbat. Trebuie să investigăm în continuare 
monstrul migrenelor. Ziceai că balonul cu gaz e 
intact, nu? Deci poţi păşi? 

— Da. Dar nu pot cârmi, din punct de vedere 
geografic. Şi dispun de energie limitată. Panourile 
solare par să fie în condiție optimă, dar 
majoritatea infrastructurii... Dincolo de perforarea 
sacilor cu gaz şi a conductelor, problema a fost 
evaporarea lubrifianților... 

Joshua dădu din cap. 

— În regulă. Atunci păşeşte înainte. Hai să 
mergem mai departe. 

— Să sărim peste Spărtură? întrebă Sally. 

— De ce nu? Ştim că elfii şi trolii s-au retras din 
direcția asta. Cel puțin unii dintre ei au 
supravieţuit. Sigur au o modalitate de a sări peste 
Spărtură, un fel de pas-dublu, spuse el rânjind. O 
să ne aflăm din nou în atmosferă cu mult înainte 
să ne explodeze ochii şi să ni se scurgă pe față. 

— Ai o imaginaţie foarte plastică, băiete. 


Însă Lobsang zâmbi satisfăcut. 

— Mă bucur că ai fost atent când ne-am uitat la 
Odiseea spațială, Joshua. 

— Am ajuns atât de departe, spuse Joshua. Eu 
votez să continuăm călătoria, chiar dacă ar 
însemna să ajungem să mergem pe jos în cele din 
urmă. Eşti gata? spuse el, luând-o de mână pe 
Sally. 

— Glumeşti? Acum? 

— Înainte să ne răzgândim. Lobsang, pas-dublu, 
te rog. 

Joshua nu a reuşit niciodată să desluşească 
amintirea a ceea ce a urmat. A simțit oare cu 
adevărat gerul muşcător din spaţiu? A auzit oare 
cu adevărat freamătul vântului uitării, care 
bântuie printre galaxii? Nimic nu păruse real, 
până în clipa în care se trezi privind cerul înnorat 
şi auzi picăturile de ploaie lovind ferestrele nacelei. 


Luară o zi pauză ca să-şi revină şi să repare nava 
cum se pricepeau mai bine. 

Apoi Mark Twain păşi în continuare, 
îndreptându-se tot spre vest, dar cu precauţie de 
data aceasta, câte o lume la câteva secunde, la 
jumate din viteza pe care o avuseseră înainte, şi 
doar pe lumină. 

După douăzeci sau treizeci de lumi nu mai 
văzură craterele care împânzeau lumile din jurul 
Spărturii -— formaţiuni ce stăteau poate mărturie 
unor ciocniri mai puţin violente din realitățile 


vecine cu obiectul care crease Spărtura însăşi. Se 
aflau undeva dincolo de Pământul două milioane. 
Lumile erau anoste, uniforme. În aceste versiuni 
îndepărtate ale Americii, se aflau încă pe coasta 
Pacificului. Se ţineau aproape de țărm pentru a 
evita pericolele care pândeau în adâncul codrilor 
şi în imensitatea oceanului. Lui Joshua i se părea 
o secțiune plictisitoare de lumi, din care lipseau 
florile  viu-colorate, insectele şi păsările, iar 
vegetația era dominată de ferigi uriaşe, de 
mărimea unor copaci în toată regula. Dar la 
marginea apei se zăreau uneori creaturi 
spectaculoase care pescuiau după hrană, nişte 
animale bipede agile cu constituţie de alergători şi 
cu nişte gheare în formă de seceră, pe care le 
scufundau în apă pentru a captura unul după 
altul peşti mari, pe care îi azvârleau apoi departe, 
pe plajă. 

Mai trecură câteva zile. Caracterul lumilor 
începu din nou să se schimbe. Pădurea se retrase 
mai departe de ocean, lăsând loc unor fâşii mai 
late de țărm populate cu tufe şi copaci ici-colo. Lui 
Joshua i se păru că şi oceanul se schimbase, 
devenise mai verde. Şi mai calm, ca şi cum apa 
însăşi ar fi devenit mai vâscoasă, mai densă. Nu 
prea vorbeau. Nu funcţiona niciun filtru de cafea, 
în ciuda tehnologiei lor avansate, aşa că Sally era 
mai tot timpul prost-dispusă. 

Iar lui Joshua îi era din ce în ce mai greu să facă 
față pășitului. 


Sally îl bătu uşor pe mână. 

— Ne apropiem de petrecerea aia adolescentină, 
nu-i aşa, Joshua? 

Nu suportase niciodată să-i observe cineva 
slăbiciunile. 

— Ceva de genul ăsta. Tu nu simţi nimic? 

— Nu. Dar mi-aş dori să simt. Ți-am spus, 
Joshua, sunt invidioasă. Ai un talent special. 

În seara aceea, relaxându-se atât cât era posibil 
în timp ce nava păşea prudent în continuare, 
Joshua fu uimit şi puţin speriat de faptul că 
Lobsang abordă subiectul călătoriei în spaţiu. 

— M-am tot gândit. Ce şansă extraordinară 
reprezintă Spărtura! 

Cum bucătăria nu mai funcționa aproape deloc, 
Joshua îşi făcea de lucru cu un ciocan, încercând 
să construiască un grătar dintr-o bucată de 
instalație care-şi dăduse duhul. 

— Ce fel de şansă? 

— Pentru călătoria în spaţiu! Ai putea pur şi 
simplu să-ți pui un costum de astronaut şi să 
păşeşti în spaţiul cosmic. Fără să mai fie nevoie să 
te complici cu rachete ca să te desprinzi de 
gravitația terestră. Te-ai afla cel mai probabil pe 
orbita solară, ca şi Pământul. Odată pusă la punct 
infrastructura necesară în interiorul Spărturii, ai 
putea pur şi simplu să ridici pânzele şi să porneşti 
la drum. Ar fi mult mai eficient din punct de vedere 
energetic să ajungi pe Marte, de pildă... Am fost 
întotdeauna pasionat de spaţiu, chiar şi când 


trăiam în Tibet. Personal, am investit nişte bani în 
Centrul Spaţial Kennedy, unde nici măcar nu mai 
au grijă de rachetele care sunt piese de muzeu. 
Bietele noastre fabrici orbitale microgravitaționale, 
pe care le numeri pe degete, menţin iluzia că 
suntem încă o specie care explorează spaţiul, dar 
de fapt visul a murit, chiar înainte de descoperirea 
Pământului Lung. Din câte ştim, nu există niciun 
alt loc în univers unde o ființă umană să poată 
supravieţui fără echipament de protecţie. lar acum 
că avem la dispoziție milioane de Pământuri, cine 
mai vrea să fie proiectat în vidul îngheţat într-un 
costum spaţial cu iz de urină? Acum am fi putut fi 
acolo, în imensitatea cosmosului, solicitând 
aderarea la federaţia galactică, nu aici, traversând 
fulgerător copii nesfârşite ale aceleiaşi bătrâne 
planete. 

— Dar tu eşti ăla care promovezi traversarea 
fulgerătoare, Lobsang, comentă Sally. 

— Oricum, nu văd de ce n-aş putea să le fac pe 
amândouă. Nu vă daţi seama? Dacă reuşim să 
dezvoltăm Spărtura, poate că o să găsim o cale să 
le facem pe toate până la urmă. Din interiorul 
Spărturii, sistemul solar ţi-e servit pe tavă. Nu uita 
conversaţia asta, Joshua Când te întorci pe 
Datum, revendică Pământurile aflate de o parte şi 
de cealaltă a Spărturii, până nu e prea târziu, 
până nu se prinde omenirea de potenţialul pe care 
îl au. Gândiţi-vă ce-ar putea fi în întinderile vaste 
ale cosmosului! Nu doar în celelalte lumi din 


sistemul nostru solar - deşi, cine ştie, dacă 
universul a creat Pământul Lung, poate a creat şi 
un Marte Lung... Gândiţi-vă la asta. 

Joshua se strădui, însă îl luă ameţțeala. Se 
concentră să termine grătarul. Cuptoarele din 
bucătărie erau stricate, dar planul lui era să frigă 
la grătar cea mai mare parte din animalul vânat 
cu iuțime de Sally, un animal care s-ar fi putut 
numi căprioară dacă ar fi fost pe Pământ. 

Fără niciun avertisment, aerostatul se opri din 
păşit. 

Iar Joshua auzi... 

Nu era o voce. Ceva i se infiltră în creier, o 
senzație limpede şi ascuţită, care nu-i comunica 
nimic altceva decât propria existență. 

Mai mult, îl chema la ea. 

Reuşi să îngaime: 

— Lobsang, tu auzi ceva? Prin frecvențele radio? 

— Sigur că da. De ce crezi că ne-am oprit? 
Primim semnale coerente pe diferite frecvenţe. 
Pare să fie o încercare de comunicare în limba 
trolilor. Scuză-mă acum, o să mă concentrez la 
decodare. 

Sally se uită de la unul la altul. 

— Ce se petrece? Sunt singura care nu aude 
nimic? Vine de la chestia aia de sub noi? 

— Ce chestie? întrebă Joshua, privind pe 
fereastra bucătăriei la oceanul de dedesubt. 

— Aia. 

— Lobsang, întrebă Joshua, îți funcţionează 


camera de la babord? 

Joshua şi Sally coborâră în rapel pe coarda de 
siguranță, care rămăsese singura modalitate de a 
ajunge la sol, acum că troliurile erau blocate. 

Odată ajunşi jos, Joshua se cățără pe o stâncă 
pentru a arunca o privire în jur. Sub un cer fără 
soare, acoperit de nori, un ocean verde, vâscos, îşi 
arunca valurile alene pe o plajă noroioasă. În 
depărtare se întindea un şir de dealuri line. Însă 
la sud se căsca un crater colosal care aducea cu 
Craterul Meteoritului din Arizona. Pe neaşteptate, 
o creatură pterozauriană uriaşă țţâşni din crater în 
perfectă linişte, trecând pe deasupra capului lui 
Joshua şi avântându-se înspre această versiune a 
Pacificului. Silueta uriaşă pe fundalul cerului 
posomorât părea un bombardier nuclear 
îndreptându-se spre Moscova. 

Apoi ceva fremătă în această versiune 
îndepărtată a Pacificului. Ceva enorm, ca o insulă 
care a prins viață. Lui Joshua îi dispăruse cu 
desăvârşire durerea de cap. Însă senzaţia pe care 
o numise dintotdeauna Linişte nu fusese nicicând 
mai profundă. 

Dintr-o boxă mică aflată în rucsacul lui Joshua 
se auzea vocea limpede a lui Lobsang, care turuia 
neintrerupt: 

— Ne-am întors pe coasta corespunzătoare 
Statului Washington de pe această planetă... 


Dronele mele aeriene nu mai funcționează, ceea ce 
îmi limitează raza vizuală. Obiectul pare să aibă 
treizeci şi şapte de kilometri lungime şi 
aproximativ opt kilometri lățime. Este o creatură, 
Joshua. Fără un corespondent clar pe Datum. Am 
observat câteva apendice de-a lungul flancurilor 
care îşi schimbă dimensiunea şi forma - ai crede 
că e un parc tehnologic; văd formaţiuni ce par să 
fie antene, telescoape, însă instrumentele se 
metamorfozează unele în altele, extraordinar! 
Detectez şi o anumită mişcare generală pe toată 
suprafața. Nu pot estima pericolul. Nu-mi 
imaginez că o astfel de creatură ar putea face o 
mişcare bruscă, dar, din datele pe care le am la 
ora actuală, nu m-ar mira nici dacă i-ar creşte 
aripi şi şi-ar lua zborul... 

Pe partea superioară a creaturii se formau unde 
regulate. Era albicioasă, sau mai degrabă 
transparentă. Mişcările ei îl afectau cumva pe 
Joshua, în mod visceral — o senzație care îi răsărea 
în conştiinţă pe o cale imperceptibilă. 

— Sally, ai mai văzut aşa ceva în viaţa ta? 

— Tu ce crezi? pufni ea. 

— Tocmai am dat mâna cu ea, spuse Lobsang. 

— Ce tot îndrugi acolo? se rățoi Sally. 

— Protocoale de comunicare, Sally. Am stabilit o 
legătură... În mod clar, este un intelect remarcabil; 
am dedus asta instantaneu din natura complexă 
pur teoretic-informaţională a transmisiunilor ei. 
Până acum am aflat un lucru: numele... 


— Are un nume? 

— Numele ei este Persoana întâi Singular şi, 
înainte să te răsteşti din nou la mine, Sally, ştiu 
asta pentru că mi-a comunicat-o până acum în 
douăzeci şi şase de limbi diferite ale Pământului, 
inclusiv în tibetană, spre mândria mea. l-am 
transmis tot felul de informații şi învaţă repede. A 
descărcat deja o mare parte din datele stocate pe 
navă. Cred că este inofensivă. 

— Poftim?  mârâi Sally. Ceva viu, de 
dimensiunile unei cisterne nu poate fi de facto 
inofensiv. La ce serveşte? Şi mai important, ce 
mănâncă? 

Joshua îşi dădu jos rucsacul de pe umeri şi îl 
lăsă pe plajă. Realiză că nu era niciun fel de 
zgomot aici. Nici ţipete de animale, nici măcar 
gâgâitul îndepărtat al pterozaurienilor. Doar 
clipocitul moale şi uleios al micilor valuri care 
lipăiau țărmul. Nimic altceva decât Liniştea. Ceea 
ce auzise întreaga lui viață în spațiile dintre 
oameni. Gânduri imense, ca ecourile unui gong 
uriaş de alamă. Acum se afla aici, chiar în fața lui. 

La mai bine de două milioane de lumi depărtare 
de Pământ, se simțea în mod bizar ca şi cum ar fi 
ajuns în sfârşit acasă. 

Se duse înspre ocean. 

— Joshua, strigă Sally. Ia-o uşurel. Nu ştii cu ce 
ai de-a face... 

Îşi descălță cizmele cu o smucitură şi îşi scoase 
şosetele. 


Desculț, înaintă în apă până la glezne. Simţea 
miros de sare amestecat cu izul dulceag de 
putregai al algelor. Apa era caldă şi cleioasă, 
densă, aproape ca siropul, şi în ea forfoteau o 
sumedenie de vietăți minuscule, albe, albastre, 
verzi. Unele arătau ca nişte mici meduze cu 
căpățâni pulsânde, de care atârnau tentacule. Dar 
erau şi organisme care arătau ca nişte peşti cu 
ochi mari, ciudațţi şi vietăți ca nişte crabi cu cleşti 
eficienți. 

Şi puţin mai încolo, lucrul acela. Joshua înaintă 
cu paşi greoi în apă, spre marginea ei 
impunătoare. Glasul lui Lobsang îi turuia în 
continuare în ureche, dar îl ignoră. Muchiile 
Persoanei întâi Singular erau străvezii, ca sticla de 
calitate inferioară, şi dacă strângea din ochi şi se 
străduia putea desluşi ce se afla înăuntru. lar 
înăuntru se afla... totul. Peşti. Animale. Un trol? 
Era acoperit de o peliculă gelatinoasă şi înfăşurat 
într-o rețea de ierburi încâlcite, ca nişte alge, cu 
ochii închişi. Părea mai degrabă să fie adormit, 
decât mort. Împăcat. 

Se îndreptă hotărât direct spre carcasa aceea 
tulbure şi o atinse cu vârful unui deget. O senzație 
uşoară, nimic dureros. 

— Salut, Joshua, spuse o voce în capul lui. 

Mintea îi fu inundată de informaţii, ca o revelație 
neaşteptată. 

Odată, demult, într-o lume apropiată ca o 
umbră: 

O versiune foarte diferită a Americii de Nord 
adăpostea o uriaşă mare interioară sărată, care 
colcăia de microorganisme Toate aceste forme de 
viață microscopice deserveau un singur organism 
colosal. 

Şi aici, sub un cer înnorat, în tot cuprinsul 
acestei mări tulbur rumega un singur gând. 

Eu... 

Acest gând fu urmat de un altul. 

În ce scop? 

— Asistăm la un moment istoric, sporovăia 
Lobsang mai de parte. Primul contact! Visul 
împlinit, după un milion de ani. Iar eu ştiu ce 
anume este acest lucru. Shalmirane... N-ați citit 
Oraşul şi stelele? Este un soi de organism-colonie. 

Sally replică pe un ton sarcastic: 

— lată extraterestrul! Şi acum ce facem? Ai de 
gând să-i dai să rezolve probleme matematice, 
cum a făcut Carl Sagan şi tipii ăia de la SETI? 

Joshua îi ignora pe amândoi. Vorbea cu 
Persoana întâi Singular. 

— Nu ţi-am spus cum mă cheamă. 

— Nu era nevoie. Tu eşti Joshua. Eu sunt 
Persoana întâi Singular. 

Vocea din mintea lui suna exact ca propria lui 


voce. 

Dincolo de pielea străvezie forfoteau tot felul de 
vietăți. Recunoscu peşti, păsări şi - după cum 
realiză după o vreme - chiar un elefant, mişcându- 
se cu ochii închişi prin fluidul acela, pe jumătate 
mergând, pe jumătate înotând. Văzu şi troli, elfi şi 
alți umanoizi. 

Nivelul apei începu să se ridice. Foarte uşor, 
pentru a nu jigni şi pentru a nu provoca panică, 
Joshua se dădu înapoi. 

— Care este... scopul Persoanei întâi Singular? 

— Persoana Întâi Singular este observatorul 
lumilor. 

— Vorbeşti bine engleza. 

Era o replică prostească, dar ce anume ai fi putut 
să-i spui unui limax lat de câţiva kilometri? Maica 
Agnes ar fi ştiut, se gândi el. 

Răspunsul sosi neîntârziat. 

— Persoana Întâi Singular nu ştie ce este „maica 
Agnes”. Încă învăţ. Poţi să-mi defineşti o 
călugăriță? 

Pe țărmul acesta posomorât, Joshua rămase cu 
gura căscată. 

Persoana Întâi Singular spuse: 

— Trimitere la alte referințe, da - o călugăriță 
este o femelă bipedă care se abţine de la procreare 
pentru a veni în întâmpinarea nevoilor celorlalți 
membri ai speciei. Comparaţie cu insecte 
eusociale, poate? Furnici şi albine... Mai mult. De 
asemenea, foloseşte vehicule masive alimentate cu 


rămăşiţele copacilor străvechi. Mai mult. Se 
dedică contemplării transcendentalului. Aceasta 
este clasificată ca o descriere provizorie, care 
urmează să fie dezvoltată în urma cercetării 
aprofundate a detaliilor relevante... S-ar părea că 
şi eu sunt o călugăriță, după anumite definiții. 
Percep lumea lumilor în integralitatea ei. Consider 
că înțeleg sensul sintagmei în  adorație 
cufundată... Ar trebui să te întorci pe țărm. 

Apa se umflase, ajungându-i până la genunchi 
lui Joshua. Se întoarse pe nisip. 

Sally privea scena uluită. 

— Vorbeşti cu el? 

— Este o ea, nu un el. Aşa cred. Îmi aud propria 
voce Punându-mi întrebări. Pare să ştie ce 
gândesc, sau mai bine zis, ştie ce ştiu şi eu. Nu am 
idee ce este, dar se pare că vrea să înveţe. Sunt 
copleşit de uimire, Sally, spuse el oftând. 

Vocea lui Lobsang se auzi din rucsac: 

— Veniţi înapoi pe navă. Cred că e vremea să 
punem toate datele cap la cap. 

În timp ce se îndreptau înapoi spre Mark Twain, 
mai mulți pterozaurieni le zburară pe deasupra 
capetelor, întunecând cerul cu siluetele lor zvelte. 

Fără troliuri, cățăratul înapoi pe funie până la 
gondolă fu istovitor, dar cel puţin acum îi aşteptau 
lumini funcționale pe toate punțile, boilerul fusese 
reparat şi aveau cafea instant. 

Bineînţeles că Sally voia să discute imediat 
despre ceea ce se întâmplase. Dar era în 


minoritate față de Joshua şi Lobsang, care voiau 
să aştepte cel puţin până era gata cafeaua. 

Apoi Joshua încercă să împărtăşească ceea ce 
simţise din povestea Persoanei Întâi Singular. 

— Era singură în lumea eci. 

— O supraviețuitoare, spuse Sally. 

— Nu. A apărut singură. Aşa a evoluat. A fost 
dintotdeauna singură... 

Lobsang îl interogă la rândul lui, şi treptat 
puseră cap la cap dacă nu adevărul, măcar o 
poveste. 

Pe Pământul Persoanei întâi Singular, sugeră 
Lobsang, ca pe multe alte Pământuri, stadiile 
timpurii ale vieţii reprezentau eoni nesfârşiți de 
luptă pentru supraviețuire a unor creaturi pe 
jumătate formate care încă nu descoperiseră cum 
să folosească ADN-ul pentru a stoca informația 
genetică şi care dețineau un control insuficient 
asupra proteinelor din care era constituită 
întreaga materie vie. Existau miliarde şi miliarde 
de celule care se agitau prin apele oceanelor, însă 
nu erau încă suficient de sofisticate pentru a-şi 
permite să rivalizeze unele cu altele. În schimb, au 
cooperat. Orice inovaţie utilă era transmisă de la o 
celulă la alta, ca un impuls nervos. Toate formele 
de viață din acest ocean global operau ca un 
singur mega-organism. 

— În timp, spuse Lobsang, în majoritatea 
lumilor, cum s-a întâmplat neîndoielnic şi pe 
Pământul Datum, complexitatea şi organizarea 


ating un stadiu în care celulele individuale sunt 
capabile să supravieţuiască pe cont propriu. lar 
atunci, în majoritatea lumilor, se dă startul 
concurenței. Marile regnuri încep să se separe, 
oxigenul se propagă în aer ca produs secundar al 
creaturilor care învaţă cum să valorifice energia 
solară şi astfel începe urcuşul lung şi lent către 
organismele pluricelulare. Era cooperării globale 
se stinge fără urmă, cu excepția unor indicii 
enigmatice în materialul genetic. 

— În majoritatea lumilor, spuse Sally, dar nu şi 
în lumea Persoanei întâi Singular. 

— Nu. Lumea aceea a fost un Joker remarcabil. 
Acolo, creşterea complexității a schițat o poveste 
evoluționară familiară, însă unitatea acelui unic 
organism global nu a fost pierdută. Am călătorit 
într-adevăr spre o ramură extrem de îndepărtată a 
arborelui probabilităților. Chestia aia... 

— Ea, Lobsang, îl corectă Joshua. 

— Ea: ce-i drept, forma feminină este potrivită 
în contextul de față. Ea pare să fie gravidă cu 
forme de viață sănătoase. Părea să fie mai degrabă 
o biosferă în curs de maturizare, decât o creatură 
propriu-zisă, asemenea unui om. Probabil că, pe 
măsură ce a sporit complexitatea, s-au format 
noduri de control. Pentru a continua să crească ar 
fi fost necesar ca structura informațională să 
construiască şi să conțină o copie a propriei 
identități, ar fi însemnat ca întregul organism să 
devină capabil de autoreflecţie. Adică să dezvolte 


conştiență. 

Sally se încruntă, încercând să asimileze 
informaţia. 

— Dar ce ar putea să vrea o astfel de creatură? 

— Un lucru pot să vi-l zic sigur, spuse Joshua. 
Companie. Se simţea singură. Deşi nu ştia asta 
până să întâlnească trolii. 

— Aha! 

Joshua îşi dădu seama că nu aveau să afle 
niciodată cum a ajuns un grup de troli în lumea 
aceea îndepărtată. Probabil au trecut prin 
Spărtură; poate erau traumatizați, unii din ei 
răniți în urma expunerii la vid. 

— Dar era fascinată, spuse el cu ochii închişi, 
concentrându-se, încercând să-şi amintească. De 
simplul fapt că erau mai mulţi de unul. Felul în 
care se uitau unii la alții, modul în care cooperau 
— fiecare îl recunoştea pe celălalt. Nu erau singuri, 
ca ea. Se aveau unii pe alții. Îşi dorea şi ea ce 
aveau ei. Singurul lucru din lume care îi lipsea... 
Un trol s-a apropiat de apă. 

Avu o viziune, ca o reverie: trolul lăsându-se pe 
vine, nebănuitor, inofensiv, încercând să prindă 
crabi în apa mică, apa ridicându-se ca o movilă 
deasupra lui şi înghițindu-l. 

— Ucigându-l, spuse Sally, auzind descrierea lui 
Joshua. 

— Da. Nu asta a fost intenţia ei, dar asta a fost 
consecinţa. Trolii au fugit. Poate a mai prins unul, 
un pui... l-a studiat... 


— Şi a învăţat să păşească, sugeră Lobsang. 

— Da. I-a luat multă vreme. Organismul pe care 
l-am întâlnit nu este ea în totalitatea ei; odinioară 
ocupa un ocean întreg. Organismul din marea 
aceasta este... o expresie a ei. Esenţa. O formă 
suficient de compactă pentru a păşi. 

— Aşadar, i-a urmărit pe troli, spuse Sally. S-a 
îndreptat spre est de-a lungul lanţului de lumi. 

— Da, spuse Lobsang. Îndreptându-se, încet dar 
sigur, către Datum. Fără îndoială ea este motivul 
migraţiei în masă a trolilor şi poate şi a altor forme 
de viață. Sunt foarte părtinitor ipotezei că are 
acelaşi efect asupra speciilor pre-sapiente ca şi o 
adunare numeroasă de fiinţe umane. Imaginați-vă 
tunetul gândirii ei... 

— Aşadar, doamnelor şi domnilor, vă prezentăm 
monstrul migrenelor, spuse Sally. Nici nu-i de 
mirare că trolii au luat-o la goană. 

— Nu are intenții rele, spuse Joshua. Vrea doar 
să-i cunoască. Să-i cuprindă. 

— Ştii ceva, Joshua, vorbeşti despre chestia asta 
de parcă ar fi umană. 

— Aşa am simtit-o. 

— Însă aceasta este doar o percepţie parțială, 
spuse Lobsang. Mai sunt şi alte aspecte. Entitatea 
pe care ai întâlnit-o este numai... o sămânță. Un 
emisar al biosferei globale din care provine. 
Absorbţia formelor de viață locale, chiar şi a 
mamiferelor avansate precum trolii, nu este decât 
o etapă intermediară. Scopul ei este, trebuie cu 


necesitate să fie, acela de a transforma biosfera 
fiecărui Pământ într-o copie a sa. Să o subjuge în 
întregime. Şi absolut toate resursele să fie dedicate 
unui singur scop, şi anume conştiinţa sa. Acesta 
nu este nici pe departe un fenomen răuvoitor sau 
duşmănos. Nu există niciun personaj negativ în 
toată povestea asta. Persoana întâi Singular este 
pur şi simplu expresia unui alt tip de conştiinţă. 
Un alt model, ca să mă exprim aşa. Dar... 

Sally era lividă. 

— Dar pentru specii ca noi ea reprezintă 
sfârşitul. Pe fiecare Pământ pe care îl atinge pune 
capăt individualității. 

— Reprezintă şi sfârşitul evoluției, spuse 
Lobsang grav. Sfârşitul lumii, într-un anume sens. 
Sfârşitul unei lumi după alta, pe măsură ce-şi 
croieşte drum prin Pământul Lung. 

— Este o distrugătoare de lumi, spuse Sally. O 
devoratoare de suflete. Dacă trolii au simțit 
lucrurile astea, nici nu-i de mirare că au fost 
îngroziți. 

— Desigur, rămâne deschisă întrebarea de ce nu 
a ajuns deja în lumile locuite, spuse Lobsang. De 
ce nu a înghițit încă Pământul. De ce nu l-a 
nimicit, din curiozitate şi dragoste. 

Joshua se încruntă. 

— Spărtura. Nu poate fi o coincidenţă faptul că 
am găsit-o atât de aproape de Spărtură. 

— Într-adevăr, spuse Lobsang. Nu poate 
traversa Spărtura. Cel puţin, nu încă. În lipsa 


Spărturii, ar fi ajuns deja în lumile locuite. 

— Noi putem traversa Spărtura, spuse Sally. La 
fel şi trolii. Sigur va învăţa şi ea. Şi mai sunt şi 
locurile moi. Dacă e capabilă să le folosească - o, 
Doamne! E ca o epidemie care devorează Pământul 
Lung lume după lume. 

— Nu, ripostă Lobsang ferm. Nu este o epidemie, 
un virus sau o bacterie malignă, ci o entitate 
conştientă. Şi tocmai în asta, cred eu, constă 
speranța noastră. Joshua, în primul rând, cum ţi 
s-a adresat? Ţi-ai auzit propria voce în minte, aşa 
e? Asta nu sună a telepatie - o formă de 
comunicare pentru care nu am descoperit încă 
nicio dovadă consistentă. Pare o metodă nouă. Te- 
a întrebat ce este o călugăriță! Dacă-mi permiteți 
o bănuială, cred că a accesat informația aflată la 
suprafața imediată a gândurilor tale în momentul 
respectiv. Te gândeai la maica Agnes, nu-i aşa? În 
calitate de inginer, îmi vine greu să accept ce s-a 
întâmplat. Însă în calitate de budist, admit că 
există mai multe moduri de a concepe universul 
decât ne putem închipui. 

— Sincer acum, sper că n-avem de gând să 
dezbatem teme religioase, i-o tăie Sally scurt. 

— Fii mai deschisă, Sally! Religia este doar un 
cadru pentru înţelegerea universului, o simplă 
unealtă. 

— Atunci cine e Joshua? replică ea. Cel ales? 

Se uitară amândoi la Joshua. 

— Într-un fel, spuse el cu reticență. Sau cel 


puţin, a părut să mă recunoască. Poate chiar mă 
aştepta. 

— De ce tocmai pe tine? întrebă Sally cu o 
grimasă, evident invidioasă. 

— Poate din pricina condiţiilor miraculoase ale 
naşterii eroului nostru, Sally, spuse Lobsang 
împăciuitor. Primele tale clipe de viață, Joshua, 
când ai fost complet singur într-o altă lume. 
Momentul tău de criză a avut, în mod cert, un ecou 
pe Pământul Lung. Sau poate singurătatea ta. Tu 
şi Persoana întâi Singular, fiecare cu singurătatea 
lui, creaţi un soi de dipol. 

Joshua rămase uluit. Nu era prima oară când îşi 
dorea ca maica Agnes să fi fost acolo, ca să poată 
discuta cu ea. 

— De asta m-ai adus aici, Lobsang? Descopăr 
întruna că ai anticipat toate situaţiile cu care ne- 
am confruntat până acum... Ştiai că urma să se 
întâmple asta? 

— Ştiam că eşti special, Joshua. Unic. Da, m-am 
gândit că această fațetă a personalităţii tale ar 
putea fi... utilă. Dar nu ştiam în ce mod, trebuie 
să recunosc asta. 

Sally se uită la Joshua înmărmurită. 

— Cum te simţi când ştii că ai fost manipulat în 
halul ăsta, Joshua? 

Joshua îşi feri privirea, clocotind de mânie 
împotriva lui Lobsang, împotriva universului 
pentru că l-a făcut diferit. 

Lobsang reînnodă firul conversației: 


— Evident, trebuie să aflăm mai multe despre 
Persoana Întâi Singular. 

— Asta aşa e, spuse Sally. Şi trebuie să găsim o 
cale de a o în piedica să mai bage trolii în sperieţi. 
Ca să nu mai vorbim d devorarea Pământului 
Datum. 

— Mâine o să-i facem din nou o vizită. Vă propun 
să ne odihnim bine în noaptea asta şi de dimineață 
să ne pregătim de o alt întâlnire cu inefabilul. Dar 
de data aceasta, după ce Joshua a stabilit 
contactul inițial, voi conduce eu operaţiunea. 

— Ha! Inefabilul întâlneşte insuportabilul! Eu 
mă duc la cu care, spuse Sally, făcându-şi ieşirea 
teatrală de pe punte. 

— E cam iute la mânie, spuse Joshua. 

— Dar înţelegi de ce e furioasă, Joshua, spuse 
Lobsang blând. Tu ai fost alesul. Nu ea. Probabil 
nu te va ierta niciodată. 


Joshua avu o noapte stranie. Se trezea întruna, 
convins că l-a strigat cineva pe nume. Cineva 
disperat şi singur, dar habar n-avea de unde ştia 
asta. Apoi adormea la loc şi ciclul se relua. O ţin 
tot aşa până dimineața. 

Se adunară toți trei, în tăcere, pe puntea de 
observaţie. Sally avea şi ea ochii împăienjeniți de 
somn, iar Lobsang, în unitate lui ambulantă 
îmbrăcată sobru şi reparată în grabă, era 
neobişnuit de tăcut. Joshua se întrebă cum or fi 
petrecut ei noaptea. 


Prima surpriză a zilei fu absenţa Persoanei Întâi 
Singular din locul în care o lăsaseră. O zăriră cam 
la un kilometru depărtare în ocean, înaintând atât 
de lent, încât aproape nici nu făcea valuri. 
Persoanei Întâi Singular în mod clar nu-i plăcea să 
se grăbească însă dacă puneai lucrurile în 
perspectivă, era imposibil să nu observi că 
entitatea aceea deloc grăbită era de două ori mai 
mar decât Insula Manhattan. 

Nici nu încăpea discuţie dacă ar trebui s-o 
urmărească sau nu Pentru toţi era de la sine 
înțeleasă prima variantă. Totuşi, Mark Twain, deşi 
capabil încă să păşească între lumi, nu mai avea 
posibilitatea să navigheze în lumea aceasta. 

— Lobsang, nu mai ai încă o unitate acvatică? 
întrebă Joshua Te cunosc când vine vorba de 
planuri de rezervă. Nu bate aproape deloc vântul 
şi avem mai multe funii decât un cort de circ. Nu 
se poate spune că prietena noastră corpolentă de 
acolo e prea iute de picior. Poate unitatea ta 
acvatică ar putea să ne remorcheze? 

Ideea funcţionă, dar la mustață. Mark Twain, 
suspendat în văzduh, se lupta cu rezistența 
aerului. Sally observă că era ca şi cum Titanicul ar 
fi fost remorcat de o barcă cu motor; dar în cazul 
acesta era un motor conceput de Lobsang şi 
construit de Corporaţia Black, care era şi motivul 
pentru care soluția funcționă de fapt. 

De regulă timoneria era domeniul exclusiv al lui 
Lobsang. Astăzi însă era ziua porţilor deschise, 


aşa că toți trei urmăriră dârele aproape invizibile 
lăsate în urma ei în apă de Persoana întâi 
Singular. Cea mai mare parte a călătoarei era 
acum scufundată. 

— Dumnezeu ştie ce sistem de propulsie o avea, 
spuse Lobsang. Şi că tot l-am adus în discuţie, 
poate ar vrea să ne şi explice de ce mişună dintr- 
odată atâția peşti în apa din jurul ei. 

Într-adevăr, chiar aşa era, după cum observă şi 
Joshua. Apa strălucea de la aripioarele peştilor; îşi 
făcuseră apariția chiar delfini care făceau piruete 
prin aer. Persoana Întâi Singular călătorea însoţită 
de garda de onoare. Joshua era obişnuit cu 
priveliştea râurilor fremătând de viaţă din lumile 
prin care trecuse; în absența omenirii, mările de 
pretutindeni erau la fel de aglomerate ca Marile 
Bancuri din Terranova de odinioară, unde se zicea 
că ai fi putut să mergi pe apă, atât era de ticsită 
de cod. Cei care nu părăsiseră Pământul Datum 
nici nu ştiau ce pierd. Dar nici chiar Marile 
Bancuri la apogeul lor nu ar fi putut fi atât de 
înțesate de peşte ca apele din urma călătoarei pe 
care o urmau. 

— E clar că are o modalitate prin care atrage 
creaturile mărunte, spuse Sally. Poate aşa 
reuşeşte să le ademenească suficient de aproape 
ca să le absoarbă. 

Lobsang era într-o dispoziție locvace. 

— Splendid, nu-i aşa? Vedeţi delfinii aceia? 
Execută un număr demn Busby Berkeley! 


— Cine naiba e Busby Berkeley? întrebă Sally. 

De data asta chiar şi Joshua ştia răspunsul. 

— Dacă o să începeţi să vorbiţi iar despre filme 
vechi... spuse Sally. 

Lobsang îşi drese glasul. 

— A avut vreunul din voi vreo experienţă ieşită 
din comun azi-noapte? 

Joshua şi Sally schimbară o privire. 

— Tu ai deschis subiectul, Lobsang, spuse Sally. 
La ce te referi? 

— În ceea ce mă priveşte, a existat o tentativă de 
hacking, ceea ce trebuie să spun că este o 
provocare serioasă. Pentru băieții din Corporaţia 
Black încercările de hacking erau un soi de sport, 
plus că mă mențineau în formă. Cu toate acestea, 
ceva a avut o tentativă îndrăzneață azi-noapte. 
Cred totuşi că a fost o tentativă inofensivă. Nu a 
fost şters şi nu a fost modificat nimic, ci doar au 
fost accesate şi copiate nişte fişiere de memorie. 

— Ca de exemplu? vru Sally să ştie. 

— Informaţii despre troli. Despre păşit. Încearcă 
să verifice povestea pe care i-ai spus-o, Joshua. 
Însă aceasta este o ipoteză foarte unilaterală. 
Pentru mine este o senzaţie asemănătoare cu 
încercarea de a recupera o amintire. 

— Să fi fost o viziune, reverie să fi fost? câtă 
Sally. 

Se  holbară amândoi la ea, iar ea roşi, 
întorcându-le-o tăios: 

— Care-i problema? Am auzit de Keats, ei şi? 


Mulţi oameni au auzit de Keats, bunicul recita 
adesea din Keats. Deşi strica tot farmecul după 
aceea glumind că era înnebunit după Keats, dar 
nu văzuse niciodată un keat. 

— Şi eu ştiu versuri din Keats, spuse Joshua 
încurajator. La fel şi maica Georgina. Trebuie să- 
ți fac cunoştinţă cu ea. Şi eu am avut o reverie. M- 
a cuprins din nou un sentiment de singurătate. 

— Şi eu, recunoscu Sally. Dar în cazul meu a 
fost ceva minunat. Un fel de întâmpinare. 

— O întâmpinare suficient de primitoare, încât 
să-ți doreşti să sari în apă şi să-ți pierzi 
identitatea? întrebă Lobsang. Apropo, ne 
apropiem. Cred că ne aşteaptă ca s-o putem 
ajunge din urmă, iar eu abia aştept să ajung la ea. 

— Te rog să mă scuzi, spuse Sally, dar eu nu am 
nici cea mai mică intenție să pun piciorul pe 
chestia aia plutitoare ca să ajung un exponat în 
plus în grădina aia zoologică interioară. 

— Am înțeles, Sally. Intenţionez să fiu singurul 
care se apropie de Persoana întâi Singular, sau 
mai bine zis unitatea aceasta ambulantă va juca 
acest rol. Vreau să comunic cu ea neîngrădit, 
înainte să-şi continue călătoria şi să păşească mai 
departe, şi s-o conving să se oprească. 

Joshua se gândi puţin şi spuse: 

— Şi dacă nu vrea să se întoarcă... Poate fi 
oprită? 

— Ce propui, Joshua? se răsti Lobsang. Cum ai 
vrea s-o ataci? Ai distruge una câte una toate 


lumile în care ar putea locui, cu bombe 
nucleare...? întrebă el dispreţuitor. Gândiţi atât de 
meschin amândoi. Nu vedeţi decât amenințare 
peste tot. Poate e din cauza propriei voastre 
fragilități biologice. Ascultaţi-mă. Ea vrea să înveţe 
de la noi. Dar noi avem atâtea de învăţat de la ea. 
Ce ştie ea, care sigur dispune de o percepţie 
spaţială şi temporală la o scală superioară celei 
umane? enunţă el cu o voce care, deşi artificială, 
lăsa în mod bizar să transpară foarte multă 
emoție. Ai auzit de universul participativ? 

— O porcărie participativă. 

— Ascultă-mă. Conştiinţa modifică realitatea. 
Acesta este mesajul fundamental al fizicii 
cuantice. Noi am participat la crearea Pământului 
Datum, peticul nostru solitar de univers, propria 
noastră lume-Joker. Acum am întâlnit alte minţi: 
elfii, trolii şi Persoana Întâi Singular. lar ei au 
participat în felul lor la ţeserea Pământului Lung, 
această rețea subtilă şi încântătoare, un multivers 
clădit de o comunitate de minţi, căreia noi abia 
acum începem să i ne alăturăm. Aceasta este lecţia 
cu care trebuie să te întorci pe Datum, Joshua. 
Uită de toate variațiile geologice şi geografice şi de 
mulțimea de animale exotice. Acesta este aspectul 
fundamental pentru înțelegerea realității - 
fundamental pentru ceea ce suntem noi. Şi dacă 
voi putea comunica cu Persoana Întâi Singular, 
care posedă cu siguranță o pătrundere a 
universului dincolo de orice am fi noi capabili să 


pricepem... 

Ei bine, asta am de gând să discut cu prietena 
noastră durdulie. Şi, de asemenea, să o fac să 
realizeze amenințarea pe care o constituie în mod 
inconştient. 

— Stai puţin, spuse Joshua, cântărind spusele 
lui Lobsang. Deci o să cobori acolo? O să intri la 
propriu în interiorul chestiei ăleia? 

— Creaturile conţinute de structura ei par să fie 
absolut sănătoase şi mobile. Nu percep niciun 
risc. Trebuie să ţinem cont de faptul că eu sunt 
singurul membru  dispensabil al echipajului, 
dintre noi trei, cel puţin în forma unității mele 
ambulante. Însă eu voi fi descărcat în întregime. 
Eu, Lobsang, voi participa integral la aglutinare. 

— N-ai de gând să te mai întorci, nu-i aşa? 

— Nu, Joshua. Comuniunea mea cu ființa 
aceasta trebuie să fie un proces pe termen lung, 
dacă nu chiar irevocabil. Totuşi, trebuie să fac 
asta. 

Joshua se zburili. 

— Ştiu că ai avut tot felul de motive secrete 
pentru care m-ai ales pentru călătoria asta. Accept 
asta. Dar unicul meu obiectiv a fost să te aduc 
înapoi acasă întreg şi nevătămat. Ai spus că sunt 
ultima ta speranţă. 

— Îţi respect integritatea, Joshua. Te eliberez de 
contract. Voi anexa o clauză în fişierele navei. 

— Nu e suficient... 

— Gata. 


— Ei, hai! Ajunge cu manifestările de macho! 
spuse Sally cinică. Ai copii de siguranţă peste tot, 
Lobsang. Deci nu eşti deloc în pericol, nu-i aşa? 

— Nu am de gând să vă dezvălui toate micile 
mele taine. Dar dacă se întâmplă să fiu într-o 
situație fără ieşire sau să fiu pierdut, o să găsiți 
copii ale memoriei mele în diferite locuri, 
actualizate în fiecare milisecundă. Cea mai 
importantă „cutie neagră”, ca s-o numesc aşa, se 
află în fuzelajul navei, blindată într-un aliaj care 
face adamantiumul să pară plastilină, şi sunt 
convins că va rămâne complet neatinsă chiar şi în 
eventualitatea coliziunii cu un meteorit de 
proporții fenomenale care va eradica viața de pe 
Terra. 

Sally râse. 

— Ce rost ar avea să supraviețuieşti unei 
catastrofe care ar extermina toate formele de viață 
de pe planetă? N-ar mai fi nimeni acolo ca să te 
bage în priză... 

— Există toate şansele, ca la momentul potrivit, 
planeta să fie populată din nou de forme de viață 
inteligente, care să evolueze până în punctul în 
care să fie capabile să mă recondiționeze. Pot să 
aştept. Am destul material de citit. 

Lui Joshua i se părea că Sally devenea şi mai 
fermecătoare - dacă putea folosi un astfel de 
termen pentru a o descrie pe Sally - atunci când îi 
sărea muştarul. Şi, pentru prima dată, Joshua 
suspecta că Lobsang o tachina intenționat. Încă 


un test Turing trecut cu brio, conchise el. 

— Aşadar, spuse el, presupunând că reuşeşti să 
o convingi să nu mai înfulece lumi, ce se va 
întâmpla apoi, Lobsang? 

— Apoi vom continua să căutăm împreună 
adevărul ultim al universului. 

— Sună aşa de inuman, spuse Sally. 

— Dimpotrivă, Sally, este extrem de uman. 

Persoana întâi Singular se contura desluşit 
acum în raza lor vizuală. De-a lungul trupului ei 
se ițiră nişte excrescenţe ca nişte antene. Era 
înconjurată de crabi, care urcaseră la bord ca să- 
şi facă voiajul mai plăcut, ca şi o sumedenie de 
păsări de mare, care urmăreau pesemne crabii. 

— Aşadar, spuse Lobsang, restul depinde de voi. 
Evident, am nevoie de ajutorul vostru ca să duceți 
nava înapoi pe Datum. Luaţi legătura cu Selena 
Jones de la Transterra. Ştie ea ce să facă cu 
băncile de date de la bord, ca să le sincronizeze cu 
copia mea de pe Datum. Înţelegi, Joshua, într-un 
fel chiar o să mă duci înapoi acasă. Transmite-i 
salutări Selenei din partea mea. Întotdeauna am 
avut senzaţia că mă priveşte ca pe un soi de tată. 
Cu toate că, din punct de vedere legal, ea este 
tutorele meu. Asta e, nu am împlinit încă douăzeci 
şi unu de ani. 

— Stai aşa, spuse Sally, fără tine Mark Twain nu 
mai are conştiinţă. Cum o să mai funcționeze? 

— Fleacuri, Sally! Vă las vouă exercițiul ăsta de 
rezolvat. Şi acum, dacă-mi permiteți, am o 


întâlnire cu un organism colectiv enigmatic. Ah! Şi 
încă ceva: aveți grijă de Shi-mi, vă rog... 

Şi, acestea fiind zise, se retrase pentru ultima 
dată în spatele uşii lui albastre. 

Cu Lobsang plecat să-şi vadă de întâlnirea lui de 
gradul trei, restul echipajului de pe Mark Twain 
privi în urma călătoarei până când aceasta 
dispăru, cu mult înainte de a atinge linia 
orizontului. Garda de onoare formată din puzderia 
aceea de vietăți, păsări şi peşti îşi luă zborul, se 
scufundă şi pluti mai departe. 

Spectacolul se încheiase. Circul plecase din 
oraş. Vraja fusese ruptă. lar Joshua avea 
sentimentul că lumea era acum mai goală. 

Se uită lung la Sally şi-şi dădu seama că se 
confrunta cu aceeaşi nedumerire pe care o vedea 
zugrăvită pe chipul ei. 

— Persoana întâi Singular mă speria, spuse el. 
Şi erau momente în care şi Lobsang mă speria, 
deşi din cu totul alte motive. Ideea că acum sunt 
amândoi împreună... Cine ştie ce ar putea 
deveni... 

— Noi ne-am dat străduința să salvăm trolii, 
spuse Sally ridicând din umeri. 

— Şi omenirea, adăugă el încet. 

— Deci ce facem acum? 

— Eu propun să mâncăm de prânz, spuse 
Joshua îndreptându-se spre bucătărie. 


Câteva minute mai târziu Sally se agăța de o 
cană de cafea plină-ochi, de parcă ar fi fost un 
colac de salvare. 

— Ai observat? Călătoarea păşeşte sub apă. Asta 
e ceva nou. 

Joshua încuviință din cap. Într-adevăr, se gândi 
el, ar trebui să începem cu întrebările mărunte, să 
rezolvăm problemele mici mai întâi, să nu ne 
lăsăm copleşiți de misterele cosmice. Mai era şi 
întrebarea cum aveau să ajungă acasă, deşi îi 
venise deja o idee pentru o posibilă soluție. 

— Ştii ceva, unele din creaturile înglobate în 
corpul ei, care probabil provin din lumi extrem de 
îndepărtate, mi se păreau cunoscute. De pildă, 
una din vietăţile alea suspendate în aspic arăta ca 
un cangur uriaş! Camerele erau în funcțiune. 
Putem să  verificăm împreună înregistrările. 
Biologii o să se distreze pe cinste... 

Se auzi un zgomot uşor în pragul uşii. Joshua 
îşi întoarse privirea şi dădu cu ochii de Shi-mi. 
Era, ce-i drept, o pisică nespus de elegantă, în 
ciuda naturii ei robotice. 

O pisică vorbitoare. 

— Numărul şoarecilor şi rozătoarelor tip şoareci 
plasate în vivariu urmând să fie repuse în libertate 
când  aterizăm: nouăzeci şi trei. Numărul 
rozătoarelor vătămate: zero. Se spune că un 
şoarece cu o inimă dârză poate ridica un elefant, 
dar am plăcerea să vă anunț că nu pe nava 
aceasta. 


Pisica îi privi pe amândoi așteptând o reacție. 
Avea o voce moale, feminină, umană, dar care te 
ducea totuşi cu gândul la o pisică. 

— Sfinte Sisoe! 

— Poartă-te frumos, Sally! şopti Joshua. 
Mulţumim, Shi-mi. 

Pisică aşteptă mai departe un răspuns mai 
elaborat. 

— Nu ştiam că poţi să vorbeşti, se hazardă 
Joshua. 

— Înainte nu era necesar. Îi raportam lui 
Lobsang printr-o interfață directă. Fleacurile 
grăite sunt ca spuma mării; faptele sunt pepite de 
aur. 

Sally îşi întoarse uşor privirea într-o parte, ceea 
ce din experienţa lui Joshua nu era semn bun. 

— De unde este proverbul? 

— Din Tibet, spuse Shi-mi. 

— Nu cumva eşti un avatar al lui Lobsang? 
Sperasem că am scăpat de el. 

Pisica îşi lingea lăbuţa. Se opri şi privi în sus. 

— Nu. Cu toate că şi eu am o personalitate 
grefată pe un substrat de gel. Adaptată pentru 
conversații lejere, proverbe, capturarea 
rozătoarelor, taifas uşor cu înclinaţie de treizeci şi 
unu la sută spre cinism. Sunt, desigur, un 
prototip, însă voi fi în curând disponibilă în noua 
gamă de animale de casă produse de Corporaţia 
Black. Anunțaţi-vă prietenii. lar acum vă rog să 
mă scuzați, mai am încă de lucru, spuse pisica, 


ieşind din încăpere. 

După ce felina se retrase, Joshua spuse: 

— Trebuie să recunoşti că e mai bună decât o 
capcană de şoareci. 

Sally era agasată. 

— Tocmai când sunt sigură că Titanicul ăsta al 
vostru nu poate deveni mai ridicol... Ne aflăm încă 
deasupra oceanului? 

— Da, spuse Joshua aruncând o privire prin cel 
mai apropiat hublou. 

— Ar trebui să întoarcem. Să ne îndreptăm spre 
tārm. 

— Am întors deja, spuse Joshua. Am stabilit 
cursul după ce a coborât Lobsang. Am inițiat 
manevra de întoarcere acum treizeci de minute. 

— Eşti sigur că roboțelul ăla înotător are 
suficientă energie ca să ne tragă înapoi până la 
țărm? întrebă Sally, evident neliniştită. 

— Sally, Mark Twain a fost conceput de 
Lobsang. Unitatea acvatică are destulă energie ca 
să înconjoare tot globul. Lobsang face copii de 
rezervă la copiile de rezervă. Ştii doar. Ce te 
frământă? 

— Dacă vrei să ştii, nu mă împac prea bine cu 
apa. Mai ales când nu-i văd fundul. Ca regulă 
generală, hai să zburăm pe unde avem nişte copaci 
sub noi, ce zici? 

— Când te-am cunoscut îți făceai veacul pe 
coastă. 

— Eram la mal. Apă mică! Plus că suntem pe 


Pământul Lung: nu ştii niciodată ce-o să sară din 
apă sub tine. 

— Atunci îmi închipui că nu ai zăbovit prea mult 
în lumea acvatică prin care am trecut eu şi 
Lobsang. În oceanul ăla era un monstru care... 

— Când am ajuns în lumea aia, păşisem de pe 
un deal — am aterizat la doi metri sub apă, am 
înotat până într-un loc din care ştiam că pot să mă 
întorc şi am păşit mai departe, cu o fracțiune de 
secundă înainte să fiu înghițită de nişte fălci 
uriaşe. Nici n-am văzut creatura căreia îi 
aparțineau. Dacă mă întrebi pe mine, strămoşii 
mei s-au chinuit să iasă din afurisitul de ocean şi 
nu cred că ar trebui să-mi bat joc de efortul lor. 

Joshua zâmbi în timp ce pregătea mâncarea. 

— Uite ce e, Joshua, eu zic că ar trebui să ne 
întoarcem în Happy Landings. Tu ce părere ai? 
Brusc simt nevoia să văd şi alți oameni... Dar 
trebuie să-l luăm şi pe Mark Twain cu noi, nu? Cu 
tot ce-a mai rămas din Lobsang. Plus pisica. Poate 
găsim o modalitate să mişcăm nava lateral, dacă 
trebuie s-o tragem după noi cu mâna. Dar cum o 
să păşească fără Lobsang? 

— Am eu o idee, spuse Joshua, dar mai poate să 
aştepte. Mai vrei cafea? 


Îşi petrecură restul zilei ca şi cum ar fi fost 
duminică, adică în felul în care te aştepţi să 
decurgă o zi de duminică. Conceptele noi şi 
complicate au nevoie de timp ca să ți se 


sedimenteze uşurel în minte, fără să deterioreze ce 
se află deja acolo. În fond, regula aceasta i se 
aplica şi lui Lobsang, realiză Joshua. 

În după-amiaza următoare, Sally îi ghidă către 
ceea ce simțea ea că ar fi un loc moale, o 
scurtătură care i-ar fi condus înapoi în Happy 
Landings, nu prea departe de țărm. Coborâră la 
sol. Mark Twain plutea deasupra plajei, unde îl 
parcase unitatea acvatică. Dirijabilul era legat de 
Joshua şi Sally prin nişte funii lungi pe care le 
țineau în mână. 

Apa avea un luciu deosebit pe care îl putea vedea 
şi Joshua: locul moale găsit de Sally. 

— Mă simt ca un copil cu un balon, spuse Sally 
ținându-şi capătul ei de funie. 

— Sunt convins că o să meargă, spuse Joshua. 

— Ce să meargă? 

— Fii atentă: când păşeşti poți să iei cu tine orice 
ai asupra ta. Corect? într-un fel, când se afla la 
bord, Lobsang era nava, aşa că putea păși. În 
cazul ăsta, noi suntem legaţi de Mark Twain, care 
deşi are un volum mare, de fapt nu cântăreşte 
nimic. Aşa e? Deci dacă păşim acum, putem să-l 
transportăm cu noi, nu? 

— Asta e teoria ta? spuse ea, privindu-l fix. 

— La atâta m-am priceput. 

— Dacă universul nu are acelaşi simț al 
umorului ca tine, am putea să ne trezim cu braţele 
smulse din țâţâni. 

— N-avem decât o cale să aflăm. Eşti pregătită? 


Sally şovăi. 

— Te deranjează dacă ne ţinem de mână? Am 
putea intra în bucluc dacă ne despărțim în timpul 
cascadoriei ăsteia. 

— Bine zis, aprobă el, luând-o de mână. Haide, 
Sally, mă bazez pe tine. 

Ea păru să-şi piardă concentrarea, ca şi cum nu 
ar mai fi fost conştientă de prezenţa lui. Adulmecă 
aerul, privi direct în lumină şi făcu nişte mişcări 
ciudate ca de tai chi, graţioase, circumspecte, ca şi 
cum ar fi palpat apa. 

Apoi păşiră. Joshua avu o senzație mai acută 
decât de obicei, însoţită de o scurtă cădere în gol, 
ca şi cum ar fi alunecat pe un tobogan cu apă, 
după care se simți rece, de parcă procesul i-ar fi 
supt cumva energia. Ajunseră pe o altă plajă, într- 
o altă lume, glaciară, mohorâtă. Aşadar, locurile 
moi nu te duceau direct unde voiai să ajungi. Şi, 
din punct de vedere geografic, nu mai erau în 
acelaşi loc. Joshua îşi dădu imediat seama de asta. 
Din ce în ce mai bizar. Sally îşi repetă micul ritual, 
cercetând împrejurimile. 

Le luă patru paşi în total. Dar în cele din urmă 
poposiră în Happy Landings, cu tot cu Mark Twain 
suspendat deasupra lor. 


Fură întâmpinați cu bucurie şi cu surprindere 
de localnici. Toată lumea era prietenoasă. În mod 
sincer. Pentru că aici era Happy Landings, nu? 
Evident că lumea era prietenoasă. Drumurile erau 


la fel de curate, măturate ireproşabil. Somonul era 
agăţat la uscat în şiruri aliniate, ca înainte. 
Bărbaţii, femeile, copiii şi trolii trăiau în bună pace 
şi armonie. 

Iar Joshua se simţea din nou nelalocul lui. Avea 
senzația că toate sunt atât de bine aşezate, încât 
ar putea să dea ocol universului şi să se întoarcă 
metamorfozat în ceva cu totul şi cu totul imperfect. 
De la ultima vizită, uitase cât de stăruitor poate fi 
sentimentul acesta. Şi uitase şi de putoarea 
omniprezentă de trol. 

Cum era de aşteptat, li se oferi cazare într-una 
din căsuțele din centrul oraşului. Dar după ce se 
înțeleseră din priviri, deciseră să rămână pe Mark 
Twain. Fură în mod inevitabil urmaţi la bord de 
câțiva pui de trol. Joshua pregăti cina, cu 
ingrediente proaspete şi gustoase; ca şi înainte, 
oamenii fuseseră extrem de generoşi, oferindu-le 
alimente şi băutură. 

După cină, otrăvindu-se din nou cu cafea 
instant - singura care mai rămăsese pe Mark 
Twain după răfuiala cu Spărtura - şi înconjurată 
de trolii care leneveau pe puntea de observaţie, 
Sally rosti: 

— Haide, Joshua, vorbeşte. Şi eu observ 
oamenii. Mă uit la tine şi văd că te macină ceva. 
Spune, ce e? 

— Acelaşi lucru care te macină şi pe tine, 
presupun. Că e ceva putred aici. 

— Nu, spuse Sally. Nu e nimic putred. Dar într- 


adevăr ceva e nelalocul lui... Am fost aici de multe 
ori, dar acum sunt mai conştientă de fenomen, 
fiindcă te am şi pe tine îmbufnat prin preajmă. 
Sigur, ceea ce percepem noi drept putred ar putea 
fi pur şi simplu o expresie a semnificației locului 
acestuia. Dar... 

— Continuă. Ce anume vrei să zici? 

— Joshua, ai văzut vreun om orb aici? 

— Orb? 

— Sunt oameni cu ochelari, bătrâni cu ochelari 
de citit. Dar nimeni nu e orb. O dată m-am uitat în 
evidențele de la Primărie. Sunt oameni care şi-au 
pierdut câte un deget de la picior sau de la mână, 
într-un accident cu toporul, în timp ce tăiau 
lemne. Dar se pare că niciun om cu vreun 
handicap serios nu ajunge vreodată în Happy 
Landings. 

— Nu sunt perfecţi nici aici. l-am văzut cum se 
îmbată la bar, de exemplu, răspunse Joshua după 
un scurt răgaz. 

— A, da, ştiu să petreacă, fără îndoială. Dar 
partea interesantă e că absolut toți ştiu când să se 
oprească din petrecut. Şi crede-mă, e un talent 
rar. Ai observat că nu există poliție aici sau ceva 
similar? Conform arhivelor de la Primărie, nu a 
existat niciodată un atac cu motivaţie sexuală 
asupra vreunei femei, vreunui bărbat sau vreunui 
copil. Niciodată. Nicio dispută pentru pământ care 
să nu fie rezolvată pe cale amiabilă. Te-ai uitat la 
copii? Toţi adulții se poartă de parcă toți ar fi copiii 


lor, iar copiii se poartă de parcă toți adulţii ar fi 
părinţii lor. Întregul loc este atât de decent, 
echilibrat şi plăcut, încât îţi vine să urli, iar apoi te 
simți vinovat. 

Sally mângâie un pui de trol, al cărui tors ar fi 
făcut de ruşine orice pisică: pură plăcere lichidă. 

Cuvintele lui Sally îl făcură pe Joshua să 
izbucnească: 

— E din cauza trolilor, sunt sigur. Am mai 
discutat despre asta. Din cauza coabitării 
oamenilor cu trolii. Doar aici se întâmplă asta. Nu 
seamănă cu nicio altă comunitate omenească. 

Sally îl țintui cu privirea. 

— Acum ştim că minţile au o influenţă directă 
asupra altor minţi, nu? Cel puţin atât am aflat. 
Dacă se strâng prea mulți oameni, trolii dispar. 
Dar dacă numărul oamenilor rămâne constant şi 
suportabil, trolii rămân prin preajmă. Poate că 
pentru oameni nu există o cantitate maximă 
suportabilă de troli. Happy Landings e ca o baie 
caldă de sentimente tihnite şi plăcute. 

— Dar nu e nimeni invalid. Nimeni suficient de 
dereglat ca să comită o crimă violentă. Nimeni care 
să nu se potrivească în peisaj. 

— Poate că sunt ținuți la distanță, poate nici 
măcar în mod conştient, spuse ea privindu-l. Sunt 
cernuți. E un gând sinistru, nu? 

Joshua era de acord. 

— Dar cum? Nu stă nimeni cu bâta la poartă ca 
să-i gonească pe cei nevrednici. 


— Nu. 

Sally se lăsă pe spate şi închise ochii, gândindu- 
se. 

— Nu cred că se pune problema ca oamenii să 
fie excluşi în mod conştient, cel puţin nu de 
localnici. Deci cum se întâmplă? N-am văzut pe 
nimeni suspect dincolo de Happy Landings. 
Nimeni care să cenzureze sau să controleze. Oare 
Happy Landings - locul însuşi — îşi alege cumva 
vizitatorii? Dar cum ar fi posibil aşa ceva? 

— Şi cu ce scop? 

— Nu poţi să ai un scop decât dacă ai o minte, 
Joshua. 

— Nu e nicio minte implicată în evoluție, spuse 
Joshua amintindu-şi lecţiile-fulger ale maicii 
Georgina de la Cămin. Niciun scop, nicio intenţie, 
nicio destinație finală. Şi totuşi, e un proces care 
modelează fiinţele vii. 

— Deci Happy Landings e un soi de analogie a 
unui proces evolutiv? 

— Tu să-mi zici asta, spuse el studiind-o. Vii aici 
de multă vreme... 

— De când eram mică, cu ai mei. Doar că de 
când v-am cunoscut pe voi doi, mi s-au accentuat 
întrebările pe care mi le-am pus dintotdeauna. Ar 
trebui să port o brățară: „Ce-ar gândi Lobsang?” 

Joshua izbucni în râs. 

— Ştii, tot timpul mi s-a părut că locul ăsta e un 
fel de Eden, dar din care lipseşte şarpele. Şi m-am 
tot întrebat unde e şarpele. Familia mea s-a înțeles 


bine cu oamenii de aici. Dar eu nu mi-am dorit 
niciodată să rămân. N-am avut niciodată impresia 
că m-aş potrivi aici. Nu mă simt ca acasă. Poate 
m-am temut că eu sunt şarpele. 

Joshua încercă să descifreze expresia de pe 
chipul lui Sally. 

— Îmi pare rău. 

Nu păru să fie cea mai nimerită reacție. Sally îşi 
feri privirea. 

— Oricum ar fi, cred că locul acesta e important, 
Joshua. Pentru noi toți. Pentru întreaga 
umanitate, vreau să zic. E unic, în fond. Dar ce-o 
să se întâmple când o să înceapă să ajungă 
coloniştii aici? Mă refer la coloniştii obişnuiţi, ăia 
cu cazmale şi târnăcoape şi arme din bronz, ăia 
care-şi bat nevestele şi se țin de găinării... Cum 
poate supraviețui locul ăsta? câți troli o să fie 
împuşcaţi, măcelăriți şi înrobiți? 

— Poate că cine sau ce coordonează 
experimentul o să înceapă să riposteze. 

Ea se cutremură. 

— Chiar începem să gândim ca Lobsang. 
Joshua, hai să ne cărăm de aici şi să mergem într- 
un loc normal. Am nevoie de o vacanţă... 

În ziua următoare, într-o lume îndepărtată, 
Helen Green cu legea ciuperci. Urcase pe un deal 
aflat la câţiva kilometri depărtare de proaspăta 
aşezare Reboot. 


Şi auzi un fel de oftat, ca şi cum ar fi expirat 
cineva. Helen simţi o briză ca o şoaptă pe piele. Se 
intoarse. 

În fața ei, în iarbă, răsărise ca din senin un 
bărbat subțire, brunet. Lângă el se afla o femeie, 
care arăta de parcă ar fi fost de-a locului. Nu era 
ceva nemaiintâlnit să treacă pe acolo vizitatori 
care păşeau. Dar rar se întâmpla să arate atât de 
dezorientaţi ca aceştia doi. Şi atât de neîngrijiți. Şi 
cu hainele acoperite de chiciură. 

Şi mai rar se întâmpla să apară cu un dirijabil 
uriaş plutindu-le deasupra capetelor. Helen se 
întrebă dacă ar trebui să fugă să cheme pe cineva. 

Bărbatul îşi protejă ochii de soare. 

— Tu cine eşti? 

— Mă numesc Helen Green. 

— A, fata cu blogul, din Madison? Chiar speram 
să te întâlnim. 

Fata îi aruncă o căutătură aspră. 

— Tu cine eşti? Nu încă unul care umblă după 
impozite, sper... Pe ultimul l-am alungat din oraş. 

— Nu, nu. Numele meu e Joshua Valiente€. 

— Acel Joshua Valiente... 

Îşi dădu seama că roşise şi se simţi penibil. 

Femeia care era în compania lui Joshua şuieră 
cu dispreţ: 

— Ţine-mă, Doamne! 


Joshua aprecie că Helen Green avea vreo 
şaptesprezece-optsprezece ani. Avea părul blond- 


arămiu, strâns la spate într-o coadă practică şi 
ținea un coş cu ciuperci pe braţ. Purta o bluză, 
nişte pantaloni lejeri dintr-o piele moale ca de 
căprioară şi mocasini. Nu s-ar fi potrivit peisajului 
de pe Datum, dar pe de altă parte nici ruptă dintr- 
un muzeu din perioada colonială nu era. Joshua 
realiză că nu nu avea în fața ochilor o reconstituire 
retro a zilelor apuse ale pionieratului. Helen Green 
era un fenomen nou în lume, sau mai bine zis în 
lumi. Şi părea simpatică. 

Nu era greu să găseşti cazare în Reboot, odată ce 
se convingeau că nu eşti cine ştie ce criminal sau 
bandit, ori mai rău, un reprezentant al guvernului 
federal de pe Datum, care devenise brusc foarte 
ostil împotriva coloniştilor. În timpul petrecut 
acolo, Joshua văzu că localnicii erau primitori 
chiar şi cu hoinarii, cum îi numeau ei, o speță de 
oameni fără căpătâi şi cam ponosiţi, care 
cutreierau Pământul Lung fără cea mai vagă 
intenţie de a se aşeza undeva vreodată şi care nu 
prea aveau deci cu ce să contribuie la bunăstarea 
orăşelului Reboot. Dar aici, atât de departe de 
casă, era bine-venită orice figură nouă, cu o nouă 
poveste, oricât de scurtă le-ar fi fost şederea, atâta 
vreme cât arau un ogor sau tăiau nişte lemne în 
schimbul găzduirii. 

Seara, Joshua şi Sally şedeau împreună lângă 
foc, sub silueta întunecată a lui Mark Twain. 

— Îmi plac oamenii ăştia, spuse Joshua. Sunt 
cumsecade. Cu capul pe umeri. Ştiu ce fac şi îşi 


văd de treabă. 

Simţea asta din pricina felului lui de-a fi, era 
conştient de asta; admira oamenii care făceau ce 
trebuie, cum ar fi să dezvolte comunitatea aceasta 
cu simţ de răspundere, în mod organizat. Aş putea 
trăi aici, se surprinse el gândind. 

Dar Sally pufni dezaprobatoare. 

— Nu prea cred. Ăsta e modul vechi de viață sau 
o imitație a lui. Nu mai avem nevoie să lucrăm 
pământul ca să hrănim populaţii numeroase. Nu 
mai avem un singur Pământ, acum avem 
Pământuri infinite, care pot hrăni populaţii 
infinite. Hoinarii ăia s-au prins cum merge treaba. 
Ei sunt viitorul, nu alde Helen Green, 
admiratoarea ta înfocată. Eu propun să rămânem 
aici o săptămână, le dăm o mână de ajutor cu 
recolta şi ne luăm plata în provizii. Ce zici? După 
care o luăm spre casă. 

Joshua îşi înfrânse stinghereala şi zise: 

— Şi după aia? îl livrăm pe Lobsang, sau ce-a 
mai rămas din el în Mark Twain, înapoi la 
transterra. Plus pisica. Apoi eu o să vreau să plec 
iar, Sally. Cu sau fără Lobsang. Mai sunt atâtea de 
descoperit. În toţii anii ăştia care au trecut de la 
Ziua Marelui Pas abia dacă am explorat o parte 
infinitezimală din Pământul Lung. Eu, care 
credeam că le ştiu pe toate, nu văzusem niciun trol 
înainte de expediția asta, nu auzisem de Happy 
Landings... Cine ştie câte lucruri mai sunt de 
descoperit? 


Îl privi dintr-o parte, cum obişnuia uneori. 

— Tinere, sugerezi cumva ca noi doi să fim din 
nou tovarăşi de călătorie în viitor? 

Niciodată în viața lui nu mai sugerase aşa ceva 
vreunei ființe umane. Cu excepţia situațiilor în 
care încerca să salveze pe cineva. Ocoli întrebarea. 

— Avem Spărtura. Poate şi un Marte Lung! Cine 
ştie? M-am tot gândit la asta. Dacă păşim suficient 
de departe acolo, poate găsim chiar un Marte 
locuibil. 

— Începi să aiurezi. 

— Păi, da, citeam mult science-fiction într-o 
vreme. Dar mai întâi hai să mergem acasă. Simt 
că a venit vremea. Să revedem Madisonul. Să 
vedem ce mai fac unii şi alții. Sally, chiar aş vrea 
să-ți fac cunoştinţă cu maica Agnes. 

— Şi cu maica Georgina, spuse ea zâmbind. 
Putem să vorbim despre Keats... 

— lar apoi, când Lobsang 2.0 lansează Mark 
Trine, intenționez să mă aflu la bord. Chiar dacă 
trebuie să dorm pe prici cu pisica. 

Sally căzu pe gânduri. 

— Ştii, mama avea o vorbă când noi, copiii, ne 
fugăream ca nişte sălbatici: „Toate bune şi 
frumoase până vă scoateţi un ochi.” Mi-e teamă că 
dacă forțăm nota cu jucăria asta nouă şi 
fascinantă care este multiversul, mai devreme sau 
mai târziu un bocanc uriaş o să vină şi o să ne 
strivească. Deşi presupun că am putea să ne 
uităm în sus ca să vedem al cui e bocancul. 


— Chiar şi asta ar fi interesant, spuse Joshua. 


După ce se pregătiră de plecare, se duseră să-şi 
ia rămas-bun de la Helen Green, având în vedere 
că fusese prima persoană care îi întâmpinase mai 
mult sau mai puţin politicos în sânul comunității. 

Helen era în toiul zilei de lucru, cu un teanc de 
cărți roase de atâta citit sub braț. Avea un aer 
calm, competent, binedispus — îşi vedea de viaţa ei 
la o sută de mii de Pământuri depărtare de locul 
unde se născuse. Părea puţin emoţionată, ca de 
fiecare dată când se afla în preajma lui Joshua. 
Dar îşi înlătură o şuviță de păr de pe frunte şi 
zâmbi. 

— Păcat că plecaţi atât de curând. Încotro acum 
— înapoi pe Datum? 

— Madison, spuse Joshua. De acolo eşti şi tu, 
nu? îmi amintesc din blogul tău. Mai avem 
prieteni, rude acolo... 

Însă Helen se încruntase. 

— Madison? N-aţi auzit ce s-a întâmplat? 

Pentru Monica Jansson, ziua fatidică pentru 
Madison începuse cu un telefon e la Clichy, în 
urma căruia fusese nevoită să plece de la 
seminarul despre impactul demografic al 
Pământului Lung, de la Universitatea Wisconsin. 
Colegii îi aruncară priviri usturătoare, în afară de 
cei care ştiau că este polițistă. 


— Jack? Ce e? Sper să fie ceva important... 

— Taci şi ascultă, Baubau. Cineva a pus o 
bombă. 

— O bombă? 

— Nucleară. În centrul  Madisonului. Se 
presupune că este ascunsă undeva în Piaţa 
Capitoliului. 

Sala de conferinţe era departe de centru, la nord- 
est. Începuse deja să alerge, ieși din clădire şi 
ajunse la mașină. Deja Gâfâia. Uneori chiar simţea 
că are peste patruzeci de ani. 

Începu să urle o alarmă de protecţie civilă. 

— O bombă nucleara? Cum dracu’... 

— Cică un fel de valiză. A început să plouă cu 
avertizări. Ascultă-mă bine! Uite ce ai de făcut. 
Bagă oamenii înăuntru! Ai înţeles? Sub pământ 
dacă poţi. Spune-le ca vine o tornada, dacă nu se 
lasă convinși. Dacă explodează drăcia, cu excepția 
zonei zero, putem măcar să ne asigurăm că 
reducem numărul de victime expuse radiaților 
dacă... La naiba Jansson, aia a fost portiera ta 
trântindu-se? 

— M-aţi prins, şefu.. 

— Spune-mi măcar că ieşi din oraş. 

— Nu pot să vă spun asta, domnule. 

Unii oameni începuseră deja să iasă din birouri, 
din magazine, din case, în lumina zilei însorite de 
toamnă, arătând debusolaţi. În schimb, alţii 
intrau în clădiri din reflex. Wisconsin fusese ce-i 
drept, lovit de suficiente tornade ca oamenii să 


asculte avertizările. În câteva minute şoselele 
aveau să fie blocate de cei care încearcă să 
părăsească oraşul, indiferent de recomandările 
oficiale. 

Apăsă frâna la podea, profitând că drumurile 
erau încă relativ libere, porni sirena şi demară în 
trombă spre sud-vest, în direcția Capitoliului. 

— La naiba, locotenent! 

— Uitaţi cum stă treaba, domnule: ştiţi la fel de 
bine ca mine că sigur e responsabilă de asta o 
grupare extremistă ca Umanitatea Prioritară. Iar 
ăsta e domeniul meu. Dacă sunt la fața locului, 
poate reuşesc să văd ceva. Să ochesc vreunul din 
suspecții obişnuiţi. Să tai răul de la rădăcină. 

— Sau să-ți prăjeşti fundul de lesbiană fraieră! 

— Nu, domnule. Am Stepperul la mine... spuse 
ea atingându-şi talia ca să verifice. 

Auzi mai multe alarme de dezastru urlând peste 
sirena maşinii. În jurul ei începură să răsară de 
peste tot mesaje de urgenţă, pe toate căile: un apel 
de la 911 redirecționat pe telefonul ei de civil, e- 
mailuri pe tabletă, mesaje sumbre de la Sistemul 
de Avertizare de Urgenţă la radio. Nimic din toate 
astea nu era de ajuns, realiză ea. 

— Ascultaţi-mă, şefu'. Trebuie să modificaţi 
cursul situației. 

— Ce vrei să zici? 

— Din câte se pare, toată lumea e îndemnată să 
urmeze procedura standard. Trebuie să-i facem pe 
oameni să păşească, domnule. Oriunde, la est, la 


vest, nu contează. Departe de Madison Zero. 

— Ştii la fel de bine ca mine că nu toată lumea 
poate să pășească. În afară de fobici, mai sunt 
bătrânii, copiii, bolnavii la pat, pacienţii din 
spitale... 


— Trebuie să se ajute între ei. Dacă poți păşi, 
bine, dar ia şi pe altcineva cu tine, cineva care nu 
poate păşi. Du-l în braţe sau în spate. Apoi 
întoarce-te şi păşeşte încă o dată. Şi încă o dată şi 
încă o dată... 

— Te-ai gândit ceva la asta, nu-i aşa, Baubau? 
spuse el, după un moment de tăcere. 

— De-asta mi-aţi dat postul acesta acum atâția 
ani. 

— Eşti dementă. 

Pauză. 

— Fac ce zici dacă întorci naibii maşina. 

— Nici gând, domnule. 

— Eşti concediată, Baubau. 

— Am înțeles, domnule. O să rămân totuşi pe fir. 

Ajunse pe East Washington şi dădu cu ochii de 
Capitoliu strălucind alb în soare. Oamenii 
forfoteau încoace şi-n colo, ieşind sau intrând în 
birouri şi magazine. Unii îi făcură semn să 
oprească; păreau enervaţi - voiau probabil să se 
plângă de zgomotul sirenelor, care continuau să 
urle aparent fără motiv. Maşina din faţa ei avea o 
plăcuță de înmatriculare verde, prețioasă, cu 
Green Bay Packers. Pe ziduri zări postere cu Brian 


Cowley, solemn, arătând cu degetul, ca un virus 
care se răspândea. 

Îi era imposibil să conceapă că, în doar câteva 
minute, toate astea aveau să fie un nor de pulbere 
radioactivă. Dar acum auzi la radio instrucţiuni 
precipitate care îndemnau populaţia să păşească, 
intercalate cu anunţurile standard. Păşiţi şi 
ajutați. Păşiți şi ajutați... 

Zâmbi. Un slogan ad hoc. 

Clichy reveni cu mai multe informații. Singurul 
avertisment primit de poliție fusese din partea 
unui puşti care intrase agitat într-o secție de 
poliție din Milwaukee. Cincisprezece ani. Se 
alăturase unor partizani de la Umanitatea 
Prioritară, pentru viața socială, ca să cunoască 
fete. Dar îi minţise. Era de fapt un stepper 
înnăscut. lar când Prioritarii aflaseră, îl duseseră 
la un doctor, aflat deja pe lista neagră a poliţiei, 
care îi deschisese ţeasta, îi băgase un electrod în 
creier şi îi arsese centrii nervoşi care se 
presupunea că sunt responsabili pentru 
capacitatea de a păşi. Indiferent dacă mai putea 
păşi sau nu după aceea, cert era că băiatul orbise. 
Aşa că se dusese la poliție şi-şi turnase tovarăşii, 
divulgând ce puneau la cale în Madison. 

— Tot ce ştie puştiul e că Prioritarii au pus mâna 
pe o chestie căreia ei îi zic „valiză nucleară”. Citesc 
acum un raport în care scrie că singurul astfel de 
dispozitiv fabricat în mod oficial de SUA este un 
W54, din gama MSDA, adică Muniţie Specială de 


Distrugere Atomică, cu o capacitate de circa şase 
kilotone, care ar provoca aproximativ o treime din 
pagubele de la Hiroshima. Sau mai există 
posibilitatea să fi făcut rost de un dispozitiv 
rusesc, de pildă un RA-115. Fii atentă, cică se 
presupune că fosta Uniune Sovietică a plasat 
strategic nişte bombe din astea pe teritoriul SUA. 
Aşa, pentru orice eventualitate. 

Ajunsese în Piața Capitoliului. De obicei era 
înțesată cu tarabele vreunui târg de artă sau ale 
pieței de zarzavaturi, extinsă acum cu produsele 
exotice din nenumărate lumi, sau servea drept 
scenă pentru vreun protest sau manifestaţie. 
Astăzi, în schimb, piața era plină de poliţişti, de 
agenți de la Siguranţa Naţională şi de la FBI, unii 
îmbrăcaţi în costume de protecție chimico- 
biologico-nucleară, de parcă asta i-ar fi ajutat la 
ceva, şi de vehiculele lor, inclusiv elicoptere care 
zbârnâiau deasupra. Cei mai curajoşi dintre toţi, 
se gândi ea, cei care alergau înspre bombă. 
Croindu-şi drum prin piaţă, Jansson aruncă o 
privire spre State Street, care făcea legătura între 
campusul Universității Wisconsin cu Piaţa în linie 
dreaptă, de la vest la est. Strada era încă plină de 
restaurante, cafenele şi magazine aglomerate: 
rămăsese inima palpitândă a oraşului, în pofida 
recesiunii Pământului Lung şi a depopulării. În 
după-amiaza aceasta forfotea de studenți şi 
oameni veniți la cumpărături. Unii se grăbeau în 
mod clar să se adăpostească, dar alții îşi sorbeau 


netulburați cafeaua, cu privirea aţintită în telefon 
sau în laptop. Unii râdeau chiar, în ciuda vocii 
clare a unui polițist care îndemna lumea prin 
megafon să se adăpostească înăuntru sau să se 
îndepărteze de piaţă şi a sirenelor care acopereau 
toate zgomotele. 

— Oamenilor nu le vine să creadă. 

— Mie-mi spui! 

Abandonă maşina şi, băgând în ochi insigna 
oricui îi stătea în cale, tăie mulțimea până ajunse 
pe colina Capitoliului. Larma asurzitoare a 
sirenelor reverberând în asfalt te scotea din minți. 
Pe cele patru şiruri de trepte din jurul clădirii 
Capitoliului se scurgeau şuvoaie de oameni care 
ieşeau din clădire, membri ai corpului legislativ, 
lobbyişti, avocaţi, toți la costum, îmbrăcați la 
patru ace. La baza unui şir de trepte şedea un 
grup de civili mai zdrențuroşi, păziți de un cerc 
larg de poliţişti înarmaţi şi agenţi de la Siguranța 
Naţională. Oamenii aceştia, după câte se părea, se 
aflau în piață când fusese difuzată avertizarea, 
drept care fuseseră prompt arestați, li se 
confiscaseră Stepperele, telefoanele şi orice arme 
purtau asupra lor. Jansson, aflată în apropiere, 
încercă să identifice chipuri familiare în mulțimea 
de turişti, cumpărători şi afacerişti nemulțumiți şi 
speriați. Unii din ei îşi fluturau brăţările cu 
inscripția „mândru că sunt stepper” în fața 
poliţiştilor care îi păzeau, protestând. Nu sunt de 
la Umanitatea Prioritară! Uitaţi-vă şi voi! 


Apoi dădu cu ochii de Rod Green, stând puţin 
mai departe de ceilalți. 

Se aşeză lângă Rod. Avea optsprezece ani, ştia 
asta, dar arăta mai tânăr. Era îmbrăcat în blugi şi 
într-o geacă închisă la culoare. Avea părul roşcat- 
arămiu tuns scurt. Arăta ca orice alt student. Dar 
era încruntat; în cutele din jurul gurii şi al ochilor 
i se citea disprețul şi ura. 

— Tu ai făcut asta. Nu-i aşa, Rod? 

Trebuia să strige ca să acopere zgomotul 
sirenelor şi să se facă auzită. 

— Haide, puştiule, doar mă cunoşti. Stau cu 
ochii pe tine de câţiva ani. 

— ie ţi se zice Baubau, spuse el, aruncându-i 
totodată o căutătură piezişă. 

— Eu sunt aia. Tu ai făcut asta? 

— Am ajutat. 

— Pe cine ai ajutat? Cum ai ajutat? 

El ridică din umeri. 

— Am adus-o în piaţă într-un rucsac mare. Am 
livrat-o, dar nu ştiu unde e ascunsă. Nu ştiu nici 
cum a fost activată şi nici cum poate fi 
dezamorsată. 

La naiba. La naiba. 

— Rod, chiar e necesar? Trebuie să moară toți 
oamenii ăştia doar ca să te răzbuni tu pe mămica? 

— Numai că vaca aia e în siguranţă, şuieră el 
duşmănos. 

Jansson fu şocată. Poate nici nu aflase că mama 
lui, Tilda Lang Green, stabilită într-o colonie de pe 


un Pământ îndepărtat, murise de cancer. Nu era 
acum momentul să-i spună. 

— Crezi că o să schimbe ceva? Ştiu că vouă v-a 
intrat în cap că Madison e un soi de sediu central 
pentru păşit. Dar nu aveţi cum să faceţi să dispară 
Pământul Lung. Chiar dacă aruncaţi în aer 
întregul Wisconsin, oamenii o să păşească în 
continuare din alte locuri... 

— Ştiu un singur lucru despre bombă. 

Îl apucă de umeri. 

— Ce anume? Spune-mi, Rod. 

— Ştiu când. 

Se uită la ceas. 

— Două minute şi patruzeci şi cinci de secunde. 
Patruzeci şi patru. Patruzeci şi trei... 

Jansson se ridică în picioare şi le strigă 
poliţiştilor: 

— Aţi auzit ce-a zis? Comunicațţi informaţia. Şi 
dați-le drumul oamenilor ăstora. Stepperele - 
pentru Dumnezeu, daţi-le înapoi Stepperele! 

Poliţiştii reacționară instantaneu. lar prizonierii 
lor se ridicară în picioare furioşi şi panicaţi de ce 
auziseră. Dar Jansson nu-l scăpă din ochi pe Rod. 

— S-a zis cu mine, spuse Rod. Eu nu pot păşi. 
De-aia am şi venit aici. Mi s-a părut corect. 

— Bun, acu-i acu! 

Fără niciun avertisment, îl apucă de sub 
genunchi şi de umeri, ca pe un copil şi, opintindu- 
se, îl ridică în braţe. Era prea greu pentru ea, aşa 
că se prăvăli imediat sub greutatea lui, dar reuşi 


să apese butonul Stepperului înainte să se 
lovească amândoi de pământ. 

Ateriză pe spate, pe iarba verde. Cer senin 
deasupra, ca şi pe Datum. Sirenele amuţiseră. 
Schelele construite aici, în Vest 1, ca punct de 
corespondenţă cu Capitoliul, se ridicau deasupra 
ei. 

Rod, prăbuşit peste ea, fu cuprins de spasme, 
vărsă şi începu să facă spume la gură. Un 
paramedic într-o salopetă portocalie îl trase pe 
Rod la o parte. 

— E fobie, spuse Jansson. Are nevoie de... 

— Ştim, doamnă. 

Doctorița scoase o seringă din trusă şi îi injectă 
ceva în gât. 

Convulsiile se potoliră. Rod o privi drept în ochi 
pe Jansson. Articulă clar: 

— Două minute. 

Apoi îşi dădu ochii peste cap şi îşi pierdu 
cunoştinţa. 


Două minute. Informaţia se răspândi fulgerător 
în Madison Zero, în gemenii aflați în formare, la 
Est şi la Vest, şi făcu ocolul unui glob întreg care 
aştepta cu răsuflarea tăiată. 

Iar lumea începu să păşească. 

Părinţii îşi luară în braţe copiii, apoi se 
întoarseră după rudele şi vecinii în vârstă. În 
aziluri, nişte bătrâni derutați se pomeniră cu câte 
un Stepper în brațe, ajungând pentru prima oară 


în viață în Est sau în Vest. În şcoli, profesorii îşi 
luară în braţe elevii, iar copiii mai mari îi luară în 
spate pe cei mai mici. În spitale, personalul şi 
pacienții mai sănătoşi găsiră modalități de a-i 
ridica şi de a păşi cu cei mai grei şi mai imobilizaţi 
pacienți, chiar şi cu victimele aflate în comă şi cu 
bebeluşii din incubatoare, după care se întoarseră 
să repete mişcarea; aşteptară ca medicii să încheie 
operaţiile întrerupte şi luară apoi cu ei şi pacienţii 
respectivi. Pretutindeni în Madison, majoritatea 
umanității, capabilă să  păşească ajută 
minoritatea incapabilă. Chiar şi fobicii extremi, 
Rob Green, care nu puteau face nici măcar un 
singur pas, fură asistați de doctori care îşi dădură 
silința să le stabilizeze starea, până puteau fi 
înlăturați din zona de pericol şi transportaţi înapoi 
pe Datum. 

În Madison Vest 1, Monica Jansson urmărea 
derularea evenimentelor. Erau instalate camere de 
televiziune în tot perimetrul, precum şi drone 
aeriene conectate la aparatele de zbor. Pentru 
Jansson era un sentiment foarte ciudat să se afle 
în siguranță în toiul unei asemenea crize, însă 
medicii îi confiscaseră Stepperul şi nu mai avea ce 
să facă. Aşa că privea. Cineva îi aduse chiar o 
ceaşcă de cafea. 

Aici, în Vest 1, se desluşeau clar din văzduh 
lacurile, istmul, geografia specifică a zonei, 
desfăşurată ca o hartă, o regiune geamănă a celei 
de pe Datum, care fusese complet pustie cu 


douăzeci de ani în urmă. Madison Vest 1 începuse 
să capete o fizionomie individuală, se defrişaseră 
petice de pădure, se asanaseră mlaştinile, unele 
poteci fuseră lărgite şi consolidate până în punctul 
în care puteau fi numite drumuri în toată regula, 
răsăriseră ciorchini de clădiri ici-colo, şi se ridica 
deja fum de la fabricile de cherestea şi de la 
fierării. Dar astăzi, locuitorii din Vest 1 se 
înghesuiau să-i ajute şi să-i găzduiască pe 
refugiații de pe Datum. 

Începuseră să sosească. Jansson îi văzu 
apărând, unul câte unul sau în mici grupuri. Erau 
unii care aterizau chiar şi în lacuri, din bărci sau 
de pe plăcile de surf. Bărcile cu vâsle brăzdau 
apele albastre imediat ce răsărea câte un punct în 
larg. 

lar pe uscat Jansson observă cum se forma un 
soi de hartă a oraşului de pe Datum pe covorul 
verde de iarbă din Vest 1. Studenţii de la 
universitate — o pată multicoloră care corespundea 
coordonatelor campusului, întinzându-se spre 
sud până la malul lacului Mendota. Spitalele, St 
Mary's şi Meriter, spitalele şi clinicile universităţii, 
marcate de mici grupuri dreptunghiulare de 
medici, asistente şi pacienţi. Şcolile, delimitate de 
profesorii şi elevii lor în locurile în care ar fi fost 
sălile de clasă. Pe malul lacului Monona apărură 
cete de oameni de afaceri din centrul de conferințe, 
ca nişte pinguini, în costumele lor la patru ace. 
Apoi începu să se umple şi zona din apropierea 


Pieței Capitoliului, forma de diamant a pieţei, cu 
clienții magazinelor şi restaurantelor de pe State 
Street şi King Street aliniați de-a lungul străzilor, 
spre vest şi spre est, funcționarii din birouri, cei 
care locuiau pe East şi West Washington... Era 
într-adevăr o hartă a oraşului Madison, o hartă 
vie, formată din oameni, din care dispăruseră 
clădirile. Căută Allied Drive, unde un grup de 
călugărițe păşiră între realităţi, împreună cu copiii 
vulnerabili pe care îi aveau în grijă la Cămin. 

lar în ultima clipă văzu apărând suspendațţi în 
aer oameni care se aflaseră în clădirile înalte din 
centru, mulți dintre ei la costum. Păşiseră pur şi 
simplu direct de la etajele superioare pentru că nu 
mai avuseseră timp să ajungă la lifturi sau la 
scări, sau să găsească altă soluţie. Fantasme 
tridimensionale ale edificiilor sortite pieirii păreau 
că ia ființă din trupurile celor care rămâneau 
agățaţi în aer o fracțiune de secundă înainte să se 
prăbuşească la pământ. 

Jansson auzi păcănitul unui contor Geiger în 
apropiere. 


52 


Joshua şi Sally trecură rapid de ultimele câteva 
versiuni ale Madisonului, Vest 10, 9, 8... Lumile 
acestea aglomerate nu-l interesau absolut deloc pe 
Joshua; tot ce-şi dorea acum era să ajungă mai 
repede acasă. 6, 5, 4... Pe unul din Pământurile 
Inferioare deciseră să traverseze geografic, din 


Humptulips în Madison, punând în mişcare 
dirijabilul cu ajutorul unuia din motoare, pe care 
izbutise să-l repare Franklin Tallyman, băiatul- 
minune din Reboot. 3, 2, 1... În ultimele câteva 
lumi erau instalate nişte bariere, un soi de sistem 
de avertizare; se grăbiră mai departe... 

Zero. 

Madison nu mai exista. 

Joshua era şocat. I se tăie respirația. Sally îl 
strânse de braţ. Se aflau în mijlocul unui câmp de 
dărâmături. Forme dezolante, bucăţi de zid spart. 
Siluete contorsionate - rămăşiţele scheletice ale 
structurilor de beton armat. Se înecă imediat de la 
praf. Dirijabilul hârbuit atârna inutil deasupra 
ruinelor. 

Cineva apăru în fața lor. Un bărbat în costum de 
protecție, nu, o femeie, realiză Joshua, zărindu-i 
chipul prin viziera prăfuită. 

— Suntem aici ca să întâmpinăm stepperii, 
pronunţă ea cu o voce mecanică. Plecaţi imediat 
de aici. Duceţi-vă înapoi. 

Alarmați, în stare de şoc, Joshua şi Sally păşiră 
ținându-se de mână înapoi în Vest 1, luând şi 
aerostatul cu ei. Aici, în lumina puternică a 
soarelui, îi întâmpină o altă tânără în uniformă, de 
la Agenţia Federală pentru Situaţii de Urgenţă, cu 
un carnețel şi un mic dispozitiv de înregistrare a 
datelor în mână. Aruncă o privire în sus la 
dirijabil, scutură capul neîncrezătoare şi spuse pe 
un ton mustrător: 


— Va trebui să treceţi pe la decontaminare. Am 
distribuit avertizări în lumile învecinate. Ce să-i 
faci, nu poți să-i prinzi pe toți. Nicio grijă, nu aţi 
încălcat nicio lege. O să am nevoie de nume şi de 
numărul de asigurare socială... 

Începu să  migălească ceva în ecranul 
dispozitivului de date. 

Joshua deveni uşor-uşor conştient de ce se 
petrecea în jurul lui. Acest Madison paralel era 
mult mai aglomerat decât la ultima lui vizită. 
Campamente, spitale improvizate, cantine. O 
tabără de refugiați. 

Sally spuse cu amărăciune: 

— lată-ne ajunşi pe tărâmul făgăduinței, având 
la dispoziţie tot ce şi-ar putea dori cineva vreodată, 
şi de un milion de ori pe atât. Totuşi, cineva vrea 
să declanşeze un război. Mare minunăție mai e şi 
omul! 

— Nu poţi să porneşti un război dacă nu ai cu 
cine, spuse Joshua. Auzi, trebuie să ajung la 
Cămin. Sau în locul în care ar trebui să fie 
Căminul în mod normal... 

Femeii de la Agenţie îi sună telefonul agăţat în 
talie. Se uită la ecran şi păru derutată. 

— Sunteţi Joshua Valiente? 

— Da. 

— Vă caută cineva, spuse ea întinzându-i 
telefonul. Domnul Lobsang. 


Mulţumiri 


Am ales Madison, Wisconsin ca loc de 
desfăşurare în acest roman în parte şi pentru că, 
în timp ce scriam cartea, ne-am dat seama că, în 
iulie 2011 urma să se ţină acolo a doua convenţie 
Discworld din America de Nord, aşa că puteam să 
ne documentăm simultan pentru carte şi să 
împuşcăm astfel doi iepuri dintr-o lovitură. 
Convenţia cu pricina s-a dovedit a fi un adevărat 
atelier de creație pentru Pământul Lung. 
Recunoştința noastră se îndreaptă către toți cei 
care au participat la discuţie, mult prea numeroşi 
pentru a fi amintiți aici, şi în special către Dr. 
Christopher Pagei, directorul Spitalului 
Animalelor de Companie din Madison, şi soția sa, 
Juliet Pagei, care şi-au sacrificat o parte 
importantă din timpul lor liber pentru a le servi 
drept ghizi autorilor în Madison, atât în aspectele 
sale străvechi, cât şi în cele moderne, de la 
Arboretum până la Willy Street, şi care şi-au oferit 
asistența nepreţuită citind una din primele ciorne 
ale cărții. Vă mulțumim, dragi locuitori din 
Madison, şi ne cerem scuze pentru modul în care 
v-am tratat minunatul oraş. Ne asumăm, desigur, 
răspunderea integrală pentru toate erorile şi 
inexactitățile. De asemenea, îi mulțumim lui 
Charles Manson, bibliotecarul responsabil cu 
Secţiunea Tibetană a Bibliotecii Bodleian din 
Oxford, pentru ajutorul oferit la construirea lumii 
lui Lobsang. 

